**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 27 Φεβρουαρίου 2024, ημέρα Τρίτη και ώρα 10.10΄, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χρήστου Κέλλα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων και Αθλητισμού: «Ενίσχυση του Δημόσιου Πανεπιστημίου –Πλαίσιο λειτουργίας μη κερδοσκοπικών παραρτημάτων ξένων πανεπιστημίων».

Στη συνεδρίαση παρέστησαν ο Υπουργός Παιδείας, Θρησκευμάτων και Αθλητισμού, κ. Κυριάκος Πιερρακάκης, οι Υφυπουργοί Παιδείας, Θρησκευμάτων και Αθλητισμού, κυρία Ζωή (Ζέττα) Μακρή και κυρία Ιωάννα Λυτρίβη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Κτιστάκης Ελευθέριος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Πολάκης Παύλος, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Λινού Αθηνά, Μάλαμα Κυριακή, Τζάκρη Θεοδώρα, Ξανθόπουλος Θεόφιλος, Παπαηλιού Γεώργιος, Αχμέτ Ιλχάν, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Μανούσος Γεώργιος, Κόντης Ιωάννης, Μανούσος Γεώργιος, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων και Κατσιβαρδάς Χαράλαμπος.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρίες και κύριοι, σας καλωσορίζω στη σημερινή συνεδρίαση της Επιτροπής μας με θέμα την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων και Αθλητισμού «Ενίσχυση του Δημόσιου Πανεπιστημίου –Πλαίσιο λειτουργίας μη κερδοσκοπικών παραρτημάτων ξένων πανεπιστημίων».

Το σχέδιο νόμου, που εξετάζουμε σήμερα, για το οποίο έχει γίνει πολύς λόγος, αποτελείται συνολικά από πέντε Μέρη και 205 άρθρα. Τα τέσσερα από αυτά, 179, δηλαδή άρθρα, εισάγουν ρυθμίσεις για την ενίσχυση των δημοσίων πανεπιστημίων. Ένα Μέρος, αποτελούμενο από 26 άρθρα, ρυθμίζει την εγκατάσταση και τη λειτουργία των νομικών προσώπων πανεπιστημιακής εκπαίδευσης στη χώρα μας.

Στο υπό εξέταση νομοσχέδιο, μεταξύ άλλων, εισάγονται οργανωσιακές αλλαγές στη δομή του Δημοκρίτειου Πανεπιστημίου Θράκης, ρυθμίσεις για τον εκσυγχρονισμό και την αναβάθμιση του Ελληνικού Ανοικτού Πανεπιστημίου, αλλά και για την ενίσχυση των Ανώτατων Εκπαιδευτικών Ιδρυμάτων εν γένει.

Παράλληλα, προβλέπεται και ρυθμίζεται λεπτομερώς η αδειοδότηση και ο τρόπος εγκατάστασης και λειτουργίας παραρτημάτων μητρικών ιδρυμάτων, υπό τη μορφή νομικών προσώπων πανεπιστημιακής εκπαίδευσης στην Ελλάδα. Περισσότερα, όμως, θα μας πουν οι Εισηγητές και οι Ειδικοί Αγορητές.

Ο προγραμματισμός των επόμενων συνεδριάσεων της Επιτροπής έχει ως εξής: H δεύτερη συνεδρίαση, που αφιερώνεται στην ακρόαση φορέων, όπως γνωρίζετε, θα γίνει την Πέμπτη, 29 Φεβρουαρίου, στις 10.00΄.

Η τρίτη συνεδρίαση, με τη συζήτηση επί των άρθρων, θα γίνει την Παρασκευή, 1 Μαρτίου 2024, στις 10.00΄και η τέταρτη συνεδρίαση, με τη β’ ανάγνωση, θα διεξαχθεί την ερχόμενη Δευτέρα, 4 Μαρτίου 2024. Θα σας πούμε την ακριβή ώρα και αίθουσα, μέχρι το τέλος της συνεδρίασης. Θα εισαχθεί στην Ολομέλεια, κατά πάσα πιθανότητα, την επόμενη Τετάρτη και Πέμπτη, 6 και 7 Μαρτίου και αν χρειαστεί και την Παρασκευή, 8 Μαρτίου 2024.

Θα παρακαλούσα, πριν δώσω τον λόγο στον κ. Υπουργό, τους Εισηγητές και τους Ειδικούς Αγορητές των Κομμάτων να μας καταθέσουν τη λίστα με τους φορείς, που επιθυμούν να καλέσουμε, στη δεύτερη συνεδρίαση. Θα σας θυμίσω εδώ ότι ο Κανονισμός της Βουλής, στο άρθρο 38, ορίζει ότι οι φορείς, που μπορούν να κληθούν, είναι μέχρι δέκα (10).

Τον λόγο έχει ο Εισηγητής της Μειοψηφίας, κ. Διονύσιος - Χαράλαμπος Καλαματιανός

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Πριν ξεκινήσουμε τη διαδικασία, κύριε Πρόεδρε, θέλω να θέσωένα διαδικαστικό θέμα.

Είμαστε εδώ, στο Κοινοβούλιο, στην βασική έδρα του πολιτεύματός μας και σήμερα η Κυβέρνηση αποφασίζει να φέρει ένα νομοσχέδιο, το οποίο είναι ξεκάθαρα αντισυνταγματικό. Οφείλουμε να το επισημάνουμε και να το καταγγείλουμε εξαρχής. Καλούμε την Κυβέρνηση να το αποσύρει αυτό το νομοσχέδιο, να μην το φέρει, γιατί το άρθρο 16, παράγραφος 5 του Συντάγματος, ορίζει ότι η Ανώτατη Παιδεία στη χώρα μας παρέχεται αποκλειστικά από νομικά πρόσωπα δημοσίου δικαίου, υπό την εποπτεία του Κράτους.

Στην παράγραφο 6 του άρθρου 16 ορίζεται ότι οι Καθηγητές Πανεπιστημίου είναι δημόσιοι λειτουργοί…

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Καλαματιανέ**…..**

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Το Σύνταγμα, λέω…

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το άκουσα, ο Υπουργός είναι εδώ……

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Οφείλουμε να τηρούμε το Σύνταγμα, πρωτίστως εμείς οι βουλευτές και όλοι οι Έλληνες πολίτες.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν θα διαφωνήσω μαζί σας.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Διαβάζω το Σύνταγμα, αφήστε με να το πω.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ναι, αλλά αυτό είναι τοποθέτηση που κάνετε.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Είναι διαδικαστικό θέμα. Η αντισυνταγματικότητα είναι μείζον διαδικαστικό θέμα. Να αποσυρθεί αυτό το νομοσχέδιο γιατί είναι αντισυνταγματικό και λέω το Σύνταγμα, επιτρέψτε μου, στην παράγραφο 6, ορίζει ότι οι καθηγητές πανεπιστημίου είναι δημόσιοι λειτουργοί και στην παράγραφο 8, ορίζεται ότι απαγορεύεται η σύσταση ιδιωτικών σχολών για την Ανώτατη Παιδεία…..

**ΧΡΗΣΤΟΣ ΚΕΛΛΑΣ(Πρόεδρος της Επιτροπής):** ΚύριεΚαλαματιανέ, συγνώμη που σας διακόπτω, ακούστε με, σας παρακαλώ. Η Επιτροπή δεν εξετάζει την αντισυνταγματικότητα…

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Ναι, αλλά εμείς οφείλουμε να το αναδείξουμε, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το είπατε, κατεγράφη από το Προεδρείο…

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Καλούμε τον Υπουργό να το αποσύρει, την Κυβέρνηση να το αποσύρει. Είναι αδιανόητο. Δεν χρειάζεται να είναι κάποιος νομικός, υπάρχει σωρεία δικαστικών αποφάσεων του Συμβουλίου της Επικρατείας, αναφέρω ενδεικτικά την πιο πρόσφατη, υπ’ αριθμόν 922/2023, την 1318/2019, την 547/2008 Αποφάσεις του Συμβουλίου της Επικρατείας. Δεκάδες συνταγματολόγοι έχουν πει ότι είναι αντισυνταγματικό αυτό το νομοσχέδιο, να αποσυρθεί.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία, κατεγράφη από το Προεδρείο.

Τον λόγο έχει ο κύριος Στυλιανίδης.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Κύριε Πρόεδρε, πρώτον, διαδικαστικά θα ήθελα να πω, για όσους γνωρίζουν το Σύνταγμα και τον Κανονισμό της Βουλής, ζητήματα αντισυνταγματικότητας εγείρονται είτε όταν ξεκινάει η Ολομέλεια και αποφασίζει κυρίαρχα το Σώμα ή εφόσον ψηφιστεί ο νόμος και μετά ενώπιον του Συμβουλίου της Επικρατείας. Επομένως, είναι άστοχη η πρώτη επισήμανση του συναδέλφου. Όσον αφορά την ουσία του τώρα, δεν συζητούμε σήμερα για Ίδρυση μη Κρατικών Πανεπιστημίων, γιατί όντως αυτό είναι στο ρυθμιστικό πεδίο του άρθρου 16, μιλάμε για δημιουργία παραρτημάτων υφιστάμενων ξένων μη κρατικών ή κρατικών πανεπιστημίων των οποίων τα πτυχία, ούτως η άλλως, η Ελληνική Δημοκρατία αναγνωρίζει, γιατί τα πανεπιστήμια αυτά είναι αναγνωρισμένα και ισότιμα. Και βεβαίως, έχουν μεσολαβήσει από τότε, που κυριαρχούσε η αντίληψη, που περιέγραψε ο κύριος Καλαματιανός, περίπου 40 - 50 χρόνια και έχει αλλάξει πλήρως το Σύνταγμα στο άρθρο 28, στο οποίο έχει προστεθεί η ερμηνευτική δήλωση.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας παρακαλώ, συνάδελφοι…

**ΕΥΡΙΠΙΔΗΣ ΣΤΥΛΙΑΝΙΔΗΣ:** Μπορεί να ενοχλείστε, αλλά με κραυγές δεν μπορείτε να ερμηνεύσετε σταθερές στο συνταγματικό κείμενο.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** Κύριε Πρόεδρε, θα συζητήσουμε επί της ουσίας;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Όχι, δεν θα προχωρήσουμε επί της ουσίας.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Οφείλω να πω ότι το να εγείρουμε, για λόγους εντυπώσεων, ζητήματα αντισυνταγματικότητας σε άκαιρο σημείο της διαδικασίας, σημαίνει ότι δεν σεβόμαστε καθόλου ούτε τον Κανονισμό της Βουλής ούτε αυτό καθαυτό το ίδιο το Σύνταγμα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):**  Κύριοι συνάδελφοι, δεν ξεκινάμε καλά. Έθεσε ο κύριος Καλαματιανός ένα θέμα, εκ των Εισηγητών θέλει κάποιος άλλος τον λόγο από άλλη παράταξη;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** Βεβαίως, εγώ τον θέλω.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»):** Κοιτάξτε, αυτή τη στιγμή έθεσε ένα πολύ σοβαρό θέμα ο κύριος Καλαματιανός, που δεν αποτελεί μόνο θέμα του κ. Καλαματιανού, είναι η πολύ μεγάλη συζήτηση που γίνεται. Ή θα συζητήσουμε και θα προταχθεί επί της ουσίας ή θα τοποθετηθούμε στις δικές μας τοποθετήσεις.

Εφόσον δίνετε το λόγο σε άλλους συναδέλφους, θα τον πάρουμε, προτάσσοντας και τις δικές μας τοποθετήσεις, όλων μας κυκλικά. Δεν μπορεί να γίνει διαφορετικά.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρία Τζούφη, σας άκουσε το Προεδρείο. Σας απαντώ ότι επί της ουσίας δεν θα γίνει συζήτηση. Η Επιτροπή δεν εξετάζει θέμα αντισυνταγματικότητας ή όχι. Θα τεθεί από όποιον νομίζει ότι πρέπει να τεθεί στην Ολομέλεια. Δίνω το λόγο στον Υπουργό για να απαντήσει.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** *(Ομιλεί εκτός μικροφώνου).*

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ο Εισηγητής σας, ο Εισηγητής σας παρακαλώ. Είναι κάτι διαδικαστικό;

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Ναι, είναι διαδικαστικό και θέλω το λόγο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Αν είναι διαδικαστικό, ποιόν έχετε Εισηγητή;

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Είμαι μέλος της Επιτροπής και θέλω να λάβω το λόγο, γιατί θεωρώ ότι όταν μπαίνει ένα θέμα μείζονος σημασίας, έχω το δικαίωμα να μιλήσω.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Καθίστε, σας παρακαλώ, ήρεμα.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Όταν μιλάμε για Σύνταγμα, δεν υπάρχει ηρεμία.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Για όλα μιλάμε. Εδώ είναι Βουλή και έχουμε απόλυτη δημοκρατία και το ξέρετε. Αλλά δεν χρειάζεται ούτε να είστε όρθιος, ούτε να φωνάζετε. Σας ακούμε, σας δίνω το λόγο επί της διαδικασίας.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Λέω, λοιπόν, ότι όταν τίθενται ζητήματα παραβίασης του Συντάγματος και όταν η ακροτελεύτια διάταξη του Συντάγματος λέει ότι πρέπει να την προστατεύουμε, μην επικαλείστε την τήρηση του Κανονισμού, ότι στην Επιτροπή δεν μπορεί να μπει θέμα συνταγματικότητας.

Έχουμε μια ρητή διάταξη από την οποία προκύπτει ότι δεν μπορεί να δημιουργηθεί Ανώτατη Σχολή, Πανεπιστήμιο, ιδιωτικό στην Ελλάδα. Και υπό αυτή την έννοια, θεωρώ ότι το θέμα είναι μείζονος συνταγματικής σημασίας και θα πρέπει να ανακληθεί το νομοσχέδιο αυτό, έτσι όπως ανέφερε, προηγουμένως, ο Εισηγητής μας.

Και θα παρακαλούσα, ιδιαίτερα, να μου δώσετε το δικαίωμα να πω τις απόψεις μου, σε σχέση με την αντισυνταγματικότητα του συγκεκριμένου νομοσχεδίου.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Αυλωνίτη, ετέθη το θέμα από τον Εισηγητή σας. Επαναλαμβάνω ,για ακόμα μία φορά, δεν έχει τη δυνατότητα η Επιτροπή, εκ του Κανονισμού, να εξετάσει θέμα αντισυνταγματικότητας. Επομένως, μην επιμένετε να συνεχίσουμε σε αυτό το μοτίβο. Θα δώσω τον λόγο στον Υπουργό, να απαντήσει για το θέμα αυτό.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Κύριε Πρόεδρε, παρακαλώ θα ήθελα μία πρόταση, εφόσον μιλούμε επί της διαδικασίας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρία Κτενά, θέλετε το λόγο επί της διαδικασίας. Ποιος άλλος εκ των Εισηγητών θέλει το λόγο; Όλες οι παρατάξεις έχουν Εισηγητές ή Ειδικούς Αγορητές.

**ΣΠΥΡΙΔΩΝ ΤΣΙΡΩΝΗΣ:** Ήταν Εισηγητής ο κύριος Αυλωνίτης;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Έληξε το θέμα με τον κ. Αυλωνίτη. Η διαδικασία είναι ότι τίθενται θέματα επί της διαδικασίας από τον Εισηγητή της κάθε Κοινοβουλευτικής Ομάδας, δεν θα πάμε μεμονωμένα σε τοποθετήσεις βουλευτών και θα απαντήσει ο Υπουργός. Είναι εδώ ο Υπουργός, για να απαντήσει.

Το λόγο έχει επί της διαδικασίας η κυρία Κτενά, η οποία είναι Ειδική Αγορήτρια. Κυρία Κτενά, σας ακούμε.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Θα είμαι πολύ σύντομη. Καλούμε τον Υπουργό να αποσύρει το σχέδιο νόμου αυτό και για λόγους αντισυνταγματικότητας και γιατί είναι βαθιά αντιδραστικό, αντικοινωνικό και αντιεκπαιδευτικό.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, κυρία Κτενά.

Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»):** Λέτε, κύριε Πρόεδρε, ότι η Επιτροπή δεν μπορεί να κρίνει, αν κάτι είναι αντισυνταγματικό ή όχι. Άρα, ο ρόλος μιας Επιτροπής είναι καθαρά διαδικαστικός, δεν είναι κάτι άλλο. Εμείς πρέπει να το συζητήσουμε αυτό στην Επιτροπή. Δεν θα αποφανθεί η Επιτροπή τότε, αλλά πρέπει να συζητηθεί. Διότι αυτή την ώρα, σε μια χρονική στιγμή, που ήδη η κοινωνία βοά, φέρνει ο Υπουργός ένα νομοσχέδιο, που είναι και για εμάς αντισυνταγματικό, απέναντι στην κοινωνία και δημιουργεί κραδασμούς.

Δεν είναι ο χρόνος κατάλληλος. Πρέπει να πάμε σε μια διαβούλευση, επί της ουσίας, εκ βαθέων, να αποφανθούν φορείς και αρμόδιοι και μετά να συζητηθεί αυτό το επίμαχο νομοσχέδιο, το οποίο και για εμάς κρίνεται αντισυνταγματικό, για τους γνωστούς λόγους, για ένα δημόσιο και δωρεάν αγαθό, όπως είναι η παιδεία.

Άρα, λοιπόν, αν η Επιτροπή δεν μπορεί να το συζητήσει αυτό, γιατί υπάρχει; Τι είναι; Απλά συζήτηση ιδεών; Δείτε το λίγο. Λέτε, εκ του Κανονισμού, δεν μπορεί να συζητηθεί. Πείτε μου τότε ποιο είναι το κοινοβουλευτικό έργο, που αποσκοπεί.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Μπούμπα, θα σας απαντήσω. Η Επιτροπή έχει ουσιαστικές αρμοδιότητες, να συζητήσει λεπτομερώς και ενδελεχώς, ολόκληρο το νομοσχέδιο και να εκφράσετε τις αντιρρήσεις σας ή την θέση σας, επί του κάθε άρθρου. Δεν μπορεί να αποφανθεί για θέμα αντισυνταγματικότητας. Προκύπτει εκ του Κανονισμού. Λυπάμαι, που σας στενοχωρώ, αλλά αυτή είναι η πραγματικότητα. Έχετε, όμως όλη τη δυνατότητα, την επόμενη εβδομάδα, που θα έρθει στην Ολομέλεια, να θέσετε ό,τι θέμα θέλετε. Δεν μπορεί να αποφανθεί η Επιτροπή. Είναι τόσο απλό.

Κυρία Τζούφη, σας ακούω και κλείνουμε με αυτό, για να δώσουμε τον λόγο στον Υπουργό.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Θέλω να κάνω μια διαδήλωση επί της ουσίας. Η δήλωση αυτή είναι ότι σίγουρα δεν υπάρχει καμία αμφιβολία ότι το νομοσχέδιο αυτό ευθέως παραβιάζει το Σύνταγμα, διότι το άρθρο 16 αναφέρει ρητά και χωρίς κανένα περιθώριο αμφισημίας, ότι η σύσταση ανώτατων σχολών από ιδιώτες απαγορεύεται. Επιχειρεί, λοιπόν, να καταργήσει ένα συνταγματικό άρθρο και αυτό είναι μία απόπειρα, που συνιστά πολιτειακή κρίση και είναι επικίνδυνη για το δημοκρατικό πολίτευμα, διότι δημιουργεί προηγούμενο, για την παραβίαση οποιουδήποτε άλλου άρθρου του Συντάγματος, κατά τη βούληση αυτών, που κυβερνούν. Ζητάμε από τον Υπουργό να αποσυρθεί το νομοσχέδιο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κατεγράφη η άποψή σας, κυρία Τζούφη.

Μισό λεπτό, κ. Καλαματιανέ.Τον λόγο έχει ο κ. Τσιρώνης, εκ μέρους της κυρίας Κουρουπάκη.

**ΣΠΥΡΙΔΩΝ ΤΣΙΡΩΝΗΣ:** Καταλαβαίνω, σέβομαι και συμμερίζομαι την ανησυχία των συναδέλφων όλων των παρατάξεων. Κι εμείς στηρίζουμε και θα κάνουμε την ένσταση, όπως πρέπει. Σεβόμαστε τη διαδικασία. Καταλαβαίνουμε ότι δεν είναι τώρα η ώρα. Στην Ολομέλεια, θα καταθέσουμε κι εμείς την ένσταση αντισυνταγματικότητας. Όμως, ο τρόπος που μίλησε ο συνάδελφος, ο κ. Στυλιανίδης, ότι έχουν περάσει 30, 40, 50 χρόνια από τότε, καταδεικνύει τον τρόπο, με τον οποίο δεν σέβεται το Σύνταγμα η Κυβέρνηση και τον τρόπο, με τον οποίο νομοθετεί. Αυτό. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κατεγράφη η άποψή σας, κύριε Τσιρώνη. Τον λόγο έχει ο κ. Καλαματιανός και κλείνουμε.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κύριε Πρόεδρε, έθεσα εξαρχής το τεράστιο ζήτημα της παραβίασης του Συντάγματος. Το Σύνταγμα είναι το θεμέλιο της δημοκρατίας μας και μια τόσο ευθεία παραβίαση συνιστά πολιτειακή εκτροπή. Αυτό το θέμα δεν είναι μόνο διαδικαστικό, αλλά δεν μπορούμε εδώ να καθόμαστε δυο εβδομάδες να συζητάμε ένα αντισυνταγματικό νομοσχέδιο. Ζητάμε, τώρα, όποιος θέλει να μιλήσει, να τοποθετηθεί, γιατί για διαδικαστικό θέμα τέτοιας σημασίας, αξίας τεράστιας, που είναι η παραβίαση του Συντάγματος, πρέπει όλοι να τοποθετηθούν, εφόσον θέλουν. Δεν μπορούμε να ξεκινήσουμε τη συζήτηση, χωρίς να τοποθετηθούν οι βουλευτές, που θέλουν να μιλήσουν. Είναι μείζον θέμα. Δεν μπορεί να περάσει έτσι.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Καλαματιανέ, κατεγράφη η άποψή σας. Επαναλαμβάνω, για πολλοστή φορά, ότι δεν έχουμε δυνατότητα εξέτασης αντισυνταγματικότητας, ως Επιτροπή.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Για τη διαδικασία δεν υπάρχει Επιτροπή. Πού το λέει ο Κανονισμός; Λέει ο Κανονισμός ότι μόνο ο Εισηγητής μιλάει; Όχι. Όλοι οι βουλευτές μπορούν να μιλήσουν. Όποιος θέλει. Είναι θέμα παραβίασης του Συντάγματος.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Καλαματιανέ, οι βουλευτές θα μπορούν να τοποθετηθούν, ως ομιλητές.Ο λόγος στον κ. Υπουργό.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Τώρα, κύριε Πρόεδρε. Πριν ξεκινήσει. Καλείται η Κυβέρνηση να σταματήσει το ατόπημα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας παρακαλώ. Μην καταχράστε την ευγένεια του Προεδρείου.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Καμία κατάχρηση. Ο Κανονισμός το ορίζει.

**ΚΑΛΛΙΟΠΗ ΒΕΤΤΑ:** Είναι θέμα διαδικαστικό, κύριε Πρόεδρε. Ζητάμε τον λόγο για θέμα διαδικασίας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας παρακαλώ. Δεν σας δόθηκε ο λόγος. Κύριε Υπουργέ, έχετε τον λόγο.

**ΚΑΛΛΙΟΠΗ ΒΕΤΤΑ:** Έχουμε δικαίωμα να μιλήσουμε. Είμαστε μέλη.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κύριε Πρόεδρε, δεν μπορεί να γίνει έτσι αυτό. Ζητάνε τον λόγο οι βουλευτές για θέμα παραβίασης του Συντάγματος και δεν τους δίνετε τον λόγο; Είναι δυνατόν;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κατεγράφη η άποψή σας.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κατεγράφη του Εισηγητή, ως βουλευτή, όχι των βουλευτών. Μπορούν να τοποθετηθούν.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Καλαματιανέ !

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Είναι το Σύνταγμα, κ. Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν μπορεί να εξετάσει το Σύνταγμα η Επιτροπή. Επαναλαμβάνω.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Ο κάθε πολίτης εξετάζει το Σύνταγμα, κ. Πρόεδρε. Είναι υποχρέωση του κάθε πολίτη. Δεν μπορούν να μιλήσουν οι βουλευτές;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας παρακαλώ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ορίστε, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Δεν μπορούμε να ξεκινήσουμε μία συζήτηση για ένα νομοσχέδιο, που εμείς οι βουλευτές θεωρούμε ότι παραβιάζει κατάφωρα το Σύνταγμα. Και δεν το θεωρούμε εμείς. Το άρθρο 16 λέει, αποκλειστικά και απαγορεύεται.

Γι’ αυτές τις δύο λέξεις, έχουμε καθήκον και υποχρέωση, ως βουλευτές, να μην επιτρέψουμε την παραβίαση του Συντάγματος. Ακούσαμε από τον συνάδελφο της Νέας Δημοκρατίας, ότι έχουν περάσει 40 - 50 χρόνια. Και αν έχουν περάσει 40 - 50 χρόνια, κατά βούληση η Κυβέρνηση μπορεί να παραβιάσει το Σύνταγμα;

Ζητάμε να αποσυρθεί τώρα αυτό το νομοσχέδιο, γιατί αν ξεκινήσει η συζήτηση, συναινούμε στην παραβίαση του Συντάγματος και δεν πρόκειται να συναινέσουμε. Δεν είναι θέμα στις ομιλίες μας να πούμε, γιατί παραβιάζει, το παραβιάζει.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, και η Πλεύση Ελευθερίας συντάσσεται με όλη την Αντιπολίτευση, θεωρούμε αντισυνταγματικό το νομοσχέδιο και ζητάμε να αποσυρθεί.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Κύριε Πρόεδρε, θα ήθελα με τη σειρά μου και εγώ να διαμαρτυρηθώ. Θεωρούμε ότι είναι κατάφωρη παραβίαση του Συντάγματος και του άρθρου 16, οπότε ζητάμε να αποσυρθεί το νομοσχέδιο. Δεν είναι απλώς θέμα πολιτικής διαφοροποίησης, για την οποία είμαστε επίσης κάθετα αντίθετοι, αλλά εξίσου και συνταγματικής τάξης.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Εδώ πρόκειται για κατάφωρη παραβίαση του Συντάγματος, του γράμματος κατ’ αρχάς και του πνεύματος, και εν πάση περιπτώσει, πρέπει να επικαλεστώ και να παραπέμψω και στο 120 του Συντάγματος, που λέει ότι, όταν πρόκειται για παραβίασή του, τότε όλοι οι Έλληνες δικαιούνται και υποχρεούνται, με οποιοδήποτε μέσον, να αντιδράσουν σ’ αυτό. Είναι η συνέχεια του 114. Δυστυχώς, τίθεται ζήτημα δημοκρατίας πλέον.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Εγώ, καταρχάς, έχω μια άλλη άποψη, γιατί πρέπει να συνεκτιμήσουμε ουσιαστικά και τη νομολογία του Δικαστηρίου Ευρωπαϊκών Κοινοτήτων, η οποία αναγνωρίζει τις θεμελιώδεις Ενωσιακές ελευθερίες εγκατάστασης και παροχής υπηρεσιών, αφενός και αφετέρου, τη νομολογία του Ευρωπαϊκού Δικαστηρίου Δικαιωμάτων του Ανθρώπου, όπου λαμβάνει υπόψη και τον Χάρτη Θεμελιωδών Δικαιωμάτων του Ανθρώπου, καθόσον αφορά το δικαίωμα του επιχειρείν, την ελευθερία του επιχειρείν, την ακαδημαϊκή ελευθερία και την ελευθερία ίδρυσης ανώτατων εκπαιδευτικών ιδρυμάτων, μέσα στα πλαίσια αλληλοπεριχώρησης των εννόμων τάξεων. Διότι, ομιλούμε σήμερα, το 2024, για έναν πολυεπίπεδο συνταγματισμό και μια πολλαπλή έννομη τάξη, όπου το Σύνταγμα, χωρίς να καταργούνται οι επίμαχες διατάξεις 5 και 8 του άρθρου 16, νομίζω ότι πρέπει να εναρμονιστούμε και να εκσυγχρονιστούμε με τις διατάξεις της Ευρωπαϊκής Ένωσης.

Κατά την ταπεινή μου γνώμη, πρέπει να συνεκτιμηθεί και να ληφθεί υπόψη αυτό το ευρύ πλαίσιο, διότι ναι, μεν υπάρχουν, ως μείζων έκφανση της εθνικής ταυτότητας οι απαγορευτικές αυτές διατάξεις, αλλά νομίζω ότι το πηδάλιο είναι η αρχή της αναλογικότητας. Απλώς μια σκέψη καταθέτω, μια προβληματική, με βάση όλα αυτά τα οποία άκουσα.

**ΘΕΟΔΩΡΑ ΤΖΑΚΡΗ:** Κύριε Πρόεδρε, θα ήθελα να κάνω μια τελευταία παρατήρηση.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Θα τοποθετηθείτε όλοι οι βουλευτές του ΣΥΡΙΖΑ σήμερα; Δεν καταλαβαίνω. Είναι συνηθισμένο, επί της διαδικασίας; Δεν θα κρίνετε εσείς το Σύνταγμα, δεν είστε μόνοι. Σας παρακαλώ, αρκετά.

Το λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Κύριε Πρόεδρε, το άρθρο 16 του Συντάγματος είναι σαφές, λέει ότι η τριτοβάθμια εκπαίδευση παρέχεται μόνο από δημόσια πανεπιστήμια και δη η ανώτατη τριτοβάθμια εκπαίδευση παρέχεται μόνο από νομικά πρόσωπα δημοσίου δικαίου, από πανεπιστήμια δημόσια.

Εγώ πιστεύω ότι με αυτή την δήθεν υπερσυνταγματική ερμηνεία του Συντάγματος, είναι μια καινούργια τάση, που την υποστηρίζουν και κάποιοι συνταγματολόγοι, ανοίγετε πολύ επικίνδυνους δρόμους, κύριε Υπουργέ, και να σας πω και κάτι άλλο. Αν ανοίγετε το δρόμο για την παραβίαση του άρθρου 16, με αυτή την αντισυνταγματική ερμηνεία, επιτρέψτε μου να πω, γιατί να μη μιλήσουμε αύριο, για ιδιωτική δικαιοσύνη, γιατί να μη μιλήσουμε για ιδιωτικό στρατό, γιατί να μη μιλήσουμε για ιδιωτική έννομη τάξη και ασφάλεια;

Καταλαβαίνετε τι δρόμο ανοίγετε και δεν λέτε να πάμε στα κοινωνικά δικαιώματα;

Γιατί να μη μιλήσουμε για ιδιωτικό συνταξιοδοτικό σύστημα; Θέλετε να πάμε στην παραβίαση της αρχής της ισότητας; Θέλετε να πάμε σε όλα αυτά;

Ανοίγετε επικίνδυνους δρόμους, τους οποίους, δυστυχώς, θα τους βρούμε μπροστά μας. Δεν υπάρχει, κύριε Πρόεδρε, αντισυνταγματική ερμηνεία του Συντάγματος και όσοι το εισάγουν, θα το βρουν μπροστά τους.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ωραία, κυρία Τζάκρη, κατεγράφη η άποψή σας. Είπαμε θα τοποθετηθείτε στην Ολομέλεια, εφόσον θέσετε θέμα αντισυνταγματικότητας και θα ακούσετε και τους αντιλέγοντες.

Κύριε Υπουργέ, έχετε το λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού)**: Σας ευχαριστώ πάρα πολύ, κύριε Πρόεδρε.

Θα έχουμε, νομίζω, την ευκαιρία να τοποθετηθούμε όλοι. Επιτρέψτε μου να πω και εγώ δυο λόγια, για το συγκεκριμένο ζήτημα, νομίζω ότι μπορεί να τα βρείτε ενδιαφέροντα και να ενημερώσουν ακόμη περισσότερο και τις όποιες αντιδράσεις.

Να πω κατ’ αρχήν ότι σίγουρα ξεκινάει μια πάρα πολύ ενδιαφέρουσα συνεδρίαση, ενδιαφέρουσα, κατά το κινέζικο «μακάρι να ζήσεις ενδιαφέροντες καιρούς» και, υπό αυτήν την έννοια, θα έχουμε την ευκαιρία να συζητήσουμε πάρα πολλά.

Δεν χρειάζεται ούτε ειρωνεία, δεν ειρωνεύομαι καθόλου, κύριοι συνάδελφοι. Θα έχουμε μία ενδιαφέρουσα συνεδρίαση ανταλλαγής απόψεων, ούτε φωνές χρειάζονται.

Επίσης, εγώ θα προέκρινα και το εξής.

Όταν κορυφαίοι Συνταγματολόγοι έχουν τοποθετηθεί, επειδή εγώ δεν είμαι Συνταγματολόγος… … …

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Κύριε Υπουργέ, συγγνώμη.

Κύριοι συνάδελφοι, σας ακούσαμε όλους με τον δέοντα σεβασμό, δεν διακόψαμε κανέναν. Σας παρακαλώ ακούστε τον Υπουργό και όποιος έχει αντιρρήσεις μετά. Συνεχίστε, κύριε Υπουργέ.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού)**: Επιτρέψτε μου, λοιπόν, να ξεκινήσω από την αρχή.

Το νομοσχέδιο, το οποίο έχετε στα χέρια σας, έχει μία ενιαία φιλοσοφία. Η ενιαία φιλοσοφία, που το διέπει, έχει να κάνει με την αύξηση των εκπαιδευτικών ευκαιριών στην πατρίδα μας, με το πώς θα καταφέρουμε να φέρουμε πίσω ολοένα και περισσότερους φοιτητές Έλληνες, οι οποίοι βρίσκονται στο εξωτερικό, με το πώς θα απευθυνθούμε στην ελληνική ακαδημαϊκή διασπορά και με το πώς θα καταφέρουμε, συνολικά, να καταστήσουμε την Ελλάδα Περιφερειακό Κέντρο Εκπαίδευσης. Αυτό αφορά τις διατάξεις συνολικά, τις διατάξεις, δηλαδή, οι οποίες ακουμπάνε και το Ελληνικό Δημόσιο Πανεπιστήμιο και τις υπόλοιπες, που αφορούν το επίμαχο θέμα, το οποίο ξεκινήσαμε να συζητάμε.

Το νομοσχέδιο αυτό οικοδομείται, εδώ και περίπου επτά μήνες και εγώ θα πω ότι η συγγραφή του δεν έχει ακόμη ολοκληρωθεί, υπό την έννοια του ότι θα ολοκληρωθεί, κατά την ψήφιση του νομοσχεδίου, την επόμενη εβδομάδα, άρα, κάθε καλή πρόταση και κάθε καλή ιδέα, η οποία θα ειπωθεί σε αυτή την Επιτροπή, από τη δικιά μας πλευρά, είμαστε απολύτως ανοιχτοί και για να σας πω την αλήθεια, το θέλουμε κιόλας να μπορέσουμε να την ενσωματώσουμε, γιατί αυτό είναι ένα πολύπλοκο πλαίσιο, το οποίο ιδανικά πρέπει να είναι το οικοδόμημα όλων μας.

Κατ’ αρχήν, να ξεκινήσω από αυτά, τα οποία θέλω να πιστεύω ότι στα πολύ βασικά θα συμφωνήσουμε. Από τα 205 άρθρα του νομοσχεδίου, τα 176 αφορούν το Ελληνικό Δημόσιο Σύστημα Εκπαίδευσης, ξεκινάω με αυτά και μετά πάω στα άλλα.

΄Έχουν προκύψει, λοιπόν, 176 άρθρα, μέσα από διάλογο και διαβούλευση, με φορείς του Δημοσίου Συστήματος Εκπαίδευσης και ενσωματώνει ουσιαστικά τις δικές τους απόψεις. Υπό αυτή την έννοια, νομίζω ότι είναι ένα πάρα - πάρα πολύ δόκιμο πεδίο συναίνεσης και συνεννόησης, ανάμεσα σε όλους μας, ακριβώς για τους λόγους, τους οποίους θα περιγράψω.

Καταρχήν, το νομοσχέδιο συμπεριλαμβάνει τη στρατηγική ανάπτυξης του Δημοκριτείου Πανεπιστημίου Θράκης, πρόταση, η οποία έχει προκύψει διπλά. Έχει προκύψει από εισήγηση της ΕΘΑΑΕ, της Ανεξάρτητης Αρχής Ανώτατης Εκπαίδευσης, αλλά και πρόταση των Πρυτανικών Αρχών του Δημοκριτείου Πανεπιστημίου.

*(Καταθέτω, κύριε Πρόεδρε, στα πρακτικά την εισήγηση της ΕΘΑΑΕ)*

Οι λόγοι, για τους οποίους αναπτύσσουμε το Δημοκρίτειο Πανεπιστήμιο, το καθιστούμε ουσιαστικά τρίτο Πανεπιστήμιο στη χώρα, είναι τόσο εθνικοί όσο και ακαδημαϊκοί. Νομίζω είναι προφανείς και οι δύο και, υπό αυτή την έννοια, προβαίνουμε στην απορρόφηση Τμημάτων του Διεθνούς Πανεπιστημίου στην Καβάλα και στη Δράμα, προβαίνουμε στην ίδρυση νέων Τμημάτων, έχει δρομολογηθεί η δημιουργία Τμήματος Ψυχολογίας στο Διδυμότειχο, εδώ θα υπάρξει και η δημιουργία Τμήματος Εργοθεραπείας, στην Κομοτηνή. Γενικά είναι μια πρόταση ανάπτυξης του Δημοκριτείου Πανεπιστημίου, που τη συζητάμε, εδώ και πάρα πολλά χρόνια και είναι ένα σημείο του νομοσχεδίου, στο οποίο θα σας πω ότι θέλω να πιστεύω ότι μπορούμε να συμφωνήσουμε όλοι.

Δεύτερον, το δεύτερο Κεφάλαιο, το οποίο αφορά το νομοσχέδιο, Ελληνικό Ανοιχτό Πανεπιστήμιο. Αυτό είναι ένα κομμάτι, το οποίο βρίσκεται και στο πρόγραμμα αρκετών κομμάτων, που βρίσκονται, αυτή τη στιγμή, στην Επιτροπή. Τι λέει αυτό; Λέει, ότι το ΕΑΠ, με το οποίο νομίζω ότι όλοι συμφωνούμε, με τη δράση του και τη λειτουργία του, αυτονομείται ουσιαστικά περαιτέρω από το Υπουργείο Παιδείας, υπό την έννοια, ότι μέχρι σήμερα ήταν ένας καθαρός εποπτευόμενος φορέας, ο Υπουργός Παιδείας όριζε τον Πρόεδρο του ΕΑΠ. Το ΕΑΠ μπαίνει ουσιαστικά στις μέριμνες περί αυτοδιοίκητου. Νομίζω, ότι και σε αυτό υπάρχει πεδίο συνεννόησης και συμφωνίας, εκχωρεί το Υπουργείο, ουσιαστικά, τη δυνατότητα το ΕΑΠ να μπει στις λογικές του ν.4957 του 2022, όπως είναι όλα τα υπόλοιπα Δημόσια Πανεπιστήμια.

Κύριε Τσακαλώτε, ο διάλογος εντός κανόνων είναι εντός των δυνατοτήτων όλων μας. Το Ελληνικό Ανοικτό Πανεπιστήμιο είναι σε μία λογική αυτοτέλειας, με βάση τις μέριμνες του νόμου.

**ΧΡΗΣΤΟΣ ΚΕΛΛΑΣ (Προέδρος της Επιτροπής):** Κύριε Τσακαλώτε, δεν ακούγεστε, πρώτον και δεύτερον, δεν έχετε το λόγο. Σας παρακαλώ, θα τοποθετηθείτε, όταν έρθει η σειρά σας. Δεν είναι δυνατόν να διακόπτουμε τον Υπουργό, σας παρακαλώ πολύ.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Κύριε Τσακαλώτε, εγώ ξέρω, ότι διακόπτουμε, όταν έχουμε ένδεια επιχειρημάτων.

**ΕΥΚΛΕΙΔΗΣ ΤΣΑΚΑΛΩΤΟΣ:** Δώσατε εντολή για τις εξετάσεις;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Όταν δεν έχουμε ένδεια επιχειρημάτων, περιμένουμε το λόγο. Έχετε πολύ άγχος.

**ΕΥΚΛΕΙΔΗΣ ΤΣΑΚΑΛΩΤΟΣ:** Δώσατε εντολή για το πως θα γίνουν οι εξετάσεις;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Θα τα πείτε, όταν έχετε το λόγο.

**ΧΡΗΣΤΟΣ ΚΕΛΛΑΣ (Προέδρος της Επιτροπής):** Κύριε Τσακαλώτε, σας παρακαλώ, δεν είναι συμπεριφορά αυτή. Δεν είστε μέλος της Επιτροπής, καθήστε να ακούσετε, αλλά αυτό από εσάς δεν το περίμενα.

**ΕΥΚΛΕΙΔΗΣ ΤΣΑΚΑΛΩΤΟΣ:** Αυτοτέλεια το Πανεπιστήμιο δεν δικαιούται αυτός ο Υπουργός να μιλάει.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):**  Πάμε στο τρίτο σκέλος του νομοσχεδίου, το οποίο, επίσης θεωρώ, ότι είναι πεδίο συναίνεσης: Δημόσια ΑΕΙ. Θα ήθελα λίγο στην αρχή, επειδή έχουν ειπωθεί πάρα πολλά πράγματα, να πω κάποια στοιχεία, σε σχέση με τη χρηματοδότησή τους, για να ενημερώσω και την Επιτροπή, για να μιλάμε επί πραγματικών δεδομένων και όχι επί θεωρητικών ή επί ευκταίων.

Η χρηματοδότηση των δημοσίων πανεπιστημίων προκύπτει από πάρα πολλές πηγές. Τακτικός Προϋπολογισμός, Πρόγραμμα Δημοσίων Επενδύσεων, ΕΣΠΑ, Ταμείο Ανάκαμψης, ΣΔΙΤ, πέντε πηγές, συν το κομμάτι της αυτοχρηματοδότησής τους, το οποίο, βέβαια, δεν αφορά αυτή τη συζήτηση, υπό την έννοια της κρατικής μέριμνας. Αν πάμε στη συζήτηση περί λειτουργικών εξόδων των πανεπιστημίων, θα διαπιστώσει κανείς, βλέποντας τις βασικές καμπύλες χρηματοδότησης, ότι η χρηματοδότηση αυτή έπεφτε, κάθε χρόνο, μέχρι το 2018. Αυτό είναι αντικειμενικό, δεν αμφισβητούνται τα νούμερα. Το κατώτατο σημείο, στο οποίο έφτασε η χρηματοδότηση των Ελληνικών Δημοσίων Πανεπιστημίων ήταν το έτος 2018, όπου η χρηματοδότηση ήταν μικρότερη από το 2017, όπου ήταν μικρότερη από το 2016, όπου ήταν μικρότερη από το 2015, όπου ήταν μικρότερη από το 2014, όπου ήταν μικρότερη από τα 2013. Αυτή είναι η αλήθεια. Το κατώτατο σημείο είναι τα 92,4 εκατομμύρια ευρώ, 2018.

Πέρσι, η χρηματοδότηση από τα λειτουργικά, ουσιαστικά από τον κρατικό προϋπολογισμό, πλην των μισθών, εξαιρούμε τους μισθούς, μιλάμε για τα λειτουργικά έξοδα των Πανεπιστημίων, ήταν 133,5 εκατομμύρια ευρώ. Η αύξηση αυτή προσεγγίζει το 50%, είναι λίγο πιο κάτω, θα περάσει το 50% φέτος, καλώς εχόντων των πραγμάτων. Είναι αυτή η μόνη χρηματοδότηση, που δίνουμε στα ελληνικά δημόσια πανεπιστήμια; Απάντηση: Όχι. Προσθέτουμε σε αυτό, πέρα από τους μισθούς, χρηματοδότηση από το Πρόγραμμα Δημοσίων Επενδύσεων. Πέρσι, ήταν 201 εκατομμύρια ευρώ. Αυτό κινείται, με βάση τον χρόνο, το 2018 ήταν στα 138 εκατομμύρια η χρηματοδότηση από το Πρόγραμμα Δημοσίων Επενδύσεων, το Π.Δ.Ε., τώρα είναι στα 201.

Επίσης, έχουμε και τη χρηματοδότηση για στέγη, το επίδομα φοιτητικής στέγης και για σίτιση. Η χρηματοδότηση αυτή ακουμπάει, πέρσι, τα 125 εκατομμύρια ευρώ. Αν τα αθροίσει κανείς, χωρίς τους μισθούς, μιλάμε για περίπου 450 εκατομμύρια ευρώ, σε ετήσια βάση.

Ταυτόχρονα, έχουν προγραμματιστεί επενδύσεις, χρηματοδοτήσεις, απ’ όλα τα υπόλοιπα χρηματοδοτικά εργαλεία, τα οποία έχουμε, στη χώρα. Ταμείο Ανάκαμψης, 475 εκατ. Ευρώ, αυτό δεν είναι ετήσιο, αυτό θα διαρθρωθεί, μέσα στον χρόνο, περιλαμβάνει προϋπολογισμούς, που έχουν να κάνουν με ερευνητικούς εξοπλισμούς, με στήριξη της διεθνοποίησης, θα τα πούμε αυτά παρακάτω, 297 εκατ. ευρώ από το ΕΣΠΑ, περίπου 700 εκατ. Ευρώ, μέσω ΣΔΙΤ για φοιτητικές εστίες, που διαρθρώνονται, σε όλη τη χώρα, κυρίως στα Πανεπιστήμια της Περιφέρειας και ερευνητικά κονδύλια της τάξης των 180 εκατ. ευρώ από τη Γενική Γραμματεία Έρευνας και Καινοτομίας. Εάν τα αθροίσει κανείς αυτά, η χρηματοδότηση, που υπάρχει, αυτή τη στιγμή για τα Δημόσια Πανεπιστήμια είναι η μεγαλύτερη, που έχει δοθεί, εδώ και πάρα - πάρα πολλά χρόνια. Φυσικά, η χρηματοδότηση αυτή θα πρέπει να αυξηθεί περαιτέρω, για πάρα πολλούς λόγους και, ακριβώς, αυτή είναι η δέσμευση της Κυβέρνησης.

Προχωράμε τώρα σε ό,τι αφορά τις διατάξεις, γιατί είπα πριν, ότι από τα 205 άρθρα τα 176 αφορούν το Δημόσιο Σύστημα Εκπαίδευσης. Τι λένε τα άρθρα, τα οποία αφορούν τα Δημόσια Πανεπιστήμια; Καταρχήν, είναι προτάσεις, οι οποίες είναι αμιγώς δικές μας; Η απάντηση είναι όχι, είναι προτάσεις, οι οποίες συντριπτικά έχουν δοθεί από τη Σύνοδο των Πρυτάνεων. Κάναμε, δηλαδή, έναν εκτενή διάλογο με τα δημόσια πανεπιστήμια και θέλω να ευχαριστήσω τη Σύνοδο των Πρυτάνεων γι’ αυτό το λόγο και στο διάλογο αυτόν, προέκυψαν με μια σειρά από ρυθμίσεις, πάνω από 100, που είναι οι προτάσεις τους, για το πώς πρέπει να λειτουργήσει το ελληνικό δημόσιο πανεπιστήμιο. Ενσωματώσαμε τη συντριπτική πλειοψηφία των προτάσεων αυτών - εγώ θα πω αυτές, οι οποίες ήταν εφικτό να ενσωματωθούν - και τις σταχυολογώ. Ένα κομμάτι, και ξεκινάω απ’ αυτό, αφορά τη διεθνοποίηση του ελληνικού δημοσίου πανεπιστημίου. Αυτό σημαίνει ότι θα χρηματοδοτηθούν κοινά προγράμματα, κοινά μεταπτυχιακά κατά βάση, μέσω του Ταμείου Ανάκαμψης, όπου το ποσό θα είναι 60 εκατ. ευρώ - εδώ το προβλέπουμε νομοθετικά αυτό πώς θα γίνει - για τα ελληνικά δημόσια πανεπιστήμια, έτσι ώστε να μπορεί ένα κορυφαίο πανεπιστήμιο του εξωτερικού να πραγματοποιήσει, με χρηματοδότηση, όμως, από το ελληνικό κράτος, αυτή είναι η ποιοτική θεσμική διαφοροποίηση, κοινά προγράμματα εντός του ελληνικού δημοσίου πανεπιστημίου, με πρίσμα και με στόχο τη διεθνοποίηση του. Προβλέπονται μια σειρά από ρυθμίσεις, επίσης, μέσα από αυτό το πρίσμα της διεθνοποίησης. Θα αναφέρω μία ενδεικτικά: τη δυνατότητα μετεγγραφών ξένων φοιτητών στα ξενόγλωσσα προγράμματα. Αυτή είναι η τελευταία αναγκαία συνθήκη για την κύρωση της Σύμβασης της Λισσαβόνας, την οποία και θα κάνουμε. Προβλέπεται η δυνατότητα να έρχονται για βραχείες περιόδους σπουδών ξένοι φοιτητές, μη Ευρωπαίοι, στα ελληνικά δημόσια πανεπιστήμια, εφόσον τα ελληνικά δημόσια πανεπιστήμια το επιθυμούν.

Εδώ, να αναφέρω ότι σε μία έρευνα, η οποία βγήκε πρόσφατα, η Ελλάδα ήταν 8η στον αριθμό των Αμερικανών φοιτητών απ’ όλες τις χώρες, που δέχονται Αμερικανούς φοιτητές. Αυτό μας έκανε πάρα πολύ εντύπωση, γιατί είναι, πραγματικά, πολύ μεγάλος αριθμός να είσαι 8ος στον αριθμό των Αμερικανών φοιτητών, που δέχεσαι στη χώρα σου και, ψάχνοντας το, καταλήγει κανείς ότι αυτός ο αριθμός προκύπτει ερήμην του Δημοσίου Συστήματος Τριτοβάθμιας Εκπαίδευσης. Αυτό προκύπτει, γιατί υπάρχουν διάφορες δομές, οι οποίες δέχονται Αμερικανούς φοιτητές, για ένα εξάμηνο, για δύο εξάμηνα. Ενώ, λοιπόν, παρέχουμε τα αγγλόφωνα προγράμματα του Erasmus, ήδη, δίνουμε τη δυνατότητα στα δημόσια πανεπιστήμια, εάν το θέλουν, να κάνουν συμπράξεις με ξένα πανεπιστήμια και να δεχτούν και αυτά αλλογενείς, ξένους φοιτητές, για ένα κομμάτι των σπουδών τους, ένα εξάμηνο, δύο εξάμηνα, μέσα στο Πανεπιστήμιο.

Το νομοσχέδιο, επίσης, προβαίνει στην απογραφειοκρατικοποίηση, σε μεγάλο βαθμό, των Ειδικών Λογαριασμών Κονδυλίων Έρευνας, όπως είναι και το αίτημα της Συνόδου των Πρυτάνεων, προβαίνει στην απογραφειοκρατικοποίηση της έγκρισης των προϋπολογισμών - αυτή τη στιγμή για αλλαγές της τάξης του ενός ευρώ, δηλαδή, εάν υπήρχε αύξηση στον προϋπολογισμό ενός Ιδρύματος, έπρεπε να υπογράφει ο Υπουργός Παιδείας. Αυτές τις αλλαγές, θα διαβάσετε στο κείμενο του νομοσχεδίου, τις θεραπεύουμε. Υπάρχουν διατάξεις για την αξιοποίηση της περιουσίας των Ιδρυμάτων, προβλέπεται η ψηφιοποίηση των Ιδρυμάτων, το να μειωθεί το χαρτί σε αυτά, η διαλειτουργικότητα τους, η αύξηση των ποιοτικών κριτηρίων στη χρηματοδότησή τους, η διεύρυνση του θεσμού του Συνεργαζόμενου Καθηγητή, να μπορούν, δηλαδή, να φέρνουν, με δικούς τους πόρους συνεργαζόμενους καθηγητές. Πολύ σημαντικό είναι ότι υπάρχει αφαίρεση των πλαφόν, γιατί οι Καθηγητές Πανεπιστημίου είχαν πλαφόν στις αποζημιώσεις τους για ερευνητικά προγράμματα, μέσω των Ειδικών Λογαριασμών Κονδυλίων Έρευνας ή μέσω των Κέντρων Δια Βίου Μάθησης. Αυτά αφαιρούνται, όπως είναι και το πάγιο αίτημα της ακαδημαϊκής κοινότητας.

Απλοποιείται η διαδικασία εκλογής Πρύτανη. Είχαμε διαπιστώσει ότι έπρεπε να απογραφειοκρατικοποιηθεί και να απλουστευθεί αυτή η διαδικασία, οπότε εισάγονται από τα πρώτα άρθρα του νομοσχεδίου ρυθμίσεις απλούστευσης στο πώς εκλέγονται τα εξωτερικά μέλη του συμβουλίου και, άρα, ο Πρύτανης.

Προβλέπεται η μεταβίβαση αρμοδιοτήτων στον Πρύτανη, στον Κοσμήτορα και στους Προέδρους των Τμημάτων. Οι θητείες των Προέδρων των Τμημάτων γίνονται τριετείς, για να ευθυγραμμίζονται με τη θητεία του Κοσμήτορα.

Βέβαια, προβλέπεται και το 1 προς 1 στους διορισμούς των καθηγητών. Σε αυτές τις ρυθμίσεις, πάγιο αίτημα όλων ήταν αυτό και νομίζω ότι σε αυτά συμφωνούμε. Δε μπορώ να δω ποιο Κόμμα θα διαφωνήσει και που σε αυτά τα 176 άρθρα, με δεδομένο του πώς αυτά προέκυψαν. Γιατί, η πρόταση του Δημοκριτείου είναι πρόταση των πρυτανικών αρχών του Δημοκριτείου.

Η πρόταση της αυτονόμησης του ΕΑΠ είναι μια πρόταση, που σχεδόν όλα τα Κόμματα την έχουμε πει και είναι δικιά τους πρόταση, που υιοθετούμε εμείς. Δεν μας ενδιαφέρει να πάρουμε καμία πατρότητα. Οι ρυθμίσεις των δημοσίων πανεπιστημίων είναι ρυθμίσεις, που προκύπτουν από εισήγηση της Συνόδου των Πρυτάνεων. Υπ’ αυτήν την έννοια, αυτές οι 176 ρυθμίσεις, νομίζω, ότι θα πρέπει να βρουν τη συναίνεση όλων και να γίνουν κτήμα όλων και όχι μόνον ενός.

Το νομοσχέδιο, όμως, δεν προβλέπει μόνον αυτό. Το νομοσχέδιο ρυθμίζει την εγκατάσταση παραρτημάτων ξένων πανεπιστημίων, με τα γνωστά 29 άρθρα στη χώρα μας, με πολύ συγκεκριμένα και αυστηρά κριτήρια. Επιτρέψτε μου να ξεκινήσω, κάνοντας τρεις βασικές παραδοχές.

Παραδοχή πρώτη. Αυτή τη στιγμή, έχουμε 40.000 φοιτητές Έλληνες στο εξωτερικό. Οι 40.000 φοιτητές, που έχουμε, είναι αναντίστοιχοι με τον πληθυσμό μας. Δηλαδή, αν βάλει κανείς αυτό τον αριθμό και τον συγκρίνει με τον αντίστοιχο πληθυσμό άλλων χωρών, έχουμε περισσότερους Έλληνες φοιτητές απ’ ό,τι οι Άγγλοι έχουν Εγγλέζους ή από ό,τι οι Ισπανοί έχουν Ισπανούς, ενώ οι χώρες αυτές είναι πολύ μεγαλύτερες. Αν πάρουμε την Πορτογαλία, που έχει συγκρίσιμο πληθυσμό με την Ελλάδα, η Πορτογαλία έχει 13.000. Άρα, υπάρχει ένα πρόβλημα εκεί. Είτε θέλουμε να δούμε το πρόβλημα, είτε δεν θέλουμε να δούμε το πρόβλημα, το πρόβλημα είναι εκεί.

Δεύτερη παραδοχή είναι ότι χώρες, που προσπάθησαν να αναπτύξουν τη συνολική εξωστρέφεια των συστημάτων τους - και έχω επικαλεστεί το παράδειγμα της Κύπρου, όχι επειδή αυτός είναι ένας νόμος, που εισάγει αυτό το παράδειγμα. Αν βάλετε δίπλα τον κυπριακό νόμο και δίπλα αυτόν τον νόμο, είναι διαφορετικοί. Νομίζω ότι αυτό είναι αντικειμενικό. Η Κύπρος δεν προβλέπει ειδικά νομικά πρόσωπα μη κερδοσκοπικά για την εγκατάσταση παραρτημάτων. Είναι άλλου τύπου λογική.

Αλλά τι αξίζει να μιμηθεί κανείς από την Κύπρο, νομίζω; Πρώτον, το πώς μια χώρα, που δεν είχε τριτοβάθμιο σύστημα, ουσιαστικά, κατάφερε, μέσα σε λίγα χρόνια, να γίνει περιφερειακό κέντρο εκπαίδευσης. Τα κατάφεραν για τα δεδομένα τους. Δεύτερον, το γεγονός ότι αυτό εκεί προέκυψε, μέσα σε μία λογική συναίνεσης των πολιτικών Κομμάτων, είτε μιλάμε για το ΑΚΕΛ, είτε μιλάμε για το ΔΗΣΥ. Όλα τα Κόμματα με τις διαφωνίες και τις αποχρώσεις τους - που έχουμε, μοιραίο είναι - δέχτηκαν ότι αυτό το πράγμα είναι λογικό, θεμιτό και εθνικά συμφέρον και μπήκαν στη λογική, πίσω από τα ταμπού και τα τοτέμ, να πουν ότι πρέπει να δούμε τους ρυθμιστικός όρους, για να γίνει βέλτιστα και εμείς λέμε αυτούς, εμείς λέμε εκείνους και προσπαθούμε να πετύχουμε μια ώσμωση, ανάμεσα στους όρους για το εθνικό συμφέρον.

Γιατί και αυτή είναι η τρίτη παρατήρηση, είναι η πραγματικότητα, που κάνουμε ότι δεν υπάρχει. Κολλέγια. Στην Ελλάδα έχουμε, αυτή τη στιγμή, 33, αν δεν κάνω λάθος, Κολλέγια. Αυτά έχουν 32.000 σπουδαστές, είναι η λεγόμενη μεταλυκειακή εκπαίδευση. Αυτά τα Κολλέγια δίνουν σε πάρα πολλές περιπτώσεις πλήρη επαγγελματικά δικαιώματα. Γιατί; Ήταν μία απόφαση αυτού του κτιρίου; Όχι. Συρθήκαμε από ενωσιακή νομολογία να το κάνουμε. Από Οδηγίες της Ευρωπαϊκής Ένωσης, γιατί αυτή τη στιγμή γίνεται μία συζήτηση, εδώ πέρα πίσω από το τοτέμ, λες και ερχόμαστε εμείς να αναγνωρίσουμε κάτι, που εμείς μιλάμε για το ακαδημαϊκό δικαίωμα, για το μέσο παιδί, για τον μέσο φοιτητή, που πηγαίνει και σπουδάζει, αυτή τη στιγμή, το μείζον είναι αυτό ή το επαγγελματικό δικαίωμα;

Αυτή τη στιγμή, αν είσαι απόφοιτος ενός κολεγίου, αρρύθμιστο ουσιαστικά, με βάση ευρωπαϊκές αποφάσεις, παίρνεις μόρια για το ΑΣΕΠ, μπορείς να πας στη σχολή δικαστών. Ποια είναι η διαφορά του ακαδημαϊκού δικαιώματος; Η διαφορά του ακαδημαϊκού δικαιώματος είναι, αν μπορείς να γίνεις μέλος ΔΕΠ σε ελληνικό δημόσιο πανεπιστήμιο ή αν μπορείς να κάνεις μεταπτυχιακό ή διδακτορικό εκεί. Αυτός είναι ένας νόμος για τα ελληνικά 24 δημόσια ΑΕΙ. Όλα τα υπόλοιπα έχουν λυθεί, ήδη και είναι φεστιβάλ υποκρισίας να κάνουμε ότι δεν το βλέπουμε. Έγινε ερήμην μας, επειδή μείναμε σε ιδεοληπτικό οριτζιναλισμό.

Αυτό, λοιπόν, το οποίο πρέπει να γίνει τώρα είναι το κράτος να ασκήσει κυριαρχία. Δεν την έχει ασκήσει. Αυτή είναι η πραγματικότητα. Και πρέπει να ασκήσει κυριαρχία, με τρόπο συμβατό, με το συνταγματικό κείμενο. Γιατί αυτό είναι αυτό. Αυτό επιδιώκει να κάνει.

Γιατί οποιοσδήποτε λέει, αυτή τη στιγμή, ότι δεν έχουμε ιδιωτική, όχι μη κερδοσκοπική, ιδιωτική πρακτικά τριτοβάθμια, ό,τι και να λέμε, λέει ψέματα. Το έχουμε ήδη, κυρίες και κύριοι. Θέλουμε να το λύσουμε; Θέλουμε να βάλουμε εθνικά κυρίαρχους κανόνες, πάνω σε αυτό ή δε θέλουμε και θα υποκρινόμαστε;

Αυτό επιδιώκουμε να κάνουμε, γιατί στο τέλος της ημέρας πρέπει να ρυθμιστεί αυτό το Ελντοράντο, για να το πούμε σωστά. Επιδιώκουμε, λοιπόν, να το κάνουμε αυτό..

**ΠΑΥΛΟΣ ΠΟΛΑΚΗΣ :** *(Ομιλεί εκτός μικροφώνου)*

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):**  Ήταν ενωσιακή νομολογία, κύριε Πολάκη. Υπάρχουν αποφάσεις, θα σας τις δώσω εγώ. Θα τις καταθέσω και θα σας τις δώσω.

**ΠΑΥΛΟΣ ΠΟΛΑΚΗΣ :** *(Ομιλεί εκτός μικροφώνου)*

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Υπουργέ, μην απαντάτε.

Κύριε Πολάκη, δεν έχετε το λόγο.

**ΠΑΥΛΟΣ ΠΟΛΑΚΗΣ** *(Ομιλεί εκτός μικροφώνου)*

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας παρακαλώ, δεν έχετε το λόγο και δεν είστε και μέλος της Επιτροπής. Υπάρχει τάξη, εδώ μέσα. Σας παρακαλώ!

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):**  Θα σας δώσω την ενωσιακή νομολογία και τις αποφάσεις και τις οδηγίες και τις συστάσεις, προσωπικά, εγώ σε εσάς. Θα έρθω να σας τις δώσω.

**ΠΑΥΛΟΣ ΠΟΛΑΚΗΣ:** *(Ομιλεί εκτός μικροφώνου)*

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):**  Θα σας τις δώσω.

Απαντάω. Επί ΣΥΡΙΖΑ, νομοθετήσατε το άρθρο 54 του ν.4589 του 2019, όπου αποκλείσατε τους αποφοίτους κολλεγίων από τη συμμετοχή, σε προκηρύξεις ΑΣΕΠ. Ήρθε η Ευρωπαϊκή Επιτροπή, όχι εμείς, η Κομισιόν, με την επιστολή της 4061 του 2019 και ζήτησε συμμόρφωση του άρθρου 54 με το ενωσιακό δίκαιο, καθώς, παραβίαζε…

**ΠΑΥΛΟΣ ΠΟΛΑΚΗΣ :** Άλλο σας είπα. Άλλο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Πολάκη, σας παρακαλώ!

**ΠΑΥΛΟΣ ΠΟΛΑΚΗΣ:** Σας είπα ότι η Κεραμέως κατήργησε τα μεταλυκειακά προγράμματα και έδωσε πελατεία στα ιδιωτικά κολλέγια…

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Πολάκη, δεν έχετε το λόγο.

**ΠΑΥΛΟΣ ΠΟΛΑΚΗΣ:** ... και τώρα έρχεστε και λέτε ότι δεν αναγνωρίζουμε το πρόβλημα. Τι λέτε, καλέ; Αφού το φτιάξατε το πρόβλημα, να το αναγνωρίσουμε; Μην μας δουλεύετε κιόλας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Πολάκη, σας παρακαλώ.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Το πρόβλημα προέκυψε από ενωσιακή νομολογία, κύριε Πολάκη. Το πρόβλημα προέκυψε επειδή ήρθε η Ευρωπαϊκή Ένωση και το επέβαλε.

**ΠΑΥΛΟΣ ΠΟΛΑΚΗΣ:** Δεν επέβαλε καμία Ευρωπαϊκή Ένωση στην Κεραμέως να καταργήσει τα μεταλυκειακά δημόσια προγράμματα. Καμία Ευρωπαϊκή Ένωση. Εσείς το κάνατε, για να στέλνετε πελάτες στους χρηματοδότες σας ...

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Πολάκη, σας παρακαλώ, δεν έχετε το λόγο.

Κύριε Υπουργέ, μην απαντάτε, σας παρακαλώ.

**ΠΑΥΛΟΣ ΠΟΛΑΚΗΣ:**… πολύ απλά, μην δουλευόμαστε επιτέλους.

Κύριε Υπουργέ, εσείς καταργήσατε τα δημόσια μεταλυκειακά προγράμματα. Σπρώξατε πελατεία στα ιδιωτικά κολλέγια και τώρα μας λέτε, «πω – πω» και δεν αναγνωρίζετε το πρόβλημα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Πολάκη, σας παρακαλώ.

**ΔΗΜΗΤΡΙΟΣ ΚΟΥΒΕΛΑΣ:** *(Ομιλεί εκτός μικροφώνου)*

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Κούβελα καθίστε κάτω.

**ΠΑΥΛΟΣ ΠΟΛΑΚΗΣ :** Λέω κάτι ψέματα, κύριε συνάδελφε;

**ΔΗΜΗΤΡΙΟΣ ΚΟΥΒΕΛΑΣ:** *(Ομιλεί εκτός μικροφώνου)*

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Κούβελα, κύριε Πολάκη, σας παρακαλώ.

Συνεχίστε, κύριε Υπουργέ, έχετε το λόγο.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού**):

Θα τα απαντήσουμε όλα στην πορεία. Οι συνθήκες, στις οποίες ετέθη η όλη συζήτηση εξαρχής και που θέλουμε να τη θέσουμε, είναι ακριβώς αυτές. Για τον λόγο αυτόν, ερχόμαστε να κάνουμε και να ασκήσουμε αυτήν την εποπτεία, την οποία περιέγραψα πριν, με τους πιο αυστηρούς όρους, που μπορεί να τεθεί στην Ευρώπη.

Ζητώ από τα Κόμματα της Αντιπολίτευσης να μας δώσουν, σε μία χώρα, ένα ρυθμιστικό πλαίσιο παραρτημάτων, το οποίο να είναι αυστηρότερο από αυτό. ‘Ένα ! Δεν θα το βρείτε, διότι δεν υπάρχει. Πρακτικά, αυτή τη στιγμή, είμαστε η μόνη χώρα στον κόσμο, με πλήρη απαγόρευση της δυνατότητας αυτής. Είμαστε η μόνη χώρα, που το έχει αυτό το πράγμα και αυτό κάτι λέει.

Οι ιδρυτικοί όροι, οι όροι, η συγκυρία γέννησης του άρθρου 16 του 1975, που είναι η τελευταία φορά, που αυτό εμφανίζεται. Γνωρίζουμε όλοι ότι η πρώτη φορά, που εμφανίζεται μία εκδοχή, είναι το 1952. Εν πάση περιπτώσει, οι όροι του 1975, στους οποίους επαναλήφθηκαν αυτές οι διατάξεις, δεν ήταν ίδιοι με τους όρους γέννησής τους, ακριβώς και γι’ αυτό το ψήφισαν όλα τα Κόμματα τότε. Το γνωρίζουμε όλοι, οι όροι γέννησής τους είναι προβληματικοί, του 1950.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Θα πείτε τα ίδια, περί χούντας;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Είναι αλήθεια αυτό το πράγμα είτε το πούμε είτε δεν το πούμε.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Μάλιστα. Γιατί επαναφέρετε αυτή την ιστορία;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Επειδή κάνουμε τσιτάτα, εξειδικεύεστε στο να απομονώνετε φράσεις.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Τότε έγιναν αγώνες από τα πανεπιστήμια, Πέτρουλας κ.λπ..

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Στην προηγούμενη φράση, είπα ότι οι όροι επανάληψης δεν ήταν κοινοί με τους όρους γέννησης, αλλά εσείς θέλετε να κάνετε εντυπωσιασμό, αυτήν τη στιγμή και όχι να μπούμε στην ουσία της συζήτησης. Το καταλαβαίνω.

Η ιστορία, λοιπόν, αποτυπώνεται με πλήρη τρόπο, στο βιβλίο του κ. Αλιβιζάτου, στο οποίο σας παραπέμπω και από εκεί και πέρα, συνεχίζουμε.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Είναι η μοναδική αλήθεια;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Αυτό το πράγμα είναι η ιστορική αλήθεια.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Αυτό είναι η παραποίηση της Ιστορίας.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Δεν υπάρχει κανένας λόγος να αντιδράτε στην πραγματικότητα, που είναι αυτή.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Τη δική σας.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Δεν είναι δική μου, υπάρχουν πρακτικά της Βουλής.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** ….. υπάρχει σωρεία αποφάσεων …..

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Ισχυρίζομαι, λοιπόν, ότι τα κριτήρια, στα οποία τίθεται η συγκεκριμένη αλλαγή, είναι τα αυστηρότερα κριτήρια, τα οποία υπάρχουν, αυτή τη στιγμή, στην Ευρώπη.

Η εμμονή στη συγκυρία γέννησης δείχνει, καταρχήν, να είναι αναντίστοιχη με την πραγματικότητα. Το Συμβούλιο της Επικρατείας (ΣτΕ) έχει λάβει σειρά αποφάσεων, τα τελευταία χρόνια, οι οποίες αυτό το θεμελιώνουν, από την υπ’ αρ. 2411/2012 απόφαση, η οποία ερμήνευσε ότι τα δίδακτρα, η δωρεάν παιδεία, όπως ορίζεται στο άρθρο, σε όλες τις βαθμίδες, δεν αφορά τα μεταπτυχιακά και έτσι επιβίωσαν τα ελληνικά δημόσια πανεπιστήμια, για να μπορέσουν να λειτουργήσουν, μέσα στον χρόνο.

Από εκεί και πέρα, η διαδικασία εγκατάστασης παραρτημάτων, γιατί εδώ δεν μιλάμε για σύσταση, μιλάμε για εγκατάσταση, έχει μία πανομοιότυπη διαδικασία με τον τρόπο, με τον οποίο κρίθηκε η υπ’ αρ. 2411/2012 απόφαση της Ολομέλειας του Συμβουλίου της Επικρατείας (ΣτΕ).

Η ρύθμιση μας αυξάνει τη επιδραστικότητα του συνταγματικού κειμένου, πάνω στο δίκαιο και στη νομολογία της Ευρωπαϊκής Ένωσης. Κάνει, ακριβώς, αυτό που επιλέγουμε να κάνουμε, κάνοντας ένα στέρεο βήμα και ένα στέρεο συνταγματικό βήμα. Ενδεικτικά, καταθέτω στα πρακτικά τη γνωμοδότηση του κ. Ευάγγελου Βενιζέλου και του κυρίου Σκουρή, τη γνωμοδότηση του κ. Αλιβιζάτου, τη γνωμοδότηση του κ. Φίλιππου Σπυρόπουλου και θα καταθέσουμε και πάρα πολλές άλλες.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Των άλλων συνταγματολόγων;

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Στο τέλος της ημέρας, δεν υπάρχει κανένας λόγος για κανένα άγχος, όλα θα κριθούν στα αρμόδια διοικητικά δικαστήρια, όπως ορίζει το Σύνταγμα.

Υπό αυτήν την έννοια, το πολύ άγχος δείχνει κάτι, δεν χρειάζεται. Συζητάμε πάνω σε κάτι, το οποίο είναι εθνικά συμφέρον να ρυθμιστεί.

Διαφωνεί κανείς ότι πρέπει να ρυθμιστεί αυτό, το οποίο περιέγραψα πριν, σαν εικόνα στη μεταλυκειακή εκπαίδευση;

Πρέπει να ρυθμιστεί, λοιπόν, με πάρα πολύ …….

**ΠΑΥΛΟΣ ΠΟΛΑΚΗΣ:** Διαφωνούμε, οριζοντίως και καθέτως με τη ρύθμιση, γιατί είναι ψευδεπίγραφη και προσχηματική.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Τι προβλέπει ο νόμος;

Πρώτον, ο νόμος προβλέπει την εγκατάσταση παραρτημάτων, μέσα από ειδικού τύπου νομικά πρόσωπα, τα οποία ονομάζονται «νομικά πρόσωπα πανεπιστημιακής εκπαίδευσης», τα οποία είναι μη κερδοσκοπικά. Το «μη κερδοσκοπικό» αντανακλάται ανάμεσα σε άλλα, στο άρθρο 142, περί αφαίρεσης της άδειας, το οποίο, ρητά, λέει «Η αφαίρεση της άδειας προκύπτει ακόμη και σε παραβίαση των όρων περί μη κερδοσκοπικότατης, την οποία η αρμόδια ανεξάρτητη Αρχή δύναται να εξετάσει».

Δεύτερον, η εποπτεία ασκείται από την ΕΘΑΕΕ. Στην Ελλάδα, έχουμε ανεξάρτητη αρχή ανώτατης εκπαίδευσης, η οποία ανεξάρτητη αρχή θα ασκεί την εποπτεία και για τα δημόσια πανεπιστήμια και πλέον και για τα μη κερδοσκοπικά παραρτήματα. Τα οποία μη κερδοσκοπικά παραρτήματα, αξίζει να τονιστεί εδώ, σε πάρα πολύ μεγάλο βαθμό, αφορούν ξένα δημόσια πανεπιστήμια. Διαφωνούν κάποιοι και με αυτό;

Επίσης, η ακαδημαϊκή εποπτεία και ο έλεγχος είναι πλήρεις, προβλέπονται υποτροφίες της τάξεως του 10%, όπως ορίζει ένα μη κερδοσκοπικό περιβάλλον, τα παράβολα και οι εγγυητικές διαφοροποιούνται, ανάλογα με το αν μιλάμε για την Αθήνα και τη Θεσσαλονίκη ή για την περιφέρεια, προβλέπεται υποχρέωση έρευνας σε αυτά τα παραρτήματα, η οποία θα κατατίθεται στην ΕΘΑΕΕ και θα αξιολογείται από την ΕΘΑΕΕ.

Εδώ, επιτρέψτε μου, επίσης, να τονίσω και κάτι άλλο, ανάμεσα σε όλα όσα έχουν ειπωθεί. Τα κριτήρια, τα οποία σφυρηλατούνται στο νόμο και περιγράφονται στο νόμο, δεν είναι τα κριτήρια έγκρισης, είναι τα ελάχιστα κριτήρια εξέτασης αίτησης. Τι σημαίνει αυτό;

Σημαίνει ότι δε θα εξεταστεί καμία αίτηση, η οποία περιλαμβάνει κάτω από 30 καθηγητές, δε θα εξεταστεί καμία αίτηση, που περιλαμβάνει, κάτω από τρεις σχολές, με μία εξαίρεση, αν μιλάμε για ένα από τα τοπ πανεπιστήμια του κόσμου, που σ’ αυτά θα οριστούν, με βάση γνωστούς δείκτες.

Δε θα είναι αυτά τα κριτήρια, όμως, με τα οποία θα εγκριθούν αυτά τα παραρτήματα. Τα κριτήρια αυτά θα ορίζονται από τις ανάγκες και την ιδιοσυστασία της κάθε σχολής, με τον ίδιο τρόπο που η ΕΘΑΕΕ αξιολογεί τα ελληνικά δημόσια πανεπιστήμια, σήμερα, γιατί υπάρχουν σχολές, οι οποίες, εκ των πραγμάτων, για να λειτουργήσουν δεν απαιτούν 20 άτομα, απαιτούν 50 άτομα ή 80 άτομα.

Αυτό, λοιπόν, εκ των πραγμάτων, θα γίνεται, με βάση τους ίδιους όρους, με τους οποίους γίνεται σήμερα και από την ίδια ανεξάρτητη αρχή, της οποίας σήμερα ηγείται ο πρώην πρύτανης του ΑΠΘ.

Το ίδιο πράγμα, ως ελάχιστο κριτήριο, ισχύει και σε ό,τι αφορά την πρόσβαση σε αυτές τις σχολές, γιατί έχουν ειπωθεί πάρα πολλά πράγματα, σε σχέση με τη σύνδεση με τις πανελλήνιες εξετάσεις. Ποια ήταν η σύλληψη αυτής της σύνδεσης;

Η σύλληψη είναι ότι στα ελληνικά δημόσια πανεπιστήμια υπάρχει μια ελάχιστη βάση εισαγωγής. Η κατώτατη τέτοια βάση, η κατώτατη από τα τέσσερα πεδία, τις παλιές τέσσερις δέσμες, το 08 του μέσου όρου, είναι, αν θέλετε, ο κατώτατος βαθμός πρόσβασης στο δημόσιο σύστημα. Η σύλληψη, λοιπόν, εδώ είναι το ότι δε μπορεί κάποιος να μην έχει πρόσβαση στο δημόσιο σύστημα και να έχει πρόσβαση στο μη κρατικό. Άρα, αν κάποιος δε μπορεί να μπει στο δημόσιο σύστημα, δε θα μπορεί να μπει και στο μη κρατικό σύστημα.

Από κει και πέρα, το κάθε πανεπιστημιακό παράρτημα και η κάθε σχολή και το κάθε τμήμα θα ορίζει όρους πρόσβασης πρόσθετους. Οι όροι πρόσβασης αυτοί θα είναι κομμάτι της αίτησής του, πρώτον. Οι όροι πρόσβασης αυτοί θα εγκρίνονται από την ανεξάρτητη αρχή, δεύτερον και οι όροι πρόσβασης αυτοί θα πρέπει να είναι αντίστοιχοι με το μητρικό του ίδρυμα.

Για του λόγου το αληθές, σας παραπέμπω σε πάρα πολλά από τα ιδρύματα και σε πάρα πολλές από τις σχολές, οι οποίες έχουν ακουστεί στο δημόσιο διάλογο, ότι πιθανά ενδιαφέρονται, να δείτε ποια είναι τα κριτήρια πρόσβασης, τα οποία θέτουν εκεί. Είναι ανοιχτά ακόμη και στις ιστοσελίδες τους και να διαπιστώσετε ότι δε μιλάμε για είσοδο σε σχολές με βαθμό τύπου «8», αλλά με βαθμούς τύπου «18» ή «19», ρητά διατυπωμένα στις ιστοσελίδες των αντίστοιχων ιδρυμάτων, με στοιχεία. Αυτά θα είναι τα κριτήρια, δε μπορούμε να συγκρίνουμε μήλα με πορτοκάλια.

Από εκεί και πέρα, ο έλεγχος, ο οποίος γίνεται από την ΕΘΑΕΕ, ο έλεγχος, ο οποίος γίνεται από τον ΕΟΠΠΕΠ, σε σχέση με τα κτιριολογικά, γιατί έχει ειπωθεί σε αυτή την αίθουσα και νομίζω σε αυτό συμφωνούμε, δε μπορούν να υπάρχουν πανεπιστήμια του ενός ορόφου.

Ε, θα διαπιστώσει ακόμη και το πιο κακοπροαίρετος ότι ο νόμος αυτό το αποκλείει και το αποκλείει ρητά. Αυτό, λοιπόν, είναι σαφές ότι ο νόμος το ρυθμίζει και μιλάμε για πολύ συγκεκριμένα παραρτήματα, με πολύ συγκεκριμένους κανόνες.

Τέλος, θεωρούμε ότι αυτή η ρύθμιση, πέρα από τα τοτεμικά θέματα και τα θέματα ταμπού, αν ξεπεράσει κανείς τους τίτλους και μπει στην ουσία, θα δράσει απολύτως ευεργετικά για τη χώρα μας. Το πιστεύουμε βαθιά αυτό, γιατί θα αυξήσει τις εκπαιδευτικές ευκαιρίες συνολικά, θα δώσει τη δυνατότητα επαναπατρισμού ή μείωσης της ροής εξόδου σε ένα πολύ μεγάλο κομμάτι Ελλήνων, που σπεύδουν να σπουδάσουν στο εξωτερικό.

Εγώ θα πω ότι οι άνθρωποι αυτοί και οι οικογένειές τους μας βλέπουν, αυτή τη στιγμή, ενδεχομένως και να τους ενδιαφέρει να αυξήσουμε τις ακαδημαϊκές ευκαιρίες στη χώρα μας.

Θα πρέπει επιτέλους στην Ελλάδα, να τελειώσει η εποχή της αυταρέσκειας. Γιατί; Γιατί στο τέλος της ημέρας, ενώ έχουμε πολύ σπουδαίους ανθρώπους στην ακαδημαϊκή μας κοινότητα, δεν τα έχουμε καταφέρει να γίνουμε περιφερειακό κέντρο εκπαίδευσης. Αυτή είναι η αλήθεια. Δεν το έχουμε καταφέρει και πρέπει να μπορέσουμε να το πετύχουμε αυτό το πράγμα.

Άρα, η διεθνοποίηση του δημοσίου πανεπιστημίου και η άρση των εμποδίων συνολικότερα στην τριτοβάθμια εκπαίδευση, από κοινού, με ναυαρχίδα το δημόσιο πανεπιστήμιο, θα μας επιτρέψει να μπορέσουμε να απευθυνθούμε και στην ευρύτερη περιοχή μας και ακριβώς γι’ αυτό πριν επικαλέστηκα αυτό, που, σε πολύ μικρή κλίμακα, έκανε η Κύπρος.

Εμείς έχουμε τη δυνατότητα αυτό να το κάνουμε, σε μεγάλη κλίμακα και πρέπει να το κάνουμε σε μεγάλη κλίμακα και πρέπει να μη φοβηθούμε να το κάνουμε, σε μεγάλη κλίμακα, γιατί μπορούμε. Η χώρα μπορεί αυτό το πράγμα να το κάνει. Δεν χρειάζεται, διαρκώς, να έχουμε μια λογική προστατευτισμού, γιατί ο προστατευτισμός δεν θα μας προστατέψει.

Θα μας προστατέψει το να ανοιχτούμε και στο τέλος της ημέρας, αυτό είναι η πραγματική αναβάθμιση και απελευθέρωση της Ανώτατης Εκπαίδευσης και θα πρέπει να μπορέσουμε αυτήν τη στρατηγική να τη δομήσουμε, όχι με όρους δεκαετιών πίσω, αλλά με όρους του 2050. Γιατί, εν τέλει - και αυτό το αντιλαμβανόμαστε όλοι και αυτοί που συμφωνούν και αυτοί που διαφωνούν, με αυτή τη ρύθμιση - τα πρακτικά αυτής της συνεδρίασης θα μείνουν και θα μείνει το πώς τοποθετηθήκαμε απέναντι στο να μπορέσει η χώρα να πετύχει περισσότερες προοπτικές και να ανοιχτεί ή όχι.

Η χώρα πρέπει να συμμετάσχει στις νέες επαναστάσεις, τις τεχνολογικές, των ιδεών και των μεγάλων αλλαγών, που έρχονται και στο τέλος της ημέρας. Κυρίες και κύριοι, το μέλλον ή το σχεδιάζεις ή το υφίστασαι και εμείς, τα τελευταία χρόνια, το υφιστάμεθα. Ήρθε η ώρα, λοιπόν, να το σχεδιάσουμε.

Επειδή σε αυτόν το νόμο, ξανατονίζω, ειδικά, ως προς τα πρώτα 176 άρθρα, είναι πάρα πολλά αυτά, τα οποία μπορούμε να συμφωνήσουμε, σας καλώ να τα συμφωνήσουμε και να τα σχεδιάσουμε μαζί, παρά τις όποιες επιμέρους διαφωνίες. Γιατί στο τέλος της ημέρας, αυτό είναι το εθνικά και όχι το κομματικά συμφέρον. Σας ευχαριστώ πολύ.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Θέλετε τους ιδιώτες να ελέγξουν το μέλλον και τις ιδέες.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ τον κύριο Υπουργό και τώρα θα δώσω τον λόγο στον Εισηγητή της Πλειοψηφίας, τον κύριο Ελευθέριο Κτιστάκη.

Το λόγο έχει ο κ. Κτιστάκης.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Είναι οι φορείς, κύριε Πρόεδρε, να τους πούμε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν τους έχουμε ακόμα έτοιμους, δεν έχουν δώσει κάποιες παρατάξεις τους φορείς.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κύριε Πρόεδρε, πρέπει να τους δηλώσουμε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν τους έχετε δώσεις γραπτώς;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κύριε Πρόεδρε, να τους δηλώσουμε, πρέπει να γραφτούν στα πρακτικά.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Να τους δηλώσετε, ωραία.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Ξεκινήστε με τον συνάδελφο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Μόλις τελειώσει ο κ. Κτιστάκης, κύριε Καλαματιανέ, θα κάνει την εισήγησή του τώρα. Εντάξει;

**ΠΑΥΛΟΣ ΠΟΛΑΚΗΣ:** Στην αρχή γίνεται αυτό, κύριε Πρόεδρε … *(ομιλεί εκτός μικροφώνου)*

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Εντάξει, γίνεται στην αρχή, ακόμα στην αρχή είμαστε, κύριε Πολάκη. Ακόμα στην αρχή είμαστε, μόλις ξεκινήσαμε.

Το λόγο έχει ο κ. Κτιστάκης.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Σας ευχαριστώ πολύ, κύριε Πρόεδρε. Κυρία και κύριε Υπουργέ, κυρίες και κύριοι, θα μπω, χωρίς περιστροφές, ευθύς αμέσως στο κείμενο του νομοσχεδίου, γιατί ακούστηκαν πάρα πολλά και ιδίως για το τέταρτο Μέρος, βέβαια.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Κτιστάκη, δεν ακούγεται καλά το μικρόφωνο σας. Θέλετε να πάτε δίπλα;

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Καλύτερα;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Θέλετε να δοκιμάσετε το διπλανό;

Κλείστε αυτό. Μήπως έχει άλλος συνάδελφος μικρόφωνο ανοιχτό;

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Καλύτερα, κύριε Πρόεδρε; Ευχαριστώ και πάλι. Όπως είπα, ευθύς αμέσως και χωρίς περιστροφές, θα μπω στο κείμενο του νομοσχεδίου.

Για το πρώτο Μέρος, που αφορά το Δημοκρίτειο Πανεπιστήμιο της Θράκης. Το Δ.Π.Θ. αναβαθμίζεται, αφενός μεν με την ίδρυση νέων Σχολών και Τμημάτων, αφετέρου δε με την ένταξη αυτών των Τμημάτων και των Ερευνητικών Ινστιτούτων του Διεθνούς Πανεπιστημίου Ελλάδος, της Δράμας και της Καβάλας.

Σημειώνω, όμως, ότι η έδρα της Σχολής Γεωτεχνικών Επιστημών του Διεθνούς Πανεπιστημίου μεταφέρεται στη Θεσσαλονίκη, αποτελούμενη από τα Τμήματα Γεωπονίας και Επιστήμης και Τεχνολογίας Τροφίμων. Με τις προκείμενες ρυθμίσεις, το Δημοκρίτειο θα καταστεί το τρίτο σε μέγεθος πανεπιστήμιο της χώρας μας. Πρόσθετα, θα ταυτίζεται, πλέον, διοικητικά και γεωγραφικά, με την Περιφέρεια Ανατολικής Μακεδονίας και Θράκης.

Η ανάπτυξη σε όλη την Περιφέρεια θα συμβάλει στην ενίσχυση της περιφερειακής συνείδησης, θα αμβλύνει τις περιφερειακές ανισότητες και συνακόλουθα, θα εκπληρώσει τον εθνικής σημασίας στόχο του.

Όσοι από εμάς σπουδάσαμε στο πανεπιστήμιο αυτό, ιδιαίτερα όσοι σπουδάσαμε μερικές δεκαετίες πίσω, γνωρίζουμε τη συμβολή του Δημοκριτείου, σε δύσκολες και κρίσιμες εποχές και συγκυρίες, μόνο και μόνο, λόγω της καθαυτής ύπαρξής του. Η ενδυνάμωση ενός περιφερειακού πανεπιστημίου, ασφαλώς, αντικατοπτρίζει το πνεύμα, που διέπει το Υπουργείο.

Όσον αφορά το δεύτερο Μέρος, περί εκσυγχρονισμού του ΕΑΠ, του Ελληνικού Ανοικτού Πανεπιστημίου, το Ελεύθερο Ανοικτό Πανεπιστήμιο αυτονομείται και αποκτά το σύστημα διακυβέρνησης και διοίκησης, που έχουν τα υπόλοιπα πανεπιστήμια, με Πρύτανη, Συμβούλιο Διοίκησης και Σύγκλητο. Συγκεκριμένα, εκσυγχρονίζεται το πλαίσιο οργάνωσης και λειτουργίας του, σε εναρμόνιση με το ν.4957/2022, με ταυτόχρονο, όμως, σεβασμό της ιδιαιτερότητας του, δεδομένου από την ίδρυσή του, με το ν.2083/1992, έχουν σημειωθεί πλείστες εξελίξεις στον τομέα της εκπαίδευσης και δη της εξ αποστάσεως εκπαίδευσης. Προβλέπεται, συνεπώς, η διαμόρφωση των προγραμμάτων σπουδών, σύμφωνα με το ν. 4957/2022 και η ολοκλήρωση της διαδικασίας πιστοποίησης από την Εθνική Αρχή Ανώτατης Εκπαίδευσης.

Σκοπός των ρυθμίσεων είναι να προσαρμοστεί και να ανταποκριθεί, πληρέστερα, το Ελεύθερο Ανοικτό Πανεπιστήμιο στις σύγχρονες εξελίξεις, στον ακαδημαϊκό χώρο και στις προκλήσεις, που θέτουν η επιστημονική και τεχνολογική πρόοδος, με απώτερο στόχο, τη συνεχή και διαχρονικά επίκαιρη ανταπόκρισή του στην ψηφιακή εποχή. Για παράδειγμα, συστήνεται Ειδικός Λογαριασμός Κονδυλίων Έρευνας και νομικό πρόσωπο ιδιωτικού δικαίου για την αξιοποίηση και τη διαχείριση της περιουσίας του. Η αναβάθμιση και διασφάλιση της ποιότητας της εξ αποστάσεως παροχής ανώτατης εκπαίδευσης, στη χώρα μας, είναι ιδιαίτερης σημασίας, καθότι απευθύνεται σε μεγάλο αριθμό φοιτητών, με ευρύτατο φάσμα ηλικιών και, άρα, διαφορετικών επαγγελματικών και οικογενειακών υποχρεώσεων, γεγονός που απαιτεί ειδική μέριμνα για τη διευκόλυνσή τους.

Εξίσου κρίσιμος σκοπός των ρυθμίσεων είναι η ανάπτυξη και ενίσχυση του ακαδημαϊκού ρόλου του ΕΑΠ, στην παιδαγωγική κατάρτιση και στην πιστοποίηση της ανοικτής και εξ αποστάσεως εκπαίδευσης. Για το λόγο αυτόν, διευρύνεται ο σκοπός του, ούτως ώστε να περιλαμβάνει και την παροχή παιδαγωγικής εκπαίδευσης, κατάρτισης, επιμόρφωσης και εξειδίκευσης. Επίσης, στο ίδιο αυτό πνεύμα, συστήνονται Πανεπιστημιακό Κέντρο Ανάπτυξης Πιστοποίησης και Αξιολόγησης, καθώς και Κέντρο Επιμόρφωσης και δια Βίου Μάθησης, ως ανεξάρτητες μονάδες του ΕΑΠ.

Αναφορικά με το μεγαλύτερο μέρος του νομοσχεδίου, το τρίτο Μέρος, περί ενίσχυσης των δημόσιων ΑΕΙ, αυτό αποτυπώνει παρεμβάσεις σε πλείστα ζητήματα των ΑΕΙ, με κοινό στόχο την ενίσχυσή τους προς κάθε κατεύθυνση. Η σημασία και η αξία, που δίνει η Κυβέρνηση στα δημόσια ΑΕΙ, φαίνεται, όχι βέβαια από το μέγεθος του Μέρους αυτού, αλλά κυρίως από τη φιλοσοφία, που το διαπνέει.

Έρχομαι, ευθύς αμέσως, σε ορισμένα σημειολογικά, θα έλεγα, παραδείγματα, που αποδεικνύουν αυτή μου τη θέση. Ώθηση προς την εξωστρέφεια, με τη δυνατότητα από μέρους των παραρτημάτων των ημεδαπών ΑΕΙ της σύναψης εκπαιδευτικών συμφωνιών, με αντικείμενο την παροχή εκπαιδευτικών υπηρεσιών, με ανώτατα ιδρύματα της χώρας υποδοχής. Ειδική μνεία πρέπει να γίνει και στα κοινά προγράμματα διδακτορικών σπουδών και απονομής κοινού τίτλου με άλλα ΑΕΙ της ημεδαπής ή αναγνωρισμένα της αλλοδαπής. Στην εξωστρέφεια αποσκοπεί και η παροχή της δυνατότητας στα ΑΕΙ να ιδρύουν εθνικό επίσημο φορέα εκπροσώπησής τους, με την επωνυμία Study in Greece. Ομοίως, της δυνατότητας σε φοιτητές ΑΕΙ της αλλοδαπής να εγγραφούν και να συνεχίσουν τις σπουδές τους στα ξενόγλωσσα προγράμματα, όπως άλλωστε ανέφερε και ο κύριος Υπουργός. Εισάγονται ρυθμίσεις για την εγγραφή αλλοδαπών αλλογενών από τρίτες χώρες, σε ελληνόγλωσσα προγράμματα σπουδών των ΑΕΙ, ανεξάρτητα από τον αριθμό των εισακτέων, καθώς και για τα ξενόγλωσσα προγράμματα σπουδών και της συμμετοχής σε ευρωπαϊκά πανεπιστήμια.

Προσωπικά, στην εξωστρέφεια εντάσσω και τη διεύρυνση του θεσμού του συνεργαζόμενου καθηγητή, ώστε να δύνανται Έλληνες επιστήμονες από ΑΕΙ της αλλοδαπής να προσφέρουν υπηρεσίες μερικής απασχόλησης. Εξάλλου, η ενίσχυση του αυτοδιοίκητου επιτυγχάνεται, με τη διευκόλυνση της διαδικασίας ανάδειξης των οργάνων διοίκησής τους, αλλά και με τη διευκόλυνση της λειτουργίας των οργάνων αυτών. Στο ίδιο πνεύμα, ενισχύεται η οικονομική αυτοτέλεια, με προβλέψεις, που καταργούν υπουργικές εγκρίσεις, σε συγκεκριμένες περιπτώσεις αναμόρφωσης του προϋπολογισμού και αυξάνεται στο 30% το ποσοστό της ετήσιας τακτικής επιχορήγησης, που κατανέμεται, με βάση τους δείκτες ποιότητας και επιτευγμάτων.

Όσον αφορά τα μέλη ΔΕΠ, ΕΕΠ και ΕΔΙΠ δίνεται η δυνατότητα παράλληλης απασχόλησης. Ακόμα, προβλέπεται ότι οι αμοιβές τους, από τη συμμετοχή σε κάθε είδους προγράμματα των ΕΛΚΕ και ειδικά για τα μέλη ΔΕΠ και σε προγράμματα του Κέντρου Επιμόρφωσης και δια βίου Μάθησης των ΑΕΙ δεν εμπίπτουν στο ανώτατο όριο αποδοχών. Στους τομείς, που ενισχύονται τα ΑΕΙ, περιλαμβάνεται ο ψηφιακός μετασχηματισμός. Ορισμένες δε από τις υποχρεωτικές εκφάνσεις είναι υποχρέωση διαλειτουργικότητας, με τα πληροφοριακά συστήματα του Υπουργείου, η σταδιακή κατάργηση του χαρτιού εκτύπωσης.

Τέλος, διευρύνεται η δυνατότητα αξιοποίησης της περιουσίας των ΑΕΙ από την Εταιρεία Αξιοποίησης και Διαχείρισης Περιουσίας, ώστε να περιλαμβάνει και τη διανοητική ιδιοκτησία. Μάλιστα, ορίζεται υποχρέωση απογραφής και τήρησης αρχείου της κινητής και ακίνητης περιουσίας των ΑΕΙ, καθώς και της ψηφιοποίησής τους, εντός 18 μηνών.

Το Μέρος τέταρτο του προκείμενου νομοσχεδίου ρυθμίζει και αντιμετωπίζει το ζήτημα της παροχής υπηρεσιών ανώτατης εκπαίδευσης στη χώρα μας, με βάση τις ανάγκες και τις επιταγές της σύγχρονης εποχής. Για πρώτη φορά, θεσπίζεται νομοθετικό πλαίσιο, με σκοπό την παροχή υπηρεσιών ανώτατης εκπαίδευσης και την απονομή τίτλων σπουδών, δια της αδειοδότησης, εγκατάστασης και λειτουργίας παραρτημάτων υφιστάμενων αλλοδαπών ανώτατων εκπαιδευτικών ιδρυμάτων, με τη μορφή νομικών προσώπων πανεπιστημιακής εκπαίδευσης.

Το νομικό αυτό πρόσωπο είναι ειδικού σκοπού μη κερδοσκοπικού χαρακτήρα, με αποκλειστικό στόχο, την παροχή υπηρεσιών ανώτατης εκπαίδευσης. Υπάγεται στην εποπτεία του Υπουργείου Παιδείας, Θρησκευμάτων και Αθλητισμού, σε συνεργασία με την Εθνική Αρχή Ανώτατης Εκπαίδευσης. Συνδέεται απευθείας με το μητρικό του ίδρυμα και αποτελεί παράρτημα του, στην Ελλάδα. Το μητρικό ίδρυμα ελέγχει το νομικό πρόσωπο είτε μέσω συμμετοχής, με απόλυτη πλειοψηφία στο κεφάλαιο και τα όργανα διοίκησης, είτε με δεσμευτική ειδική συμφωνία, εκπαιδευτική συμφωνία, βάσει της οποίας το μητρικό ίδρυμα διατηρεί τον πλήρη έλεγχο σε όλο το φάσμα της λειτουργίας του νομικού προσώπου, από την εισαγωγή των φοιτητών και το περιεχόμενο των μαθημάτων, μέχρι το περιβάλλον φοίτησης και την πρόσβαση των φοιτητών σε πηγές.

Ως μητρικό ίδρυμα, νοείται ένα κρατικό ή μη εκπαιδευτικό ίδρυμα ανώτατης εκπαίδευσης, το οποίο λειτουργεί σε χώρα κράτους - μέλους της Ευρωπαϊκής Ένωσης ή τρίτης χώρας. Το μητρικό ίδρυμα θα πρέπει να είναι αναγνωρισμένο στη χώρα του και πιστοποιημένο για την παροχή προγραμμάτων ανώτατης εκπαίδευσης και τη χορήγηση τίτλων σπουδών και θα πρέπει να περιλαμβάνεται στο εθνικό μητρώο αναγνωρισμένων ιδρυμάτων ανώτατης εκπαίδευσης της αλλοδαπής του ΔΟΑΤΑΠ.

Ειδικά, επισημαίνω ότι η άδεια χορηγείται, με απόφαση του Υπουργού Παιδείας Θρησκευμάτων και Αθλητισμού, κατόπιν σύμφωνης γνώμης της ΕΘΑΑΕ και γνώμης του Εθνικού Οργανισμού Πιστοποίησης Προσόντων και Επαγγελματικού Προσανατολισμού. Αν δε το μητρικό ίδρυμα είναι εγκατεστημένο εκτός Ευρωπαϊκής Ένωσης, απαιτείται επιπρόσθετα γνώμη του Υπουργού Εξωτερικών.

Εν τέλει, το νομικό πρόσωπο πανεπιστημιακής εκπαίδευσης, μετά από αδειοδότηση, αξιολόγηση και πιστοποίηση από κρατικά όργανα και ιδίως, την Εθνική Αρχή Ανώτατης Εκπαίδευσης, των προγραμμάτων σπουδών, καθώς και των κτιριακών, εργαστηριακών και ερευνητικών υποδομών τους, θα απονέμει ακαδημαϊκά αναγνωρισμένους τίτλους σπουδών τριτοβάθμιας εκπαίδευσης.

Αναφορικά με το νομικό πλαίσιο, ανέπτυξε ο κ. Υπουργός ορισμένα πράγματα, επιτρέψτε μου, λόγω και της ιδιότητας μου, να τα αναπτύξω λίγο πιο λεπτομερώς.

Οι διατάξεις του άρθρου 16 του Συντάγματος οφείλουν να ερμηνευτούν, όχι ως στατικές, αλλά δυναμικά, θεωρώντας το Σύνταγμα, ως ζωντανό εργαλείο, το οποίο εξελίσσεται διαρκώς. Πρέπει να θεωρηθεί, δηλαδή, living instrument, ως έχει επικρατήσει στην αμερικανική νομολογία και θεωρία, ήδη από το μεσοπόλεμο.

Το Ευρωπαϊκό Δικαστήριο Δικαιωμάτων του Ανθρώπου, ήδη, από το 1978, έχει κρίνει ότι η σύμβασή του, εικοσαετίας τότε, είναι ζωντανό εργαλείο, που πρέπει να ερμηνεύεται υπό τη σκέπη των σύγχρονων συνθηκών. Αυτό γίνεται περισσότερο αναγκαίο, εντός του πλαισίου του δικαίου της Ευρωπαϊκής Ένωσης και των συνακόλουθων υποχρεώσεων, που η χώρα έχει αναλάβει, με αποτέλεσμα να είναι επιτακτικός ο επανακαθορισμός του νοήματος και του περιεχομένου ορισμένων συνταγματικών διατάξεων.

Προς τούτο, για την ερμηνεία του Συντάγματος, προσφεύγουμε στην ιστορικο- εξελικτική, ιστορικο-αντικειμενική κατ’ άλλους και την τελολογική μέθοδο, οι οποίες συνιστούν καθολικά αποδεκτές μεθόδους ερμηνείας αυτού. Με τις μεθόδους αυτές, το εφαρμοστέο νόημα της διάταξης ανευρίσκεται, όχι τόσο στη βούληση του αρχικού ιστορικού νομοθέτη, αλλά στην ισχύουσα πραγματικότητα, λαμβάνοντας υπόψη τις μεταβαλλόμενες συνθήκες.

Η προκείμενη νομοθέτηση, συνεπώς, δεν αντιμάχεται τις σχετικές συνταγματικές επιταγές, οι οποίες ερμηνεύονται και εφαρμόζονται, κυρίως, αλλά όχι αποκλειστικά, υπό το πρίσμα του Ενωσιακού Δικαίου, δηλαδή, των υποχρεώσεων, που η χώρα μας έχει αναλάβει από την ένταξή της στην Ευρωπαϊκή Ένωση και ειδικότερα, από τη Σύμβαση για τη λειτουργία της Ευρωπαϊκής Ένωσης και τον Χάρτη Θεμελιωδών Δικαιωμάτων της Ευρωπαϊκής Ένωσης. Βασική δε αρχή του Ενωσιακού Δικαίου είναι αυτή της αναλογικότητας. Εν προκειμένω, κατά πόσο η απόλυτη απαγόρευση είναι το πρόσφορο μέτρο, για την επίτευξη του επιδιωκόμενου σκοπού.

Επισημαίνω, με έμφαση, ότι η δυναμική ερμηνεία των ίδιων αυτών συνταγματικών διατάξεων, υπό το πρίσμα του Ενωσιακού Δικαίου, δεν γίνεται για πρώτη φορά, δεδομένου, ότι το Συμβούλιο της Επικρατείας, αλλά και το Δικαστήριο Ευρωπαϊκής Ένωσης έχουν ήδη νομολογήσει επ’ αυτού, ενώ και σημαντικό μέρος της θεωρίας της επιστημονικής κοινότητας, δηλαδή, έχει εκφράσει ανάλογη προσέγγιση, ήδη, από παλαιότερα και σε ανύποπτο χρόνο.

Ενδεικτικά, το Συμβούλιο της Επικρατείας ακολούθησε αυτή την οδό, ερμηνεύοντας την παράγραφο 4 του άρθρου 16 του Συντάγματος, όταν τέθηκε ενώπιον του το ζήτημα της αντισυνταγματικότητας της επιβολής διδάκτρων στα μεταπτυχιακά προγράμματα των ελληνικών δημόσιων πανεπιστημίων. Ο κύριος Υπουργός ανέφερε την υπ’ αριθμ. 2411/2012 απόφαση της Ολομέλειας του Συμβουλίου της Επικρατείας, το οποίο έκρινε, αυτολεξεί, τα ακόλουθα: «Όταν ο συντακτικός νομοθέτης θέσπισε με το Σύνταγμα του 1975 το εν λόγω κοινωνικό δικαίωμα και για την Ανώτατη Εκπαίδευση, είχε υπόψη του το θεσμικό πλαίσιο και το κόστος λειτουργίας των προπτυχιακών σπουδών, ενώ απουσίαζαν σχεδόν από τα ελληνικά πανεπιστήμια οι μεταπτυχιακές σπουδές και το αντίστοιχο θεσμικό πλαίσιο.».

Πρόσφατα, με τις υπ’ αριθμ. 178 και 179 του 2023 Αποφάσεις του, το Συμβούλιο της Επικρατείας αναγνώρισε την επαγγελματική ισοδυναμία τίτλων τυπικής Ανώτατης Εκπαίδευσης, οι οποίοι τίτλοι χορηγούνται από αρχές κρατών – μελών, που, ως αρμόδιες, πιστοποιούν πτυχία πρώτου κύκλου σπουδών. Δέχθηκε, συνεπώς, ότι, υπό το πρίσμα του Ενωσιακού Δικαίου, η αναγνώριση αυτή δεν αντίκειται στις παραγράφους 5 και 8 του άρθρου 16 του Συντάγματος, μεταβάλλοντας, με τον τρόπο αυτόν, παλαιότερη απόλυτη θέση του.

Επιπρόσθετα, το Δικαστήριο Ευρωπαϊκών Κοινοτήτων, πλέον Δικαστήριο Ευρωπαϊκής Ένωσης, έκρινε ότι ο ερμηνευτής του Εθνικού Συντάγματος, κατά την εφαρμογή των συνταγματικών διατάξεων, για την ίδρυση και την εγκατάσταση παραρτημάτων αλλοδαπών πανεπιστημίων, οφείλει να τις ερμηνεύει, σε αρμονία με το νόημα, που αποκτούν, κατά τη συνδυαστική τους εφαρμογή, με τις θεμελιώδεις ελευθερίες του Ενωσιακού Δικαίου. Είναι η γνωστή Απόφαση του τμήματος μείζονας σύνθεσης του Δικαστηρίου της 6ης Οκτωβρίου του 2020 της Ευρωπαϊκής Επιτροπής κατά της Ουγγαρίας.

Πρέπει, εξάλλου, να σημειωθεί ότι και άλλες διατάξεις του Συντάγματος έχουν ερμηνευτεί δυναμικά στο πέρασμα των δεκαετιών. Υπενθυμίζω ότι το άρθρο 4, παράγραφος 4 του Συντάγματος, ορίζει ότι μόνο Έλληνες πολίτες γίνονται δεκτοί στις δημόσιες λειτουργίες. Όμως, γνωρίζουμε ότι πολίτες κρατών - μελών της Ευρωπαϊκής Ένωσης γίνονται πλέον και αυτοί δεκτοί, με βάση τη δέσμευσή μας προς την Ένωση.

Επίσης, το άρθρο 19, παράγραφος 3 του Συντάγματος, ορίζει ρητά ότι απαγορεύεται η χρήση αποδεικτικών μέσων, που έχουν αποκτηθεί, με παράνομο τρόπο. Πλην, όμως, υφίσταται πάγια αντίθετη νομολογία του Αρείου Πάγου, για συγκεκριμένες περιπτώσεις.

Ακόμη και το άρθρο 117 έχει ερμηνευτεί δυναμικά από το ΣτΕ, όσον αφορά τον προορισμό των δασικών και αναδασωτέων εκτάσεων.

Εξάλλου, σε μια πολύ πρόσφατη απόφασή του, του Νοεμβρίου του 2023, κατά της Λετονίας, το Ευρωπαϊκό Δικαστήριο των Δικαιωμάτων του Ανθρώπου, αναφορικά με το δικαίωμα στην εκπαίδευση, περιέλαβε τις ακόλουθες σκέψεις αυτολεξεί: «Σε μια δημοκρατική κοινωνία, το δικαίωμα στην εκπαίδευση είναι απαραίτητο για την προαγωγή των δικαιωμάτων του ανθρώπου και η παροχή της εκπαίδευσης παίζει ένα τόσο θεμελιώδη ρόλο, ώστε να αποτελεί μία από τις πιο σημαντικές δημόσιες υπηρεσίες ενός σύγχρονου κράτους. Συγχρόνως, η εκπαίδευση είναι μια δραστηριότητα περίπλοκη, ως προς την οργάνωσή της και δαπανηρή για τη λειτουργία της, καθώς οι πόροι, που οι δημόσιες αρχές δύνανται να της διαθέτουν είναι εξ ορισμού πεπερασμένοι. Το κράτος, προκειμένου να ρυθμίσει την πρόσβαση στην εκπαίδευση, οφείλει, συνακόλουθα, να βρει τη δέουσα ισορροπία, μεταξύ, από τη μια μεριά, των εκπαιδευτικών αναγκών όσων υπάγονται στη δικαιοδοσία του, και, από την άλλη, των περιορισμένων δυνατοτήτων του προς κάλυψη των αναγκών αυτών.».

Επιτρέψτε μου τώρα, μετά από αυτά, να υπενθυμίσω και να υπογραμμίσω ορισμένα πραγματικά στοιχεία της σημερινής εποχής, χωρίς περαιτέρω σχολιασμό. Ο καθένας από εμάς γνωρίζει πολλούς νέους, που σπουδάζουν στο εξωτερικό. Περίπου 40.000 είναι σήμερα, τα ανέφερε τα συγκεκριμένα νούμερα και ο κ. Υπουργός. Ο καθένας από εμάς γνωρίζει, επίσης, πολλούς νέους, που φοίτησαν στο εξωτερικό, σε αμφιβόλου ποιότητας πανεπιστήμια. Ή για να το πω καλύτερα, σε χώρες χαμηλών προσδοκιών. Τέλος, ο καθένας από εμάς γνωρίζει αρκετούς φοιτητές του εξωτερικού, που παρέμειναν, ως διδακτικό και εν γένει επιστημονικό προσωπικό εκεί και δεν επιστρέφουν, ανάμεσα σε άλλους λόγους και επειδή δεν υπάρχουν πολλά περιθώρια για ακαδημαϊκή εξέλιξη στη χώρα μας.

Προκύπτει συνεπώς το ερώτημα, που απορρέει από τη σκέψη του Ευρωπαϊκού Δικαστηρίου των Δικαιωμάτων του Ανθρώπου, που ανέφερα. Στην περίπτωση της χώρας μας σήμερα, πού βρίσκεται η ισορροπία αυτή;

Κυρίες και κύριοι, κλείνοντας, ως Εισηγητής, σας καλώ να δούμε από κοινού το προκείμενο σχέδιο νόμου, χωρίς δογματισμούς, χωρίς αγκυλώσεις, αλλά δημιουργικά και ενταγμένο στο τρέχον κοινωνικό γίγνεσθαι. Προσωπικά, όμως, αναμένω από όσους προ ημερών ερμήνευσαν δυναμικά τον ιερό θεσμό της οικογένειας, στο πρίσμα της σύγχρονης εποχής και λαμβάνοντας ρεαλιστικά υπόψιν την αναμφισβήτητη πραγματικότητα, να πράξουν, ανάλογα με το ιερό αυτό κείμενο, ηλικίας 50 ετών. Ίσως αυτός είναι ο σωστός τρόπος για να το διαφυλάξουμε. Ευχαριστώ θερμά.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε τον κύριο Κτιστάκη. Να κάνουμε μια διακοπή για τρία λεπτά να έρθει η τεχνική υπηρεσία να δει λίγο τα μικρόφωνα, που υπάρχει πρόβλημα και συνεχίζουμε.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** Στο ζήτημα του χρόνου, κύριε Πρόεδρε, θα μας δώσετε τον ίδιο χρόνο σε όλους τους Εισηγητές, διότι ο χρόνος είναι 20 με 25 λεπτά, μετά από την ομιλία για τρία τέταρτα του Υπουργού. Απαιτούμε περισσότερο χρόνο και για εμάς.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ο Υπουργός δεν μίλησε τρία τέταρτα, ο κύριος Κτιστάκης δεν μίλησε 25 λεπτά, αλλά μην ανησυχείτε, κύρια Τζούφη, θα έχετε το χρόνο να τα πείτε όλα, όλα θα τα ακούσουμε.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** Ευχαριστώ.

*(Στο σημείο αυτό γίνεται διακοπή τριών λεπτών λόγω τεχνικών προβλημάτων).*

(*Μετά τη διακοπή*)

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Συνεχίζεται η διακοπείσα συνεδρίαση. Πριν προχωρήσουμε στον Εισηγητή της Μειοψηφίας, τον κ. Καλαματιανό, θα ήθελα να σας ενημερώσω ότι η τέταρτη συνεδρίαση θα γίνει την ερχόμενη Δευτέρα στις 12:00.

Προχωράμε με τους φορείς. Το λόγο έχει ο κ. Κτιστάκης από τη Νέα Δημοκρατία.

**ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας):** Ευχαριστώ, κύριε Πρόεδρε. Προτείνουμε την Κεντρική Ένωση Επιμελητηρίων, με πρόεδρο τον κ. Ιωάννη Μασούτη, τον Σύνδεσμο Ελλήνων Βιομηχάνων, με Γενικό Διευθυντή τον κ. Γεώργιο Ξηρογιάννη, το Τεχνικό Επιμελητήριο Ελλάδος, με Πρόεδρο τον κ. Γεώργιο Στασινό, το Δημοκρίτειο Πανεπιστήμιο Θράκης, με Πρύτανη τον κ. Φώτη Μάρη, τη Σύνοδο Πρυτάνεων, με προεδρεύοντα πρύτανη τον κ. Φώτη Μάρη, την ΠΟΣΔΕΠ, με Πρόεδρο την κ. Ιωάννη Σεϊμένη, το Ελληνικό Ανοιχτό Πανεπιστήμιο, με Πρόεδρο τον κ. Ιωάννη Καλαβρουζιώτη, το ΔΟΑΤΑΠ, με Πρόεδρο τον κ. Ορέστη Καλογήρου, το Ινστιτούτο Οικονομικών και Βιομηχανικών Ερευνών, με Γενικό Διευθυντή τον κ. Νικόλαο Βέττα, την Εθνική Αρχή Ανώτατης Εκπαίδευσης, με Πρόεδρο τον κ. Περικλή Μήτκα, το College Year in Athens, με Γενικό Διευθυντή τον κ. Αλέξανδρο Φυλακτόπουλο και το Study in Greece, με Πρόεδρο του Δ.Σ. τον κ. Χρήστο Μιχαλακέλη.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Καλαματιανέ, έχετε το λόγο για τους φορείς.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Ευχαριστώ.

Και εμείς την Πανελλήνια Ομοσπονδία Συλλόγων Διδακτικού και Ερευνητικού Προσωπικού (ΠΟΣΔΕΠ), την Πανελλήνια Ομοσπονδία Συλλόγων Ειδικού και Εργαστηριακού Διδακτικού Προσωπικού ΑΕΙ  (Π.Ο.Σ.Ε.Ε.ΔΙ.Π.), την Ομοσπονδία Διοικητικού Προσωπικού Τριτοβάθμιας Εκπαίδευσης, την Ομοσπονδία Λειτουργών Μέσης Εκπαίδευσης (ΟΛΜΕ), την Ομοσπονδία Συλλόγων Ειδικού Εκπαιδευτικού Προσωπικού ΑΕΙ, τη Διδασκαλική Ομοσπονδία Ελλάδας (ΔΟΕ), τον Δικηγορικό Σύλλογο Αθηνών, τον Πανελλήνιο Σύλλογο Εργοθεραπευτών, το Τεχνικό Επιμελητήριο Ελλάδος, το Οικονομικό Επιμελητήριο, τη Βοηθό Συνήγορο του Πολίτη για τα Δικαιώματα του Παιδιού και το Βοηθό Συνήγορο του Πολίτη για τα Ανθρώπινα Δικαιώματα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Θα μας το δώσετε και γραπτώς, κύριε Καλαματιανέ;

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Bεβαίως.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Να προχωρήσουμε στον Ειδικό Αγορητή του ΠΑΣΟΚ, τον κ. Παραστατίδη.

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Θα θέλαμε να καλέσουμε την ΠΟΣΔΕΠ, την Ένωση Ελλήνων Ερευνητών - νομίζω έχουν ειπωθεί - τη Σύνοδο Πρυτάνεων, τον Σύλλογο Φοιτητών Ιατρικής Αθηνών, την ΕΕΤΕΜ και τον Πανελλήνιο Σύλλογο Εργοθεραπευτών. Νομίζω έχει ειπωθεί και αυτό. Τα έχω δώσει γραπτώς.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία. Ευχαριστούμε τον κ. Παραστατίδη. Τον λόγο έχει από το Κομμουνιστικό Κόμμα Ελλάδος, η κυρία Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ναι. Έχουν ειπωθεί αρκετά, όπως η ΠΟΣΔΕΠ, η ΠΟΣΕΔΙΠ, η ΠΟΕΤΕΠ, δηλαδή, η Πανελλήνια Ομοσπονδία Ειδικού Τεχνικού Εργαστηριακού Προσωπικού ΑΕΙ, η Ομοσπονδία Διοικητικού Προσωπικού Τριτοβάθμιας Εκπαίδευσης, η Επιστημονική Ένωση Τεχνολογικής Εκπαίδευσης Μηχανικών (ΕΕΤΕΜ), η Ομοσπονδία Λειτουργών Μέσης Εκπαίδευσης (ΟΛΜΕ), και η Διδασκαλική Ομοσπονδία Ελλάδας (ΔΟΕ). Προσθέτουμε την Ομοσπονδία Ιδιωτικών Εκπαιδευτικών Λειτουργών Ελλάδας (ΟΙΕΛΕ), την Ανώτατη Συνομοσπονδία Γονέων Μαθητών Ελλάδας (ΑΣΓΜΕ) και τον Πανελλήνιο Σύλλογο Εργοθεραπευτών. Επίσης, θεωρούμε απαραίτητο να προσκληθούν Φοιτητικοί Σύλλογοι και συγκεκριμένα, ο Φοιτητικός Σύλλογος Ιατρικής Σχολής Αθηνών, Τοπογράφων Μηχανικών ΕΜΠ, της Σχολής Μηχανικών Πανεπιστημίου Δυτικής Αττικής, ΠΑΔΑ, δηλαδή, της Ελληνικής Φιλολογίας του Δημοκριτείου Πανεπιστημίου Θράκης και το Φοιτητικό Σύλλογο Ιατρικής Σχολής Πατρών.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία, κυρία Κτενά. Να μας τα δώσετε και γραπτώς.

Από την Ελληνική Λύση – Κυριάκος Βελόπουλος, ο κ. Μπούμπας; Δεν είναι εδώ ο κ. Μπούμπας;

Προχωρούμε στην Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», την κυρία Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Έχουν ειπωθεί. Επαναλαμβάνω, Σύνοδος Πρυτάνεων, ΠΟΣΔΕΠ, ΠΟΣΕΔΙΠ, ΠΟΕΤΕΠ, Ένωση Ελλήνων Ερευνητών, ΟΛΜΕ, ΟΙΕΛΕ. Προσθέτω ΑΔΕΔΥ, ΙΜΕ - ΓΣΒΕΕ και το Τεχνικό Επιμελητήριο Ελλάδος.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία, κυρία Τζούφη. Από την Κοινοβουλευτική Ομάδα «ΣΠΑΡΤΙΑΤΕΣ», ο κ. Κόντης; Λείπει, ο κ. Κόντης. Έχει καταθέσει, ο κ. Κόντης; Έχει καταθέσει. Ωραία.

Προχωρούμε στην κυρία Κουρουπάκη, της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’».

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»):** Ευχαριστώ, κύριε Πρόεδρε. Θα θέλαμε να καλέσουμε εκπρόσωπο από την Εθνική Αρχή Ανώτατης Εκπαίδευσης, εκπρόσωπο από το Δημοκρίτειο Πανεπιστήμιο Θράκης - Τμήμα Ελληνικής Φιλολογίας, εκπρόσωπο από τον Πανελλήνιο Σύλλογο Εργοθεραπευτών, καθώς και από τον Πανελλήνιο Σύλλογο Φυσικοθεραπευτών, εκπρόσωπο από τη Σύνοδο Πρυτάνεων των Ελληνικών Πανεπιστημίων και εκπρόσωπο από την Ομοσπονδία Λειτουργών Μέσης Εκπαίδευσης. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε, κυρία Κουρουπάκη.

Από την Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», ο κ. Μπιμπίλας;

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Θα θέλαμε να καλέσουμε τον Πανελλήνιο Σύλλογο Εργοθεραπευτών, την Πανελλήνια Ομοσπονδία Θεάματος - Ακροάματος (ΠΟΘΑ), την ΟΛΜΕ, τον Φοιτητικό Σύλλογο Σπουδαστών Νομικής Αθήνας, τον Φοιτητικό Σύλλογο Σπουδαστών Ιατρικής Αθήνας, μέλος ΔΕΠ της Σχολής Κλασσικών και Ανθρωπιστικών Σπουδών του Δημοκριτείου Πανεπιστημίου Θράκης, μέλος ΔΕΠ του Ανοικτού Πανεπιστημίου Διδακτικού και Ερευνητικού Προσωπικού, εκπρόσωπο των Ανωτέρων Δραματικών Σχολών, την Επιστημονική και Επαγγελματική Ένωση Τεχνολογικής Εκπαίδευσης Μηχανικών και τον Σύλλογο Πρυτάνεων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία. Κύριε Μπούμπα, έχετε φορείς; Να σας ακούσουμε;

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ, κύριε Πρόεδρε. Η πρότασή μας είναι να κληθούν η Ομοσπονδία Ιδιωτικών Εκπαιδευτικών Λειτουργών Ελλάδας, η Πανελλήνια Ομοσπονδία Συλλόγων Διδακτικού και Ερευνητικού Προσωπικού, η Ανώτατη Συνομοσπονδία Γονέων Ελλάδος, η ΕΕΤΕΜ σε ό,τι αφορά τους μηχανικούς, διότι υπάρχει ένα τεράστιο πρόβλημα για τα επαγγελματικά τους δικαιώματα, με τη συγχώνευση των Σχολών, ο Πρύτανης του Δημοκριτείου Πανεπιστημίου Θράκης, ο Πρύτανης του Αριστοτελείου Πανεπιστημίου Θεσσαλονίκης, το Διεθνές Πανεπιστήμιο της Ελλάδος, το Ελληνικό Ανοικτό Πανεπιστήμιο, η Ομοσπονδία Λειτουργών Μέσης Εκπαίδευσης, διότι θεωρούμε ότι θα πρέπει να εισακουστεί, διότι στην ουσία είναι ο προθάλαμος της τριτοβάθμιας εκπαίδευσης και μας ενδιαφέρει η άποψη των λειτουργών μέσης εκπαίδευσης, ο Σύλλογος Διδακτικού Ερευνητικού Προσωπικού, η Σύνοδος Πρυτάνεων και Προέδρων Διοικουσών Επιτροπών των Ελληνικών Ανωτάτων Εκπαιδευτικών Ιδρυμάτων, η Πανελλήνια Ομοσπονδία Συλλόγων Ειδικού και Εργαστηριακού Διδακτικού Προσωπικού και τέλος, ο Πανελλήνιος Σύλλογος Εργοθεραπευτών εδώ στην Αθήνα, διότι υπάρχει τεράστιο πρόβλημα με την ένταξή τους στους καθηγητές φυσικής αγωγής και όχι στα παραϊατρικά επαγγέλματα. Υπάρχει μια έντονη διαμαρτυρία και ένας μεγάλος προβληματισμός από τους εργοθεραπευτές.

Αυτές είναι προτάσεις, κύριε Πρόεδρε, εκ μέρους της Ελληνικής Λύσης.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Κύριε Πρόεδρε, θα ήθελα να κάνω μια προσθήκη. Ευρωπαϊκός Σύνδεσμος για τη δια βίου εκπαίδευση της Ευρωπαϊκής Ένωσης.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Επαναλαμβάνω για την τέταρτη συνεδρίαση, γιατί κάποιοι εκ των Εισηγητών έλειπαν, ότι θα είναι τη Δευτέρα στις 12.00΄.

Το λόγο έχει ο κ. Καλαματιανός για 15΄με ανοχή.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Όχι 15΄, κύριε Πρόεδρε, είπαμε τουλάχιστον 20΄. Να το πούμε από τώρα για να είμαστε ξεκάθαροι εξαρχής.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Δεν τα ακούτε όλα, είπαμε με ανοχή, δεν στερούμε το λόγο σε κανέναν και το έχετε διαπιστώσει, αλλά σας λέω εκ των προτέρων να ξέρετε ότι πέραν των εννέα Εισηγητών, Ειδικών Αγορητών έχουν ήδη εγγραφεί 12 - 14 βουλευτές.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Και καλά κάνουν σε ένα τόσο κρίσιμο νομοσχέδιο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και καλά θα κάνουν και θέλουμε να μιλήσουν και όλοι στην Ολομέλεια. Έχετε το λόγο.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κύριε Πρόεδρε, θέσαμε εξαρχής το μείζον ζήτημα, που είναι ότι η Κυβέρνηση με αυτό το νομοσχέδιο, που καταθέτει, ουσιαστικά παραβιάζει το Σύνταγμα.

Το σχέδιο νόμου, που εισάγεται για τις ιδιωτικές σχολές, είναι αντισυνταγματικό, αποτελεί μια ξεκάθαρη και ευθεία παραβίαση του άρθρου 16 του Συντάγματος. Κανονικά σε αυτό το σημείο, θα έπρεπε να σταματάει κάθε συζήτηση. Το Σύνταγμα είναι η θεμέλια λίθος του πολιτεύματος μας, αν δεν το τηρούμε είναι ένα απλό κείμενο και δεν είναι έτσι. Η δημοκρατία μας και το κράτος δικαίου στηρίζεται στην τήρησή του και το σεβασμό του.

Δεν είναι τυχαίο ότι πρόσφατα η Κυβέρνηση καταδικάστηκε στο Ευρωκοινοβούλιο για την παραβίαση του κράτους δικαίου και των δημοκρατικών θεσμών. Δεν χρειάζεται να είναι κανείς νομικός, δικηγόρος ή δικαστής, για να διαβάσει το Σύνταγμα, χρειάζεται απλά να γνωρίζει ελληνικά και βεβαίως να καταλάβει ότι η σύσταση και η λειτουργία ιδιωτικών σχολών ανώτατης εκπαίδευσης από νομικά πρόσωπα ιδιωτικού δικαίου απαγορεύεται. Αυτό ορίζεται ρητά και δεν υπάρχει διαλεκτικό περιθώριο σε αυτό ή ερμηνεία.

Υπάρχει ξεκάθαρη, λοιπόν, παραβίαση του Συντάγματος. Αυτά που ακούσαμε προηγουμένως, ότι έχουν περάσει 40 - 50 χρόνια από τη θέσπιση του Συντάγματος και υπάρχει άλλη αντίληψη είναι απαράδεκτα. Επίσης, αυτά που είπε ο Υπουργός, περί δήθεν ιδεοληπτικού οριτζιναλισμού και ταμπού είναι επίσης απαράδεκτα.

Ρωτάμε: Είναι ιδεοληπτικός οριτζιναλισμός ο σεβασμός του Συντάγματος ή ταμπού;

Επίσης, ο Εισηγητής της Πλειοψηφίας είπε ότι το Σύνταγμα είναι ένας ζωντανός οργανισμός και εξελίσσεται συνεχώς. Το Σύνταγμα ισχύει και εφαρμόζεται, το γράμμα ειδικά του Συντάγματος, απαρέγκλιτα, μέχρι να αναθεωρηθεί η οποιαδήποτε διάταξή του, όπως αυτό ορίζει. Μέχρι τότε, η ερμηνεία είναι συγκεκριμένη, ειδικά όταν πρόκειται για το γράμμα, ξαναλέω, του άρθρου του Συντάγματος.

Αυτά για την αντισυνταγματικότητα δεν τα λέμε μόνο εμείς, τα λένε δεκάδες έγκριτοι συνταγματολόγοι, θα σας προσκομίσουμε τα σχετικά άρθρα και τις δημοσιεύσεις, τα έχει επιβεβαιώσει, κατ’ επανάληψη, το Συμβούλιο Επικρατείας, ανέφερα προηγουμένως, τις επαναλαμβάνω, τις αποφάσεις του Συμβουλίου Επικρατείας. Είναι η 922/2023, πρόσφατη απόφαση του Συμβουλίου Επικρατείας, η 1318/2019 και η 547/2008.

Συγκεκριμένα, στην παράγραφο 5 του άρθρου 16, ορίζεται ότι η ανώτατη εκπαίδευση στη χώρα μας παρέχεται αποκλειστικά από ιδρύματα, που αποτελούν νομικά πρόσωπα δημοσίου δικαίου, με πλήρη αυτοδιοίκηση. Τα ιδρύματα αυτά τελούν υπό την εποπτεία του κράτους.

Στην παράγραφο 6, ορίζεται ότι οι καθηγητές των ανωτάτων εκπαιδευτικών ιδρυμάτων είναι δημόσιοι λειτουργοί.

Επιπλέον, στο άρθρο 16 του Συντάγματος η σύσταση Ανώτατων Σχολών από ιδιώτες απαγορεύεται. Βλέπετε, λοιπόν, τι λέξεις και τι εκφράσεις χρησιμοποιεί ο συνταγματικός νομοθέτης, που δεν μπορεί κανείς να τις αμφισβητήσει: «Αποκλειστικά», «απαγορεύεται» και ότι «οι καθηγητές είναι δημόσιοι λειτουργοί». Δεν μπορεί να είναι τίποτα άλλο.

Τα ελληνικά πανεπιστήμια, λοιπόν, είναι Νομικά Πρόσωπα Δημοσίου Δικαίου και με το νομοσχέδιο ο Υπουργός και η Κυβέρνηση δημιουργούν Νομικά Πρόσωπα Πανεπιστημιακής Εκπαίδευσης. Κατά το Σύνταγμα, η Πανεπιστημιακή Εκπαίδευση δεν πρέπει να παρέχεται, στο πλαίσιο συμβατικών σχέσεων, ως παροχή υπηρεσιών. Αυτό λέει το Σύνταγμα. Τα πανεπιστήμια δεν είναι επιχειρήσεις. Οι φοιτητές δεν μπορεί να είναι πελάτες. Οι καθηγητές δεν μπορεί να είναι εργαζόμενοι, οι οποίοι υπόκεινται σε διευθυντικό δικαίωμα του εργοδότη.

Εσείς, όμως τι επιχειρείτε να κάνετε; Επιχειρείτε να καταργήστε ένα συνταγματικό άρθρο, με υποδεέστερο τυπικό νόμο. Όλα αυτά είναι επικίνδυνα, κύριε Πρόεδρε. Είναι επικίνδυνα για το πολίτευμά μας, επικίνδυνα για τη δημοκρατία μας, επικίνδυνα για το κράτος δικαίου.

Δημιουργείτε ένα κακό προηγούμενο και σας ρωτάμε, γιατί δεν προχωράτε σε αναθεώρηση του άρθρου 16;

Έως τώρα, όσοι απεργάζονταν τέτοιες οπισθοδρομικές αντιμεταρρυθμίσεις, δεν είχαν τολμήσει να ισχυριστούν ότι υπάρχει οποιαδήποτε άλλη ερμηνεία ή άλλη διαδικασία. Ποτέ. Τριάντα χρόνια τώρα οι αντιδραστικές αυτές δυνάμεις, η Νέα Δημοκρατία από τη δεκαετία του 1990, μέχρι σήμερα και το 2007 και το 2011 προσπάθησαν να φέρουν ιδιωτικά πανεπιστήμια, ιδιωτικές σχολές, πάντα, μιλώντας για αναθεώρηση του άρθρου 16. Τόσα χρόνια, τόσες δεκαετίες, δεν υπήρχε άλλη ερμηνεία; Αυτό που λένε τώρα, γιατί δεν το επικαλέστηκαν ποτέ; Τι άλλαξε τώρα; Υπάρχει κάποιο καινούργιο Δίκαιο; Όχι, κανένα καινούργιο Δίκαιο και στο Σύνταγμα και στο Ευρωπαϊκό Δίκαιο καμία αλλαγή. Πώς τους ήρθε η επιφοίτηση τώρα να επικαλεστούν τέτοια επιχειρήματα έωλα, απαράδεκτα, ανύπαρκτα;

Ο ίδιος ο κ. Μητσοτάκης, ο Πρωθυπουργός, στη διακαναλική του συνέντευξη, ενόψει των εκλογών της 25ης Ιουνίου 2023, αναφέρθηκε στην έναρξη διαδικασίας συνταγματικής αναθεώρησης, το 2025, όπως το Σύνταγμα ορίζει και ο νόμος, ώστε να ανοίξει τον δρόμο για τις ιδιωτικές σχολές στη χώρα μας. Μάλιστα τότε, επιζητούσε και ευρύτερες κομματικές συναινέσεις. Τώρα τι άλλαξε; Πιστεύω ότι όλοι αντιλαμβανόμαστε τι συμβαίνει.

Επικαλείστε και το Δίκαιο της Ευρωπαϊκής Ένωσης, κύριε Υπουργέ. Λέτε ότι δήθεν χρειάζεται να εναρμονιστεί το Ελληνικό Σύνταγμα με το Ενωσιακό και Διεθνές Δίκαιο. Ανεδαφικό, άτοπο και παντελώς έωλο το επιχείρημα αυτό. Το Ενωσιακό Δίκαιο δεν υποχρεώνει την ίδρυση και λειτουργία ιδιωτικών πανεπιστημίων στην Ελλάδα. Αντίθετα, υπάρχει ρητή, ειδική διάταξη του Εθνικού Δικαίου και μάλιστα του Συντάγματος, που το απαγορεύει. Άρα, δεν μπορεί να σταθεί ένα τέτοιο επιχείρημα. Η επιχειρηματολογία σας είναι πέρα ως πέρα διάτρητη. Το Ενωσιακό και Διεθνές Δίκαιο δίνει τη διακριτική ευχέρεια, δεν επιβάλλει και δεν υποχρεώνει την ίδρυση ιδιωτικών πανεπιστημίων. Η χώρα μας, μέσω του άρθρου 16 του Συντάγματος, έχει επιλέξει την απαγόρευση ίδρυσης τέτοιων ιδιωτικών σχολών.

Επικαλείστε και το άρθρο 28 του Συντάγματος. Καταρχάς, δεν είναι δυνατόν να επικαλείστε ένα άρθρο του Συντάγματος, για να παραβιάζετε ένα άλλο άρθρο του Συντάγματος. Σε κάθε περίπτωση, μια διακρατική συμφωνία, που μπορεί να εδράζεται στο άρθρο 28, δεν μπορεί να υποκαταστήσει και να υπερκεράσει το ειδικό άρθρο 16 του Συντάγματος. Δεν μπορεί, δηλαδή, να επιτρέψει την ίδρυση ιδιωτικών πανεπιστημίων στην Ελλάδα και πρέπει να μας εξηγήσετε τι εννοείτε, τι λέτε. Ότι το άρθρο του Συντάγματος υποχρεώνει να παραβιαστεί, να καταλυθεί ένα άλλο άρθρο του Συντάγματος, για να εφαρμοστεί μια διακρατική συμφωνία;

Αλήθεια, υποστηρίζετε ότι μια διακρατική συμφωνία μπορεί, με βάση το άρθρο 28 του Συντάγματος, να παραμερίσει το άρθρο 16, παράγραφοι 5 και 8 του Συντάγματος και να επιτρέψει την ίδρυση ιδιωτικού πανεπιστημίου στην Ελλάδα;

Μια τέτοια συμφωνία έχει, ως αντικείμενο, την αναγνώριση δικαιωμάτων και την ίδρυση υποχρεώσεων μεταξύ των συμβαλλόμενων κρατών. Δηλαδή, με αυτά που λέτε, η ελληνική δημοκρατία θα δεσμευθεί να επιτρέπει την ίδρυση πανεπιστημιακού ιδρύματος σύμφωνα με το Δίκαιο του αντισυμβαλλόμενου κράτος. Η ελληνική πολιτεία, δηλαδή, θα επιτρέψει σε αλλοδαπή έννομη τάξη, με απλούς νόμους ή κανονιστικές πράξεις, να παραβιάσει τις συνταγματικές μας επιταγές.

Το Σύνταγμα, επαναλαμβάνω, αφορά την πολιτεία, το πολίτευμα μας και την κοινωνία μας. Αν δίνεται η ευχέρεια στους κυβερνώντες να επιλέγουν κάθε φορά τη συνταγματική ρύθμιση, που εξυπηρετεί τις πολιτικές τους σκοπιμότητες, οδηγούμαστε σε επικίνδυνες ατραπούς. Αν οι εκάστοτε κυβερνώντες μπορούν να προσδιορίζουν, κατά βούληση, το περιεχόμενο του Συντάγματος, θα αδιαφορούν για το γεγονός, ότι οι κανόνες του Συντάγματος ακριβώς οριοθετούν τη δράση τους. Με τέτοιες ερμηνείες, οι κυβερνώντες θα μπορούν να υπάγουν τους Έλληνες πολίτες σε δίκαιο, που οι ίδιοι δεν θέσπισαν. Με αυτούς τους νομικούς ακροβατισμούς, οδηγούμαστε σε κατάρρευση του οικοδομήματος τουδικαιϊκού μας συστήματος, στη κατάλυση του πολιτεύματός μας.

Στο σχέδιο νόμου, που φέρνετε, δεν διστάζετε να χρησιμοποιήσετε και τον όρο, τον αποπροσανατολιστικό και παραπλανητικό όρο, «Μη Κρατικά Μη Κερδοσκοπικά Πανεπιστήμια». Προφανώς, είναι εσκεμμένη αυτή η αναφορά σας. Αλήθεια, υπάρχουν κρατικά πανεπιστήμια στην Ελλάδα; Όχι, είναι δημόσια τα πανεπιστήμια στην Ελλάδα, με αυτοδιοίκηση. Κρατικά είναι αυτά που η Κυβέρνηση διορίζει τη διοίκησή τους. Εδώ, δεν έχουμε τέτοια, τα ίδια τα πανεπιστήμια ορίζουν τη διοίκησή τους. Άρα και αυτή την ορολογία χρησιμοποιεί και η ΕUROSTAT, δηλαδή, χωρίζει τα πανεπιστήμια σε PUBLIC, δημόσια, δηλαδή και PRIVATE, ιδιωτικά. Δεν μιλά για Μη Κρατικά Πανεπιστήμια. Αυτός είναι ο διαχωρισμός: ή δημόσια ή ιδιωτικά.

Ξεχνάτε, όμως, τεχνηέντως, πως τα ελληνικά πανεπιστήμια, όπως άλλωστε και τα ευρωπαϊκά πανεπιστήμια, δεν είναι κρατικά. Είναι δημόσια, δίχως δίδακτρα, αυτοδιοικούμενα, Νομικά Πρόσωπα Δημοσίου Δικαίου. Τι σημαίνει αυτό; Σημαίνει πως οι διοικήσεις τους δεν διορίζονται από το κράτος, αλλά εκλέγονται από την πανεπιστημιακή κοινότητα και βεβαίως, οι καθηγητές τους δεν είναι υπάλληλοι, αλλά δημόσιοι λειτουργοί. Το ίδιο το Σύνταγμα το λέει αυτό. Εσείς στα παραρτήματα, που λέτε ότι θα φέρετε, τι είδους σχέση θα έχουν οι καθηγητές αυτών των παραρτημάτων, εργαζόμενοι στο διευθυντικό δικαίωμα του εργοδότη τους, θα είναι δημόσιοι λειτουργοί; Όχι.

Το γνωστικό αντικείμενο των δημοσίων πανεπιστημίων, η διδασκαλία τους, αλλά και η έρευνα δεν καθορίζονται από το κράτος, αλλά σχεδιάζονται ελεύθερα από το ακαδημαϊκό προσωπικό. Η ουσία, όμως, είναι εδώ, ότι εσείς θέλετε να φτιάξετε ιδιωτικά πανεπιστήμια με δίδακτρα. Τι θα κάνετε; Τι θέλετε να κάνετε; Θέλετε να αναβαθμίσετε κάθε είδους κολέγια σε πανεπιστήμια, δίχως να καλύπτουν στο ελάχιστο καμία από τις επιστημονικές προδιαγραφές διδασκαλίας και έρευνας των πανεπιστημίων.

Ας μη γελιόμαστε, λοιπόν, η Κυβέρνηση επιδιώκει την εμπορευματοποίηση της ανώτατης εκπαίδευσης, με τη μεταφορά πόρων από το δημόσιο εκπαιδευτικό σύστημα σε ιδιώτες, όπως έκανε και στο δημόσιο σύστημα υγείας από το δημόσιο σύστημα υγείας. Πού θα καταλήξει αυτό; Να μπουν δίδακτρα και στα δημόσια πανεπιστήμια.

Μας λέτε, το είπατε, κύριε Υπουργέ, πάλι σήμερα, ότι είμαστε η μοναδική χώρα στην Ευρώπη, που έχουμε μόνο δημόσια πανεπιστήμια. Προφανώς, δεν ισχύει αυτό. Σίγουρα, όμως, είμαστε η μόνη χώρα, που δεν χρηματοδοτεί, με επάρκεια, τα δημόσια πανεπιστήμια στην Ε.Ε.. Σύμφωνα με τα στοιχεία της EUROSTAT, το 2024 η συντριπτική πλειοψηφία των προπτυχιακών φοιτητών, στην Ευρώπη, φοιτούν σε δημόσια πανεπιστήμια. Ειδικά σε χώρες, όπως το Λουξεμβούργο, η Δανία, η Ιρλανδία και η Ολλανδία, το ποσοστό αυτό αγγίζει το 100%.

Ως ένα γενικό συμπέρασμα, λοιπόν, σε ιδιωτικά, μη εξαρτώμενα από την κρατική χρηματοδότηση πανεπιστήμια, φοιτά περίπου το 10% του συνόλου των φοιτητών της Ε.Ε.. Ακόμη και στις Ηνωμένες Πολιτείες, τα φημισμένα πανεπιστήμια έχουν δημόσιο χαρακτήρα και είναι μη κερδοσκοπικά. Δεν αποκλίνουμε, λοιπόν, από την Ευρώπη, επειδή το Σύνταγμά μας απαγορεύει την ίδρυση Ιδιωτικών Σχολών Ανώτατης Εκπαίδευσης. Αποκλίνουμε από την Ευρώπη, επειδή η Κυβέρνηση δεν χρηματοδοτεί επαρκώς τα δημόσια πανεπιστήμια, όπως συμβαίνει στις υπόλοιπες ευρωπαϊκές χώρες. Η χώρα μας βρίσκεται στην τελευταία θέση στην ενωμένη Ευρώπη, ως προς την κρατική χρηματοδότηση της δημόσιας παιδείας. Μόλις το 7,1% του ετήσιου προϋπολογισμού δίνεται, σε αντίθεση με το μέσο όρο - 9,6 - για τα ευρωπαϊκά πανεπιστήμια. Πριν από το 2010, η χρηματοδότηση των πανεπιστημίων ήταν 380 εκατομμύρια ευρώ κατ’ έτος. Το 2023 βρίσκεται στα 116 εκατομμύρια ευρώ. Ειδικότερα, η δημόσια δαπάνη, ανά φοιτητή, στην Ελλάδα, είναι μόλις 2.300 ευρώ, αντί 11.500 ευρώ της μέσης δημόσιας δαπάνης στα ευρωπαϊκά πανεπιστήμια.

Πάμε στη στελέχωση. Και στο εκπαιδευτικό προσωπικό η κατάσταση δεν είναι καλύτερη. Σύμφωνα, επίσης, με τα στοιχεία, το μόνιμο διδακτικό ερευνητικό προσωπικό, μέλη ΔΕΠ στα ελληνικά πανεπιστήμια, έχει μειωθεί κατά σχεδόν 30%. Παράλληλα, αυξήθηκαν οι έκτακτοι διδάσκοντες, με συμβάσεις περιορισμένου χρόνου και επισφαλείς συνθήκες εργασίας. Σήμερα, η πορεία μείωσης του αριθμού των μελών ΔΕΠ συνεχίζεται, με αμείωτο ρυθμό, καθώς οι προσλήψεις είναι λιγότερες από τις αποχωρήσεις, που δεν αντικαθίστανται. Έχουμε φτάσει στο σημείο η αναλογία καθηγητών - φοιτητών να είναι 1 καθηγητής ανά 47 φοιτητές, στην Ελλάδα, όταν η αναλογία στην Ευρωπαϊκή Ένωση είναι 1 καθηγητής, ανά 13 φοιτητές. Παρ’ όλα αυτά, παρά την υποχρηματοδότηση και την υποστελέχωση, που υπάρχει στα ελληνικά πανεπιστήμια, υπάρχουν εξαιρετικά ελληνικά πανεπιστήμια, όπως το Εθνικό Μετσόβιο Πολυτεχνείο και το ΕΚΠΑ, το οποίο είναι από τα καλύτερα και της Ευρώπης και του κόσμου. Οι Έλληνες επιστήμονες απόφοιτοι των δημοσίων ελληνικών πανεπιστημίων είναι περιζήτητοι και διαπρέπουν στο εξωτερικό λόγω, ακριβώς, της επιστημονικής επάρκειας και κατάρτισης τους. Δεν διαφωνεί κανείς. Όσο κι αν θέλει η Κυβέρνηση να συκοφαντήσει τα ελληνικά δημόσια πανεπιστήμια, τα στοιχεία και τα αποτελέσματα της ανώτατης εκπαίδευσης στη χώρα μας είναι αυτά. Εξαιρετικά αποτελέσματα.

Σκεφτόμαστε όλοι τι θαύματα, τι εξαιρετικά αποτελέσματα, ακόμα περισσότερα, θα μπορούσαμε να έχουμε, εάν πραγματικά η Κυβέρνηση αποφάσιζε να χρηματοδοτήσει και να στελεχώσει τα ελληνικά δημόσια πανεπιστήμια. Αυτή θα έπρεπε να ήταν μόνο η συζήτηση σήμερα. Εσείς, όμως, δεν το θέλετε αυτό, δεν θέλετε να τα ενισχύσετε, θέλετε να είναι υποβαθμισμένα, για ν’ ανοίξετε το δρόμο στους ιδιώτες και έρχεστε να πείτε ότι με το νομοσχέδιο θα δώσετε 1 δισεκατομμύριο από τον τακτικό προϋπολογισμό, από το Ταμείο Ανάκαμψης και το ΕΣΠΑ, για τα δημόσια ΑΕΙ. Τα χρήματα αυτά δεν είναι για τις λειτουργικές ανάγκες των πανεπιστημίων, δεν είναι για τις αποδοχές και τη μισθοδοσία του προσωπικού. Δεν είναι, δηλαδή, για εκεί που πονάνε πραγματικά τα ελληνικά πανεπιστήμια. Δεν προβλέπετε νέες προσλήψεις μόνιμου ή και διοικητικού προσωπικού. Λέτε ότι θα εφαρμόσετε, από εδώ και πέρα, τον κανόνα, μία πρόσληψη για κάθε αποχώρηση. Κύριε Υπουργέ, αυτό έχει θεσπιστεί ήδη από την Κυβέρνηση του ΣΥΡΙΖΑ, εδώ και πέντε χρόνια. Γιατί δεν το εφαρμόζετε τόσο καιρό; Θα το εφαρμόσετε, τώρα; Δεν σας εμπιστευόμαστε, κύριε Υπουργέ, δεν σας εμπιστευόμαστε, γιατί δεν το κάνατε τόσο καιρό και, προφανώς, προχωρήσατε στην πρόσληψη 1.000, για να εργαστούν στην πανεπιστημιακή αστυνομία, την αχρείαστη πανεπιστημιακή αστυνομία, αφού δεν χρησιμοποιείται. Δεν προσλάβατε, όμως, καθηγητές. Αυτές είναι οι προτεραιότητες σας, πέντε χρόνια τώρα.

Πάμε τώρα στο βασικό επιχείρημα σας. Ποιο είναι αυτό; Δήθεν θέλετε ιδιωτικές σχολές, για να μη φεύγουν οι Έλληνες φοιτητές στο εξωτερικό, για να σπουδάσουν. Μάλιστα. Πάμε να το δούμε και αυτό.

Τα στοιχεία της UNESCO αποκαλύπτουν πως το 2021 σπούδαζαν στο εξωτερικό 37.530 Έλληνες φοιτητές. Η μεγάλη πλειοψηφία αυτών των φοιτητών φεύγει στο εξωτερικό, κυρίως, για μεταπτυχιακές σπουδές, με σκοπό, στη συνέχεια, να αναζητήσει εργασία στη χώρα υποδοχής ή σε κάποια άλλη χώρα της Ευρωπαϊκής Ένωσης. Ελάχιστοι είναι οι Έλληνες φοιτητές, που ξενιτεύονται για προπτυχιακές σπουδές και όταν αυτό συμβαίνει, αφορά σχολές υψηλής ζήτησης, κυρίως Ιατρική, Νομική ή Πολυτεχνική Σχολή και οι φοιτητές αυτοί φοιτούν, κατά το μεγαλύτερο ποσοστό, σε χώρες, όπως η Βουλγαρία, η Ρουμανία και η Κύπρος. Πρόκειται, προφανώς, για πιο οικονομικές σπουδές από τις αντίστοιχες σε ένα ιδιωτικό πανεπιστήμιο στην Ελλάδα, εάν υπήρχε ή παράρτημα ξένου πανεπιστημίου στην Ελλάδα. Αυτό προκύπτει, εάν συνυπολογίσουμε τα υψηλά δίδακτρα, το υψηλό κόστος διαμονής, τη δυσκολία εύρεσης κατοικίας, την ακρίβεια, το υψηλό κόστος ζωής, που η Κυβέρνηση σας έχει φροντίσει να έχουμε, στη χώρα. Πώς, λοιπόν, θα ανακοπεί η ροή των φοιτητών στο εξωτερικό; Σίγουρα όχι με την ίδρυση ιδιωτικών πανεπιστημίων, στη χώρα. Μπορεί, όμως, να ανακοπεί, κύριε Υπουργέ, η φυγή των παιδιών μας στο εξωτερικό. Πώς μπορεί να ανακοπεί; Εάν καταργήσετε την ελάχιστη βάση εισαγωγής, που εσείς θεσπίσατε, για να μένουν εκτός δημοσίων πανεπιστημίων Έλληνες μαθητές, που τελειώνουν το σχολείο, για να μπουν στην Τριτοβάθμια Εκπαίδευση. Καταργείστε την ελάχιστη βάση εισαγωγής. Γιατί δεν το κάνετε; Από τη μία υποκριτικά λέτε τα παιδιά να μην πηγαίνουν στο εξωτερικό και από την άλλη, τα διώχνετε από τα δημόσια πανεπιστήμια, για να δημιουργήσετε πελατεία για τα ιδιωτικά πανεπιστήμια, που θα φέρετε.

20.000 μένουν απ’ έξω σχεδόν από τα δημόσια πανεπιστήμια, με την ελάχιστη βάση εισαγωγής και δείτε και τι αποτελέσματα έχει αυτό στα περιφερειακά πανεπιστήμια. Στο Πανεπιστήμιο Δυτικής Μακεδονίας μας λέγανε ότι κλείνουν τμήματα και σχολές, λόγω ακριβώς της ελάχιστης βάσης εισαγωγής και στα νησιά τα ίδια.

Πάμε να δούμε, όμως και τι άλλο κάνετε. Ουσιαστικά, με αυτό που φέρνετε προς ψήφιση, καταργείτε το ενιαίο σύστημα εισαγωγής. Καταργείτε την ισότιμη πρόσβαση όλων στην ανώτατη εκπαίδευση. Δημιουργείτε δύο συστήματα εισαγωγής και δύο ταχύτητες υποψηφίων. Στα δημόσια πανεπιστήμια θα έχουν πρόσβαση οι υποψήφιοι, εφόσον συγκεντρώσουν τα μόρια της ελάχιστης βάσεις εισαγωγής του τμήματος, για το οποίο ενδιαφέρονται.

Αντίθετα, στα ιδιωτικά πανεπιστήμια, θα εισάγονται οι υποψήφιοι – υποψήφιες, που θα συγκεντρώσουν τα μόρια της ελάχιστης βάσης εισαγωγής του επιστημονικού πεδίου, πολλαπλασιαζομένου με συντελεστή 0,8. Πάμε να δούμε τι σημαίνει αυτό. Για παράδειγμα, για την εισαγωγή στο Τμήμα Ιατρικής του ΕΚΠΑ, στην Αθήνα, απαιτούνται 19.000 μόρια. Πόσα θα είναι τα μόρια, για να μπει κάποιος σε μια ιδιωτική Ιατρική; 9.300 μόρια, κύριε Υπουργέ. Αυτό κάνετε. Δύο ταχυτήτων υποψήφιοι, δηλαδή. Έχεις λεφτά; Μπαίνεις στο ιδιωτικό πανεπιστήμιο. Δεν έχεις λεφτά; Δούλεψε σκληρά, μόχθησε, για να μπεις με 19.000 μόρια.

Προφανώς και αυτό είναι μέρος της αριστείας, που θέλετε να εφαρμόσετε, για να εισέρχεται κάποιος, με αυτόν τον τρόπο, στην Ιατρική ή στη Νομική Σχολή. Πληρώνοντας, δηλαδή.

Επίσης, ισχυρίζεστε ότι δήθεν η ίδρυση ιδιωτικών πανεπιστημίων, στην Ελλάδα, θα προσελκύσει χιλιάδες φοιτητές από άλλες χώρες, ώστε να έρθουν να σπουδάσουν εδώ. Είπατε να γίνουμε περιφερειακό κέντρο εκπαίδευσης. Προφανώς, δεν ισχύει αυτό. Σύμφωνα πάλι με τα στοιχεία της UNESCO, το 2021, σπούδαζαν στην Ελλάδα, περίπου 23.800 ξένοι φοιτητές. Στην Ελλάδα οι ξένοι φοιτητές αντιστοιχούν περίπου στο 3% του συνόλου των προπτυχιακών φοιτητών, στο 1,35 των μεταπτυχιακών και στο 1,5 των διδακτορικών φοιτητών, κατατάσσοντας την Ελλάδα στις τελευταίες θέσεις προσέλκυσης ξένων φοιτητών και στους τρεις κύκλους πανεπιστημιακών σπουδών.

Γιατί συμβαίνει αυτό; Είναι γιατί δεν έχουμε ιδιωτικά πανεπιστήμια; Η ουσία του ότι δεν έρχονται ξένοι φοιτητές στην Ελλάδα είναι λόγω της ομιλούμενη γλώσσας, του υψηλού κόστους διαμονής, της δυσκολίας εύρεσης κατοικίας, της ακρίβειας, του υψηλού κόστους διαβίωσης, τις περιορισμένες προοπτικές απασχόλησης, τις δυσμενείς εργασιακές σχέσεις και αμοιβές, τις χαμηλές αποδοχές κλπ..

Παράλληλα, υπάρχει και κάτι άλλο. Υπάρχουν και λειτουργούν σήμερα 36 κολλέγια, που συνεργάζονται με ξένα πανεπιστήμια, όπως δηλαδή προβλέπει και το δικό σας νομοσχέδιο. Έχουν καταφέρει να προσελκύσουν φοιτητές από το εξωτερικό; Γιατί δεν έρχονται να σπουδάσουν από το εξωτερικό στην Ελλάδα, αφού είναι τόσο καλά τα πράγματα και υπάρχουν και 36 κολλέγια; Έωλο το επιχείρημα σας, κύριε Υπουργέ.

Λέτε, μάλιστα, ότι η ίδρυση ιδιωτικών πανεπιστημίων θα έχει ευεργετικές συνέπειες για το δημόσιο πανεπιστήμιο. Εμείς σας λέμε το αντίθετο. Σας λέμε ότι η ίδρυση ιδιωτικών πανεπιστημίων θα έχει αρνητικές συνέπειες για το δημόσιο πανεπιστήμιο. Η λειτουργία ιδιωτικών κλινικών και νοσοκομείων βελτίωσε τα δημόσια νοσοκομεία; Όχι, βέβαια. Εσείς, μάλιστα, ενώ είχατε τη δυνατότητα να ενισχύσετε τη δημόσια υγεία, την υπονομεύετε, για να ενισχυθεί η ιδιωτική υγεία και έχει καταντήσει η Ελλάδα να έχει τις μεγαλύτερες δαπάνες στην Ευρωπαϊκή Ένωση για την ιδιωτική υγεία. Αυτό έχετε καταφέρει.

Αυτό θα είναι και το μέλλον των δημοσίων πανεπιστημίων, ιδιαιτέρως των περιφερειακών. Θα κινδυνέψουν άμεσα να κλείσουν, λόγω της δραματικής μείωσης του αριθμού των εισακτέων και των καθηγητών και των πόρων τους. Θα είναι μια αρνητική εξέλιξη με τραγικά αποτελέσματα, για την ευρύτερη οικονομική, κοινωνική και πολιτιστική ανάπτυξη των τοπικών κοινωνιών και ολόκληρης της χώρας. Παράλληλα, θα υπάρξει και μια περαιτέρω συσσώρευση φοιτητών στα αστικά κέντρα.

Πείτε το ξεκάθαρα. Πού θα ιδρύσουν οι ιδιώτες πανεπιστήμια; Στα νησιά; Στην Ήπειρο; Στη Θράκη;

Πού θα ιδρύσουν ιδιωτικά πανεπιστήμια; Στην Αθήνα και στη Θεσσαλονίκη, γιατί εκεί είναι οι πελάτες, οι πολλοί πελάτες, εκεί είναι οι πολλοί φοιτητές υποψήφιοι. Αυτό θα γίνει.

Πάμε τώρα και στην έρευνα. Πώς θα διασφαλίσετε τη μη χειραγωγήσιμη έρευνα στα ιδιωτικά πανεπιστήμια; Γίνεται εύκολα αντιληπτό πως στα ιδιωτικά πανεπιστήμια δημιουργούνται οι συνθήκες, ώστε η επιστημονική έρευνα να χειραγωγείται από τα συμφέροντα του ιδιώτη ιδιοκτήτη, που χρηματοδοτεί την έρευνα, αντί αυτή να είναι ελεύθερη, αδέσμευτη και ακηδεμόνευτη, όπως είναι στα δημόσια πανεπιστήμια. Τα στοιχεία της Eurostat, το 2021, φανερώνουν ότι στις χώρες της ενωμένης Ευρώπης το συνολικό ποσοστό των υποψηφίων διδακτόρων σε ιδιωτικά πανεπιστήμια, που στηρίζονται σε ιδιωτικούς πόρους, ήταν μόλις 3,2%. Ποια έρευνα θα γίνεται; Ποιος θα την κάνει;

Αυτό αποδεικνύει πως η έρευνα είναι σχεδόν αποκλειστικά χρηματοδοτούμενη από δημόσιους πόρους. Μάλιστα, όλα αυτά συνδέονται με το εργασιακό περιβάλλον ενός ιδιωτικού πανεπιστημίου, ένα εργασιακό περιβάλλον εξουθενωτικό, που σε καμία περίπτωση, δεν ευνοεί την ακαδημαϊκή εξέλιξη των διδασκόντων καθηγητών. Πώς, λοιπόν, θα πραγματοποιηθεί ποιοτική και ουσιαστική έρευνα, υπό αυτές τις συνθήκες; Προφανώς, δεν υπάρχουν προϋποθέσεις για κάτι τέτοιο.

Τα προβλήματα, όμως, δεν σταματούν εδώ. Αν ψηφιστεί το νομοσχέδιο, θα προκαλέσει ακόμα μεγαλύτερα κοινωνικά και οικονομικά αδιέξοδα. Τα ιδιωτικά πανεπιστήμια σημαίνουν και άνθιση φοιτητικών δανείων, προκειμένου να καλυφθούν τα δίδακτρα και όχι μόνο. Πώς πιστεύετε πως μπορεί να εξελιχθεί αυτό, στην Ελλάδα του σήμερα, με την ακρίβεια στα ύψη, το κόστος διαβίωσης δυσθεώρητο, τα νοικοκυριά και τις επιχειρήσεις υπερχρεωμένα και τα κόκκινα δάνεια να αποτελούν δαμόκλειο σπάθη στο λαιμό τους; Στις Ηνωμένες Πολιτείες, τα φοιτητικά δάνεια ξεπερνούν το 1,7 τρισεκατομμύρια δολάρια και είναι η επόμενη φούσκα, που θα σκάσει. Αυτό θέλετε να φέρετε, εδώ;

Αν πραγματικά θέλετε να ενισχύσετε τα δημόσια πανεπιστήμια, αντιμετωπίστε την υποστελέχωση, αντιμετωπίσετε την υποχρηματοδότηση, βελτιώσετε τις υποδομές, ασχοληθείτε με τη φοιτητική μέριμνα. Η Ελλάδα χρειάζεται ένα ισχυρό δημόσιο πανεπιστήμιο. Έχει ανάγκη από την επιστροφή των Ελλήνων ερευνητών, με αξιοπρεπείς συνθήκες εργασίας και μισθούς. Έχει ανάγκη ένα αυτοδιοικούμενο αντιπροσωπευτικό δημόσιο πανεπιστήμιο, με ελευθερία λόγου, λογοδοσία διαχείρισης και εστία παραγωγής γνώσης, που προάγει την κοινωνική κινητικότητα και συνοχή.

Η δική μας πρόταση, η μεταρρύθμιση, που έχουμε σχεδιάσει, έχει όλα αυτά τα στοιχεία. Δηλώνουμε ξεκάθαρα και χωρίς περιστροφές πως το μόνο πραγματικά ελεύθερο πανεπιστήμιο είναι το δημόσιο και δωρεάν πανεπιστήμιο, που παρέχει ελεύθερη και ισότιμη πρόσβαση στην επιστημονική γνώση και έρευνα και γι΄ αυτό το πανεπιστήμιο θα παλέψουμε. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστώ πολύ, κύριε Καλαματιανέ.

Το λόγο έχει ο Ειδικός Αγορητής της Κ.Ο. «ΠΑΣΟΚ – Κίνημα Αλλαγής», ο κύριος Στέφανος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ – Κίνημα Αλλαγής»):** Ευχαριστώ, κύριε Πρόεδρε. Κύριε Υπουργέ, είπατε ότι τα πρακτικά της σημερινής συνεδρίασης θα μείνουν και πράγματι θα μείνουν και θα μείνουν για όλους μας.

Βεβαίως, είμαστε στο 2024 και θα γίνουν εκλογές το 2027, πιθανότατα, οπότε θα κριθούμε όλοι. Θα αξιολογηθούμε όλοι και εσείς και εμείς. Ο στόχος ο δικός σας, όπως διατυπώνεται στο νομοσχέδιο, είναι η ενίσχυση του δημοσίου πανεπιστημίου, άρα, κατά την ψήφο μας, το 2027, στις επόμενες εθνικές εκλογές, θα αξιολογήσουμε και θα δούμε, αν πράγματι το δημόσιο πανεπιστήμιο ενισχύθηκε ή όχι. Άρα, έχουμε αυτή τη δυνατότητα.

Δεύτερον, έχετε μιλήσει για εκροές, χρησιμοποιώντας ένα νούμερο του οποίου η πηγή είναι ο ΟΟΣΑ συν πρεσβείες. Εάν μιλάμε για νούμερα και θα πρέπει να δούμε ποιες είναι οι εκροές των φοιτητών ανά χώρα, αυτό θα πρέπει να το δούμε συγκριτικά για όλες τις χώρες. Να δούμε, δηλαδή, το ποσοστό των εκροών των φοιτητών, συγκριτικά με όλες τις χώρες και πού βρισκόμαστε, ως χώρα. Γιατί εκροές είναι προφανές ότι υπάρχουν από όλες τις χώρες και εισροές προς όλες.

Άρα, εδώ είναι ένα νούμερο, το οποίο είναι απόλυτο, δεν είναι ποσοστό και είναι ένα νούμερο, το οποίο δεν μπορούμε να το συγκρίνουμε με τις άλλες χώρες. Αυτό είναι εξόχως προβληματικό.

Είπατε, επίσης, ότι μας βλέπουν οι 40.000. Σωστά, μας βλέπουν και τι τους λέμε; Θα αφήσουν τα πανεπιστήμιά τους και θα επιστρέψουν οι 40.000; Διότι, αν δεν επιστρέψουν οι 40.000, που προφανώς, δεν θα επιστρέψουν, μάλλον τους εμπαίζουμε.

Εμείς, λοιπόν, λέμε και εξηγούμε τι σημαίνει εκροές. Οι εκροές, με βάση το διεθνές περιβάλλον, είναι αυξημένες σε χώρες, οι οποίες δεν έχουν ισχυρά πανεπιστήμια. Όσο πιο αδύναμη Τριτοβάθμια Εκπαίδευση έχουν κάποιες χώρες τόσο πιο αυξημένες είναι οι εκροές τους. Αυτός είναι ο κανόνας στο διεθνές περιβάλλον.

Άρα, για να μειωθούν οι εκροές, χρειαζόμαστε ισχυρά πανεπιστήμια και όχι, προφανώς, παραρτήματα και καμουφλαρισμένα «Franchise».

Τρίτον. Είπατε ότι επεξεργάζεστε το νομοσχέδιο επί 7 μήνες. Με ποιον; Με ποιους; Εμείς, πάντως, δεν γνωρίζουμε κάτι, ούτε ένα όνομα μιας επιτροπής, η οποία συμμετείχε ουσιαστικά στο σχεδιασμό και στην κατάρτιση αυτού του νομοσχεδίου. Ποιοι το έγραψαν; Που το έγραψαν; Εμείς συμμετείχαμε;

Το ζήτημα του μη διαλόγου ή της της έλλειψης διαλόγου είναι εξαιρετικά σημαντικό για τη δημοκρατία μας.

Εμείς, ως ΠΑΣΟΚ και προφανώς και όλη η Αντιπολίτευση, διαβάζαμε από συνεντεύξεις σας, από δημοσιεύματα, το τι θα κάνατε, ως Κυβέρνηση.

Το ΠΑΣΟΚ, δι’ εμού, τον Νοέμβριο, στείλαμε αίτημα προς τον Πρόεδρο της Επιτροπής Μορφωτικών Υποθέσεων, στο οποίο ζητούσαμε ενημέρωση και σας καλέσαμε να έρθετε και να μας εξηγήσετε, με βάση τα δημοσιεύματα, τι προτίθεστε να κάνετε. Απάντηση, δεν πήραμε.

Στις 20 Δεκεμβρίου, Ο Πρωθυπουργός της χώρας, ο κ. Μητσοτάκης, μετά την παρουσίαση στο Υπουργικό Συμβούλιο, ανακοινώνει το νομοσχέδιο, με την κωδική ονομασία «Ελεύθερο πανεπιστήμιο» και κατόπιν διακινείται ένα «non paper» 19 ερωταπαντήσεων, με το οποίο καλούμαστε εμείς να διαβουλευτούμε και να συζητήσουμε με ποιον;

Δηλαδή, δεν αρκεί το ότι γράψατε το νομοσχέδιο μόνοι σας στα υπόγεια ή και στα ρετιρέ του Υπουργείου, δεν γνωρίζω που το έχετε γράψει, προφανώς, το έχετε γράψει μόνοι σας και αυτό είναι εξόχως προβληματικό.

Ένα νομοσχέδιο, όταν γίνεται νόμος, δεν ανήκει πια στην εκάστοτε κυβέρνηση, είναι των Ελλήνων, είναι όλων μας. Ο διάλογος είναι βασική προϋπόθεση να συμμετέχουμε, να συνδιαμορφώσουμε, να κάνουμε κτήμα μας αυτό το νομοσχέδιο και να το υπερασπιστούμε όσοι περισσότεροι μπορούμε.

Μία μεταρρύθμιση στην παιδεία, πέρα από τον θεσμοθετημένο διάλογο, απαιτεί και τις μέγιστες δυνατές συναινέσεις, οι οποίες δεν έγιναν. Δεν εκβιάζονται οι συναινέσεις, δεν επιβάλλονται και η επιβολή σε βάζει, αυτομάτως, απέναντι, εκ φύσεως.

Όταν, λοιπόν, αποφασίζετε μόνοι σας, το έκανε και η κυρία Κεραμέως, το αποτέλεσμα είναι να αποτύχετε και αυτή είναι η τιμωρία της δημοκρατίας.

Δεύτερον, Σύνταγμα. Αναφέρεστε σε συνταγματολόγους και λέτε ότι υπάρχουν συνταγματολόγοι, οι οποίοι κρίνουν ότι είναι συνταγματικό αυτό το νομοσχέδιο. Οι αντιδράσεις είναι απολύτως εύλογες, γιατί υπάρχει και μία σειρά πολύ περισσότερων συνταγματολόγων, οι οποίοι κρίνουν ότι αυτό δεν είναι συνταγματικό.

Και λέω τώρα εγώ. Υπάρχει ένα «debate» στη δημόσια σφαίρα, περί συνταγματικότητας του νομοσχεδίου. Άρα, υπάρχει και ένα σοβαρό ζήτημα της συνταγματικότητας, το οποίο θα πρέπει να το συζητήσουμε και να συζητηθεί. Το γεγονός ότι υπάρχουν συνταγματολόγοι, οι οποίοι το κρίνουν συνταγματικό, δεν αρκεί.

Είναι προφανές και εγώ δεν θα μιλήσω εδώ, ο τρόπος και αυτό, που κάνετε, αυτό που συντελείτε, είναι «διάρρηξη» του Συντάγματος, η λέξη είναι «διάρρηξη».

Aκόμη και αν διαφωνούμε σκληρά και ακόμη και αν δεν εμπιστευόμαστε ο ένας τον άλλον, ακόμη και αν το κλίμα είναι έντονο, ακόμη και τοξικό, το Σύνταγμα είναι αυτό, είναι το τραπέζι, στο οποίο καλούμαστε να καθίσουμε από θέση ευθύνης και να συμφωνήσουμε σε αυτά, που επιτάσσει το εθνικό συμφέρον. Εσείς δε θέλετε ούτε αυτό το τραπέζι. Από τις ανεξάρτητες αρχές φτάσαμε και στο Σύνταγμα.

Η Κυβέρνηση, λοιπόν, επιχειρεί να θεμελιώσει τη συνταγματικότητα των ιδιωτικών πανεπιστημίων, που εισάγει σε τρεις πυλώνες, ο ένας είναι τα μη κερδοσκοπικά ιδρύματα, ο άλλος είναι τα παραρτήματα των ξένων πανεπιστημίων, με βάση τη διασυνοριακότητα και ο τρίτος είναι το πιο αυστηρό πλαίσιο εποπτείας και διασφάλισης ποιότητας.

Στη συζήτηση στις συνεδριάσεις της Επιτροπής θα αποδομήσουμε έναν προς έναν τον κάθε πυλώνα και θα εξηγήσουμε ότι αυτά, που νομοθετούνται, δεν είναι ούτε μη κερδοσκοπικά ούτε παραρτήματα ούτε και θα διαθέτουν τα εχέγγυα ποιότητας.

Εμείς, συναδέλφισσες και συνάδελφοι, κυρίες και κύριοι συνάδελφοι, δεν πιστεύουμε στις απαγορεύσεις, αλλά στις ρυθμίσεις. Όχι μόνο επειδή οι ρυθμίσεις αντιμετωπίζουν καλύτερα τον ιδιωτικό κερδοσκοπικό τομέα, αλλά επειδή όταν απαγορεύεις, σου απαγορεύουν. Από θέση αρχής είναι η ελευθερία της άποψης, είναι η δημοκρατία.

Τρίτον, επί του νομοσχεδίου, το κυρίως θέμα του νομοσχεδίου είναι στα 25 άρθρα για τα ιδιωτικά πανεπιστήμια. Τα υπόλοιπα 180 είναι διευθετήσεις, που υποτίθεται ότι ενισχύουν το δημόσιο πανεπιστήμιο, ενώ στην πραγματικότητα αφήνουν ανέγγιχτες όλες τις δομές, όλη την αρχιτεκτονική, που αναπαράγει τη γραφειοκρατία, το συγκεντρωτισμό και τον ολοκληρωτικό έλεγχο του Υπουργείου. Δεν υπάρχει μεταρρύθμιση εδώ, υπάρχουν αποσπασματικές ρυθμίσεις, λίγο ανοιχτό πανεπιστήμιο, στο οποίο θα πρέπει να μας πείτε και πως θα εισάγονται στο ανοιχτό πανεπιστήμιο, εφόσον αυτονομείται, λίγο Δημοκρίτειο, λίγο απ’ όλα και το κυρίως θέμα, βεβαίως, είναι τα ιδιωτικά πανεπιστήμια.

Έχει πολύ μεγάλη σημασία να δούμε και να αναλύσουμε τα του νομοσχεδίου. Θα το κάνουμε, προφανώς, στην κατ’ άρθρον συζήτηση, αλλά σημαντικότερο από όλα δεν είναι να πατάμε μόνο το φρένο στο αυτοκίνητο της χώρας. Σημαντικότερο όλων είναι να προτείνουμε. Εμείς δεν θέλουμε να μείνουμε σε κανένα «όχι», σε «καμία αλλαγή», αρκεί αυτή να διασφαλίζει την παιδεία, ως ποιοτικό δημόσιο αγαθό και να διασφαλίζει την ισότητα των ευκαιριών στους Έλληνες πολίτες.

Η πρότασή μας, λοιπόν, είναι η εξής. Εμείς λέμε ότι η πορεία προς τη συνταγματική αναθεώρηση, η οποία συζήτηση ξεκινά το Φθινόπωρο του 2024, μπορεί να ολοκληρωθεί πολύ γρήγορα, σε δύο χρόνια και μπορεί να αναθεωρηθεί και να ψηφιστεί από την επόμενη Βουλή, πολύ σύντομα πάλι, γιατί διαβάζω για 5 και 10 και 15 χρόνια. Δεν ισχύει αυτό, δεν ισχύει. Ακόμη και το 2026, αν γίνουν εκλογές, θα έχουμε νέο Σύνταγμα το 2027. Άρα, θέλουμε να προχωρήσουμε σε μια πορεία υπεύθυνη και συνταγματικά σοβαρή. Όχι πειραματισμούς με το Σύνταγμα.

Δεύτερον, στόχοι μέχρι το Σύνταγμα. Επικαλείστε και επικαλείται η Κυβέρνηση, επικαλείται η Κυβέρνηση ότι, πράγματι ,ενισχύει το δημόσιο πανεπιστήμιο. Ισχύει; Αν ισχύει, λοιπόν, ας βάλουμε κάποιους στόχους και ας τους υπηρετήσουμε, αυτή την τριετία, για να ξεκαθαρίσουμε, αν πράγματι υπηρετείται το δημόσιο πανεπιστήμιο ή όχι. Να αυξήσουμε τη χρηματοδότηση επί του ΑΕΠ, είναι στο 2,8%, δεν είναι η ευκαιριακή του Ταμείου Ανάκαμψης ή του ΕΣΠΑ. Μια χώρα κρίνεται για το αν επενδύει στην παιδεία από την τακτική της χρηματοδότηση. Δηλαδή, έγινε το Ταμείο Ανάκαμψης, δίνουμε κάποια χρήματα στην παιδεία και τα λογαριάζουμε, ως επένδυση στην παιδεία; Δεν είναι έτσι. Η μέση χρηματοδότηση επί του ποσοστού του ΑΕΠ, στην Ευρώπη, είναι 5% με 5,5% και στην Ελλάδα είναι 2,8%. Πέρσι ήταν 2,9%, πάλι η Νέα Δημοκρατία στην κυβέρνηση, πρόπερσι ήταν 3%. Η κ. Κεραμέως ήταν, δεν ήσασταν εσείς. Αυτά είναι τα νούμερα, όμως.

Η κυρία Κεραμέως, η οποία δεν ξέρω, αν πράγματι πέτυχε σε αυτή τη μεταρρύθμιση, διότι και η πανεπιστημιακή αστυνομία, όπως είδαμε, θριάμβευσε και, βεβαίως, η απόφαση για την αλλαγή διοίκησης των πανεπιστημίων μας έφτασε σε ένα σημείο να μπλοκάρει ολόκληρα πανεπιστήμια και να μην έχουν πρυτάνεις επί μήνες. Επίσης, τα 85 από τα 89 άρθρα, που φέρατε για τα ΑΕΙ, είναι τροποποιήσεις του νόμου Κεραμέως.

Άρα, εσείς αλλάζετε το νόμο Κεραμέως, που, προφανώς, απέτυχε. Βέβαια, η κυρία Κεραμέως έκανε rotation, πήγε στο επόμενο Υπουργείο και συνεχίζει να μεταρρυθμίζει εκεί ανέγγιχτη.

Στόχοι. Επανέρχομαι, λέγοντας το εξής. Η σχέση του διδακτικού προσωπικού με τους φοιτητές, των μελών ΔΕΠ με τους φοιτητές, στην Ευρώπη είναι στο 1 προς 13. Στα μεγάλα μη κερδοσκοπικά είναι στο 1 προς 10, αν πάμε στο Harvard ή το Yale ή στα μεγάλα πανεπιστήμια όπου θεωρείται η αναλογία αυτή πολύ σημαντική για την εκπαιδευτική διαδικασία.

Στην Ελλάδα, είναι 1 προς 47. Και αν, με βάση τα στοιχεία της ΕΘΑΑΕ, βγάλουμε έξω τους αιώνιους φοιτητές, φτάνει στο 1 προς 30 περίπου.

Εμείς λέμε ότι το ζητούμενο δεν είναι να πούμε για κάθε έναν, που φεύγει, θα τοποθετούμε έναn, αυτό είναι, για να σταματήσουμε τη χασούρα. Το ζητούμενο είναι να βελτιώσουμε αυτή την αναλογία. Αν μας ενδιαφέρει, λοιπόν, η ενίσχυση του δημοσίου πανεπιστημίου, να βάλουμε έναν στόχο και να αλλάξουμε αυτή την αναλογία.

Τρίτον, ριζική απαλλαγή από τη γραφειοκρατία στην Έρευνα, με πραγματικές μεταρρυθμίσεις, όπως η μετατροπή του ΕΛΚΕ σε Νομικό Πρόσωπο Ιδιωτικού Δικαίου και οριστική απαλλαγή από τη γραφειοκρατία του δημόσιου λογιστικού.

Τέταρτον, στρατηγικός σχεδιασμός. Με μια μεγάλη ματιά, να δούμε τη σχολική εκπαίδευση, να δούμε την πρόσβαση στο πανεπιστήμιο, να δούμε το παραγωγικό μοντέλο, την Έρευνα, την αγορά εργασίας.

Απαιτείται ένα μεγάλο σχέδιο, στο οποίο και εμείς καλούμαστε, έχουμε και εμείς την ευθύνη, να συμμετέχουμε και να συν-διαμορφώσουμε. Χρειαζόμαστε μία καλύτερη παιδεία, γι’ αυτό είμαστε σήμερα εδώ.

Τελειώνω και κλείνω, λέγοντας ότι με βάση τις μετρήσεις, υπάρχουν δύο κόσμοι. Επικαλούμαι τη Metron Analysis, που έκανε μετρήσεις ηλικιακές, για να δει ποιοι είναι υπέρ ή κατά των ιδιωτικών πανεπιστημίων. Υπάρχουν αυτοί των άνω των 45 και όσο πηγαίνουμε πιο πάνω, δηλαδή, ίσως άνω των 79, είναι 68% «υπέρ», όπως αντίστοιχα και στους φοιτητές, είναι 68% «κατά». Αλλά υπάρχει μία διαίρεση, στα 45 χρόνια, δηλαδή, οι κάτω των 45 είναι «κατά» και άνω των 45 είναι «υπέρ» και μάλιστα τα νέα παιδιά, βγαίνουν στους δρόμους και διεκδικούν. Τι διεκδικούν ακριβώς και σε τι έχουν δίκιο; Τι περιμένουμε από αυτά τα νέα παιδιά; Να μας καταθέσουν ολοκληρωμένες προτάσεις για το πώς φαντάζονται την τριτοβάθμια εκπαίδευση στη χώρα μας; Όχι. Θα πρέπει να πάμε και να τα χαϊδέψουμε και να ζητήσουμε και εμείς την ψήφο τους και να λέμε στείρα «όχι»; Όχι.

Η δική μας ευθύνη, από την πλευρά της πολιτικής, είναι να επεξεργαστούμε τα μηνύματα και να καταθέσουμε πολιτικές προτάσεις για το μέλλον της τριτοβάθμιας εκπαίδευσης. Οι νέοι άνθρωποι, λοιπόν, μας λένε δύο πράγματα. Το ένα είναι η ισότητα ευκαιριών. Δημιουργούνται πραγματικές ανισότητες εδώ και αυτό είναι το ζητούμενο, αυτό είναι το πρόβλημα. Το δεύτερο είναι ότι θέλουν να διαφυλάξουν ότι η παιδεία θα παραμείνει ένα ποιοτικό δημόσιο αγαθό. «Ναι» και σε αυτό.

Εμείς, ως ΠΑΣΟΚ, επεξεργαζόμενοι αυτά τα μηνύματα, καταθέσαμε χθες το πρωί και αφού κάναμε και μια πολύ μεγάλη συζήτηση με το “think tank”, το In Social” του Κόμματος, καταθέσαμε μία ολοκληρωμένη και τεκμηριωμένη πρόταση, η οποία βασίζεται στη φιλοσοφία του σκανδιναβικού παραδείγματος, η οποία περιγράφει όλο το ρυθμιστικό πλαίσιο συνύπαρξης δημοσίων και μη κρατικών και, στην πραγματικότητα, μη κερδοσκοπικών πανεπιστημίων, για να υπηρετούν αυτά τα βασικά στοιχεία. Δηλαδή, ότι η παιδεία θα παραμείνει ένα ποιοτικό δημόσιο αγαθό, γιατί η πραγματική σύγκρουση, έξω από τη χώρα, είναι αυτή. Δεν είναι των απαγορεύσεων, προφανώς, είναι το αν θα κερδοσκοπήσει κάποιος ή όχι στην παιδεία. Και δεν αφορά ούτε στα δίδακτρα, γιατί πολλές φορές τα συγχέουμε, δεν είναι ότι όποιος έχει δίδακτρα σημαίνει ότι είναι κερδοσκοπικό. Εμείς είμαστε «κατά», προφανώς, αλλά στις μισές χώρες στην Ευρώπη έχουν δίδακτρα τα δημόσια πανεπιστήμιά τους. Τα κερδοσκοπικά είναι αυτά, στα οποία ο μέτοχος βάζει χρήματα στην τσέπη του. Δηλαδή, εργαλειοποιεί την παιδεία, για να βάλει χρήματα στην τσέπη του.

Κλείνω, λέγοντας ότι στα διλήμματα, που βάζει η Κυβέρνηση, στα ψευτοδιλήμματα, που βάζει η Κυβέρνηση, υπάρχει και άλλος ένας πραγματικός δρόμος. Υπάρχει και ένας δρόμος προς τα εμπρός, διαφορετικός από αυτόν, που περιγράφετε, γιατί είναι η Κύπρος προς τα εμπρός, αλλά είναι και η Φιλανδία, είναι και η Δανία, είναι και η Σουηδία, είναι και άλλες χώρες και αυτές προς τα εμπρός και αυτές έχουν μετρηθεί στα ζητήματα παιδείας και τα έχουν καταφέρει, έχοντας μία ποιοτική εκπαίδευση, σε όλες τις βαθμίδες.

Εμείς, λοιπόν, πιστεύουμε στις ιδέες αυτές, που θα υπηρετήσουμε και θεωρούμε ότι οι ιδέες είναι πιο ισχυρές από τις κραυγές. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει η κυρία Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κ.Κ.Ε.):** Ευχαριστώ πολύ, κύριε Πρόεδρε. Το ότι σήμερα συζητάμε στην Επιτροπή αυτό το νομοσχέδιο δείχνει πόσο μακριά είστε από την πραγματικότητα. Αυτή η συζήτηση δεν αφορά εμάς ούτε τους συνταγματολόγους, αφορά όλη την κοινωνία. Εμείς οφείλουμε να φέρουμε, εδώ μέσα, τη φωνή της κοινωνίας και επιλέγετε να μην ακούτε τους φοιτητές, που, επί δύο μήνες, φωνάζουν, με κάθε τρόπο, ότι αυτό που κάνετε είναι άδικο. Νομοθετείτε το άδικο. Δεν θέλετε να ακούσετε μαθητές, γονείς, επιστήμονες, την ακαδημαϊκή κοινότητα. Σας λένε ότι αυτό, που κάνετε, είναι αντισυνταγματικό, όχι γιατί παραβιάζει το γράμμα του νόμου, αλλά γιατί παραβιάζει το πνεύμα του νόμου. Το πνεύμα του άρθρου 16. Καταργείτε την ισότιμη πρόσβαση σε δημόσια δωρεάν εκπαίδευση. Διαλύετε τα πανεπιστήμια, στρέφετε την πανεπιστημιακή εκπαίδευση ενάντια στην κοινωνία. Είστε βαθιά ιδεοληπτικοί, βαθιά στοχοπροσηλωμένοι στην εξυπηρέτηση των συμφερόντων μιας μειοψηφίας. Γιατί είναι ιδεοληψία να επιμένετε ότι η συνύπαρξη με τα ιδιωτικά θα αναβαθμίσει τα δημόσια, όταν ο λαός μας ζει στο πετσί του, κάθε μέρα, τα αποτελέσματα αυτής της συνύπαρξης του δημόσιου και ιδιωτικού τομέα στα δημόσια σχολεία και στα δημόσια νοσοκομεία. Έχετε δογματική εμμονή, με τον επί τριάντα χρόνια στόχο της αναθεώρησης του άρθρου 16. Και επειδή δεν το καταφέρνετε, σκαρφίζεστε ετερολογικές ερμηνείες και τερτίπια.

Το νομοσχέδιο αυτό είναι βαθιά αντιδραστικό και ως τέτοιο θα πάει να συναντήσει τον νόμο για την πανεπιστημιακή αστυνομία. Ήδη, έχετε υποχρεωθεί σε αναδιπλώσεις και αναδιατυπώσεις, για να αμβλύνετε τις αντιδράσεις. Είναι φανερό ότι ούτε δυνάμεις, που είναι ξεκάθαρα υπέρ των ιδιωτικών πανεπιστημίων, όπως είναι το ΠΑΣΟΚ, δεν θέλουν να έχουν σχέση με αυτό, που φέρνετε. Έχετε μείνει μόνοι. Μόνοι εσείς, απέναντι στην κοινωνία. Το Κ.Κ.Ε. έχει δώσει και δίνει όλες του τις δυνάμεις στον αγώνα ενάντια στην παραπέρα εμπορευματοποίηση της εκπαίδευσης, σε όλες τις βαθμίδες. Άρα, θα παλέψουμε και αυτό το νομοσχέδιο.

Όπως ειπώθηκε, το 50% των δημοσκοπήσεων, μεσοσταθμικά, είναι ενάντια σε αυτό το νομοσχέδιο. Αυτό το 50% εκφράζει το Κόμμα μας, χωρίς αστερίσκους και προϋποθέσεις. Όταν όλοι οι υπόλοιποι μαζί εκφράζετε το υπόλοιπο. Γιατί και όσοι σήμερα λέτε ότι θα καταψηφίσετε, δεν είστε, επί της ουσίας και επί της αρχής, ενάντια στα ιδιωτικά, το παραδέχεστε. Δεν αρνείστε τα δίδακτρα στο δημόσιο ούτε την αναθεώρηση του άρθρου 16, που τη θεωρείτε προϋπόθεση, για να προχωρήσει κάτι τέτοιο. Λέτε, «πρώτα η αναθεώρηση ή δεν μας αρέσουν τα κριτήρια, που βάζετε» κ.λπ.. Μόνο το Κ.Κ.Ε. λέει καθαρά «όχι» στην αναθεώρηση του άρθρου 16, «όχι» στα ιδιωτικά, με όποια νομική μορφή και αν έρθουν, «όχι» στα δίδακτρα σε οποιονδήποτε κύκλο, σε οποιοδήποτε πρόγραμμα σπουδών, «όχι» στις πολλές και διάφορες μορφές επιχειρηματικής δράσης και στην έρευνα μέσα στα δημόσια πανεπιστήμια, όπως γίνεται χρόνια τώρα.

Κυρίες και κύριοι της Κυβέρνησης, άλλη μια φορά, κάνετε την αδικία νόμο. Και έρχεστε στα λόγια μας, όταν λέτε ότι η ιδιωτική πανεπιστημιακή εκπαίδευση υπάρχει. Αυτό λέμε τόσον καιρό. Δεν αποτελούμε εξαίρεση, στην Ελλάδα. Ξέρετε τι θυμίζετε; Τον Υπουργό Εργασίας, με τη θεσμοθέτηση του 13ωρου, πριν μερικούς μήνες. Νομοθετούμε αυτό, που ήδη γίνεται στην αγορά, μας είπε. Αν κάποιος θέλει να εργαστεί 13 ώρες, είναι ελεύθερος να το κάνει. Έτσι κι εσείς, όποιος θέλει να πληρώσει δίδακτρα, είναι ελεύθερος να διαλέξει τι θα σπουδάσει, ανάλογα με την τσέπη του.

Ξέρετε, τον περασμένο αιώνα, τον 20ό εννοώ, η ιδιωτική και η κατ’ οίκον διδασκαλία αντικαταστάθηκε από συστήματα δημόσιας εκπαίδευσης. Αυτό ήταν πρόοδος. Ήταν πρόοδος, τότε. Σήμερα, στον 21ο αιώνα, μας γυρνάτε πίσω στον 19ο. Αυτό είναι αναχρονισμός. Αυτό είναι ο αναχρονισμός. Καταργείτε τον ενιαίο τρόπο εισαγωγής στα πανεπιστήμια. Ελάχιστη Βάση Εισαγωγής, κόφτες, πανελλαδικές για τους πολλούς - μούφα ΕΒΕ, συγγνώμη για την έκφραση - αγορασμένα απολυτήρια και αγορασμένα πτυχία για τους λίγους. Κι αυτό λέτε, πρέπει να γίνει, γιατί έτσι γίνεται και σε άλλες χώρες και η Ελλάδα είναι η μόνη χώρα, που δεν το επιτρέπει. Δηλαδή, είναι η μόνη χώρα, που δεν επιτρέπει το άδικο. Ε, ας είναι ! Και μπράβο ! Και μπράβο στο φοιτητικό και εργατικό κίνημα, που το εμπόδισε τόσα χρόνια.

Ισοπεδώνετε την αξία των πτυχίων. Οι τριετείς σπουδές των ιδιωτικών πανεπιστημίων και κολεγίων, που δεν προσποιούμαστε ότι δεν υπάρχουν - από την πρώτη στιγμή, αναγνωρίζουμε ότι στη χώρα μας, χρόνια τώρα, λειτουργεί ένα σύστημα παράλληλα με το δημόσιο, που είναι αυτό των κολλεγίων - θα οδηγούν σε πτυχία ισότιμα με τα πτυχία τον τεταρτοετών και πενταετών σπουδών των δημόσιων πανεπιστημίων. Αυτό είναι πολιτική της Ευρωπαϊκής Ένωσης - το είπατε και έχετε δίκιο όσοι το είπατε - και αυτή την πολιτική την έχει τελειοποιήσει και την υπηρετείτε όλοι. Και όχι, δεν έχει γίνει ερήμην σας. Συνειδητά εφαρμόζετε και τη διαδικασία της Μπολόνια και τις Οδηγίες της Ευρωπαϊκής Ένωσης, που απορρέουν από αυτήν.

Πλημμυρίζετε την αγορά με κάθε λογής πτυχία στο ίδιο αντικείμενο, για να δημιουργήσετε δεξαμενές απασχολήσιμων - αυτός είναι ο στόχος - πολλών κατηγοριών, για να βρίσκουν να ψωνίζουν εκεί μέσα, φθηνά, οι εργοδότες. Φέρνετε δίδακτρα στα προπτυχιακά - αυτό κάνετε με αυτό το νομοσχέδιο, είναι σαφές - των δημόσιων πανεπιστημίων, όχι μόνο στα ξενόγλωσσα, όπως με τον νόμο Γαβρόγλου, τώρα και στα ελληνικά, με δούρειο ίππο την εξωστρέφεια και τους αλλογενείς. Και ναι, δεν είμαστε υπέρ της λειτουργίας του ΕΑΠ, με τον τρόπο που γίνεται. Δεν συμφωνούμε. Ποτέ δεν συμφωνήσαμε.

Πάμε τώρα σε αυτό, για το οποίο γίνεται τόσος λόγος, για την αντισυνταγματικότητα του νομοσχεδίου, που φέρνετε. Το πνεύμα του άρθρου 16, όπως είπα, είναι η δωρεάν παροχή τριτοβάθμιας εκπαίδευσης και η ισότιμη πρόσβαση, ανεξάρτητα από κύκλους, που προέκυψαν μετά από την εφαρμογή της Μπολόνια, η οποία στο κάτω - κάτω είναι πολιτική επιλογή, δεν απορρέει από κάποια ακαδημαϊκά κριτήρια, ούτε από κάποια κοινωνική ανάγκη. Πολιτική είναι. Πολιτική, που εφαρμόζετε εσείς και οι προηγούμενες κυβερνήσεις.

Η τελολογική ερμηνεία του Συντάγματος, για την οποία πολύς λόγος, επίσης, γίνεται, δεν είναι ουδέτερη ταξικά, ξέρετε. Αν προσεγγίσουμε το Σύνταγμα, με κριτήριο τις ανάγκες της κοινωνίας, η τελολογική ερμηνεία οδηγεί σε επέκταση, σε διεύρυνση του δικαιώματος στη δωρεάν τριτοβάθμια εκπαίδευση. Αν, βέβαια, κριτήριο είναι οι ανάγκες των επιχειρήσεων και του αστικού κράτους, η τελολογική ερμηνεία, πράγματι, οδηγεί στην ιδιωτικοποίηση του δημόσιου πανεπιστημίου και άνοιγμα στα ιδιωτικά. Γι’ αυτό συμφωνείτε όλοι εκεί πέρα. Γιατί πρέπει να ελαφρυνθεί το κράτος - εκεί συμφωνείτε - από τη δαπάνη και να διαθέσει τους φόρους μας σε χρηματοδότηση επενδύσεων και αμυντικούς εξοπλισμούς, όπως είπε και ο Πρωθυπουργός, πρόσφατα, στο Μόναχο. Αυτό κάνετε.

Να σας θυμίσω εδώ κάτι. Το 2018, κατά την τότε συζήτηση για αναθεώρηση του Συντάγματος, το Κ.Κ.Ε. πρότεινε την επαναδιατύπωση του άρθρου 16 ως εξής: «Η μόρφωση δεν είναι εμπόρευμα. Πλήρης διασφάλιση του ενιαίου και δημόσιου χαρακτήρα της παιδείας, με απαγόρευση στη λειτουργία ιδιωτικών εκπαιδευτηρίων στην εκπαίδευση και κατάρτιση. Πλήρης κατοχύρωση στη δωρεάν παροχή παιδείας για όσους βρίσκονται στη χώρα». Αυτό ήταν η δικιά μας πρόταση και δεν τη στηρίξατε.

Μιλάτε για αριστεία και αναγνωρίζετε - προσέξτε ειρωνεία - επαγγελματικά δικαιώματα σε αυτούς, που δε θεωρήσατε κατάλληλους να τους εκπαιδεύσετε στα ελληνικά πανεπιστήμια, στο όνομα της αριστείας. Λέτε, ότι εξυπηρετείτε την αυξημένη ζήτηση για σπουδές, που την προκαλείτε. Γιατί δεν δημιουργείτε περισσότερες θέσεις στα δημόσια, αν είναι έτσι; Γιατί δεν επιτρέπετε στους μαθητές να δώσουν όσες φορές θέλουν;

Η αριστεία σας εξαντλείται στα κτιριακά και στην εγγυητική επιστολή, την οποία μάλιστα τη μειώνετε στο μισό, για να δώσετε κίνητρα για επενδύσεις στην περιφέρεια, επενδυτικά είναι τα κριτήρια.

Κριτήριο ακαδημαϊκής αριστείας, που λειτουργεί, ως κίνητρο επενδύσεων, πρώτη φορά βλέπουμε. Και τι άλλο θα ακούσουμε! Είναι ξεκάθαρο και φαίνεται αυτό από το τι προβλέπεται στο νομοσχέδιο. Είναι ξεκάθαρο, ότι ετοιμάζετε ιδιωτικά εκπαιδευτήρια με τριετή, ως επί το πλείστον, προγράμματα σπουδών πρώτου κύκλου, με άθλιες σχέσεις εργασίας, με όρους γαλέρας για τα νέα παιδιά, με προσόντα, στα οποία υπόσχεστε brain-gain και νέες θέσεις εργασίας εκεί πέρα.

Όπως, είναι και ξεκάθαρο τι εννοείτε με τον όρο «Ακαδημαϊκή Ελευθερία». Τη διαπιστώσαμε! Διαπιστώσαμε την εφαρμογή του academic freedom index, στα πρόσφατα γεγονότα στο Harvard, στο UPENN, στο MIT, όταν φοιτητικές οργανώσεις τόλμησαν να διαμαρτυρηθούν για τη σφαγή στην Παλαιστίνη, από το κράτος του Ισραήλ και κατηγορήθηκαν για αντισημιτισμό από τους χορηγούς και τα funds, που χρηματοδοτούν τα πανεπιστήμια εκεί. Μάλιστα, για εκδίκηση και εκφοβισμό έδωσαν τα ονόματα των φοιτητών, που συμμετείχαν στις διαμαρτυρίες, στη δημοσιότητα. Μιλάμε για κανονική προγραφή και απαίτησαν να μην προσλάβει κανείς τους, ποτέ, κανέναν από αυτούς, που τόλμησαν να συμμετέχουν στις διαμαρτυρίες! Επιπλέον, κατηγόρησαν και τις Πρυτάνεις των πανεπιστημίων - έτυχε να’ ναι και οι τρεις γυναίκες - για αντισημιτισμό, επειδή επέτρεψαν να γίνουν οι διαδηλώσεις και δεν έκαναν δηλώσεις μετανοίας. Το αποτέλεσμα ήταν ότι εξαναγκάστηκαν δύο από αυτές σε παραίτηση και τρίτη έκανε δήλωση μετανοίας. Αυτή είναι η ελευθερία σας, αυτή είναι η ακαδημαϊκή ελευθερία: Ως εκεί που επιτρέπουν τα συμφέροντα του επενδυτή!

Η ίδρυση των ιδιωτικών πανεπιστημίων και η ιδιωτικοποίηση του δημόσιου πανεπιστημίου είναι οι δύο όψεις του ίδιου νομίσματος και λέγεται «πανεπιστήμιο της αγοράς». Γι’ αυτό και η Κυβέρνηση αναφέρεται τόσο καιρό, σε διπλή απελευθέρωση. ‘Έχουν χάσει και οι λέξεις το νόημά τους. Απελευθέρωση από την κρατική γραφειοκρατία, δηλαδή, απόσυρση του κράτους από τη χρηματοδότηση του, παράδοση του δημόσιου πανεπιστημίου στις δυνάμεις της αγοράς. Δεύτερον, απελευθέρωση από το κρατικό μονοπώλιο, δηλαδή, είσοδο ιδιωτικών πανεπιστημίων στην αναδυόμενη αγορά της τριτοβάθμιας εκπαίδευσης. Μετά από την Ενέργεια και τα τρένα, ήρθε η ώρα να απελευθερωθεί και η πανεπιστημιακή εκπαίδευση. Αυτό μας λέτε; Σε ένα λαό, που βλέπει λογαριασμό ρεύματος και ιδρώνει, φοβάται να τον ανοίξει, που τον έχετε καταντήσει να τζογάρει στα χρωματιστά τιμολόγια, του μιλάτε για άλλη μια απελευθέρωση.

Αύριο, κλείνει ένας χρόνος από το έγκλημα στα Τέμπη. Οι επετειακές εκδηλώσεις συγκλονίζουν, όπου κι αν γίνονται, στην Αθήνα και στις άλλες πόλεις θα ηχήσει ξανά το σύνθημα «Ή τα κέρδη τους ή οι ζωές μας» και μιλάτε για απελευθέρωση και στα πανεπιστήμια;

Χρησιμοποιείτε το επίθετο «κρατικό», το ακούσαμε και εδώ πέρα, σε αντιδιαστολή με το επίθετο «ελεύθερο». Σε ποια ελευθερία, αλήθεια, αναφέρεστε;

Στις τέσσερις ελευθερίες του Μάαστριχτ, φαντάζομαι, ή στην ελευθερία του «επιχειρείν», όπως ακούστηκε. Στην ελευθερία, που εξαγοράζεται, με το βάθος της τσέπης κάποιου, δηλαδή. Γιατί, για την ελευθερία του ανθρώπου να ζει, χωρίς την αγωνία του αύριο, του μεροκάματου ή το βραχνά της ανεργίας, δεν γίνεται λόγος. Για την ελευθερία της δημιουργίας, που προϋποθέτει ελεύθερο χρόνο, δεν γίνεται λόγος. Χρησιμοποιείτε το επίθετο «κρατικό», αντί για «δημόσιο». Λες και υπάρχει σήμερα, αν είναι δυνατόν, δημόσια επιχείρηση, δημόσιος οργανισμός ή δημόσιο ίδρυμα, που να μην εξυπηρετεί το κράτος σας, δηλαδή, την εξουσία των λίγων, που έχουν στα χέρια τους τα κλειδιά της οικονομίας και τον πλούτο της κοινωνίας. Πετάτε και ένα «μη κερδοσκοπικό» και νομίζετε ότι ξεγελάτε το λαό. Λες και μπορεί να υφίσταται επιχείρηση, οποιαδήποτε επιχείρηση, χωρίς κέρδη ! Μα, είμαστε σοβαροί; Και πάγκο στη λαϊκή να έχεις, γιατί αυτό χρησιμοποιείται τους πρωτοετείς των οικονομικών σπουδών, σαν επιχείρημα για τον ανταγωνισμό, τον μαζεύεις και πας σπίτι σου, άμα δεν έχεις κέρδη. Τώρα, το αν τα κέρδη της επιχείρησης μπαίνουν απευθείας στις τσέπες του ιδιοκτήτη, του επιχειρηματία και των μετόχων ή αν επενδύονται σε άλλες επιχειρήσεις των ιδίων, λίγο ενδιαφέρει τα υποζύγια, δηλαδή, το προσωπικό, που εργάζεται, σε αυτές τις εταιρείες ή τους πελάτες, που πληρώνουν, γι’ αυτές τις υπηρεσίες, δηλαδή, τους φοιτητές που τους πουλούν δίδακτρα, εν προκειμένω. Ποιον κοροϊδεύετε, λοιπόν, με τους ευφημισμούς «μη κρατικά μη κερδοσκοπικά»; Ιδιωτικά και κερδοσκοπικά – κερδοσκοπικότατα – είναι αυτά που φέρνετε.

Λέτε, επίσης ότι ο στόχος σας είναι η ενίσχυση του δημόσιου πανεπιστημίου. Πράγματι, τα πανεπιστήμιά μας είναι ο στόχος. Αυτά εκπαιδεύουν τους αυριανούς επιστήμονες, το αυριανό ειδικευμένο εργατικό δυναμικό, τους ερευνητές, αυτά παράγουν νέα γνώση, αυτά διαμορφώνουν κριτήρια ανάπτυξης και μετάδοσης της γνώσης, είναι κρίσιμος, λοιπόν, ο ρόλος τους. Γι’ αυτό δεν πρέπει να μείνουν ελεύθερα, δεν πρέπει ο καθηγητής, ο ερευνητής να λειτουργεί απερίσπαστος από την αγωνία της χρηματοδότησης της επόμενης ημέρας. Και δεν συμβαίνει αυτό ούτε σήμερα στα δημόσια ούτε στα ερευνητικά κέντρα. Δεν πρέπει ο φοιτητής να αφοσιώνεται απερίσπαστος στις σπουδές του, χωρίς το άγχος της επιβίωσης και της επόμενης μέρας. Γιατί; Γιατί, τότε θα απαιτούν, θα διεκδικούν, θα αμφισβητούν. Δεν τα θέλετε ελεύθερα, τα θέλετε πλήρως ελεγχόμενα και ο καλύτερος τρόπος ελέγχου, όπως ξέρετε, είναι μέσω της οικονομικής ασφυξίας και όπου δεν περνάει αυτό και ανοικτή καταστολή. Τα χρήματα, που υπόσχεστε, δεν υπηρετούν τις ανάγκες των πανεπιστημίων, δεν είναι επιλέξιμες οι ανάγκες των πανεπιστημίων ούτε από το ΠΔΕ, ούτε από το ΕΣΠΑ ούτε από το Ταμείο Ανάκαμψης. Έτσι, συν αυτώ, μειώνετε και κατά 70% στο 70% τη χρηματοδότηση με αντικειμενικά κριτήρια και τα χρήματα που δίνετε παραπάνω φέτος ούτε καλύπτουν καν τον πληθωρισμό.

Μας λέτε ότι προβλέπετε εκατοντάδες εκατομμύρια, για εστίες, μέσω ΣΔΙΤ, που θα έχουν ενοίκιο. Δεν θα σταθώ σε αυτό. Το κριτήριο δεν είναι οι ανάγκες των φοιτητών μας, αλλά η πελατεία, που προσδοκάτε, από το εξωτερικό. Σε μια χώρα, που ήδη η στέγη είναι δυσεύρετη και πανάκριβη, λόγω του τουρισμού, με βάση αυτή την πελατεία θα τιμολογηθούν. Τώρα, για το πού οδηγεί αυτή η ανάπτυξη, αρκεί να δούμε πού και σε τι συνθήκες μένουν οι δάσκαλοι στα νησιά μας, στις εστίες με ΣΔΙΤ, που ήδη υπάρχουν, διώχνονται οι φοιτητές, κάθε καλοκαίρι και έχουμε κι ένα παράδειγμα, από πιο ώριμες αγορές, όπως είναι στην Καλιφόρνια, που οι επενδύσεις του Πανεπιστημίου του Μπέρκλεϊ, σε φοιτητική στέγη, οδήγησαν σε τρελό ράλι τιμών, που άφησε σε όλη την περιοχή άστεγους τους εργαζόμενους του πανεπιστημίου και κατέβηκαν πέρυσι σε πολλών εβδομάδων απεργία και κέρδισαν, αλλά αυτοί είναι οι κανόνες της αγοράς.

Και μια ερώτηση, μια διευκρινιστική ερώτηση. Έχετε δηλώσει ότι τα ιδιωτικά θα έχουν πτυχία, με εξασφαλισμένα επαγγελματικά δικαιώματα. Δεν βλέπουμε κάτι στο νόμο, πώς θα το κάνετε αυτό; Με Προεδρικό Διάταγμα, με ΚΥΑ; Με τα εκκρεμή επαγγελματικά δικαιώματα υφιστάμενων τίτλων σπουδών των πανεπιστημίων μας, τι θα γίνει; Με τις σχολές μηχανικών των πρώην ΤΕΙ, κ.λπ.;

Και κλείνοντας, μιλάτε για παθογένειες, που θέλετε να διορθώσετε και εννοείτε πρακτικά και συνήθως την αδυναμία σας να επιβάλλετε σιγή νεκροταφείου στη νέα γενιά. Για να είμαστε ξεκάθαροι, εμείς δεν υπερασπιζόμαστε το σημερινό πανεπιστήμιο. Ναι, έχει παθογένειες, έχει υποφέρει από τη διάσπαση πτυχίου επαγγέλματος, την ανύπαρκτη φοιτητική μέριμνα, με όρους και απαιτήσεις του εικοστού πρώτου αιώνα, τις προβληματικές απαρχαιωμένες υποδομές, τα πτυχία πολλών ταχυτήτων, τους ταξικούς φραγμούς, καμία από αυτές τις παθογένειες δε διορθώνεται από το νομοσχέδιό σας, ίσα - ίσα, εντείνονται.

Τι υπερασπιζόμαστε, όμως; Υπερασπιζόμαστε τα μορφωτικά δικαιώματα και τις ανάγκες των παιδιών της λαϊκής οικογένειας, τα δικαιώματα των εργαζομένων, μέσα και έξω από τα πανεπιστήμια, τους όρους αναπαραγωγής του επιστημονικού δυναμικού, δηλαδή, πώς και με τι όρους εκπαιδεύεται, σήμερα, ένας μελλοντικός ερευνητής, ένας υποψήφιος διδάκτορας, για παράδειγμα, όταν το κουμάντο το κάνουν οι εταιρείες και σήμερα, την πραγματική ακαδημαϊκή ελευθερία, αυτά υπερασπιζόμαστε.

Ακόμα και τώρα, δεν είναι αργά να αποσύρετε αυτό το νομοσχέδιο και σας καλούμε να το κάνετε, γιατί θα διαλύσει τα πανεπιστήμια μας, γιατί τα πανεπιστήμια είναι δικά μας. Έχουν φτιαχτεί από τον πλούτο, που εμείς παράγουμε και τα θέλουμε για τις μορφωτικές ανάγκες των παιδιών μας και τις ανάγκες της κοινωνίας, όχι για να δίνουν στα παιδιά μας πιστοποιητικά μιας χρήσης, ούτε για να εκπαιδεύουν γιατρούς, μηχανικούς, λογιστές, δασκάλους, καλλιτέχνες, που θα μας προσφέρουν τις πολύτιμες υπηρεσίες τους, με κριτήριο το βάθος της τσέπης μας. Τις επόμενες μέρες, θα φανεί ξεκάθαρα, πού είναι η πραγματική διαχωριστική γραμμή, μεταξύ συντήρησης και προόδου.

Θα φανεί ποιος είναι με τις ανάγκες των πολλών και ποιος με τα συμφέροντα των λίγων. Γιατί αυτό το τραγικά απαράδεκτο νομοσχέδιο δεν είναι κεραυνός εν αιθρία. Ήρθε και κούμπωσε μέσα στη θήκη, που έφτιαξε ο νόμος - πλαίσιο του 2022, γνωστός ως νόμος Κεραμέως. Βέβαια, για να είμαστε δίκαιοι, βάδισε στο δρόμο που είχε ανοίξει ο 4009, γνωστός, ως νόμος Διαμαντοπούλου. Όταν τότε το Κ.Κ.Ε. έλεγε για επιχειρηματική λειτουργία και δίδακτρα στα προπτυχιακά, εισπράτταμε ειρωνείες.

Κυρίες και κύριοι της Αντιπολίτευσης, τα πράγματα είναι απλά. Συμφωνούμε ότι τα πανεπιστήμια δεν είναι επιχειρήσεις, όπως είπε ο Εισηγητής της Αντιπολίτευσης. Συμφωνείτε ή όχι με την πολιτική της Ευρωπαϊκής Ένωσης για την Τριτοβάθμια Εκπαίδευση; Πάρτε θέση ακόμα και αν την έχετε υλοποιήσει, μέχρι τώρα. Γιατί εδώ στο σημείο, που βρισκόμαστε σήμερα, οδηγεί αυτή η πολιτική. Γιατί, σήμερα στον 21ο αιώνα, προοδευτικό είναι το πανεπιστήμιο σε μια κοινωνία, που η δημόσια εκπαίδευση δεν είναι κόστος και το εμπόριο ελπίδων δεν είναι όφελος.

Σύγχρονο είναι το πανεπιστήμιο, που παράγει νέα γνώση και προσφέρει σπουδές υψηλού επιπέδου, συνδεδεμένες με επαγγέλματα και εργασιακές συνθήκες, αντάξιες της επιστημονικής προόδου και πραγματικά ελεύθερο είναι το πανεπιστήμιο, με σταθερή κρατική χρηματοδότηση και επαρκή στελέχωση, με μόνιμες θέσεις εργασίας όλων των κατηγοριών, για να μην είναι άθυρμα των πρόσκαιρων αναγκών της αγοράς και υποδουλωμένο στα συμφέροντα των χρηματοδοτών.

Εμείς γι’ αυτό το πανεπιστήμιο αγωνιζόμαστε και σε αυτή τη μάχη καλούμε σε συμπόρευση τον ελληνικό λαό. Ευχαριστώ για την ανοχή.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ευχαριστούμε την κυρία Κτενά.

Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»)**: Σας ευχαριστώ πολύ, κύριε Πρόεδρε. Στις επόμενες συνεδριάσεις, θα κάνουμε αναφορά και σε κάποια άρθρα, που αφορούν αυτό το βαρύ νομοσχέδιο, όπως είναι το σημερινό, στο οποίο κάποια Κόμματα προσκρούουν και στον ιδεολογικό τους χαρακτήρα, όπως για παράδειγμα το ΠΑΣΟΚ. Θα του θυμίσω τη ρήση του Ανδρέα Παπανδρέου, το 1975 - γιατί και ο κ. Πιερακάκης πέρασε από το χώρο του Σοσιαλισμού – που είχε πει ότι την παιδεία δεν πρέπει να τη μετατρέψουμε σε προκρούστεια κλίνη. Και αυτό έχουμε κάνει και στο χώρο της παιδείας και στον επαγγελματικό χώρο, όλα αυτά τα χρόνια. Κατά το δοκούν, πριονίζουμε τα πόδια ή τεντώνουμε το σώμα της κοινωνίας, ανάλογα με κάποια συμφέροντα.

Άκουσα, με προσοχή, τον Υπουργό αναφορικά και με το Ενωσιακό Δίκαιο, χωρίς βέβαια εγώ να έχω νομικές γνώσεις, αλλά προσπάθησα να ερμηνεύσω κάποιους συνταγματολόγους, οι οποίοι αντιδρούν και κάνουν λόγο για παραβίαση της παραγράφου 5 του άρθρου 16 του Συντάγματος. Άλλο παιδεία θα μου πείτε και άλλο εκπαίδευση, αλλά εδώ κάνουμε μία εκπαίδευση, κατά το δοκούν, για λίγους. Η Ευρωπαϊκή Ένωση μιλάει για ιδιωτικά πανεπιστήμια, ως μη κερδοσκοπικές επιχειρήσεις, που παρέχουν ανώτατη εκπαίδευση. Δεν μιλάει -να θυμίσω στον Υπουργό- για πανεπιστημιακή εκπαίδευση. Άρα, λοιπόν, η Ελλάδα κατοχυρώνει, μέσω των κολεγίων, που λειτουργούν, ως δορυφόροι των πανεπιστημίων, επαγγελματικά δικαιώματα και όχι ακαδημαϊκά, όπως προστάζει το Ενωσιακό Δίκαιο. Άρα, λοιπόν, δεν καραδοκούν πρόστιμα για την Ελλάδα, ούτε η Ελλάδα κάνει κάτι έκνομο στο να μην ιδρύει ιδιωτικά πανεπιστήμια. Αυτό, λοιπόν, νομικά δεν στέκει, διότι επαναλαμβάνω αυτά που διαβάζω από Νομικό και Καθηγητή Συνταγματικού Δικαίου, τον κύριο Ακρίτα Καϊδατζή, λένε ακριβώς αυτό. Η Ευρωπαϊκή Ένωση μιλάει - επαναλαμβάνω - για παροχή σε ό,τι αφορά την Τριτοβάθμια Εκπαίδευση. Τριτοβάθμια Εκπαίδευση δεν είναι μόνο τα πανεπιστήμια. Θυμάστε τότε, με την ένταξη των ΤΕΙ στην Ανώτατη Εκπαίδευση, πριν χαρακτηριστούν πανεπιστήμια. Ήταν, ναι μεν όλα στην Τριτοβάθμια Ανώτατη Εκπαίδευση, αλλά τότε λέγαμε «άλλο πανεπιστήμια και άλλο ΤΕΙ».

Άρα, λοιπόν, έχουμε εναρμονιστεί με το Ενωσιακό Δίκαιο και δεν μπορεί να μας λέει ο Υπουργός ότι πρέπει να εναρμονιστούμε και να ερμηνεύσουμε το άρθρο 16, κατά το δοκούν.

Καταρχάς, δεν είναι ερμηνεία, ούτε συναφής ερμηνεία. Αυτό είναι μία παραβίαση του άρθρου 16, που αλλάζει όλο το κανονιστικό πλαίσιο και τη φιλοσοφία, για παροχή δημόσιας δωρεάν παιδείας, ανεξαρτήτως σε όλους τους πολίτες, που πρέπει να χαίρουν ισονομίας και ισοπολιτείας. Τα αποτελέσματα, σήμερα, για μια παραπαιδεία, που καλά κρατεί στη δευτεροβάθμια εκπαίδευση - το ξέρουν όλοι οι γονείς, που με πολύ κόπο σπουδάζουν παιδιά - θα έπρεπε να γίνει μία ενδελεχής συζήτηση, επί της ουσίας, για αναβάθμιση των δημοσίων πανεπιστημίων. Διότι, εδώ, ανοίγετε τώρα τον ασκό του Αιόλου, κύριοι. Ανοίγετε την κερκόπορτα, να έχουμε τους περιβόητους χορηγούς.

Να θυμίσω, βέβαια, ότι είχε γίνει πρόταση και από το ΠΑΣΟΚ, το 2006, για αναθεώρηση του άρθρου 16, σε ό,τι αφορά την παράγραφο 7, για να μην υπάρχουν κάποιες κωλυσιεργίες για τα ΤΕΙ, σε ό,τι αφορά την ανώτατη εκπαίδευση. Αλλά στην παράγραφο 2, που ζητούσε, τότε, το ΠΑΣΟΚ, το 2006, ήτανε να έχει και έναν ανθρωπιστικό και κοινωνικό χαρακτήρα το άρθρο 16. Όμως, τότε, έγινε λόγος, το 2016 και από την Κυβέρνηση του ΠΑΣΟΚ, για ίδρυση μη κρατικών πανεπιστημίων, ως μη κερδοσκοπικές εταιρείες, που φέρνει, σήμερα, ο κ. Πιερρακάκης. Δηλαδή, εδώ, εμένα μου θυμίζει ακριβώς αυτό, που εισηγείται ο Υπουργός, δηλαδή, ό,τι έλεγε, το 2006, το ΠΑΣΟΚ. Που σημαίνει ότι οι μη κερδοσκοπικές εταιρείες, που θα συσταθούν, θα έχουν το δικαίωμα, εκτός από τα Νομικά Πρόσωπα Δημοσίου Δικαίου, να παρέχουν παιδεία και οι ιδιώτες, με ιδιωτικοοικονομικά καθαρά κριτήρια. Δείτε λίγο την ιστορία, είναι ακριβώς ένα copyright της πρότασης του ΠΑΣΟΚ του 2016.

Από εκεί και πέρα, όμως κύριοι, αν δεν διαφυλάξουμε τη δημόσια δωρεάν παιδεία και τη μεταβάλουμε σε δορυφόρους κολλεγίων, τα οποία θα παρέχουν, με χρήματα, τη λεγόμενη εκπαίδευση - παιδεία ακαδημαϊκής μορφής, τότε υπάρχει κατάφωρη παραβίαση του άρθρου 16. Αυτό είναι το μόνο σίγουρο. Το οποίο, επαναλαμβάνω, δεν προσκρούει και κατά τους ανθρώπους της νομικής επιστήμης στο ενωσιακό δίκαιο. Διότι το ενωσιακό δίκαιο μιλάει για τριτοβάθμια εκπαίδευση, όχι και ακαδημαϊκή. Για επαγγελματικά δικαιώματα, τα οποία κατοχυρώνονται από κολέγια σήμερα, που λειτουργούν, ως δορυφορικά πανεπιστημίων. Διότι εδώ, τώρα, τι γίνεται; Το πανεπιστήμιο δεν θα είναι κερδοσκοπική εταιρεία, αλλά θα είναι τα παραρτήματα του. «Αλλάζει ο Μανωλιός και βάζει τα ρούχα του αλλιώς». Δηλαδή, δεν θα παρέχουν υπηρεσίες τα μη κερδοσκοπικά ιδρύματα; Θα παρέχουν. Αυτό τι σημαίνει; Παροχή υπηρεσιών είναι δίδακτρα, καταβολή διδάκτρων. Άρα, λοιπόν, εδώ βάζουμε δύο μέτρα και δύο σταθμά, για πληβείους και πατρικίους, για ιππείς και μη ιππείς, για προνομιούχους και μη προνομιούχους, από μία μέση ελληνική οικογένεια, η οποία για να σπουδάσει σήμερα το παιδί της στο δημόσιο πανεπιστήμιο, πραγματικά αγκομαχεί, ο κάματος είναι μεγάλος. Εδώ, όμως, τώρα, θα υπάρχει πλεονέκτημα, σε εύπορες οικογένειες, να καταβάλουν δίδακτρα, να περνούν τα παιδιά τους σε καλές σχολές, που, ενδεχομένως, πολλές φορές, δεν θα είναι καν η επιλογή τους. Διότι και τα κριτήρια θα είναι διαφορετικά. Και το πώς θα καθορίζει το κάθε μη κρατικό ίδρυμα τα δίδακτρα ή τα προσόντα, που απαιτούνται για το διδακτικό προσωπικό, αυτό εναπόκειται στον εκάστοτε ιδιοκτήτη.

Εδώ, κύριοι, είναι φανερό, όπως υπάρχει εμπορευματοποίηση της Υγείας, τα τελευταία χρόνια, επιχειρείται και μια εμπορευματοποίηση της Παιδείας, με διάφορους τρόπους. Και δεν είναι προσταγή αυτό από την Ευρωπαϊκή Ένωση. Όχι, μην τα ρίχνουμε όλα εκεί, για να πούμε ότι πρέπει να εναρμονιστούμε και να εγκλιματιστούμε. Ανοίγετε μία κερκόπορτα απέναντι σε αυτούς, οι οποίοι έχουν, θα σπουδάζουν και για τους μη έχοντες το μέλλον θα είναι αβέβαιο.

Εδώ, έπρεπε να γίνει μια ουσιαστική συζήτηση, όσο και αν διαρκέσει, για την αναβάθμιση στο δημόσιο χαρακτήρα των πανεπιστημίων. Αυτό τώρα που μας είπε, για τα 176 άρθρα, τα οποία είναι ρυθμιστικά, κυρίως, άρθρα ο Υπουργός και αφορά το Δημοκρίτειο της Θράκης. Σίγουρα, θέλουμε ένα ισχυρό Πανεπιστήμιο Θράκης, σε Κομοτηνή, Ξάνθη και Αλεξανδρούπολη. Όμως, θα δείτε ότι από το ΔΙΠΑΕ, όπως και η εκλογική μου περιφέρεια, στις Σέρρες, που ανήκει διοικητικά στην Κεντρική Μακεδονία, θα υπάρχουν προβλήματα με τις άλλες δύο πόλεις, Καβάλα και Δράμα, όπου ήδη εκεί το κατά κεφαλήν εισόδημα έχει συρρικνωθεί και έχει πάρει την κατιούσα.

Αυτές οι δύο πόλεις θα είναι εγκαταλελειμμένες στο περιθώριο, με αυτήν την κατάργηση κάποιων σχολών, οι οποίες δίνανε μία οικονομική άνθηση στην Καβάλα και στη Δράμα σε ό,τι αφορά την Ανατολική Μακεδονία. Από εκεί και πέρα, θέλει προσοχή, διότι και εμείς, ως Ελληνική Λύση, μιλούμε για παραβίαση του άρθρου 16, ορμώμενοι και από πολλούς καθηγητές νομικής επιστήμης συνταγματικού δικαίου, που αυτό το τεκμηριώνουν σε ό,τι αφορά και το ενωσιακό δίκαιο. Θέλει πάρα πολύ μεγάλη προσοχή γι’ αυτά τα λεγόμενα «μη κερδοσκοπικά» παραρτήματα κάποιων άλλων πανεπιστημίων, αλλά όταν μία χώρα, εδώ και τόσα χρόνια, για την προσέλκυση και δήθεν αλλοδαπών φοιτητών, δεν έχει επίσημα στατιστικά στοιχεία, για το πόσοι αλλοδαποί φοιτητές είναι στη χώρα μας στα δημόσια πανεπιστήμια και ποιες είναι οι σχολές της αρεσκείας και της προτίμησης τους, πώς μπορούμε να έχουμε εμπιστοσύνη, γενικότερα, σε οποιοδήποτε νομοθέτημα επιχειρείται στον χώρο της εκπαίδευσης;

Αυτή τη στιγμή δεν έχουμε στοιχεία διαχρονικά, για να ξέρουμε ποιες είναι οι σχολές προτίμησης αλλοδαπών φοιτητών, προκειμένου να τα εργαλειοποιήσουμε και να τα αξιολογήσουμε. Σήμερα, τα πανεπιστήμια δεν υποχρεούνται - επαναλαμβάνω και το έχω πει και σε παλαιότερες ομιλίες - να δώσουν κάποιες έρευνες προς όφελος της αγοράς, παρά τα χρήματα, τα οποία έχουν δαπανηθεί, για την εκχώρηση των μελετών αυτών, που δεν είναι υποχρεωμένες και είναι στο συρτάρι, προκειμένου να αξιοποιηθούν και να υλοποιηθούν στο χώρο της αγοράς. Πώς μπορεί, λοιπόν, όταν εμείς υποβαθμίσαμε τα δημόσια πανεπιστήμια, να έχουν έναν σωστό κώδικα επικοινωνίας με την αγορά, όχι επιχειρηματικών συμφερόντων, μελέτες, όπως έχει καταγγείλει ο Περιφερειάρχης και πρώην καθηγητής πανεπιστημίου, κ. Κουρέτας. Δεν είναι λόγια δικά μας αυτά, τα βλέπουμε μέσα από καθηγητές πανεπιστημίου, οι οποίοι τα έχουν πει ουκ ολίγες φορές.

Έτσι, λοιπόν, κύριοι, το να δημιουργούμε εμείς έναν Προκρούστη, παραβιάζοντας το άρθρο 16, επικαλούμενος τη ρήση του Ανδρέα Παπανδρέου του 1975, ότι δεν μπορούμε να κάνουμε προκρούστεια κλίνη την παιδεία, αυτό έχει πολύ μεγάλη σημασία. Έχει πολύ μεγάλη σημασία για το τι παιδεία - εκπαίδευση θέλουμε και αν εμείς πρέπει να υπερασπιστούμε και οι υπόλοιποι συνάδελφοι το δικαίωμα για τα ελληνόπουλα να έχουν μία όχι απλά ίση, αλλά και με δίκαια κριτήρια πρόσβαση στο «επίσταμαι», διότι η υποχρεωτική εκπαίδευση η εννιάχρονη, όπως τουλάχιστον προτάσσει το Σύνταγμα, μετά το επίσταμαι, πρέπει να είναι ανοιχτή για όλους, αν θέλουμε εξειδίκευση στην εξειδίκευση. Με τα μεταπτυχιακά, εκεί είναι μια άλλη συζήτηση, αν πρέπει να υπάρχει καταβολή των διδάκτρων, γιατί εκεί αντικρούονται κάποιες απόψεις ότι από τη στιγμή που τα μεταπτυχιακά είναι με δίδακτρα, ήδη, παραβιάζεται το άρθρο 16. Δεν είναι έτσι, άλλο πτυχίο πανεπιστημιακό, του «επίσταμαι» και άλλο μεταπτυχιακό, για να εξειδικευθώ στην ήδη εξειδίκευση που έχω. Οπότε, μην παίζουμε ούτε με τις λέξεις, αλλά ούτε και με τον πόνο και τον καημό και τις αγωνίες και τις φοβίες της κοινωνίας.

Γι’ αυτό και μέσα από τους φορείς, που ζητήσαμε, πρέπει να είναι εδώ και οι γονείς, να δούμε πώς αντιλαμβάνονται αυτές τις αλλαγές του νομοσχεδίου, όσοι γονείς - που πιστεύω πολύ είναι αυτοί, που προσπαθούν να το ερμηνεύσουν - αλλά γενικότερα, κύριοι, επειδή προσπαθούμε και παίζουμε με τη λέξη «ερμηνεία», το άρθρο 16 δεν ερμηνεύεται και δεν πρέπει να ερμηνεύεται. Το άρθρο 16, σύμφωνα με αυτή την φιλοσοφία, που θέλετε να βάλετε, γίνεται παραβίαση ενός κανονιστικού πλαισίου. Αλλαγή ρότας είναι, αλλαγή φιλοσοφίας και καμία Ευρώπη δεν το επιβάλλει και η Νομική - το ξέρετε αυτό, γιατί από νομικούς ορμώμενος, παίρνω όλες αυτές τις απόψεις - μιλάει για τριτοβάθμια εκπαίδευση και όχι για πανεπιστημιακή. Άρα, λοιπόν, άλλο να δημιουργήσουμε και να κατοχυρώσουμε επαγγελματικά δικαιώματα και άλλο να μιλάμε για ελεύθερη πρόσβαση στη δημόσια και δωρεάν παιδεία, για τα λεγόμενα αυριανά ακαδημαϊκά κύτταρα.

Από εκεί και πέρα, βέβαια, υπάρχει, επειδή επικαλέστηκε ο Υπουργός και είπε για εθνικούς και οικονομικούς λόγους θέλει την αναβάθμιση του Δημοκριτείου, σε μια ευαίσθητη περιοχή, όπως είναι η Θράκη και η Ανατολική Μακεδονία και για εθνικούς λόγους και εδώ ανοίγεται η κερκόπορτα, γιατί αναφορικά τώρα με το σύνολο του νομοσχεδίου, θεωρούμε ότι είναι ένα νομοσχέδιο αντισυνταγματικό, παραπλανητικό και άκρως επικίνδυνο και δεν κατανοούμε από ποιες χώρες θα προσέλθουν και οι αλλοδαποί φοιτητές στη χώρα μας.

Ποιος αριθμός; Ποια τα οικονομικά οφέλη; Βλέπουμε, δηλαδή, επειδή επικαλέστηκε τους εθνικούς λόγους ο κ. Υπουργός, ότι μπορούμε να μιλούμε και για τουρκικά παραρτήματα πανεπιστημίων στη Θράκη - με ό,τι αυτό συνεπάγεται, σε μία ευαίσθητη περιοχή - και για αλβανοτουρκικά πανεπιστήμια, στην Ήπειρο. Και δεν είναι κάτι φανταστικό αυτό, διότι υπάρχουν ήδη σχέσεις εκπαιδευτικής έρευνας, ανάμεσα σε Αλβανία και Τουρκία και ήδη υπάρχει ενδιαφέρον από δύο παραρτήματα τουρκικών πανεπιστημίων για ίδρυση τέτοιων Τμημάτων, στην ευρύτερη περιοχή της Θράκης. Και –επαναλαμβάνω – ό,τι αυτό συνεπάγεται, για να μιλούμε και για εθνικούς λόγους.

Άρα, λοιπόν, αν δούμε τα 176 άρθρα, που είπε ο Υπουργός για αναβάθμιση της δημόσιας παιδείας, δεν είναι έτσι. Δεν μπορεί, σήμερα, οι εργοθεραπευτές να διαμαρτύρονται, διότι δεν κατοχυρώνονται τα δικαιώματά τους σε ό,τι αφορά την ένταξη που αδίκως μπαίνουν στα ΤΕΦΑΑ και όχι στα παραϊατρικά επαγγέλματα.

Άρα, λοιπόν, επειδή με αυτές τις κινήσεις θα δημιουργήσουμε και μία επαγγελματική –ξέρετε – αβεβαιότητα, μάς κάνει εντύπωση γιατί, πριν από λίγο καιρό, το νομοθέτημα μιλούσε για μία ισχυρή τεχνολογική εκπαίδευση και έρχεται ένα νέο νομοθέτημα, τώρα, χωρίς τη διαβούλευση, με τα κοινωνικά στρώματα, να μιλήσει για αυτά τα περίεργα παραρτήματα μη κερδοσκοπικού χαρακτήρα και ό,τι αυτό συνεπάγεται. Αλλά, πρέπει να είναι προετοιμασμένοι οι γονείς ότι θα πρέπει να καταβάλλουν ήδη αρκετά βαθιά το χέρι και στη λεγόμενη παραπαιδεία των φροντιστηρίων. Δεν φταίνε τα φροντιστήρια, έτσι είναι δομημένη η δευτεροβάθμια εκπαίδευση.

Όμως και τα πανεπιστήμια πλέον τείνουν να είναι για ολίγους. Κι όσοι δεν μπαίνουν στα δημόσια πανεπιστήμια, θα πηγαίνουν «στρίβειν δια του αρραβώνος» σε κάποια περίεργα παραρτήματα και θα τελειώνουν Σχολές ύψιστου κύρους –Νομική, Ιατρική- και ό,τι αυτό συνεπάγεται.

Άρα, λοιπόν, θέλει προσοχή. Να αναλάβουμε τις ευθύνες μας όλοι, ανεξαρτήτως ιδεολογικής προσέγγισης, ότι εδώ πρέπει να είμαστε θεματοφύλακες του Συντάγματος πλέον και, άρα, της ίδιας της δημοκρατίας, όπου η δωρεάν παιδεία -το ύψιστο αγαθό που επικαλούμαστε όλοι- δεν πρέπει να έχει την επιχειρηματική χορηγία, απλά και μόνο να επικαλούμαστε τους 40.000 φοιτητές, που μεταναστεύουν και φεύγει το εισόδημα.

Πρέπει πρώτα να πούμε ότι η παιδεία δεν είναι επιχείρηση, δεν είναι μπίζνα, για να πάμε σε μια επί της ουσίας συζήτηση. Και είμαστε υπεύθυνοι για τις επόμενες γενεές, το τι πανεπιστήμια θέλουμε, το τι παιδεία-εκπαίδευση θέλουμε. Και αυτή η εξειδίκευση, που θα δίδεται, θα δίδεται με αυστηρά και δίκαια κριτήρια.

Το να δημιουργούμε παραρτήματα από αυτά τα μη κερδοσκοπικά περίεργα ιδρύματα, κανένα πρόβλημα ενωσιακού δικαίου δεν έχουμε. Και το εξήγησα πριν και επικαλούμαι επαΐοντες επί του ζητήματος, πανεπιστημιακούς καθηγητές. Και επαναλαμβάνω στον Υπουργό ότι η εναρμόνιση και ο εγκλιματισμός του ενωσιακού δικαίου, ήδη, έχει γίνει στην Ελλάδα, κατά τον Καθηγητή Συνταγματικού Δικαίου τον κύριο Καϊδατζή.

Και αυτό, διότι η Ευρωπαϊκή Ένωση –επαναλαμβάνουμε – μιλάει για τριτοβάθμια εκπαίδευση. Άρα, λοιπόν, για επαγγελματική εκπαίδευση και όχι πανεπιστημιακή. Άρα, δεν παραβιάζουμε κανέναν νόμο και κανένα ενωσιακό δίκαιο. Είμαστε σύννομοι, δεν γίνεται έκνομη καμία ενέργεια.

Απλά, θέλετε να δημιουργήσετε περίεργες πανεπιστημιακές Σχολές, όπου ο έχων να πληρώνει θα παίρνει και το αντίστοιχο πτυχίο και ο μαθητής, που μόχθησε, πραγματικά με κάματο, για να μπει στο δημόσιο πανεπιστήμιο, θα είναι δεύτερης κατηγορίας. Θέλετε να κάνετε φοιτητές «πληβείους και πατρικίους», δύο ταχυτήτων από Έλληνες μεροκαματιάρηδες, προνομιούχους και μη προνομιούχους. Και πάτε να θεσπίσετε την «Κερκόπορτα» απέναντι στους προνομιούχους εύπορους πολίτες, που καλά κάνουν, αλλά δεν μπορεί να αδικούνται παιδιά έναντι του δημόσιου πανεπιστημίου, που πρέπει να αναβαθμιστεί, για να είναι η κορωνίδα. Γιατί το επικαλέστηκε, βέβαια, ο Υπουργός, ως «ναυαρχίδα της εκπαίδευσης», αλλά για πολλούς λόγους, τα τελευταία χρόνια, το έχετε υποβαθμίσει.

Ανοίγετε την «Κερκόπορτα» σε ιδιωτικά περίεργα συμφέροντα ξένων πανεπιστημίων του λεγόμενου «μη κερδοσκοπικού χαρακτήρα», με το άλλοθι ότι θα επιστρέψουν οι φοιτητές από το εξωτερικό.

Μιας και ήρθε ο Υπουργός, θα θυμίσω, γιατί έχει περάσει από τον ιδεολογικό αυτό χώρο, τη ρήση του Ανδρέα Παπανδρέου του 1975 «να μην κάνουμε την Παιδεία Προκρούστεια Κλίνη», κύριε Υπουργέ. Αυτό που είπατε για το Ενωσιακό Δίκαιο, εγώ επικαλούμαι τον καθηγητή, επαναλαμβάνω, τον κύριο Καϊδατζή, ο οποίος λέει «δεν παραβιάζουμε κανένα Ενωσιακό Δίκαιο, με βάση και τις αποφάσεις του ΣτΕ, διότι επαναλαμβάνω το Ενωσιακό Δίκαιο μιλάει για τριτοβάθμια εκπαίδευση και όχι για πανεπιστημιακή. Θα επανέλθουμε στις επόμενες συνεδριάσεις, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ τον κ. Μπούμπα.

Πριν δώσω τον λόγο στην κυρία Τζούφη, να σας αναγνώσω τους φορείς για να τους ενημερώσουμε, ώστε να είναι εδώ την Πέμπτη. Όπως καταλαβαίνετε, έχουν κατατεθεί προτάσεις που περιλαμβάνουν περί τους 60 φορείς, θα περιοριστούμε στους 15 με ανοχή.

Σας τους διαβάζω μια φορά. Είναι η Κεντρική Ένωση Επιμελητηρίων Ελλάδος, ο Σύνδεσμος Επιχειρήσεων και Βιομηχανιών, το Τεχνικό Επιμελητήριο Ελλάδος, ο Πρύτανης Δημοκρίτειου Πανεπιστημίου Θράκης, ο Προεδρεύων της Συνόδου των Πρυτάνεων των ΑΕΙ, η Πανελλήνια Ομοσπονδία Συλλόγων Διδακτικού και Ερευνητικού Προσωπικού, ο Πρόεδρος του Ελληνικού Ανοικτού Πανεπιστημίου, ο Διεπιστημονικός Οργανισμός Αναγνώρισης Τίτλων Ακαδημαϊκής και Πληροφορικής, το γνωστό ΔΟΑΤΑΠ, η Εθνική Αρχή Ανώτατης Εκπαίδευσης, το STUDY IN GREECE, η Πανελλήνια Ομοσπονδία Συλλόγων Ειδικού και Εργαστηριακού Διδακτικού Προσωπικού των ΑΕΙ, η Ολομέλεια των Προέδρων των Δικηγορικών Συλλόγων, το Οικονομικό Επιμελητήριο, ο Πανελλήνιος Σύλλογος Φυσικοθεραπευτών και εκπρόσωπος από τις Ανώτερες Δραματικές Σχολές. Εντάξει;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Δεν έχετε καλέσει κανέναν φοιτητή, πρώτα απ’ όλα. Δεν έχετε καλέσει γονείς και δεν έχετε καλέσει και τους υπόλοιπους εργαζόμενους στα πανεπιστήμια, που έχουν Πανελλήνια Ομοσπονδία, την ΠΟΕΤΕΠ. Είναι δυνατόν;

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κ.Κ.Ε.):** Λείπουν όλοι οι εργαζόμενοι και λείπουν και οι Σύλλογοι Φοιτητών, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Οι φοιτητικοί σύλλογοι, καταρχήν, είναι ατελείωτοι. Ποιον θα καλέσουμε;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Σας έγιναν συγκεκριμένες προτάσεις, για τον Φοιτητικό Σύλλογο της Ιατρικής της Αθήνας, αλλά και άλλους της Φιλολογίας και άλλους.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κ.Κ.Ε.):** Πρέπει να εκπροσωπηθούν οι φοιτητές.

**ΠΑΥΛΟΣ ΠΟΛΑΚΗΣ:** ΚύριεΠρόεδρε, πρέπει να καλέσετε τον Σύλλογο Φοιτητών Ιατρικής Αθηνών, ο οποίος έχει καταθέσει και αναλυτικό υπόμνημα με επιχειρήματα και είναι μία από τις πρώτες Σχολές, που ετοιμάζονται να ανοίξουν και το διαφημίζουν κιόλας. Είναι η σύμπραξη του CVC με μια από την Κύπρο και εγκατάσταση στο Ελληνικό. Πρέπει να τους καλέσετε……..

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κ.Κ.Ε.):** Έχετε καλέσει όλους τους εργοδότες, δεν έχετε καλέσει προσωπικό και φοιτητές.

**ΠΑΥΛΟΣ ΠΟΛΑΚΗΣ:** Γιατί αλλιώς να πάτε να σας χειρουργήσουν οι γιατροί, που θα βγουν από εκεί. Εντάξει. Να κληθεί, οπωσδήποτε, ο Σύλλογος Φοιτητών Ιατρικής Αθηνών.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κύριε Πολάκη, δεν ξέρω ποιος διαφημίζει τι, δεν ξέρω, αν ξέρετε περισσότερα από όσα ξέρουμε όλοι οι υπόλοιποι, αλλά εγώ πιστεύω ότι η Ιατρική είναι πολύ δύσκολο…

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):**  Έχει κατατεθεί υπόμνημα, δεν μπορεί να απουσιάζουν οι φοιτητές.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κ.Κ.Ε.):** Κύριε Πρόεδρε, καλέστε τους εργαζόμενους και τους φοιτητές, πρέπει να συμμετέχουν όλοι οι εμπλεκόμενοι στα Πανεπιστήμια. Δεν είναι δυνατόν να έρχονται όλοι οι εργοδότες εδώ και να μην είναι ούτε ένας Σύλλογος Φοιτητών και ούτε η Ομοσπονδία του Διοικητικού Προσωπικού. Δεν είναι δυνατόν !

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ακούστε να σας πω. Οι Σύλλογοι των Φοιτητών είναι πάρα πολλοί ……

**ΠΑΥΛΟΣ ΠΟΛΑΚΗΣ:** Άρα, δεν καλούμε κανέναν;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Τουλάχιστον έναν, την Πανελλήνια Ομοσπονδία των Εργαζομένων στα Πανεπιστήμια. Δεν μπορεί να λείπουν.

**ΧΡΗΣΤΟΣ ΚΕΛΛΑΣ(Πρόεδρος της Επιτροπής):** Ένας , ένας.

Τον λόγο έχει ο κύριος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ(Ειδικός Αγορητής της Κ.Ο «ΠΑΣΟΚ – ΚΙΝΑΛ»):** Θεωρώ ότι πρέπει να καλεστεί ο Σύλλογος Φοιτητών Ιατρικής Αθηνών, γιατί έχει καταθέσει και υπόμνημα, άρα θέλει να συμμετάσχει και στο διάλογο με τη θέση του. Δεν είναι το ίδιο, δηλαδή δεν μιλάμε για όλους τους Συλλόγους, αλλά ο συγκεκριμένος έχει καταθέσει και υπόμνημα…

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ναι, αλλά είναι σαν να έχουμε μπροστά μας ένα σχέδιο, που ιδρύεται η ιδιωτική Ιατρική.

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΑΛ»):** Όχι, όχι,λέμε ότι έχει καταθέσει υπόμνημα.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Μα υπάρχει, μην κάνετε ότι δεν το ξέρετε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Όχι, δεν ξέρω τίποτα εγώ.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κ.Κ.Ε.):** Κύριε Πρόεδρε, την Ομοσπονδία των Εργαζομένων;

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ»):** Κύριε Πρόεδρε, επειδή τον Σύλλογο Ιατρικής τον έχουμε βάλει όλοι σχεδόν…

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κ.Κ.Ε.):** Την Ομοσπονδία των Εργαζομένων;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Είναι γεγονός ότι οι περισσότεροι στο εξωτερικό πηγαίνουν για Ιατρική, αλλά αυτό δε σημαίνει κάτι.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. του Κ.Κ.Ε.):** Την Ομοσπονδία των Εργαζομένων, κύριε Πρόεδρε. Είναι Ομοσπονδία.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τον λόγο έχει ο κύριος Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «Πλεύση Ελευθερίας»):** Να σας παρακαλέσω κάτι. Τον Σύλλογο Ιατρικής τον έχουμε βάλει σχεδόν όλοι. Επίσης, στο προηγούμενο νομοσχέδιο, είχαμε βάλει 20 φορείς. Κάντε τους και τώρα 20, τουλάχιστον. Θα κάτσουμε να τους ακούσουμε, γιατί να μην τους ακούσουμε;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κύριε Πρόεδρε, είναι κρίσιμο να καλούμε τους ανθρώπους των πανεπιστημίων. Αυτό πλήττεται, το δημόσιο πανεπιστήμιο. Πρέπει να τους καλέσουμε όλους. Ήταν κοινό αίτημα οι φορείς αυτοί από όλους σχεδόν.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Μα, και οι υπόλοιποι που έχουν κληθεί, είναι κοινό αίτημα περισσότερων από μια παράταξη.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»):** Όχι, ο ΣΕΒ δεν ήταν απ’ όλους. Τον ΣΕΒ μόνο εσείς τον ζητήσατε.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. Νέα Αριστερά):** Επίσης, δεν μπορεί να απουσίαζε η προηγούμενη βαθμίδα, τη στιγμή που συζητάμε για τα πανεπιστήμια. Την ΟΛΜΕ, το ΠΟΕΤΕΠ και τον Σύλλογο Φοιτητών της Ιατρικής, θα τους καλέσετε, οπωσδήποτε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ακούστε με λίγο. Προχωρούμε στην εισήγηση της κυρίας Τζούφη, καλούμε αυτούς προς το παρόν και θα επανέλθουμε αργότερα.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. Νέα Αριστερά):** Όχι, δεν γίνεται. Είναι καταρχήν ασύμμετρη η συζήτηση. Έχετε όλους τους εργοδότες και δεν έχετε τους ανθρώπους, αυτούς που τους αφορά.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Αφήστε να καλέσουμε αυτούς και θα επανέλθουμε, πριν τελειώσει η συνεδρίαση. Θα συνεχίσουμε, εδώ είμαστε δεν φύγαμε.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. Νέα Αριστερά):** Δεσμευθείτε. Το λέμε όλοι, το ακούτε από όλους.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ωραία, κυρία Τζούφη, προχωρήστε στην εισήγησή σας, ως εκπρόσωπος της Κ.Ο. «ΝΕΑ ΑΡΙΣΤΕΡΑ» και είμαστε εδώ, για να συνεχίσουμε.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. Νέα Αριστερά):** Κύριε Πρόεδρε επαναλαμβάνω, το αίτημα είναι πάνδημο όλης της Αίθουσας. Πρέπει να κληθούν οι άνθρωποι, που τους αφορά το νομοσχέδιο και συναποτελούν την πανεπιστημιακή κοινότητα. Δεν μπορούν να απουσιάζουν.

Στα χέρια μας, λοιπόν, έχουμε ένα νομοσχέδιο που απειλεί ανοιχτά το δημόσιο πανεπιστήμιο σε όλα τα επίπεδα. Απειλεί το παρόν και το μέλλον της δημόσιας εκπαίδευσης, υπονομεύει την έρευνα, την οποία έχει καρατομήσει και έχει πάει στο Υπουργείο Ανάπτυξης και απαξιώνει την προοπτική χιλιάδων καθηγητών, ερευνητών, φοιτητών, αλλά και αποφοίτων.

Ήδη, έγινε πολύ μεγάλη κουβέντα για το ζήτημα της παραβίασης του Συντάγματος, διότι παραχωρεί το κατοχυρωμένο δικαίωμα της ανώτατης εκπαίδευσης σε ιδιώτες. Παραβιάζει ανοιχτά το άρθρο 16 του Συντάγματος, που, όπως έχουν πει και οι υπόλοιποι συνάδελφοι, ρητά και χωρίς κανένα περιθώριο αμφισημίας, ορίζει ότι η Ανώτατη Εκπαίδευση παρέχεται αποκλειστικά από Νομικά Πρόσωπα Δημοσίου Δικαίου, με πλήρη αυτοδιοίκηση, ότι οι καθηγητές τους είναι δημόσιοι λειτουργοί και ότι η σύσταση Ανώτατων Σχολών από ιδιώτες απαγορεύεται.

Το Υπουργείο το ξέρει, η Κυβέρνηση το ξέρει. Έχουμε δηλώσεις του κυρίου Μητσοτάκη στις 15/2/2023, όταν μιλούσε με τους ανθρώπους, που διεκδικούσαν την καλλιτεχνική αναγνώριση, για το Προεδρικό Διάταγμα της κυρίας Κεραμέως, ότι «Θα ακούσετε από εμάς πράγματα, που μπορούν να γίνουν. Τι να κάνουμε; Υπάρχουν συνταγματικοί περιορισμοί, ως προς τη δυνατότητα να παρέχεται η ιδιωτική τριτοβάθμια εκπαίδευση. Και όσο δεν αλλάζει το άρθρο 16, αυτό δεν είναι κάτι, το οποίο θα είναι εφικτό».

Επομένως, δεν υπάρχει καμία αμφιβολία ότι η Κυβέρνηση γνωρίζει ότι ευθέως παραβιάζει το άρθρο 16. Γι’ αυτό και πρώτη φορά, βλέπουμε σε ένα νομοσχέδιο να αναφέρεται σε άρθρα πως είναι σύμφωνο με το συνταγματικό προορισμό της Ανώτατης Εκπαίδευσης, το άρθρο 130, ή προς εξυπηρέτηση των συνταγματικών σκοπών της Ανώτατης Εκπαίδευσης, το άρθρο 136. Γιατί, άραγε, υπερτονίζεται η συνταγματικότητα των άρθρων του νομοθέτη, αν κάποιος γνωρίζει ότι κινείται εντός συνταγματικού πλαισίου;

Όπως είπα και στην αρχική μου τοποθέτηση, η Κυβέρνηση επιχειρεί να καταργήσει ένα συνταγματικό άρθρο, απόπειρα που συνιστά πολιτειακή κρίση και είναι επικίνδυνη για το δημοκρατικό πολίτευμα, γιατί δημιουργεί προηγούμενο για την παραβίαση οποιουδήποτε άλλου άρθρου του Συντάγματος, κατά τη βούληση όσων κυβερνάνε.

Στο αντεπιχείρημα, «Μα υπάρχουν τέλη φοίτησης στα Μεταπτυχιακά», η απάντηση διατυπώνεται, ήδη, από το ίδιο κείμενο της Απόφασης 2411/2012 του ΣΤΕ: «Το συνταγματικό δικαίωμα της δωρεάν παιδείας, πράγματι, κατοχυρώνεται πλήρως στην τριτοβάθμια εκπαίδευση, μέχρι το πέρας των βασικών σπουδών». Επομένως, η απόφαση του ΣΤΕ, που έκρινε συνταγματικά τα τέλη φοίτησης για τις μεταπτυχιακές σπουδές, τονίζει ότι είναι συνταγματικό το δικαίωμα της δωρεάν παιδείας, μέχρι το τέλος των βασικών σπουδών.

Όσο γι’ αυτά που είναι στην Αιτιολογική Έκθεση, αναφορικά με το ότι η νομική φύση των πανεπιστημίων, ως Νομικά Πρόσωπα Δημοσίου Δικαίου, θεσπίστηκε για πρώτη φορά, το 1968, με το Δικτατορικό Σύνταγμα, τα επιχειρήματα αυτά είναι έωλα. Υπάρχουν μεταγενέστεροι νόμοι, όπου η Ανώτατη Εκπαίδευση εκχωρήθηκε, αποκλειστικά, σε Νομικά Πρόσωπα Δημοσίου Δικαίου.

Από εκεί και πέρα, ακούσαμε διάφορα επιχειρήματα, όπως για παράδειγμα, το ζήτημα της διασυνοριακής παροχής υπηρεσιών Ανώτατης Εκπαίδευσης και χρήση άλλων άρθρων, που αυτή τη στιγμή στο συγκεκριμένο νομοσχέδιο, για παράδειγμα του άρθρου 28, δεν έχει χρησιμοποιηθεί, ως επιχείρημα. Βεβαίως έχουμε, γιατί παλιότερα αυτή ήταν η επίκληση του άρθρου 28, για τις διακρατικές συμφωνίες. Δεν πρόκειται, λοιπόν για ζητήματα ερμηνείας. Οι ευφημισμοί, οι στρεβλώσεις και οι λαθροθηρίες με ένα αξιοθαύμαστης επινοητικότητας «new speak», που επικαλείται ο Υπουργός, δεν μπορούν να διασώσουν την παραβίαση του Συντάγματος.

Όπως είπαμε και εισαγωγικά, η Νέα Αριστερά ζητά την απόσυρση του νομοσχεδίου για λόγους αντισυνταγματικότητας και βεβαίως θα προχωρήσουμε σε όλες τις προβλεπόμενες ενέργειες, ενόψει της συνεδρίασης της Ολομέλειας, ενώ γίνεται μια πολύ μεγάλη προσπάθεια από έγκριτους συνταγματολόγους, πάνω από δέκα, οι οποίοι έχουν τοποθετηθεί στα ζητήματα της αντισυνταγματικότητας, αλλά και της συλλογής υπογραφών, ακριβώς, διότι θα διεκδικήσουμε την τήρηση του Συντάγματος.

Και έρχομαι τώρα στα υπόλοιπα ψεύδη του νομοσχεδίου, που σκοπό έχουν την παραπλάνηση. Νομοθετεί, λέει ο Υπουργός, για τα μη κρατικά, μη κερδοσκοπικά πανεπιστήμια. Τα πανεπιστήμια, στην Ελλάδα και στην Ευρώπη γενικά, είναι δημόσια, κύριε Υπουργέ και το ξέρετε και όχι κρατικά. Λειτουργούν, χωρίς δίδακτρα, όπως είπα πριν, είναι αυτοδιοικούμενα Νομικά Πρόσωπα Δημοσίου Δικαίου, οι διοικήσεις τους δεν διορίζονται από το κράτος και το προσωπικό τους είναι δημόσιοι λειτουργοί και όχι κρατικοί υπάλληλοι.

Θα έλεγα ότι εσείς ήσασταν, που προσπαθήσατε να τα κάνετε πιο κρατικά, βάζοντας χέρι στο αυτοδιοίκητο, επιβάλλοντας την αστυνόμευση, που κατέρρευσε, χάρις στους αγώνες ,που έγιναν μέσα στα πανεπιστήμια, επηρεάζοντας τα γνωστικά αντικείμενα και τα προγράμματα σπουδών, πιέζοντας οικονομικά τα τμήματα ή τις σχολές να βάλουν περισσότερα δίδακτρα στα Μεταπτυχιακά και να αναζητήσουν πόρους από την αγορά. Εξάλλου, και η ενέργειά σας να επιβάλλετε τον τρόπο εξετάσεων στα πανεπιστήμια με δική σας εντολή, δείχνει ακριβώς τον τρόπο, που αντιλαμβάνεστε πως καταργείται το αυτοδιοίκητο μέσα στα πανεπιστήμια.

Τώρα, βεβαίως, τα δήθεν μη κρατικά, που περιγράφει η Κυβέρνηση, είναι και μπορούν να είναι μόνο ιδιωτικά και με σκοπό το κέρδος, αφού θα έχουν συγκεκριμένα και περιορισμένα γνωστικά αντικείμενα και ακριβά δίδακτρα.

Μας είπατε ότι είμαστε το «ευρωπαϊκό παράδοξο» και άρα είναι μια επιβεβλημένη μεταρρύθμιση, ώστε η χώρα να εναρμονιστεί με την ευρωπαϊκή πραγματικότητα, να «κυλήσει» χρήμα και να αυξηθεί το ΑΕΠ. Χωρίς κανείς να έχει ιδιαίτερη σχέση με τα πανεπιστημιακά πράγματα και κάνοντας μια γρήγορη αναζήτηση στο ίντερνετ, θα διαπιστώσει πως τα ιδιωτικά πανεπιστήμια, στις χώρες της Ευρώπης, είναι ελάχιστα. Επίσης, στη μεγάλη τους πλειοψηφία είναι απαξιωμένα, χαμηλής ποιότητας και στον «πάτο» των αξιολογήσεων.

Στην Ευρώπη, κύριε Υπουργέ και κυρίες και κύριοι συνάδελφοι, η συντριπτική πλειοψηφία των φοιτητών σπουδάζει σε δημόσια πανεπιστήμια. Και επειδή μας είπατε ότι μόνο η Ελλάδα είναι αυτή, όπου υπάρχουν αποκλειστικά δημόσια πανεπιστήμια, θα σας θυμίσω ότι το ίδιο ισχύει για το Λουξεμβούργο, για τη Δανία, για την Ιρλανδία και την Ολλανδία.

Στη Γερμανία, λειτουργούν περίπου 80 μικρά ιδιωτικά. Σε αυτά σπουδάζει μόνο το 1% του φοιτητικού πληθυσμού. Αντίστοιχα, στο Ηνωμένο Βασίλειο, ιδιωτικά είναι μόνο 8 από τα 160 και είναι πλήρως άγνωστα και ασήμαντα. Ακόμη και στις Ηνωμένες Πολιτείες της Αμερικής, τα φημισμένα πανεπιστήμια έχουν δημόσιο χαρακτήρα και είναι όντως μη κερδοσκοπικά.

Το παράδοξο, λοιπόν, είναι πως δεν είναι η Ελλάδα η μόνη χώρα, που δεν έχει ιδιωτικά. Είναι όμως η μόνη, που υποβαθμίζει και υποχρηματοδοτεί τα δημόσια, για να ανοίξει τα ιδιωτικά. Τα μεγέθη είναι πραγματικά αποκαρδιωτικά. Τα είπαν και άλλοι συνάδελφοι, θα τα επαναλάβω. Η Ελλάδα είναι τελευταία μεταξύ των χωρών του ΟΟΣΑ, αναφορικά με τη χρηματοδότηση της τριτοβάθμιας εκπαίδευσης. Μας προσπερνάει η Κολομβία, το Μεξικό και η Τουρκία, με μεγάλη μάλιστα διαφορά.

Ίδια είναι η εικόνα και σε επίπεδο Ευρωπαϊκής Ένωσης, όπου και πάλι βρισκόμαστε στην τελευταία θέση, με ποσοστό 7,1%, όταν ο μέσος όρος είναι στο 9,6%. Αυτή είναι η διεθνής πραγματικότητα, κύριε Υπουργέ. Σε αυτή τοποθετούμαστε τελευταίοι των τελευταίων και όχι, επειδή δεν λειτουργούν ιδιωτικά πανεπιστήμια στη χώρα.

Αρχίσατε να δίνετε κάποια νούμερα, αλλά περιέργως ξεκινάτε τα οικονομικά στοιχεία, από το 2013 - 2014. Το 2010, αγαπητέ Υπουργέ, πριν ξεκινήσει η ιστορία των μνημονίων, που η δική σας Κυβέρνηση έχει σημαντικότατες ευθύνες γι’ αυτό, πόσες ήταν οι χρηματοδοτήσεις στα Ανώτατα Εκπαιδευτικά Ιδρύματα; 480 εκατομμύρια ευρώ.

Πόσο είναι σήμερα το 2020 – 2023; 116 εκατομμύρια ευρώ. Μείωση 70%.

Τι μας δίνει η ΕΛΣΤΑΤ για το 2020 – 2024; Πόσο είναι η μείωση του προσωπικού από το 2009 έως το 2019; 22%. Και σε αυτά μόνο το 52% είναι μέλη ΔΕΠ. Όλοι οι άλλοι έχουν ελαστικές σχέσεις εργασίας, ενώ ταυτόχρονα υπάρχει αύξηση του αριθμού των φοιτητών που είναι μέσα στο κανονικό διάστημα του ν+2 κατά 60%.

Άρα, έχουμε μία από τις χειρότερες αναλογίες μελών ΔΕΠ προς φοιτητές 1/47. Ο μέσος ευρωπαϊκός όρος είναι 1/13, ο μισθός των μελών ΔΕΠ είναι στο 1/3 των ανθρώπων, που δουλεύουν στα ευρωπαϊκά πανεπιστήμια και μας λέτε, ότι θα δώσετε 1 δισεκατομμύριο ευρώ, την επόμενη τριετία, από το Ταμείο Ανάκαμψης και Ανθεκτικότητας και το ΕΣΠΑ, όμως, ούτε ένα για πρόσληψη προσωπικού.

Και δύο πολύ συγκεκριμένα παραδείγματα, για να συνεννοούμαστε. Αυτά που δόθηκαν φέτος στο Εθνικό Μετσόβιο Πολυτεχνείο φτάνουν - δε φτάνουν, για να πληρωθεί το ρεύμα. Πώς θα γίνουν όλες και πώς θα εξυπηρετηθούν όλες οι λειτουργικές δαπάνες; Η Σύγκλητος του Πανεπιστημίου Ιωαννίνων σας επισημαίνει ότι ο φετινός προϋπολογισμός είναι κατά 50% πιο κάτω από τα χρήματα, που έπαιρνε το Πανεπιστήμιο Ιωαννίνων και τα ΤΕΙ το 2009.

Όσον αφορά για την τήρηση του κανόνα 1/1, έχει θεσμοθετηθεί από τη διακυβέρνηση του ΣΥΡΙΖΑ, εδώ και πάρα πολύ καιρό και αρνείστε να την εφαρμόσετε. Η οποία, βεβαίως, δεν απαντά για τις υπόλοιπες ανάγκες, που ξέρετε ότι είναι πάρα πολύ υψηλές, στο λοιπό προσωπικό των πανεπιστημίων του οποίου η συνεισφορά είναι εξαιρετικά σημαντική, όπως και στο διοικητικό προσωπικό.

Μας λέτε ακόμη εμβληματικά ξένα πανεπιστήμια έρχονται να ανοίξουν παραρτήματα στην Ελλάδα. Είναι αλήθεια αυτό; Αυτό που ισχύει είναι πως η Κυβέρνηση κάνει business με funds και ιδιωτικά συμφέροντα. Ακούσαμε πριν, για κάποιο από αυτά, που βιάζεται πάρα πολύ να έρθει να ανοίξει Ιδιωτική Ιατρική Σχολή, υιοθετώντας το ιδιωτικοποιημένο μοντέλο της Κύπρου και ορισμένων νεοαποικιακών Ιδρυμάτων, σε αραβικές χώρες και εμιράτα. Το ξέρετε! Κανένα εμβληματικό ξένο πανεπιστήμιο δεν πρόκειται να έρθει, γιατί δεν το έκανε πουθενά αλλού στον κόσμο, ακόμη και σε χώρες με μεγαλύτερη αγορά. Τα πανεπιστήμια και ειδικά τα εμβληματικά δεν γυρολογούν, από χώρα σε χώρα, με τους νομπελίστες Καθηγητές τους να διδάσκουν από παράρτημα σε παράρτημα.

Έρχομαι, τώρα, στο θέμα της αύξησης του ΑΕΠ. Μας λέτε ότι η ίδρυση των ιδιωτικών θα αυξήσει το ΑΕΠ της χώρας κατά 1%. Μιλάμε για 2,5 δισεκατομμύρια ευρώ. Για να έχουμε μια ρεαλιστική τάξη μεγέθους, αυτό σημαίνει πως, την επόμενη χρονιά, θα πάνε στα ιδιωτικά περίπου 250.000 φοιτητές, υπολογίζοντας 10.000 ευρώ δίδακτρα το έτος ανά φοιτητή. Στα δημόσια φοιτούν, αυτή τη στιγμή, περίπου 50 με 60.000. Επίσης, ο κύκλος εργασιών των 32 Ιδιωτικών Κολεγίων δεν ξεπερνά τα 50 εκατομμύρια ευρώ με λιγότερους από 20 σπουδαστές. Εξηγήστε μας, πώς τεκμηριώνεται αυτή η αύξηση την οποία περιγράφετε;

Έρχομαι, τώρα, στο άλλο επιχείρημα το κυβερνητικό, πως τα ιδιωτικά πανεπιστήμια θα βοηθήσουν να μη φεύγουν οι Έλληνες φοιτητές και να έρχονται οι ξένοι. Σε σχετική έκθεση της UNESCO, αποτυπώνεται πως οι Έλληνες φοιτητές, που σπουδάζουν στο εξωτερικό, είναι περίπου 40.000, η πλειοψηφία στο Ηνωμένο Βασίλειο, τη Γερμανία και την Κύπρο. Τι δεν λέει όμως η Κυβέρνηση; Ότι από τους 40.000, οι 38.000 έχουν πάει για Μεταπτυχιακές Σπουδές, είτε γιατί θέλουν πιο διεθνή ακαδημαϊκή εμπειρία, είτε γιατί αποσκοπούν να αναζητήσουν δουλειά και να χτίσουν τη ζωή τους στη χώρα, που κάνουν τις Μεταπτυχιακές τους Σπουδές. Οι υπόλοιποι 2.000 σπουδάζουν σε Προπτυχιακά Προγράμματα, κυρίως στα Βαλκάνια και στην Κύπρο, επειδή συνήθως απέτυχαν να εισαχθούν σε Σχολές υψηλής ζήτησης και απαιτήσεων, όπως η Ιατρική, η Νομική και τα Πολυτεχνεία.

Με αυτά τα δεδομένα, πώς φαντάζεται άραγε η Κυβέρνηση τη διακοπή της ροής προς τα πανεπιστήμια του εξωτερικού και άρα, την ανακατεύθυνση στα ελληνικά ιδιωτικά πανεπιστήμια;

Ας δούμε τι ισχύει με την άλλη κατεύθυνση και το επιχείρημα πως η ίδρυση ιδιωτικών θα προσελκύσει ξένους φοιτητές. Πάλι η UNESCO, αλλά και η Eurostat καταγράφουν περίπου 24.000 ξένους φοιτητές στην Ελλάδα, που οι 15.000, δηλαδή οι περισσότεροι, προέρχονται από την Κύπρο. Από τη χώρα, δηλαδή, που διαθέτει, υποτίθεται, ένα επιτυχημένο και κερδοφόρο μοντέλο Τριτοβάθμιας Εκπαίδευσης με ιδιωτικά πανεπιστήμια, το οποίο προσπαθούμε να αντιγράψουμε εμείς, τώρα ! Μάλλον, λοιπόν, πρόκειται για ένα ευρωπαϊκό αντιπαράδειγμα ιδιωτικοποίησης της Τριτοβάθμιας Εκπαίδευσης, με την Κύπρο να στέλνει τα παιδιά της για σπουδές στην Ελλάδα, που δεν έχει ιδιωτικά πανεπιστήμια.

Συνολικά, ο αλλοδαπός πληθυσμός, που σπουδάζει στην Ελλάδα, αντιπροσωπεύει μόλις το 0,4% του παγκόσμιου συνόλου. Ειπώθηκε και από άλλους συναδέλφους ότι 3% είναι οι Προπτυχιακοί, 1,35% οι Μεταπτυχιακοί και 1,5 οι Διδακτορικοί φοιτητές. Αυτό, διότι υπάρχει ανάστροφη κατάσταση στις άλλες χώρες του ΟΟΣΑ, ακριβώς, διότι η υποχρηματοδότηση της έρευνας, οι περιορισμένες προοπτικές απασχόλησης μετά το πέρας των σπουδών και οι μη ικανοποιητικές απολαβές αποτελούν τους σημαντικότερους ανασταλτικούς παράγοντες για τη μη προσέλκυση φοιτητικού πληθυσμού, εγχώριου και αλλοδαπού, ιδιαίτερα στο επίπεδο των Μεταπτυχιακών και Διδακτορικών Σπουδών. Και, προφανώς, δεν θα επιλυθούν με την ίδρυση ιδιωτικών πανεπιστημίων στην Ελλάδα. Με δεδομένο μάλιστα, ούτε τα Κολέγια, που λειτουργούν, εδώ χρόνια στη χώρα μας, σε συνεργασία με ξένα πανεπιστήμια έχουν καταφέρει να προσελκύσουν στην Ελλάδα σημαντικό φοιτητικό πληθυσμό.

Τι χρειάζονται, όμως, τα ελληνικά Πανεπιστήμια; Λέτε διεθνοποίηση. Πολλά χρόνια συμβαίνει, μέσα από διεθνείς ακαδημαϊκές συνεργασίες και συμφωνίες, με την προσπάθεια δημιουργίας του Ευρωπαϊκού Χώρου Ανώτατης Εκπαίδευσης, τα Ευρωπαϊκά και Διεθνή Προγράμματα Κινητικότητας διδασκόντων και φοιτητών, τις στρατηγικές σύμπραξης μεταξύ Ιδρυμάτων Τριτοβάθμιας Εκπαίδευσης στην Ευρωπαϊκή Ένωση για τη δημιουργία δικτύων συμμαχιών ευρωπαϊκών Πανεπιστημίων, που θα χορηγούν κοινά πτυχία. Και ήδη από το 2019 και σταδιακά 10 από τα 24 δημόσια ελληνικά πανεπιστήμια συμμετέχουν σε αυτό το ευρωπαϊκό εγχείρημα διεθνοποίησης. Άρα, σε αυτή την κατεύθυνση, με σεβασμό στις ακαδημαϊκές αξίες και διατηρώντας τον δημόσιο και δωρεάν χαρακτήρα, θα έπρεπε να κινηθείτε. Απ’ ό,τι μαθαίνω, είναι κάτι το οποίο δεν το θέλετε.

Τι λέει, λοιπόν, η Νέα Αριστερά; Λέμε ότι με το συγκεκριμένο νομοσχέδιο, προσπαθείτε να μετατρέψετε τα κολλέγια σε ιδιωτικά πανεπιστήμια, να καταργήσετε το ενιαίο σύστημα εισαγωγής στην τριτοβάθμια, περαιτέρω να απαξιωθούν τα περιφερειακά ΑΕΙ και βεβαίως, με τον υπαρκτό κίνδυνο να επιβληθούν δίδακτρα και στα δημόσια.

Βλέπουμε, λοιπόν, ότι αυτό το οποίο πάει να ιδρυθεί, το έχει ομολογήσει και ο παρών Γενικός Γραμματέας Ανώτατης Εκπαίδευσης, είναι τα κολέγια, που θα έχουν τρία τμήματα και πέντε αίθουσες διδασκαλίας. Αυτά, λοιπόν, θα μπορούν να γίνουν πανεπιστήμια, χωρίς να πληρούν, ούτε στο ελάχιστο, τις απαραίτητες προδιαγραφές διδασκαλίας και έρευνας των πανεπιστημίων. Αρκεί να έχουν τη δυνατότητα να καταθέσουν ένα ποσό, που κοστίζει όσο ένα νεόδμητο τεσσάρι, στο Χαλάνδρι. Ταυτόχρονα, ξένα ιδιωτικά και κερδοσκοπικά πανεπιστήμια χαμηλής ποιότητας θα λαμβάνουν τη σφραγίδα ποιότητας και θα αναβαθμίζονται, μέσω της ΕΘΑΑΕ, ως τροχονόμου, και θα συμπράττουν με τα δημόσια πανεπιστήμια της χώρας.

Θυμίζω ότι πριν λίγο καιρό κυρώθηκε και η Διακρατική Συμφωνία με την Κύπρο, ώστε να αναγνωρίζονται οι τίτλοι σπουδών των ιδιωτικών πανεπιστημίων της Κύπρου. Με λίγα λόγια, δηλαδή, η ελληνική Κυβέρνηση αποφάσισε την υποβάθμιση των πτυχίων των ελληνικών πανεπιστημίων, αναβάθμισε τα πτυχία των ιδιωτικών της Κύπρου, παρακάμπτοντας το ΔΟΑΤΑΠ. Το ζήτημα δεν είναι εθνικό. Απλώς, για την Κυβέρνηση Μητσοτάκη, «ιδιωτικό να' ναι και ότι να' ναι». Το τραγικό έργο της ιδιωτικής υγείας στη χώρα μας επαναλαμβάνεται, με πρωταγωνιστή, την ανώτατη εκπαίδευση.

Έρχομαι στις πανελλαδικές εξετάσεις. Η εκτίμησή μας είναι πως η Κυβέρνηση καταργεί το ενιαίο σύστημα εισαγωγής, δημιουργώντας δύο συστήματα και δύο ταχύτητες υποψηφίων. Για την εισαγωγή σε δημόσιο ΑΕΙ θα συνεχίσει να ισχύει η ελάχιστη βάση εισαγωγής του τμήματος. Για τα Ιδιωτικά θα ισχύει η ελάχιστη βάση πεδίου. Το είπαν κι άλλοι. Φοιτητής, που επιδιώκει να μπει στη δημόσια ιατρική, πρέπει να συγκεντρώσει 19.000 μόρια, στην ιδιωτική ιατρική, που ετοιμάζεται στο ελληνικό, τα μόρια θα είναι 9.300.

Αυτό καλείστε να νομοθετήσετε, κυρίες και κύριοι συνάδελφοι της Νέας Δημοκρατίας, τόσες ομιλίες και τόσο μελάνι περί αριστείας, για να ψηφίσετε να μπαίνει κανείς στην Ιατρική, με κάτω από 10.000 μόρια, αρκεί να έχει 10.000 ευρώ το χρόνο.

Παράλληλα, έρχεται να σφραγίσει την αποανάπτυξη των περιφερειακών ανώτατων εκπαιδευτικών ιδρυμάτων, που ήδη αντιμετωπίζουν τις συνέπειες της ελάχιστης βάσης εισαγωγής. Στο Πανεπιστήμιο Ιωαννίνων, που δεν είναι και τόσο περιφερειακό, έχουμε μείωση του αριθμού των εισακτέων, κατά 20%, οι εισακτέοι θα μειωθούν κι άλλο, ενώ πολλά τμήματα θα αντιμετωπίσουν προβλήματα βιωσιμότητας. Οι συνέπειες για τις τοπικές κοινωνίες και οικονομίες θα γίνουν σύντομα αντιληπτές, διότι τα ιδιωτικά θα ιδρυθούν στις μεγάλες πόλεις, στην Ελλάδα, ούτε στα Γιάννενα, ούτε στα Χανιά, ούτε στην Κομοτηνή, ούτε στη Λάρισα. Θα γίνει οικονομικά ελκυστικό, για αρκετές οικογένειες, να πληρώνουν τα δίδακτρα των ιδιωτικών από το να στείλουν τα παιδιά τους στην επαρχία, βάζοντας δυστυχώς σε δεύτερη μοίρα την ποιότητα των σπουδών και τη συνολική φοιτητική εμπειρία.

Με λίγα λόγια, η ίδρυση των ιδιωτικών θα αμφισβητήσει τη λειτουργία πολλών περιφερειακών ανώτατων εκπαιδευτικών ιδρυμάτων και θα συμβάλει καθοριστικά στην οικονομική, κοινωνική, επιστημονική και πολιτιστική παρακμή πολλών επαρχιακών πόλεων.

Στο ίδιο πλαίσιο, διακρίνεται και ο υπαρκτός κίνδυνος των φοιτητικών δανείων. Το παράδειγμα των Ηνωμένων Πολιτειών και του Ηνωμένου Βασιλείου είναι χαρακτηριστικό και αποκαρδιωτικό. Η κάλυψη του διαρκώς αυξανόμενου κόστους σπουδών οδηγεί, συνεχώς, σε υπερχρεωμένους αποφοίτους, αιχμάλωτους της αγοράς και των τραπεζών.

Και τελειώνω: Η Δεξιά, διαχρονικά, στη χώρα μας, θέλει να επιτρέψει την ίδρυση ιδιωτικών πανεπιστημίων, είναι κάποιου είδους «ιερό δισκοπότηρο» και μια αλαζονική κυβέρνηση, σαν τη νεοφιλελεύθερη Κυβέρνηση του κυρίου Μητσοτάκη, δεν θα μπορούσε παρά να προσπαθήσει. Η ιδεολογική αυτή «μυωπία», το μίσος που θρέφει διαχρονικά η Νέα Δημοκρατία για το ελληνικό δημοκρατικό πανεπιστήμιο της μεταπολίτευσης και η ευκαιρία για μπίζνες γέννησαν αυτό το εκτρωματικό νομοσχέδιο.

Ένα νομοσχέδιο που απορρίπτεται από σύσσωμη την πανεπιστημιακή κοινότητα, από τα ίδια τα πανεπιστήμια, από τους καθηγητές, τους ερευνητές, τους φοιτητές, τους εργαζόμενους, τους συνδικαλιστικούς φορείς και τους κοινωνικούς εταίρους. Ένα νομοσχέδιο, που επιδιώκει να επισφραγίσει το τέλος της δημόσιας πανεπιστημιακής εκπαίδευσης, όπως τη γνωρίσαμε και την υπηρετήσαμε. Ένα νομοσχέδιο, που για να περάσει, έπρεπε πρώτα να απαξιωθούν τα δημόσια ιδρύματα, να λοιδορηθούν, ως άνδρα ανομίας, να εφαρμοστεί η Ελάχιστη Βάση Εισαγωγής και να δημιουργηθεί η παντελώς αχρείαστη πανεπιστημιακή αστυνομία, που για να φτάσουμε εδώ, προηγήθηκε η κατάργηση νέων τμημάτων, των διετών, στα πανεπιστήμια, γιατί δήθεν δεν χωρούσε τέταρτη Νομική στην Πάτρα. Τώρα, ετοιμάζεστε να ανοίξετε άλλες τέσσερις ιδιωτικές. Ένα νομοσχέδιο, που όπως είπα, παραβιάζει το Σύνταγμα και το άρθρο 16, στο όνομα της αγοράς, του κέρδους και των ιδιωτικών συμφερόντων.

Για τη Νέα Αριστερά η πανεπιστημιακή εκπαίδευση είναι και πρέπει να παραμείνει δημόσια, ένα δημόσιο αγαθό, προσβάσιμο σε όλους και όλες και όχι ένα προϊόν ή ένα προνόμιο για λίγους. Διαφωνούμε κάθετα με το νομοσχέδιο και ζητούμε την απόσυρσή του, όχι μόνο γιατί παραβιάζει το Σύνταγμα, αλλά κυρίως για το περιεχόμενό του. Η χώρα διαθέτει εξαιρετικά πανεπιστημιακά ιδρύματα, τα οποία υπονομεύονται και υποβαθμίζονται, διαρκώς, από μια Κυβέρνηση, που έχει ως μόνο στόχο την ίδρυση των ιδιωτικών. Η δωρεάν φοίτηση σε αυτά δεν είναι μια πράξη στήριξης στους φτωχούς και στους μη έχοντες, είναι μια επένδυση στο μέλλον, διασφάλιση και διεύρυνση της συμμετοχής στη γνώση, στην έρευνα, στην πρόοδο και στην ανάπτυξη.

Η Κυβέρνηση της Νέας Δημοκρατίας θέλει να διακόψει αυτή την υποχρέωση και σχέση με τους πολίτες και να δημιουργήσει τα ιδιωτικά πανεπιστήμια, ως ευκαιρία για να μεταφέρει τη χρηματοδότηση, τη στελέχωση και τον εξοπλισμό των πανεπιστημίων στον ιδιωτικό τομέα.

Δεν θα το επιτρέψουμε. Θα δώσουμε πραγματικά μάχη, κύριε Πιερρακάκη, καταψηφίζουμε το νομοσχέδιο σας, είμαστε μαζί με τις κινητοποιήσεις όλης της πανεπιστημιακής κοινότητας, αλλά ακόμη και αν περάσει το νομοσχέδιο αυτό, να μην εφαρμοστεί ποτέ.

Τιτλοφορήσατε το νομοσχέδιο, ως ελεύθερο πανεπιστήμιο, προφανώς θέλατε να τονίσετε την αντίστιξη με το άλλο, το κακό, το πολιορκημένο, το δημόσιο. Πρέπει να γνωρίζετε ότι το μόνο πραγματικά ελεύθερο πανεπιστήμιο είναι το δημόσιο, το δωρεάν, το δημοκρατικό, αυτό που είναι ανοιχτό σε όλες και όλους, ανεξαρτήτως της οικονομικής τους δυνατότητας. Δεν θα σας επιτρέψουμε, στεκόμαστε απέναντί σας και λέμε όχι, πάρτε το πίσω. Σας το λέει η κοινωνία, η πανεπιστημιακή κοινότητα και οι φοιτητές. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ευχαριστούμε πολύ, κυρία Τζούφη.

Είχατε όλο τον χρόνο, δεν έχετε παράπονο. Πείτε μου λίγο ποια Ομοσπονδία ζητήσατε οπωσδήποτε; Το Ειδικό Τεχνικό Εργαστηριακό Προσωπικό των ΑΕΙ;

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»)**: Όχι. Του Διοικητικού Προσωπικού ζητήσαμε.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»)**: Το Διοικητικό προσωπικό, κύριε Πρόεδρε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Η κυρία Τζούφη, ποιο ζήτησε; Το Ειδικό Τεχνικό Εργαστηριακό.

Εσείς;

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»)**: Εμείς το Διοικητικό Προσωπικό, Ομοσπονδία Διοικητικού Προσωπικού Τριτοβάθμιας.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ωραία, θα κληθούν και αυτοί οι δύο και κλείνουμε.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κομμουνιστικό Κόμμα Ελλάδας»)**: Τον Σύλλογο Φοιτητών, πρέπει να ακουστούν οι φοιτητές. Ένας Φοιτητικός Σύλλογος τουλάχιστον.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ»)**: Ζητήσαμε και εμείς την ΟΛΜΕ, κύριε Πρόεδρε, αλλά εδώ θίγεται κλάδος από τους εργοθεραπευτές. Οι εργοθεραπευτές με βάση το νομοσχέδιο του Υπουργού θίγονται. Δεν κατοχυρώνονται τα επαγγελματικά τους δικαιώματα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Έχουμε καλέσει τους φυσιοθεραπευτές.

Ακούστε, κυρία Τζούφη, για να μη συζητάμε αδίκως. Έχω εδώ πέρα, από όλες τις παρατάξεις 20 Φοιτητικούς Συλλόγους. Ποιόν από τους 20 να καλέσουμε;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»)**: Έναν, της Ιατρικής.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Δεν γίνεται. Δεν μπορώ να κάνω τέτοια διάκριση.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»)**: Ιατρική Αθηνών.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Δεν μπορώ να κάνω τέτοια διάκριση.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»)**: Το έχετε ξανακάνει και σε προηγούμενα νομοσχέδια.

Σας έφτιαξαν υπόμνημα, έχουν έρθει αυτοπροσώπως, θα καλέσετε το ΣΦΙΑ. Είναι ένας ιστορικός σύλλογος, που πλήττεται άμεσα και πρέπει να τους καλέσετε. Οφείλετε να τους ακούσετε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Θέλετε Ιατρικό Σύλλογο Αθηνών;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»)**: Όχι. Θέλουμε τους φοιτητές της Ιατρικής Σχολής Αθήνας. Κατέθεσα υπόμνημα συγκεκριμένο.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Εγώ στην Αθήνα τελείωσα, εσείς τελειώσατε Γιάννενα, γιατί φωνάζετε;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»)**: Όχι, κάνετε λάθος. Κάνετε πολύ μεγάλο λάθος. Στο ΣΦΙΑ ήμουν.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ωραία, θα κληθεί και ο Σύλλογος Φοιτητών Ιατρικής Αθήνας.

Η ΟΛΜΕ, όμως, δεν έχει κανένα λόγο να είναι εδώ.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας)**: Πώς δεν έχει; Δεν έχει το σχολείο για το πανεπιστήμιο λόγο και έχουν οι επιχειρηματίες και οι βιομήχανοι; Κύριε Πρόεδρε, έχουν οι βιομήχανοι και οι επιχειρηματίες λόγο για το πανεπιστήμιο και δεν έχουν οι δάσκαλοι; Τι είναι αυτά που λέτε;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Έχουμε φθάσει στους 18 φορείς. Νομίζω ότι δεν πρέπει να έχει κανένας παράπονο.

Έχουμε εξαντλήσει όλα τα όρια. Σας παρακαλώ. Ο Κανονισμός λέει για 10 και φθάσαμε στους 18.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας)**: Δεν έχουν οι δάσκαλοι λόγο και έχουν οι βιομήχανοι;

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «Νέα Αριστερά»)**:Κύριε Πρόεδρε, η ΟΛΜΕ πρέπει να κληθεί.

**ΣΠΥΡΙΔΩΝ ΤΣΙΡΩΝΗΣ**: Κύριε Πρόεδρε, θίγεται ο κλάδος των εργοθεραπευτών, δεν γίνεται να μην έρθουν.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Έχουμε καλέσει την Πανελλήνια Ομοσπονδία Φυσικοθεραπευτών.

**ΣΠΥΡΙΔΩΝ ΤΣΙΡΩΝΗΣ**: Είναι άλλο οι φυσικοθεραπευτές και άλλο οι εργοθεραπευτές.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ωραία. Θα το εξετάσουμε και θα σας πω.

Το λόγο έχει ο κ. Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»**): Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε από το πρωί, από την έναρξη της διαδικασίας ένα θέμα, που σίγουρα δεν ανήκει στη δικαιοδοσία της Επιτροπής, το θέμα της συνταγματικότητας, που κανονικά θα έπρεπε πριν μπει ένας νόμος και θα πάμε, όπως είπατε, στην Ολομέλεια να συζητήσουμε για την αντισυνταγματικότητα, αυτή η οποία τι θα γίνει; Θα υπάρξει μία γνωμάτευση της Επιστημονικής Επιτροπής και μία ψήφιση των παρισταμένων, που σαν πλειοψηφία, θα την απορρίψει και θα συνεχίσουμε επάνω στο νόμο.

Η νομολογία και το Σύνταγμα γίνονται για τον απλό λαό και για όσους είναι μορφωμένοι και για όσους είναι αμόρφωτοι και αγράμματοι. Θα πρέπει όσες φράσεις είναι διατυπωμένες να είναι κατανοητές και όπως είναι από τον απλό Έλληνα, τον απλό κάτοικο της χώρας μας και το Σύνταγμά μας, λοιπόν, δεν επιδέχεται ερμηνειών.

Είναι ξεκάθαρο ότι είναι αντισυνταγματικό, από την αρχή έως το τέλος, το νομοσχέδιο αυτό, σύμφωνα με το άρθρο 16. Όπως καταλαβαίνει ο απλός Έλληνας, ο απλός ψηφοφόρος και κάτοικος της χώρας μας, η ζωή της χώρας, η Ανώτατη Εκπαίδευση παρέχεται αποκλειστικά από ιδρύματα, που αποτελούν Νομικά Πρόσωπα Δημοσίου Δικαίου, με πλήρη αυτοδιοίκηση, τελούν υπό την εποπτεία του κράτους και έχουν δικαίωμα να ενισχύονται οικονομικά από αυτό και να λειτουργούν, σύμφωνα με τους νόμους, που αφορούν τους Οργανισμούς τους.

Το ανωτέρω, λοιπόν, νομοσχέδιο παρεκκλίνει από αυτό, ορίζοντας ότι μπορεί να ιδρυθούν ιδιωτικά ή μη κερδοσκοπικά εντός με αστερίσκο από ιδιώτες και γι’ αυτό χρειάζεται Αναθεώρηση του Συντάγματος.

Δεν μπορούμε να κάνουμε δικές μας ερμηνείες ή να βρίσκουμε ευκαιριακά κάποιους πρόθυμους συνταγματολόγους, όπως ανεφέρθη ο κ. Αλιβιζάτος, ο οποίος τον άκουσα, πρόσφατα, σε ραδιοφωνική του συνέντευξη στον ΣΚΑΪ, που είχε πει, ότι το άρθρο 16 είναι νεκρό άρθρο. Αν είναι δυνατόν, σήμερα, μετά από 5 αναθεωρήσεις του Συντάγματος μετά το ‘75, του Συντάγματος που διέπει την πολιτική μας ζωή και τη ζωή των Ελλήνων, να λέμε ότι υπάρχει νεκρό άρθρο. Αν ήταν νεκρό, θα έπρεπε να είχε αντικατασταθεί με οποιαδήποτε πρόσφατη αναθεώρηση. Παρόλα αυτά, οι νομοθέτες δεν τόλμησαν να το κάνουν και συνεπώς είναι σε ισχύ και είναι αυτό, το οποίο θα πρέπει να ακούμε, σαν Ευαγγέλιο. Δεν μπορεί να τιμωρούμε κάποιους, επειδή παρεκκλίνουν του Συντάγματος, λέγοντας κατά κόρον ή α λα καρτ, ότι παρεκκλίνουν και πρέπει να τιμωρηθούν και σε άλλες περιπτώσεις να το ξεπερνάμε εμείς και να λέμε, ότι έτσι «δια μιας απόφασης της Ολομέλειας» παραγράφεται ή παρεκκλίνουμε και από το άρθρο αυτό.

Το Σύνταγμά μας είναι το Σύνταγμα και θα πρέπει, σε κάθε περίπτωση, να είναι σεβαστό. Σε αυτό ειδικά το ιδιαίτερα σημαντικό άρθρο, το οποίο είναι η αρχή της καριέρας των Ελλήνων, η αρχή της καριέρας των νέων μας, οι οποίοι θα πρέπει να έχουν τη δυνατότητα της ισότητας και της χωρίς καμία εξαίρεση πρόσβασης στην Ανώτερη και Ανώτατη Εκπαίδευση και εμείς να δημιουργούμε παράθυρα, για να μπουν αμφισβητούμενης αξίας ή έστω και γνωστά πανεπιστήμια και σχολές, οι οποίες θα έρθουν να υφαρπάξουν από την δημόσια μας εκπαίδευση πιθανούς μαθητές, οι οποίοι θα είχαν τη δυνατότητα να σπουδάσουν στα δημόσια ιδρύματά μας.

Όλο αυτό έγινε, όλα αυτά τα χρόνια, με τη συναίνεση των Κομμάτων, αφού υποβαθμίστηκαν τα πανεπιστήμιά μας, με πολλούς τρόπους και φθάσαμε στο να αποδέχονται οι πολίτες να ζητούν ιδιωτικά πανεπιστήμια ή ακόμα και να κλείσουν κάποια Ιδρύματα. Αντίθετα, θα έπρεπε να έχουμε βοηθήσει τη δημόσια παιδεία μας, η οποία έχει βγάλει μεγάλους επιστήμονες, σε όλο τον κόσμο, θα έπρεπε να έχουμε βοηθήσει, έχουν βγάλει γιατρούς, μηχανικούς και εμένα η κόρη μου τελείωσε το Μετσόβιο Πολυτεχνείο και ξέρω τους κόπους, που έκανε, για να σπουδάσει, θα έπρεπε να στηρίξουμε τη δημόσιά μας παιδεία, που δίνει το δικαίωμα από το πιο φτωχό παιδί, μέχρι το πιο πλούσιο, εάν έχει θέληση, να πάει να σπουδάσει.

Δεν είναι, λοιπόν, συζήτηση αυτής της εποχής, στα τόσα προβλήματα που έχει η Ελλάδα, να προσπαθήσουμε να αλλάξουμε το στάτους των πανεπιστημίων των Ανώτατων Εκπαιδευτικών Ιδρυμάτων. Και βλέπω, προσωπικά, ότι αντί να προσπαθούμε να τα ανεβάσουμε, προσπαθούμε να χαμηλώσουμε το στάτους σε ορισμένα ιδρύματα, όπως για παράδειγμα, αυτό που τελείωσα εγώ αρχικά, της Ανωτέρας Σχολής Εμπορικού Ναυτικού του Ασπροπύργου και άλλων σχολών, της οποίας, ενώ ήταν ανώτερες τότε και είχαν σχεδόν ισόβαθμη αντιστοίχιση με τα Ανώτατα Ιδρύματα, έμπαινε κάποιος στο δεύτερο έτος μιας Ανώτατης Σχολής, σήμερα προσπαθούν να τις κάνουν κατώτερες και από ΙΕΚ. Αντί, λοιπόν, η πολιτεία να στρέφεται να αναβαθμίσει το τι υπάρχει, τρέχουμε να μειώσουμε και μιλάω για μια σχολή της οποίας οι απόφοιτοι, κύριοι, αν δεν το ξέρετε, μπορεί να χειριστούν να καπετανέβουν ένα πλοίο, το οποίο θα μεταφέρει φορτίο πάνω από 20 εκατομμύρια δολάρια, συν τα κάποια 500 εκατομμύρια ή 300 που μπορεί να κάνει ένα σούπερ τάνκερ και εμείς δεν θέλουμε να θεωρήσουμε ότι υπάρχει Ανώτερη, Ανώτατη Εκπαίδευση, σε αυτά τα ειδικευμένα επαγγέλματα και προσπαθούμε να τα κάνουμε να γίνουν επαγγέλματα τύπου μαγειρικής ή τύπου διαχείρισης ευτελών θεμάτων.

Δεν μπορούμε να κάνουμε πανεπιστήμια δύο ταχυτήτων, τα δημόσια με τις εξετάσεις και τα ιδιωτικά με χρήματα. Δεν θα αναφερθώ σε ό,τι είπαν οι προηγούμενοι συνομιλητές, οι οποίοι λίγο - πολύ λένε το ίδιο και για τα μόρια, που θα απαιτούνται, με 10.000 μόρια ή κάτω και από αυτό θα μπαίνεις στην Ιατρική, ενώ θα έχεις κοπεί, εάν δεν έχεις πλησιάσει τα 19.000 στην Ιατρική και ο ίδιος φοιτητής, που έχει απορριφθεί από το ελληνικό πανεπιστήμιο, θα γίνει δεκτός στα νέα πανεπιστήμια και θα βγάλουμε, υποτίθεται, έναν επιστήμονα, ο οποίος ίσως δεν είχε την κατάλληλη διάθεση ή να μελετήσει ή να έχει και την κλίση προς τον τομέα, που επιλέγει.

Να πούμε και κάτι: Αυτά τα ιδιωτικά πανεπιστήμια, στην προσπάθειά τους να παραμείνουν κερδοφόρα, γιατί έρχονται εδώ, για να κερδίσουν, δεν θα προσπαθήσουν να είναι κόφτες στα απολυτήρια φοιτητών, ώστε να δημιουργηθεί η εντύπωση, ότι είναι πιο σκληρά και πιο αυστηρά από τα δημόσια, γιατί δεν θα προσελκύουν και υποψήφιους φοιτητές και θα δίνουν πολύ πιο εύκολα τα πτυχία, γιατί το κύριο μέλημά τους θα είναι η είσπραξη κάθε μήνα.

Δυστυχώς, αυτή είναι η αλήθεια και όποιος πει ότι δεν είναι έτσι, δεν βλέπει την πραγματικότητα. Τα υψηλά δίδακτρα, που υποτίθεται θέλουμε να αποφύγουμε και τα χρήματα, που δαπανούν οι φοιτητές μας, πηγαίνοντας στο εξωτερικό, θα μπορούσαμε να τα έχουμε γλιτώσει, εάν ήταν καλύτερη η πρόσβαση στα δημόσια πανεπιστήμια, ανεβάζοντας το επίπεδό τους και σίγουρα δεν θα πήγαιναν να ψάξουν την τύχη τους στο εξωτερικό φοιτητές, οι οποίοι πηγαίνουν, σε αμφίβολα πανεπιστήμια, αφού σήμερα πηγαίνουν και στη Βουλγαρία, όπως και παλαιότερα και σε χώρες, όπως η Κύπρος, που δεν πιστεύει κανείς από εμάς, επειδή γνωρίζουμε, ότι έχει καλύτερη παιδεία, ακόμα και όπως είναι τα πανεπιστήμια μας σήμερα, από την ελληνική.

Θα πρέπει, λοιπόν, να δούμε πώς θα οργανώσουμε την ακαδημαϊκή μας διδασκαλία και την έρευνα, πώς θα ενισχύσουμε τη δυναμική τους - φτάσαμε από τα 300 εκατομμύρια, που δίναμε κάποτε ενίσχυση, να υπερηφανευόμαστε ότι δώσαμε 116 εκατομμύρια πέρυσι - και να μην στραφούμε καθόλου στο να φέρουμε ιδιωτικά πανεπιστήμια, αλλά να ανανεώσουμε την υλικοτεχνική υποδομή, να υπάρξει ασφάλεια στο ελληνικό πανεπιστήμιο και να προσέξουμε το θέμα των καταλήψεων, που είναι ένα πρόβλημα, που ταλανίζει όλα τα χρόνια τα πανεπιστήμια μας, να υπάρξει μέριμνα για εστίες, να έρχονται φοιτητές από την επαρχία και να μπορούν να μείνουν, γιατί σήμερα, με τα ενοίκια εκεί που έχουν πάει, βρίσκουν ενοίκια στο εξωτερικό στη μισή τιμή από το να νοικιάσουν στην Αθήνα ή στη Θεσσαλονίκη.

Εάν εμείς εγκαταστήσουμε μη κρατικά πανεπιστήμια στα μεγάλα αστικά κέντρα, σε συνδυασμό με την προσπάθεια των ελληνικών οικογενειών, που προσπαθούν να μειώσουν το κόστος σπουδών και θα οδηγήσουμε σε απαξίωση των επενδύσεων, που έχουν γίνει από το ελληνικό κράτος για την ανάπτυξη της Περιφέρειας και σε ορισμένες περιπτώσεις υπονομεύουμε και το γεωπολιτικό ρόλο των Ιδρυμάτων, όπως είναι το Πανεπιστήμιο Αιγαίου και άλλα περιφερειακά πανεπιστήμια. Η θεσμοθέτηση της ίδρυσης των μη κρατικών θα ενίσχυε τις διαχρονικές προσπάθειες αποκέντρωσης και ενίσχυσης της περιφερειακής ανάπτυξης.

Σίγουρα, ο τρόπος εισαγωγής στα μη κρατικά θα δημιουργεί τις συνθήκες δύο ταχυτήτων και θα υπάρξει πρόβλημα με το τι θα επέλθει στην αγορά εργασίας αργότερα, μετά την αποφοίτηση των πρώτων, οι οποίοι πιο εύκολα θα πάρουν διπλώματα.

Αυτοί που θα είναι ωφελημένοι θα είναι οι ιδιοκτήτες και της πρωτοβάθμιας και της δευτεροβάθμιας και των ανωτάτων σχολών, οι ιδιώτες, που θα είναι οι μόνοι, που θα κερδίζουν, με πρόσχημα ότι η εκπαίδευση, που πουλάνε, είναι ανώτερη αυτής των δημοσίων και της ακαδημαϊκής, οι τράπεζες θα αρχίσουν να ονειρεύονται να χορηγούν φοιτητικά δάνεια, κατά το παράδειγμα της Αμερικής και να καταχρεώνουν τις οικογένειες για όλη τους τη ζωή και τους φοιτητές, με κόστη, τα οποία θα είναι αφόρητα γι’ αυτούς, γιατί η Ελλάδα, δυστυχώς, δεν έχει τη δυνατότητα να δημιουργήσει επιστήμονες, που θα μπορούν να αποπληρώνουν αυτά, τα οποία θα χρεώνονται και, φυσικά, τα διάφορα Funds, τα οποία είναι πίσω από όλα αυτά.

Το θέμα είναι, λοιπόν, να προσεγγίσουμε την καλυτέρευση των δικών μας πανεπιστημίων και να αφήσουμε κατά μέρος τον προσανατολισμό στα ιδιωτικά, να κοιτάξουμε, πρώτα από όλα, να είμαστε σύμφωνοι με το Σύνταγμα μας - εγώ δεν θα μακρηγορήσω σε αυτό, θα μιλήσω περισσότερο στην κατ’ άρθρον συζήτηση - και να δούμε που έχουμε κάνει λάθη στη δημόσια παιδεία μας, η οποία κάνει τους γονείς και τους μαθητές να αποστρέφονται από αυτή, πού έχουν γίνει τα λάθη ακόμα και στη μέση εκπαίδευση και να δούμε ότι πολλά πράγματα συντελούν σε αυτό, καθώς βλέπουμε συμμορίες ανηλίκων, οι οποίοι, έξω από σχολεία ή μέσα σε αυτά, σκοτώνονται μεταξύ τους, για να κλέψουν ο ένας τον άλλον ή για να υπερθεματίσουν ποιοι είναι πιο δυνατοί ή πιο έξυπνοι.

Να σταματήσουν όλα αυτά, να αποκτήσουν συνείδηση μόρφωσης τα παιδιά μας και τότε θα δείτε ότι και τα πανεπιστήμια, στα οποία λέμε ότι υπάρχουν τα προβλήματα, θα σταματήσουν να έχουν αυτά τα προβλήματα και οι μαθητές θα πηγαίνουν, όπως στα πανεπιστήμια όλων των άλλων χωρών, με αίτημα την επιμόρφωση τους και όχι άλλα θέματα.

Αυτό είναι το κύριο, που πρέπει να δούμε και να αρχίσει από τις μικρές ηλικίες. Βλέπουμε παιδιά στο δημοτικό σήμερα να το τελειώνουν και να μην ξέρουν να διαβάσουν, να μην κάνουν ανάγνωση. Αυτό, λοιπόν, δεν οφείλεται στο ότι είναι δημόσια τα σχολεία μας. Οφείλεται στο ότι κάποιοι δεν ενδιαφέρονται να επιμορφώσουν τα παιδιά, όπως επιμόρφωναν εμάς οι δάσκαλοι μας.

Πρέπει όλοι μαζί να αγκαλιάσουμε τη δημόσια εκπαίδευση, να υπάρχουν κριτήρια, να υπάρχουν έλεγχοι, να υπάρχουν αξιολογήσεις, αλλά μέχρι εκεί. Δεν θα λύσουμε το πρόβλημα, γεμίζοντας, αντί για 36, δεν ξέρω πόσα είναι σήμερα τα κολλέγια, να φέρουμε άλλα 136. Θα υπάρξει τεράστια διαρροή δυναμικού και ακόμα και καλά προετοιμασμένα παιδιά, ίσως να επιλέγουν τα ιδιωτικά πανεπιστήμια, γιατί θα σκέφτονται ότι δεν θα έχουν ιδιαίτερο βάρος στις σπουδές τους και θα τελειώσουν πιο εύκολα και δυστυχώς, θα πέσει το σύστημα της παιδείας μας πολύ χαμηλότερα από ό,τι είναι αυτή τη στιγμή διαπιστωμένα από διεθνείς οργανισμούς και από άλλους φορείς. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει η κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «Δημοκρατικό Πατριωτικό Κίνημα «Νίκη»):** Ευχαριστώ, κύριε Πρόεδρε. Θα ήθελα να ξεκινήσω την τοποθέτηση μου, με μία παρατήρηση για το περιεχόμενο του νομοσχεδίου. Επί της ουσίας, πρόκειται για πέντε διακριτές και μη συνδεόμενες μεταξύ τους νομοθετικές πρωτοβουλίες.

Μία πρωτοβουλία, που αφορά ζητήματα του Δημοκρίτειου Πανεπιστημίου, με τίτλο «Οργανωσιακές αλλαγές στη δομή του Δημοκρίτειου Πανεπιστημίου Θράκης». Μια άλλη πρωτοβουλία, που αφορά το Ανοικτό Πανεπιστήμιο, με τίτλο «Εκσυγχρονισμός και αναβάθμιση του Ελληνικού Ανοικτού Πανεπιστημίου».

Μια αρκετά εκτεταμένη πρωτοβουλία, που αφορά οργανωτικά ζητήματα των πανεπιστημιακών ιδρυμάτων, με τίτλο «Ενίσχυση Ανώτατων Εκπαιδευτικών Ιδρυμάτων», με 26 υποκεφάλαια την πρωτοβουλία, που μονοπωλεί την επικαιρότητα, σχετικά με την ίδρυση πανεπιστημίων, με τίτλο «Εγκατάσταση και λειτουργία νομικών προσώπων πανεπιστημιακής εκπαίδευσης» και τέλος, ένα συνονθύλευμα διατάξεων για τη δευτεροβάθμια κυρίως παιδεία, με τίτλο «Λοιπές διατάξεις αρμοδιότητας Υπουργείου Παιδείας, Θρησκευμάτων και Αθλητισμού».

Ενόψει αυτού του κυκεώνα των άσχετων μεταξύ τους 205 άρθρων, θα ήθελα να απευθυνθώ στον κύριο Υπουργό, ο οποίος απουσιάζει και να θέσω τα εξής ερωτήματα. Πώς θα βάλετε τάξη στην παιδεία, εάν δεν έχει μπει τάξη στο μυαλό του συντάκτη των νομοθετικών κειμένων;

Πώς είναι δυνατόν να αναδειχθούν τόσα ζητήματα, μέσα στις λίγες μέρες της Επιτροπής; Ποιος είναι ο σκοπός μιας νομοθετικής πρωτοβουλίας, που συγχωνεύει πέντε διακριτά νομοθετήματα; Προφανώς, η συσκότιση.

Δεν θέλετε να γίνει σοβαρός και πλήρης διάλογος για τα ζητήματα αυτά. Είναι προφανές ότι ο κοινοβουλευτικός διάλογος για εσάς είναι μια διεκπεραίωση και θέλετε να ξεμπερδεύουμε όπως - όπως και αυτό δείχνει πόσο σέβεστε τη δημοκρατική διαδικασία στο Κοινοβούλιο.

Έρχομαι τώρα στην καρδιά του νομοσχεδίου, τα ιδιωτικά πανεπιστήμια ή αλλιώς, τα Νομικά Πρόσωπα Πανεπιστημιακής Εκπαίδευσης, όπως αναφέρονται στο νομοσχέδιο. Η θέση μας σε αυτό είναι ξεκάθαρη. Είναι αντίθετο στο πνεύμα και στο γράμμα του Συντάγματος να ιδρυθούν ιδιωτικά πανεπιστήμια. Το άρθρο 16 του Συντάγματος δεν επιτρέπει τους νομικούς ακροβατισμούς, που επιχειρείτε.

Ήδη, η Απόφαση 3457 / 1998 της Ολομέλειας του Συμβουλίου της Επικρατείας έχει κρίνει ακριβώς αντίθετα όσα επιχειρείτε και είναι σαφώς αντίθετο στη διάκριση των εξουσιών να επιχειρείτε να κάνετε νόμο την άποψη των Δικαστών της Μειοψηφίας.

Δείχνετε άλλη μια φορά ότι το κράτος δικαίου το σέβεστε, όταν εξυπηρετεί την ατζέντα σας, ενώ, όταν δεν σας βολεύει, είστε πρόθυμοι να αποτρέψετε θεμελιώδεις αρχές, όπως και αυτή της διάκρισης των εξουσιών. Γιατί περί αυτού πρόκειται.

Σήμερα, επιχειρείτε να ανατρέψετε νομοθετικά ό,τι είχε υποστηρίξει η Απόφαση 3457/1998 του ΣτΕ. Σας παραθέτω σχετικό δημοσίευμα, που τεκμηριώνει την άποψή μας, αν θέλετε για τα πρακτικά, ότι επιχειρείτε να ανατρέψετε μία απόφαση της Ολομέλειας του Συμβουλίου της Επικρατείας.

Ως προς την συνταγματικότητα του εγχειρήματός σας, επιτρέψτε μου να επικαλεστώ έναν γνωστό καθηγητή της Νομικής Σχολής, τον κύριο Πάνο Λαζαράτο, ο οποίος σε σχετική ανακοίνωσή του ανέφερε τα εξής: «Οι δύο διατυπώσεις του άρθρου 16 παράγραφος 5 και 8 είναι απόλυτες. Η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου. Η σύσταση ανώτατων σχολών από ιδιώτες απαγορεύεται.»

Ο κύριος Λαζαράτος υποστήριξε, πολύ απλά, ότι μία νομοθετική πρωτοβουλία, σαν αυτή που προωθείτε, κείται εκτός του γράμματος του Συντάγματος. Πόσο πιο απλά να σας το πει κάποιος; Σας θυμίζω ότι ο κύριος Λαζαράτος δεν είναι ένας τυχαίος καθηγητής πανεπιστημίου. Είναι αυτός που ανέδειξε την αντισυνταγματικότητα του νόμου για τις τηλεοπτικές άδειες και πέτυχε την ακύρωση του διαγωνισμού χορήγησης των τηλεοπτικών αδειών πανελλαδικής εμβέλειας, που προκηρύχθηκε το Μάιο του 2016, επί ΣΥΡΙΖΑ. Θα σας συνιστούσα να ακούσετε, πολύ προσεκτικά, τη δική του άποψη, όπως ακριβώς την είχατε ακούσει, όταν ήταν πιο βολικό για εσάς.

Υπάρχει, όμως και μια άλλη διάσταση, που προβληματίζει. Η Κυβέρνηση επιχειρεί να καθιερώσει ένα τέχνασμα, που αν γίνει γενικά δεκτό, μπορεί να καταργήσει εν τοις πράγμασι κάθε απαγορευτική διάταξη του Συντάγματος. Η Κυβέρνηση θεωρεί ότι αρκεί η ενωσιακή νομοθεσία ή μία διεθνής σύμβαση, για να παρακαμφθεί μία ρητή απαγόρευση του Συντάγματος, όπως αυτή του άρθρου 16. Αν, όμως, αρκεί το διεθνές ή ενωσιακό δίκαιο, για να αγνοηθεί μία ρητή απαγόρευση του Συντάγματος στο άρθρο 16, τότε γιατί να μην επαναλάβει αυτή τη μεθόδευση η Κυβέρνηση και σε κάθε άλλη απαγορευτική διάταξη του Συντάγματος, που δεν τη βολεύει, δημιουργώντας ή προφασιζόμενη μία υποτιθέμενη διεθνή ή ενωσιακή υποχρέωση;

Έρχομαι τώρα στο περιεχόμενο των διατάξεων του νομοσχεδίου. Δεδομένου του όγκου και του περιορισμένου χρόνου, θα επιλέξω σε αυτό το στάδιο της διαδικασίας να σας υποβάλλω ορισμένα ερωτήματα, ειδικά για τα ιδιωτικά πανεπιστήμια.

Η πρώτη ερώτησή μου έχει να κάνει με την εποπτεία. Πώς ακριβώς θα ασκηθεί εποπτεία στα νομικά πρόσωπα πανεπιστημιακής εκπαίδευσης; Θα ήθελα να μου πείτε από το βήμα της Βουλής, πόσα πρόσωπα υπηρετούν αυτή τη στιγμή στην Εθνική Αρχή Ανώτατης Εκπαίδευσης, που θα αναλάβει τη σχετική εποπτεία των ιδιωτικών πανεπιστημίων και φυσικά, ποια είναι τα προσόντα όσων υπηρετούν σε αυτή. Κρίσιμο είναι να έρθει η ίδια η Αρχή να εκθέσει τις απόψεις της, αναφορικά με το νέο έργο, που της ανατίθεται και τις δυνατότητες, που έχει, για να ανταποκριθεί σε αυτό. Πολύ φοβόμαστε ότι θα εξελιχθεί σε άλλη μια περίπτωση τυπικής και άνευ ουσίας εποπτεία.

Η δεύτερη ερώτηση μου έχει να κάνει με το βαθμό δέσμευσης των πανεπιστημίων, που θέλετε να προσκαλέσετε. Είναι εντυπωσιακό ότι τα μητρικά πανεπιστήμια, από τα οποία θα προέλθουν τα νομικά πρόσωπα πανεπιστημιακής εκπαίδευσης, δεν έχουν καμία απολύτως ευθύνη απέναντι στο ελληνικό δημόσιο. Μόνο τα θυγατρικά ιδρύματα ευθύνονται. Για ποιο λόγο, λοιπόν, να μην ενδώσουν στον πειρασμό να μην τηρήσουν κάποιες διατάξεις της ελληνικής έννομης τάξης, όταν όλα τα πρόστιμα και οι ποινικές ευθύνες θα επιρρίπτονται στα θυγατρικά ιδρύματα;

Η τρίτη ερώτηση αφορά τους σπουδαστές των ιδρυμάτων αυτών.

Είναι προφανές ότι για εσάς η παιδεία δεν είναι ένας θεσμός κοινωνικής ανέλιξης, ειδικά αυτών που προέρχονται από οικονομικά ασθενείς τάξεις, αλλά μία παροχή υπηρεσίας.

Έστω και με τη δική σας λογική, σας ρωτώ: Ως καταναλωτές της εκπαιδευτικής υπηρεσίας, πώς προστατεύονται από την αφερεγγυότητα ή τις αθέμιτες πρακτικές των ιδιωτικών πανεπιστημίων, που θέλετε να φέρετε;

Η τέταρτη και τελευταία ερώτηση αφορά τον σκοπό αυτών των νομικών προσώπων. Αναφέρετε ότι θα είναι μη κερδοσκοπικά. Επιτρέψτε μας να μην είμαστε αφελείς, πάντα υπάρχει κάποιο κίνητρο και αν αυτό δεν είναι το οικονομικό, θα είναι κάποιο άλλο, ακόμη και αν κρύβεται πίσω από την ένδειξη του μη κερδοσκοπικού οργανισμού. Κάθε φορέας έχει σκοπούς και προωθεί πάντα κάποια ατζέντα.

Πώς θα αισθανόσασταν, αν μία από τις χώρες της Σύμβασης GATS επιχειρήσει μία εξτρεμιστική ατζέντα στην Ελλάδα;

Θα μου επιτρέψετε να επιμείνω να απαντηθούν και οι τέσσερις ερωτήσεις μου, αναφορικά με τα ιδιωτικά πανεπιστήμια.

Όσον αφορά τα ζητήματα των υπολοίπων ενοτήτων του νομοσχεδίου, έχουμε ήδη, εντοπίσει αρκετές αστοχίες. Ωστόσο, ως Δημοκρατικό Κίνημα, επιφυλασσόμαστε να ακούσουμε τις θέσεις των φορέων και να αναδείξουμε εκτενώς τις αστοχίες αυτές, μετά την ακρόαση.

Κλείνοντας, κύριε Υπουργέ, θεωρώ ορθό να χορηγηθεί αντίγραφο των προτάσεων της Συνόδου των Πρυτάνεων. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ, την κυρία Κουρουπάκη.

Το λόγο έχει ο κ. Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ.

Για εμάς, στην «Πλεύση Ελευθερίας», αλλά και γενικά από όσα βλέπουμε στο σύνολο της Αντιπολίτευσης, όλο το νομοσχέδιο περί ιδιωτικών πανεπιστημίων κινείται εκτός γράμματος του Συντάγματος.

Η «Πλεύση Ελευθερίας» αγκαλιάζει τη νέα γενιά, σε όλες τις βαθμίδες της εκπαίδευσης, από το Νηπιαγωγείο μέχρι και το Πανεπιστήμιο. Συγκεκριμένα, οι δύο διατυπώσεις του άρθρου 16, παράγραφοι 5 και 8, είναι απόλυτες και σαφείς: «Η ανώτατη εκπαίδευση παρέχεται αποκλειστικά από ιδρύματα, που αποτελούν Νομικά Πρόσωπα Δημοσίου Δικαίου (ΝΠΔΔ) και η σύσταση ανώτατων σχολών από ιδιώτες απαγορεύεται ρητώς». Οι λέξεις «αποκλειστικά» και «απαγορεύεται» καθιστούν τη σύμφωνη με το ενωσιακό δίκαιο ερμηνεία μεθοδολογικώς αδύνατη.

Εσείς, τώρα, όμως, νομοθετεί είτε για στρατηγικούς λόγους και καταργείτε ένα συνταγματικό άρθρο με νεότερο, υποδεέστερο νόμο και ασφαλώς, κάποιοι συνταγματολόγοι φίλα προσκείμενοι προς εσάς το κρίνουν, όπως σας εξυπηρετεί.

Η υποστηριζόμενη από το νομοσχέδιο, αντίθετη με τις ως άνω απαγορεύσεις, λογική ανοίγει μία κερκόπορτα μελλοντικών αυθαιρεσιών και ερμηνευτικής αναθεώρησης συνταγματικών διατάξεων, μέσω απλών νομοθετημάτων.

Αν γίνει δεκτό επί της αρχής το παρόν νομοσχέδιο, τότε, το Σύνταγμα θα μπορεί να διαστέλλεται, κατά το δοκούν της κάθε κυβέρνησης, χωρίς τις αυστηρές διαδικασίες της συνταγματικής αναθεώρησης.

Η παιδεία είναι δικαίωμα για όλους και είναι υποχρέωση της πολιτείας να την παράσχει εντελώς δωρεάν, σε όλους ανεξαιρέτως τους πολίτες και αυτό απορρέει και κατοχυρώνεται σαφώς από το Σύνταγμα.

Η «Πλεύση Ελευθερίας» είναι με τους φοιτητές, δεν τους θεωρούμε στρατιά κομματικών δυνάμεων, αλλά σαν ανθρώπους με ανεξάρτητη σκέψη.

Όλοι γνωρίζουμε, λοιπόν, ότι κανένα ιδιωτικό πανεπιστήμιο δεν συγκαταλέγεται στα κορυφαία ή φημισμένα πανεπιστήμια της Ευρώπης.

Η Κυβέρνηση, όμως, νομίζουμε ότι εσκεμμένα αφήνει να εννοηθεί ότι στην Ελλάδα θα μπορούσαν να ιδρυθούν πανεπιστήμια πολύ ονομαστών ιδιωτικών πανεπιστημίων, όπως είναι το Columbia κ.α..

Τα μεγάλα, όμως, ιδιωτικά πανεπιστήμια των Ηνωμένων Πολιτειών δεν έχουν παραρτήματα στο εξωτερικό. Ανοίγουν στο εξωτερικό κάποια ινστιτούτα ή γραφεία κ.λπ. τα οποία δεν παρέχουν, όμως, πανεπιστημιακά πτυχία.

Δεν νομίζουμε ότι θα υπάρξει προσέλκυση ξένων φοιτητών στην Ελλάδα και λόγω γλώσσας και ακρίβειας, θα αποθαρρύνονται, μάλλον.

Στην Ευρώπη, η πλειοψηφία των φοιτητών σπουδάζει σε δημόσια και όχι κρατικά πανεπιστήμια, ιδρύματα. Συγκεκριμένα, πάνω από το 80% των φοιτητών σπουδάζει σε δημόσια πανεπιστήμια.

Τώρα η τάση εκπατρισμού των νέων μας δεν οφείλεται στη μη δυνατότητα να σπουδάσουν, αλλά στην ανικανότητα της εκάστοτε κυβέρνησης να τους εξασφαλίσει εργασία μετά το πτυχίο, αλλά και στην Ελάχιστη Βάση Εισαγωγής (ΕΒΕ), αλλά και στον περιορισμένο αριθμό των εισακτέων.

Η χώρα στενάζει από την έλλειψη σε ιατρικό προσωπικό, σε σημείο που το Νοσοκομείο Παίδων αναστέλλει τα χειρουργεία του, λόγω έλλειψης προσωπικού.

Στον αντίποδα όλων αυτών, η ελεύθερη πρόσβαση στην πανεπιστημιακή εκπαίδευση σε όλους και η αύξηση της κρατικής χρηματοδότησης των δημοσίων πανεπιστημίων θα μπορούσε να ανασχέσει τη μετατροπή του λυκείου από δευτεροβάθμια εκπαίδευση, σε αγώνα δρόμου εξειδίκευσης στο γνωστικό αντικείμενο της σχολής, που επιθυμεί ο κάθε μαθητής και θα ενισχύσει την έρευνα, αφού ο κάθε φοιτητής θα έχει περάσει ακριβώς στη σχολή, που επιθυμεί και όχι εκεί, που τον στέλνουν τα μόρια, που έπιασε στην ελάχιστη βάση εισαγωγής (ΕΒΕ).

Εάν ιδρυθούν, λοιπόν, ιδιωτικά πανεπιστήμια στην Ελλάδα, δηλαδή, επιχειρήσεις, θα διεκδικήσουν κομμάτι της κρατικής χρηματοδότησης για την τριτοβάθμια εκπαίδευση.

Γιατί, κακά τα ψέματα, υπάρχει κάτι μη κερδοσκοπικό στο δυτικό κόσμο;

Προφανώς και αυτά τα μη κερδοσκοπικά θα επικαλεστούν το Σύνταγμα, που προβλέπει πως το κράτος πρέπει να ενισχύει οικονομικά την εκπαίδευση. Πέραν τούτου, τα ιδιωτικά πανεπιστήμια, όπου λειτουργούν, στην Ευρώπη και στις Ηνωμένες Πολιτείες, λαμβάνουν κρατικές επιδοτήσεις. Την πενταετία 2018 – 2022, τα δέκα μεγαλύτερα ιδιωτικά πανεπιστήμια των Ηνωμένων Πολιτειών πήραν 33 δισεκατομμύρια δολάρια από τα κρατικά ταμεία και, επιπλέον, κέρδισαν 12 δισεκατομμύρια δολάρια, μέσω φοροαπαλλαγών.

Δεν υπάρχει καμία διαβεβαίωση ότι τα χρήματα αυτά δε θα αφαιρεθούν από τον κρατικό προϋπολογισμό για τα δημόσια πανεπιστήμια.

Η καθιέρωση διαφορετικής Ελάχιστης Βάσης Εισαγωγής, για τα δημόσια και ιδιωτικά πανεπιστήμια, προκαλεί άνισο τρόπο εισαγωγής στα δημόσια και ιδιωτικά πανεπιστήμια και δημιουργεί φοιτητές και αποφοίτους διαφορετικών ταχυτήτων. Επίσης, περιορίζει ακόμα περισσότερο τις θέσεις σπουδών στα δημόσια πανεπιστήμια, αυξάνοντας ταυτόχρονα την πελατεία των ιδιωτικών.

Το νομοσχέδιο μιλάει για μια Ελάχιστη Βάση Εισαγωγής, που θα προκύπτει, ως εξής: Έχουμε τέσσερα επιστημονικά πεδία, στο κάθε ένα βγαίνει ένας ελάχιστος μέσος όρος επιδόσεων και από αυτόν παίρνουμε το μικρότερο και τον πολλαπλασιάσουμε επί 0,8 και βγαίνει ένας μέσος μόνος βαθμός. Χονδρικά, αυτός αντιστοιχεί σε ένα πλαφόν, κάτω από το οποίο δεν μπορείς να μπεις στα μη κρατικά πανεπιστήμια.

Άρα, κάποιος που δεν έχει πρόσβαση στο δημόσιο, κάτω από έναν όρο, δε θα μπορούσε να πάει και στα μη κρατικά πανεπιστήμια.

Προσέξτε, όμως, τώρα αυτό το παράδειγμα. Αφού, σύμφωνα με τα περσινά, ο μέσος όρος ΕΒΕ ήταν στο 4ο επιστημονικό πεδίο, πολλαπλασιαζόμενο επί το 0,8, η ΕΒΕ για τα μη κρατικά είναι 8,34. Κάποιος, δηλαδή, πιο απλά, θα μπορεί να μπει στη μη κρατική ιατρική του Fund CVC, στο Ελληνικό, που έχει εξαγοράσει ήδη το 10% της ΔΕΗ, με ΕΒΕ 8,34 στο 20. Με 8,34 και κάποιες χιλιάδες ευρώ, δηλαδή, θα είναι έτοιμος ένας γιατρός, ο οποίος δεν θα έμπαινε με τίποτα στην Ιατρική Σχολή Αθηνών, Θεσσαλονίκης ή Αλεξανδρούπολης.

Τώρα, τι ανάπτυξη περιμένουμε, μέσω των νέων γνώσεων, ιδεών και τεχνολογιών, ότι θα εισφέρουν τα παραρτήματα αυτά των ιδιωτικών πανεπιστημίων;

Στη θέση της πλατιάς μόρφωσης θα δημιουργηθούν νομικά πρόσωπα με υπερεξειδικευμένα προγράμματα σπουδών. Είναι προφανές ότι οι ανάγκες του κάθε χρηματοδότη θα υπαγορεύουν, τόσο το πρόγραμμα σπουδών όσο και το γενικότερο προσανατολισμό του κάθε ιδιωτικού πανεπιστημίου, καθώς και την πτυχιακή εργασία και την έρευνα και τα εργαστήρια, που θα είναι απαραίτητα για τη λήψη πτυχίου.

Οι απόφοιτοι τους θα είναι πολύ καλοί γνώστες του εκάστοτε εκπαιδευτικού αντικειμένου, για συγκεκριμένο χρονικό διάστημα, μέχρι να κληθούν να επιστρέψουν στα θρανία για περαιτέρω εξειδίκευση, νέα πιστοποίηση κ.λπ., καταβάλλοντας πάλι ένα αντίστοιχο τίμημα.

Η ακαδημαϊκή αναγνώριση των πτυχίων των ιδιωτικών πανεπιστημίων οδηγεί νομοτελειακά και στην ακαδημαϊκή αναγνώριση των πτυχίων των κολεγίων, που ήδη λειτουργούν και συνεργάζονται με ξένα πανεπιστήμια. Σε αυτά τα κολέγια δεν προσελκύονται ξένοι φοιτητές, από ό,τι έχουμε δει έως τώρα.

Ειδικά για τις θεατρικές σπουδές και το πρόβλημα, που έχουμε, αντί για τη δημόσια ανώτατη σχολή παραστατικών τεχνών, που ήδη έχει εξαγγείλει, από τον περσινό Φεβρουάριο, η Κυβέρνηση, μπαίνει πλέον η ταφόπλακα πάνω στις θεατρικές σπουδές, στην Ελλάδα. Εφόσον δεν καθορίζεται το αντικείμενο των ιδιωτικών πανεπιστημίων, έπεται ότι θα μπορούν να ιδρύουν και τμήματα παραστατικών τεχνών επί πληρωμή.

Τα τμήματα αυτά θα χορηγούν ακαδημαϊκό τίτλο σπουδών, σε αντίθεση με τις δραματικές σχολές, που υπάγονται στο Υπουργείο Πολιτισμού και τις σχολές χορού, τις οποίες η Κυβέρνηση, όμως, υποβίβασε σε σχολές δευτεροβάθμιας εκπαίδευσης, μολονότι είναι τριετούς φοίτησης και σε αυτές διδάσκουν εξαιρετικοί και καταξιωμένοι καθηγητές. Επίσης, η πλήρης απαξίωση του πτυχίου, που χορηγούν από την Κυβέρνηση, δεν τους προσδίδει εργασιακά δικαιώματα ισότιμα με το πτυχίο, που θα χορηγούν τα ιδιωτικά πανεπιστήμια.

Με τον τρόπο αυτόν, η Κυβέρνηση δημιουργεί μια έτοιμη πελατεία για τα ιδιωτικά πανεπιστήμια και αρκετά μεγάλη μάλιστα, με αυτό το αντικείμενο. Θα κλείσουν όλες οι δραματικές σχολές, με απρόβλεπτες συνέπειες και γι’ αυτό πιστεύουμε ότι εσκεμμένα πέρυσι έγινε το Προεδρικό Διάταγμα, που υποβίβασε αυτές τις Σχολές, γιατί προετοίμαζε το έδαφος για τη σημερινή λαίλαπα.

Για τις Σχολές Εργοθεραπείας, για τις οποίες δώσαμε μάχη, για να έρθουν εδώ οι αντιπρόσωποί τους, στο άρθρο 8, προβλέπεται η ίδρυση του Τμήματος Εργοθεραπείας, στη Σχολή Επιστήμης Φυσικής Αγωγής Αθλητισμού και Εργοθεραπείας του Δημοκριτείου Πανεπιστημίου Θράκης. Αυτό εκ των πραγμάτων αποδεικνύει ότι ο συντάκτης του παρόντος νομοσχεδίου δεν αντιλήφθηκε το αντικείμενο και το συσχετίζει, αναιτιολόγητα, με τη φυσική αγωγή. Η εργοθεραπεία αποτελεί παροχή υγείας και σε όλο τον κόσμο εντάσσεται στις Επιστήμες Υγείας και Αποκατάστασης, καθώς τα εκπαιδευτικά της προγράμματα στηρίζονται, κατά πλειοψηφία, σε γνώσεις του υγειονομικού περιβάλλοντος. Η εργοθεραπεία δεν εμφανίζει συνάφεια με το επιστημονικό πεδίο της φυσικής αγωγής και αθλητισμού, ούτε σε επίπεδο εκπαίδευσης, ούτε σε κλινικό και ερευνητικό επίπεδο, αλλά ούτε και σε επαγγελματικό επίπεδο.

Βεβαίως, το νομοσχέδιο έχει και ευεργετικές διατάξεις ενισχυτικές για το δημόσιο πανεπιστήμιο και, με αυτόν τον τρόπο, συνομολογείτε ότι είχαμε δίκιο όσοι επιμέναμε γι’ αυτό και, κάτω από τις ισχυρές πιέσεις της Αντιπολίτευσης, εντάξατε και αυτές τις διατάξεις, στην ουσία, αναγνωρίζοντας, το δίκαιο αίτημα και μετατοπίσατε κάπως τις αρχικές θέσεις σας.

Θεωρούμε ότι και οι δικές μας πιέσεις και οι πιέσεις άλλων και οι τοποθετήσεις – και αναφέρω ότι ειδικά η Ζωή Κωνσταντοπούλου έχει κάνει ειδική μνεία πάνω σε αυτό – συνομολογούν αυτό που από την αρχή λέγαμε.

Με το πρώτο Μέρος, επί παραδείγματι, για το Δημοκρίτειο Πανεπιστήμιο Θράκης, θεσπίζονται οργανωσιακές αλλαγές στη δομή του Πανεπιστημίου, βελτιωτικές παρεμβάσεις στον εκπαιδευτικό πυλώνα και βιώσιμες ρυθμίσεις, στις οποίες περιλαμβάνονται η ένταξη σε αυτό Τμημάτων και Ερευνητικών Ινστιτούτων του Διεθνούς Πανεπιστημίου της Ελλάδας, η ίδρυση νέων Σχολών, Τμημάτων και εισαγωγικών κατευθύνσεων και τέλος, η συγχώνευση και μετονομασία Τμημάτων του ιδρύματος. Με αυτόν τον τρόπο, επιτυγχάνεται και η ενίσχυση του Δημοκριτείου Πανεπιστημίου Θράκης και γενικότερα η ποιοτική αναβάθμιση της Περιφέρειας Ανατολικής Μακεδονίας και Θράκης.

Εν κατακλείδι, όμως και γενικά από το νομοσχέδιο, από όλο του το πνεύμα, αποπνέεται η πεποίθηση ότι τα ιδιωτικά πανεπιστήμια, κολλέγια, γραφεία ξένων πανεπιστημίων θα λειτουργήσουν, σαν μοχλός πίεσης, ενάντια στα δημόσια πανεπιστήμια και γι’ αυτόν το λόγο συντασσόμαστε και εμείς, ως Πλεύση Ελευθερίας, με τη νεολαία και το φοιτητικό κίνημα, που είναι ενάντια στο συζητούμενο νομοσχέδιο και θα αναμείνουμε και τις απόψεις των φορέων, για να απαντήσουμε, στην Ολομέλεια. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Σας ευχαριστούμε πολύ, κύριε Μπιμπίλα.

Σε αυτό το σημείο ενημερώνω το Σώμα ότι ολοκληρώσαμε τον κύκλο των Εισηγητών και Ειδικών Αγορητών και θα συνεχίσουμε με τον κατάλογο των ομιλητών Βουλευτών.

Σας διαβάζω τον κατάλογο των ομιλητών, αλλά είναι πολλοί οι απόντες. Πρώτος ήταν ο κ. Παπανδρέου, ο οποίος θα έρθει σε λίγο, η κυρία Βέττα, η οποία επίσης δεν είναι εδώ, η κυρία Τζάκρη, που δεν τη βλέπω, η κυρία Λινού, η κυρία Θρασκιά, ο κύριος Στυλιανίδης, ο κ Δελής, η κυρία Μάλαμα, ο κ. Τσιρώνης, η κυρία Αναγνωστοπούλου, ο κ. Αυλωνίτης, ο κ. Πολάκης και πάμε παρακάτω. Είναι 17 συνολικά οι ομιλητές.

Τον λόγο έχει η κυρία Λινού.

**ΑΘΗΝΑ ΛΙΝΟΥ:** Σας ευχαριστώ πολύ, κύριε Πρόεδρε. Έχω μερικές σημειώσεις, που έχουν σχέση και με το νομοσχέδιο αυτό καθαυτό και με αυτά, που ακούστηκαν νωρίτερα.

Το πρώτο, που θα ήθελα να αναφερθώ, είναι η συνταγματικότητα, μιας και δεν είχα ευκαιρία στην αρχή, να θέσω τις αμφισβητήσεις μου. Να δηλώσω ότι δεν είμαι νομικός και δεν είμαι συνταγματολόγος και αυτό ήθελα να πω και στον Υπουργό, οπότε στηριζόμαστε σε απόψεις άλλων καθηγητών Πανεπιστημίου, θα έλεγα.

Το πιο χαρακτηριστικό είναι ότι χρησιμοποίησε το Υπουργείο Παιδείας τις γνώμες συνταγματολόγων και για μερικούς από αυτούς θα ήθελα να πω ότι στη διάρκεια των ετών έχουν αλλάξει γνώμη και δηλώνουν διαφορετικά πράγματα. Όμως, έχω να καταθέσω και απόψεις, που δημοσιεύτηκαν, επίσημα, από δέκα διαφορετικούς συνταγματολόγους, οι οποίοι συμβαίνει να είναι καθηγητές πανεπιστημίου όλοι ελληνικών δημόσιων πανεπιστημίων. Οι δέκα αυτές δηλώσεις είναι μελέτες και κρίνουν ότι το νομοσχέδιο είναι αντισυνταγματικό. Υπάρχουν, βεβαίως και τρεις ή τέσσερις, που κρίνουν ότι λόγω της ενωσιακής νομοθεσίας, θα πρέπει να γίνει αποδεκτό. Θα καταθέσω τις δηλώσεις των δέκα συνταγματολόγων, που, επαναλαμβάνω, οι περισσότεροι είναι τακτικοί καθηγητές ελληνικών πανεπιστημίων, μεταξύ των οποίων το ΕΚΠΑ, το ΑΠΘ και διάφορα άλλα.

Από εκεί και πέρα, νομίζω ότι αυτό, που μας αφορά, στο παρόν νομοσχέδιο, κυρίως είναι κατά πόσο τα πανεπιστήμια, τα οποία θα λειτουργήσουν, με τη μορφή των μη κρατικών, παρά τις συζητήσεις, που έχουν γίνει, μη κερδοσκοπικών στη χώρα μας, έχουν το ίδιο επίπεδο παιδείας και εκπαίδευσης με τα δημόσια ελληνικά πανεπιστήμια, το οποίο θεωρώ ότι αμφισβητείται. Το δυστύχημα είναι ότι ξέρουμε ότι από αυτά τα πανεπιστήμια θα προκύψουν γιατροί, δικηγόροι, μηχανικοί. Δηλαδή, κριτικά επαγγέλματα. Αυτό που πάμε να κάνουμε τώρα είναι να τους δώσουμε και δικαιώματα ακαδημαϊκά, δηλαδή να γίνουν και καθηγητές αυτών των σχολών, με την πολύ μεγάλη αμφισβήτηση. Νομίζω ότι ο απλούστερος τρόπος, για να δούμε, είναι κατά πόσο οι απόφοιτοι αυτών των πανεπιστημίων, διεθνώς, έχουν υψηλό ranking, σαν πρόσωπα. Αυτό υπάρχει και μπορούμε να το βρούμε και κατά πόσο υπηρετούν σε πανεπιστήμια με υψηλό ranking.

Από εκεί και πέρα, αναφέρθηκε ο Υπουργός ότι προσπαθούμε να προστατευτούμε από το brain drain. Θα ήθελα να πω, για να φέρουμε πίσω όλους αυτούς τους επιστήμονες που λείπουν, πρέπει πρώτα - πρώτα να αυξήσουμε τη χρηματοδότηση των πανεπιστημίων. Δεν ακούστηκε αυτό, που θα πω, αλλά, σε διεθνές επίπεδο, σε σχέση με την Ε.Ε., στην Ελλάδα ξοδεύουμε 4.250 ευρώ ανά φοιτητή, ενώ το μέσο κόστος ανά φοιτητή, στα ευρωπαϊκά πανεπιστήμια, είναι 13.000 ευρώ. Για να έρθει, κύριε Υπουργέ, πίσω η επόμενη γενιά καθηγητών πανεπιστημίου στη χώρα μας, πρέπει να έχουμε καλές αμοιβές, πρέπει να έχουμε καλές συνθήκες εργασίας, στις όποιες συνθήκες να περιλαμβάνονται και ευκαιρίες για αναβάθμιση, για εκπαίδευση. Πρέπει, οπωσδήποτε, να έχουμε χρηματοδότηση για την έρευνά τους και καταπολέμηση της αναξιοκρατίας του νεποτισμού και διευκόλυνση της διαφάνειας στις εκλογές και επιλογές καθηγητών. Στο δημόσιο πανεπιστήμιο δεν το έχουμε καταφέρει πόσω δε μάλλον στα ιδιωτικά πανεπιστήμια, που θα έχουν κάποιους ιδιώτες να διοικούν αυτά τα πανεπιστήμια.

Το τελευταίο, στο οποίο γρήγορα θέλω να αναφερθώ, είναι τα θέματα της ισότητας. Ισότητα δεν έχουμε ούτε καν στο επίπεδο της πρωτοβάθμιας και δευτεροβάθμιας φροντίδας. Επιπλέον, στη χώρα μας, το 30% των παιδιών και νέων είναι κάτω από το όριο της φτώχειας, σύμφωνα με διεθνείς μετρήσεις. Πώς, λοιπόν, εμείς θα εξασφαλίσουμε ισότητα, όταν λέμε ότι θα έχουν και τα ιδιωτικά πανεπιστήμια κάποια μορφή υποτροφιών, όταν λέμε ότι η βοήθεια θα είναι του επιπέδου του 5%;

Μόνο αν μπορέσουμε, ακόμα και στα ιδιωτικά πανεπιστήμια, που είναι καθαρά ιδιωτικά, να εξασφαλίσουμε τουλάχιστον 30% υποτροφίες για τα παιδιά των οποίων το εισόδημα είναι χαμηλό, πράγμα που τα πανεπιστήμια που λέμε ότι θα έρθουν στη χώρα μας- και έχω πλήρη βεβαιότητα ότι δεν θα έρθουν τα μεγάλα πανεπιστήμια της Αμερικής - έχουν εξ ορισμού καθορίσει ότι, τουλάχιστον το 30% των φοιτητών τους παίρνουν υποτροφία από όπου κι αν προέρχονται, πλέον, από οποιαδήποτε χώρα κι αν προέρχονται και το κριτήριο είναι καθαρά εισοδηματικό. Πώς, λοιπόν, εμείς, θα μπορέσουμε να έχουμε τέτοιου είδους πανεπιστήμια; Σε προσωπικό επίπεδο, δεν νομίζω ότι ούτε το Χάρβαρντ, ούτε το Γέιλ, ούτε η Οξφόρδη, ούτε το Κέμπριτζ, ούτε η Σορβόννη θα έρθουν να φτιάξουν παραρτήματα στην Ελλάδα. Μην κοροϊδευόμαστε, τα πανεπιστήμια αυτά κινούνται με προδιαγραφές δισεκατομμυρίων και αρκετών δισεκατομμυρίων και δεν θα έρθουν για δύο εκατομμύρια ή ένα εκατομμύριο, γιατί νομίζω ότι το μειώσαμε κιόλας. Αυτά είναι απαράδεκτα και μόνον να τα σκεφτόμαστε. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Λινού.

Το λόγο έχει η κυρία Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Αγαπητοί συνάδελφοι, είναι σαφές ότι αυτό, που διακυβεύεται σήμερα, δεν είναι ο δημόσιος χαρακτήρας της ανώτατης εκπαίδευσης, αλλά η αξιοπιστία και η εγγυητική λειτουργία του Συντάγματος. Καμία κυβέρνηση, όλα τα προηγούμενα χρόνια, δεν διανοήθηκε να προχωρήσει στην ίδρυση ιδιωτικών πανεπιστημίων, χωρίς αναθεώρηση του Συντάγματος και συγκεκριμένα, του περίφημου πια άρθρου 16, που ορίζει την παιδεία, ως αποκλειστική αρμοδιότητα του ελληνικού κράτους.

Οι ρητές διατάξεις των παραγράφων 5 και 8 του άρθρου 16 του Συντάγματος περιέχουν σαφείς επιτακτικούς κανόνες, κατά τους οποίους η ανώτατη εκπαίδευση παρέχεται αποκλειστικά από ιδρύματα, που αποτελούν νομικά πρόσωπα δημοσίου δικαίου, με πλήρη αυτοδιοίκηση, ενώ απαγορεύεται η σύσταση ανωτάτων σχολών από ιδιώτες. Και οι ρητές αυτές απαγορεύσεις δεν μπορούν να παρακαμφθούν. Επομένως, δεν επιτρέπεται η εκπαίδευση - να το πούμε με απλά λόγια - να παρέχεται από φορείς άλλης μορφής, όχι μόνον από ιδιωτικές εταιρείες, αλλά ούτε καν από δημόσιες. Δεν επιτρέπεται τα ιδρύματα, που παρέχουν πανεπιστημιακή εκπαίδευση, να διοικούνται από διορισμένα όργανα, όχι μόνον από κάποιον ιδιώτη, αλλά ούτε καν και από το κράτος, που τα ίδρυσε. Δεν επιτρέπεται διδάσκοντες στα ιδρύματα αυτά να συνδέονται με το πανεπιστήμιο, με σχέση εργασίας και να είναι υπάλληλοι ιδιωτικού δικαίου, όχι μόνο κάποιου ιδιώτη εργοδότη, αλλά ούτε καν του δημοσίου. Δεν είναι σαφής η απαγόρευση της εμπορευματοποίησης της ανώτατης εκπαίδευσης;

Δεν θα μιλήσω για την επικάλυψη, μέσω του άρθρου 28, γιατί το ακούσαμε και από άλλους συναδέλφους, όμως, θέλω να πω το εξής: Οι οκτώ και πλέον έγκριτοι καθηγητές Συνταγματικού Δικαίου, που κρίνουν αντισυνταγματικές τις διατάξεις για τα ιδιωτικά πανεπιστήμια, λένε χαρακτηριστικά: «Η Ελλάδα ούτε έχει καταδικαστεί ποτέ από το Δικαστήριο της Ευρωπαϊκής Ένωσης για παραβίαση του ενωσιακού δικαίου, εξαιτίας της απαγόρευσης λειτουργίας των ιδιωτικών πανεπιστημίων, ούτε καν έχει παραπεμφθεί από την Ευρωπαϊκή Επιτροπή στο Δικαστήριο» και αυτό τα λέει όλα.

Κύριε Υπουργέ, αγνοείτε διακεκριμένους Συνταγματολόγους. Αγνοείτε τη δημόσια τοποθέτηση, ακόμη και της πρώην Αντιπροέδρου του Συμβουλίου της Επικρατείας. Αγνοείτε τους χιλιάδες καθηγητές, που υπογράφουν, εναντίον της παραβίασης του Συντάγματος και αγνοείτε και σήμερα όλους εμάς. Καταλαβαίνουμε όλοι ότι οδηγούμαστε σε επικίνδυνες ατραπούς. Το να προχωράει η Κυβέρνηση, αγνοώντας τους πάντες και τα πάντα, μία ρύθμιση που παρακάμπτει το άρθρο 16, είναι σαφής παραβίαση του Συντάγματος της χώρας μας και φυσικά, ένας ακόμη κρίκος στη θλιβερή αλυσίδα των παραβιάσεων.

Αυτό που θέλω να πω, για να μην σας κουράσω με πράγματα, που έχουν ακουστεί, είναι το εξής. Δεν θα πω καν τους συντελεστές και τα δίκτυα που, όντως, είναι σαφές, ότι με 9.000 συν κάποιες χιλιάδες ευρώ, αρκετές χιλιάδες ευρώ, μπαίνεις στην Ιατρική, ενώ με 19.000 μόρια, για τους άλλους μαθητές. Θα πω, όμως, το εξής: Πέρα από την αντισυνταγματικότητα, πέρα από την ίδρυση και τη λειτουργία των ιδιωτικών πανεπιστημίων και την αναξιοκρατική εισαγωγή σε αυτά, πέρα από τη σοβαρή υποχρηματοδότηση, υποστελέχωση και υποβάθμιση των δημοσίων πανεπιστημίων, σύμφωνα με τα δεδομένα της Eurostat, τα τελευταία χρόνια, η Ελλάδα, όταν δεν είναι στην πρώτη θέση, βρίσκεται διαχρονικά, ανάμεσα στις πρώτες θέσεις, σε ποσοστά συμμετοχής των ιδιωτικών εκπαιδευτικών δαπανών στη συνολική καταναλωτική δαπάνη των νοικοκυριών.

Μόλις, χθες, από την ΓΣΕΕ δημοσιεύτηκε ότι από το ποσοστό του δείγματος των εργαζομένων, που ερωτήθηκαν, των οποίων τα παιδιά φοιτούν στο λύκειο, δεν υπάρχει ούτε ένας, που να μην καταβάλει δίδακτρα για φροντιστήρια και φροντιστήρια ξένων γλωσσών, ενώ ήδη από το γυμνάσιο τα αντίστοιχα ποσοστά ανέρχονται στο 801% για φροντιστήρια και 80% για φροντιστήρια ξένων γλωσσών.

Μήπως, λοιπόν, θα έπρεπε να συζητούμε εδώ πώς θα βελτιωθεί η δευτεροβάθμια εκπαίδευση, αντί να νομοθετείτε ιδιωτικά πανεπιστήμια, στα οποία θα πληρώνουν και εκεί κάποια νοικοκυριά;

Κλείνοντας, δεν θα ψηφίσουμε το παρόν νομοσχέδιο, γιατί δεν αποδεχόμαστε την παραβίαση του Συντάγματος. Γιατί δεν αποδεχόμαστε τη διάλυση της παιδείας. Γιατί για εμάς στον ΣΥΡΙΖΑ - Προοδευτική Συμμαχία η παιδεία είναι δημόσιο αγαθό και όχι εμπόρευμα και η στήριξή της είναι θέμα δικαιοσύνης και ταυτόχρονα ισότητας. Γιατί πιστεύουμε βαθιά στην οικονομία της γνώσης και στη δύναμη της έρευνας, που υπηρετεί την κοινωνία και όχι τα συμφέροντα της αγοράς. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε πολύ, κυρία Θρασκιά.

Θα δώσω τον λόγο στον κύριο Δελή του Κομμουνιστικού Κόμματος Ελλάδος.

**ΙΩΑΝΝΗΣ ΔΕΛΗΣ:** Με πιάσατε εξ απήνης !

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το παθαίνετε συχνά στο Κ.Κ.Ε. αυτό εσείς!

**ΙΩΑΝΝΗΣ ΔΕΛΗΣ:** Το ακριβώς αντίθετο συμβαίνει, κύριε Κέλλα. Πάντως, να σας ευχαριστήσω για το λόγο.

Θα ξεκινήσω, με τον τίτλο ενός τραγουδιού, κύριε Υπουργέ, που λέει «Λέγε τα πράγματα με το όνομά τους». Έτσι μας καλεί να κάνουμε ένα τραγούδι του Μίκη Θεοδωράκη και του Κώστα Τριπολίτη. Η Κυβέρνησή σας, όμως, κάνει το ακριβώς αντίθετο. Δείτε την ώρα, που παραδίδει το πανεπιστήμιο στους εμπόρους των πτυχίων. Την ώρα, που γενικεύει τη λειτουργία του δημόσιου πανεπιστημίου, ως επιχείρηση πώλησης εκπαιδευτικών προϊόντων, για να έχουν τα πανεπιστήμια έσοδα και να κρίνονται βιώσιμα από την αυτή την περιβόητη Εθνική Αρχή Αξιολόγησης της Εκπαίδευσης, τη διορισμένη από την Κυβέρνηση βέβαια. Η Κυβέρνηση όλο αυτό το βαφτίζει «απελευθέρωση από την οπισθοδρόμηση και τις παθογένειες του παρελθόντος». Έτσι λέτε. Την ώρα που βαφτίζει το κρέας ψάρι και μιλά για μη κερδοσκοπικά ιδιωτικά πανεπιστήμια, υποτιμώντας τη νοημοσύνη του κόσμου, λες και οι επιχειρηματίες της ανώτατης εκπαίδευσης θα επενδύσουν για την ψυχή της μάνας τους και όχι για τα κέρδη τους ! Την ώρα που, προκλητικά, ονομάζετε «ιστορική ανορθογραφία» την αποκλειστικά δημόσια πανεπιστημιακή εκπαίδευση.

Δηλαδή, για να καταλάβουμε «ιστορική ανορθογραφία» ποιο είναι; Αυτό, που έχει επιβάλλει ο λαός μας, με τους αγώνες του, κόντρα στα εδώ και μια εικοσαετία, τουλάχιστον, σχέδια αναθεώρησης του άρθρου 16, αλλά δεν θεωρείται καθόλου ιστορική ανορθογραφία να υπάρχουν ένα σωρό πτυχία, χωρίς επαγγελματικά δικαιώματα, ούτε θεωρείται ιστορική ανορθογραφία ο ένας στους τέσσερις πτυχιούχους των πανεπιστημίων να είναι άνεργος ή ο ένας στους τρεις πτυχιούχους να δουλεύει σε επάγγελμα άσχετο με το αντικείμενο, που σπούδασε, τούτη την ώρα ! Είναι που η Κυβέρνηση κυριολεκτικά το τερματίζει, αναποδογυρίζοντας τη σημασία των λέξεων και έρχεται και βαφτίζει, ως ερμηνεία, ποια; Την ολοφάνερη παραβίαση του Συντάγματος. Και μάλιστα, τώρα τελευταία, αυτή την παραβίαση η Κυβέρνηση τη δικαιολογεί και με ένα κυνικό όσο και προκλητικό επιχείρημα, λέγοντας ότι δεν είναι δα και η πρώτη φορά, που παραβιάζεται το άρθρο 16. Αυτό παραβιάστηκε και παλιότερα, με την αθρόα επιβολή διδάκτρων στα μεταπτυχιακά. Δεν θα διαφωνήσουμε μαζί σας, αλλά δεν ξέρω, αν το καταλαβαίνουν εκεί στο ΣΥΡΙΖΑ και το ΠΑΣΟΚ, ότι με την ωμή αυτή παραδοχή της Κυβέρνησης - της προ πολλού, δηλαδή, παραβίασης του άρθρου 16 του Συντάγματος - μπαίνουν και αυτοί στο κάδρο των ευθυνών και αποκαλύπτεται ότι είναι και αυτοί συνένοχοι αυτής της παραβίασης.

Γιατί δεν απαντάτε σε αυτό; Απευθύνομαι στους εκπροσώπους του ΣΥΡΙΖΑ και του ΠΑΣΟΚ. Τελικά, η ένοχη σιωπή σας απλώς επιβεβαιώνει τις ευθύνες όλων όσοι κυβέρνησαν και κυβερνούν τη χώρα.

Θα πάω στο πρώτο Μέρος - έχουμε καιρό να ασχοληθούμε και με τα υπόλοιπα μέρη του νομοσχεδίου στις επόμενες συνεδριάσεις- όπου σύμφωνα με την Κυβέρνηση, αναδιατάσσεται ο ακαδημαϊκός χάρτης της Περιφέρειας Ανατολικής Μακεδονίας και Θράκης, με την ανάπτυξη του Δημοκρίτειου Πανεπιστημίου και εξορθολογίζεται η λειτουργία του Διεθνούς Πανεπιστημίου της Ελλάδος, που εδρεύει στη Θεσσαλονίκη.

Πρώτη φορά γίνονται τέτοιες αλλαγές; Προφανώς, όχι. Υπάρχει εμπειρία μπόλικη και μάλιστα αρνητική εξόχως από ένα σωρό αλλαγές στον ακαδημαϊκό χάρτη της χώρας, οι οποίες γίνονταν, μέχρι πρόσφατα, από όλες τις κυβερνήσεις, αντιμετωπίζοντας, κάθε φορά, φοιτητές και εργαζόμενους, ως πειραματόζωα στους σχεδιασμούς τους.

Όπως θυμόμαστε, κάθε τέτοια αλλαγή υποσχόταν αναβάθμιση σπουδών και πτυχίων και τελικά έφερνε, βέβαια, μια νέα υποβάθμιση πάντα, όπως ακριβώς, δηλαδή, έγινε στα τμήματα, που εντάχθηκαν με πανηγυρισμούς. Θέλω να θυμίσω, στο Διεθνές Πανεπιστήμιο Ελλάδας, ως πανεπιστημιοποιημένα πια τμήματα, και τώρα μεταφέρονται στο Δημοκρίτειο Πανεπιστήμιο. Η Κυβέρνηση, που κομπάζει για τη δήθεν αναβάθμιση του Δημοκρίτειου Πανεπιστημίου, θα μας πει, αλήθεια, σήμερα, αν με το σημερινό νομοσχέδιο, οι απόφοιτοι αυτών των τμημάτων θα κατοχυρώνουν και επαγγελματικά δικαιώματα; Γιατί, έξι χρόνια τώρα, αυτά βρίσκονται στον αέρα, γιατί έξι χρόνια τώρα ούτε καν αντιστοιχίζονται με τα ομοειδή τμήματα άλλων πανεπιστημίων και έτσι οι φοιτητές τους, εκτός των άλλων, δεν έχουν ούτε καν τη δυνατότητα μετεγγραφής.

Πολλά λέει το νομοσχέδιο για το Δημοκρίτειο Πανεπιστήμιο, αλλά όσο κι αν ψάξαμε, πουθενά δεν βρήκαμε απάντηση στο αν οι σχολές και τα τμήματά τους θα στελεχωθούν, με βάση τις σύγχρονες εκπαιδευτικές ανάγκες, με μόνιμους διδάσκοντες, με σύγχρονες υποδομές, υλικοτεχνικό εξοπλισμό, πουθενά.

Πολλά λέει το νομοσχέδιο για το Δημοκρίτειο Πανεπιστήμιο, αλλά πουθενά δεν βρήκαμε απάντηση στο αν θα καλυφθούν, πλήρως, όλες οι ανάγκες των φοιτητών στη μέριμνα. Μιλάμε για βιβλία, για δωρεάν σίτιση, για πετρέλαιο στις εστίες, για δωρεάν μεταφορά, που κόπηκε από πέρυσι, σε αυτό το πανεπιστήμιο ή για το τεράστιο πρόβλημα της φοιτητικής στέγης και της δωρεάν παροχής της, με ευθύνη του κράτους, βέβαια, με τις σημερινές εστίες να βρίσκονται σε άθλια κατάσταση, εξαιτίας της υποσυντήρησης και τα δωμάτια τους να μην επαρκούν ούτε για το 10% των φοιτητών.

Σε αυτό το απαράδεκτο σημείο, ξέρετε, δεν φτάσαμε καθόλου τυχαία, όλες οι κυβερνήσεις συνέβαλαν σε αυτό. Αρκεί να πούμε τούτο, μιας που αρέσει στον κ. Υπουργό να μιλάμε με αριθμούς. Η κρατική χρηματοδότηση για το Δημοκρίτειο Πανεπιστήμιο, από 10 εκατ. Ευρώ, που ήταν το 2012, κόπηκε παραπάνω από τη μισή και το 2023 ήταν μόλις 4,6 εκατ. Ευρώ. Από τα 10 πέσαμε στα 4,6. Τα ίδια, βέβαια, ισχύουν και για το Διεθνές Πανεπιστήμιο της Ελλάδας.

Να πώς έφτασαν οι σχολές και τα τμήματα σε οριακή λειτουργία, κάνοντας συνεχείς περικοπές στη φοιτητική μέριμνα, στους καθηγητές, στο προσωπικό φύλαξης και καθαριότητας, στο διοικητικό προσωπικό, τις τεχνικές υπηρεσίες. Ούτε εσείς, όμως, ούτε το νομοσχέδιό σας λέει κάτι για όλα αυτά. Λένε, όμως οι φοιτητές και αυτό είναι παρήγορο, με τις κινητοποιήσεις τους και στα δύο πανεπιστήμια.

Λέτε, όμως, και εννοείτε ακόμα περισσότερα από αυτά που λέτε, και σε αυτό το νομοσχέδιο και για την περαιτέρω επιχειρηματική δράση του δημοσίου κατά τα άλλα πανεπιστημίου και για την εμπορευματική του λειτουργία, αλλά και για τον σφιχτότερο εναγκαλισμό του με τα «θέλω» των επιχειρηματικών ομίλων και βέβαια με το ΝΑΤΟ. Αυτή είναι η βαθύτερη σημασία της γεωπολιτικής αναβάθμισης του πανεπιστημίου, μιας και η περιοχή της Ανατολικής Μακεδονίας και Θράκης μετατρέπεται, σε ένα πεδίο βολής φτηνό, αλλά και σε πολεμικό ορμητήριο με ό,τι μπορεί αυτό να σημαίνει για τον λαό της περιοχής.

Πράγματι, η δυνατότητα, που δίνεται με το νομοσχέδιο για την ίδρυση, μέσω παραρτημάτων ιδιωτικών πανεπιστημίων, αποτελεί αναμφίβολα μια τομή, μια τομή, όμως, άδικη, κύριε Υπουργέ και γι’ αυτό ακριβώς αντιδραστική, σε βάρος και της μεγάλης πλειοψηφίας των φοιτητών και της κοινωνίας και της επιστήμης. Σας ευχαριστώ.

Στο σημείο αυτό έγινε η β΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Οικονόμου Θωμαϊς (Τζίνα), Ράπτη Ζωή, Σπάνιας Αριστοτέλης (Τέλης), Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Φωτήλας Ιάσων, Πολάκης Παύλος, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Λινού Αθηνά, Τζάκρη Θεοδώρα, Ξανθόπουλος Θεόφιλος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια)Νικολαϊδης Αναστάσιος (Τάσος), Σπυριδάκη Αικατερίνη (Κατερίνα), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία - Χάιδω, Αναγνωστοπούλου Αθανασία (Σία), Τζούφη Μερόπη, Μανούσος Γεώργιος, Μανούσος Γεώργιος, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων και Κατσιβαρδάς Χαράλαμπος.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Το λόγο έχει ο κ. Στυλιανίδης.

**ΕΥΡΙΠΙΔΗΣ ΣΤΥΛΙΑΝΙΔΗΣ**: Ευχαριστώ, κύριε Πρόεδρε.

Πρώτα από όλα, θέλω να χαιρετίσω την απόφαση της Κυβέρνησης, του Πρωθυπουργού και του αρμόδιου Υπουργού να αναδείξουν το Δημοκρίτειο Πανεπιστήμιο Θράκης - και το λέω και ως Βουλευτής της περιοχής - σε τρίτο ισχυρότερο Πανεπιστήμιο, στη χώρα με τα νέα Τμήματα, με την ταύτισή του χωροταξικά με την Περιφέρεια Ανατολικής Μακεδονίας και Θράκης, που δίνει άλλες δυνατότητες, με τον τριπλασιασμό των δαπανών για την επιδότηση ενοικίων φοιτητών και με τα καινούργια ΣΔΙΤ των νέων Εστιών, σε Κομοτηνή και Αλεξανδρούπολη.

Θα ήθελα, κύριε Υπουργέ, να παρακαλέσω, αν είναι δυνατόν, επειδή θα καλέσουμε και άλλους εκπροσώπους των φοιτητών, να καλέσουμε και τον Πρόεδρο του Συλλόγου Φοιτητών Νομικής του Δημοκρίτειου, για να μας δώσει αυτός τη δική του οπτική γι’ αυτό το οποίο συντελείται εκεί.

Τώρα, προχωρώ στο θέμα αντισυνταγματικότητας, που έθεσαν οι συνάδελφοι. Κοιτάξτε, κύριοι συνάδελφοι, το βασικό δίλημμα, πάνω στο οποίο τοποθετηθήκατε οι περισσότεροι από την Αντιπολίτευση, αν, δηλαδή, ο πάροχος εκπαιδευτικών υπηρεσιών σε ανώτατο επίπεδο θα είναι δημόσιος ή ιδιωτικός, είναι ξεπερασμένος σε όλο τον πλανήτη. Το νέο ζητούμενο είναι να είναι υψηλού επιπέδου οι παρεχόμενες υπηρεσίες, ανεξαρτήτως του τι είναι ο πάροχος, πρώτον και δεύτερον να είναι προσβάσιμη σε όλους η εκπαίδευση σε ανώτατο επίπεδο, ανεξαρτήτως εισοδήματος, καταγωγής, τόπου κατοικίας, φυσικής κατάστασης κ.λπ. και υπάρχουν σύγχρονοι τρόποι να επιλυθούν αυτά τα δύο ζητούμενα.

Πάω τώρα στο ζήτημα της αντισυνταγματικότητας. Το Σύνταγμα του 1975, το οποίο υπερασπίζομαι και επιστημονικά και πολιτικά, όταν ψηφίστηκε, η Ελλάδα δεν ήταν μέλος της Ευρωπαϊκής Ένωσης. Από τότε μέχρι τώρα, έχουν συντελεστεί έξι μεταβολές καθοριστικές, για τον τρόπο, με τον οποίο θα το ερμηνεύσουμε και καθοριστικές επίσης για τον τρόπο, με τον οποίο θα ακολουθήσουμε περισσότερο το πνεύμα του και λιγότερο το γράμμα του, όπου το έχει ξεπεράσει η ιστορία.

Η πρώτη μεταβολή πλέον είναι ότι συνυπάρχει το Ευρωπαϊκό Δίκαιο μαζί με το Εθνικό Δίκαιο.

Η δεύτερη μεταβολή είναι ότι έχουμε υπογράψει τη Συμφωνία της Μπολόνια, που σταδιακά καθιστά συναρμοδιότητα τα θέματα της εκπαίδευσης, μεταξύ Εθνικού και Ευρωπαϊκού Δικαίου.

Η τρίτη μεταβολή είναι ότι έχει δημιουργηθεί και έχει υπογραφεί από 44 χώρες ο ενιαίος χώρος εκπαίδευσης.

Η τέταρτη μεταβολή είναι ότι έχουμε ψηφίσει την ερμηνευτική δήλωση του άρθρου 28, στην Αναθεώρηση του 2001, η οποία ομιλεί για ευρωπαϊκό τρόπο ερμηνείας, πλέον, του πνεύματος του Συντάγματος, για να συμβάλουμε στην εναρμόνιση και άρα, στην ευρωπαϊκή ενοποίηση, για να μπορέσουμε να περάσουμε από ένα αυστηρό Σύνταγμα, σε ένα ευέλικτο και εθνικά ωφέλιμο Σύνταγμα.

Η πέμπτη μεταβολή είναι ότι έχουμε πρόσφατη νομολογία από το Ευρωπαϊκό Δικαστήριο Δικαιωμάτων του Ανθρώπου, από το Δικαστήριο Ευρωπαϊκής Ένωσης και από το ίδιο το Συμβούλιο της Επικρατείας, η οποία, ουσιαστικά, εναρμονίζει τον τρόπο, με τον οποίο λειτουργούν τα εκπαιδευτικά ιδρύματα στις χώρες της GATS, αλλά και μέσα στον ευρωπαϊκό χώρο, αναγνωρίζοντας όλα τα δικαιώματα ενός αποφοίτου, πλην της ακαδημαϊκής αναγνώρισης. Εδώ, δηλαδή, έχουμε μια διαρροή από την παλιά λογική, η οποία είναι πολύ σημαντική και καθοριστική.

Η τελευταία μεταβολή είναι η απόφαση C66/18 του 2020 του Δικαστηρίου Ευρωπαϊκής Ένωσης, που καταδίκασε την Ουγγαρία, γιατί αρνήθηκε να αδειοδοτήσει μη κρατικό πανεπιστήμιο.

Επομένως, έχουμε μια ξεκάθαρη επιλογή μπροστά μας ή να καθίσουμε ακίνητοι και να οδηγηθούμε στη θραύση του συνταγματικού πλαισίου και να δούμε οι εξελίξεις να μας ξεπερνούν, που μας έχουν ξεπεράσει, ήδη, διότι τώρα τα Κολέγια μοιράζουν πτυχία, γιατί δεν θελήσατε στις προηγούμενες αναθεωρήσεις να συμπράξετε σε έναν εξορθολογισμό, που θα επέβαλλε το ελληνικό κράτος στην εκπαιδευτική αγορά της Ελλάδος και ή διαφορετικά να ρυθμίσουμε. Να αναθεωρήσουμε, βεβαίως, το άρθρο 16, που είναι η ολιστική αντιμετώπιση του ζητήματος, αλλά να δούμε και το θέμα, που τώρα ανακύπτει, γιατί τώρα δεν ιδρύουμε πανεπιστήμια. Τώρα, ουσιαστικά αδειοδοτούμε τη λειτουργία παραρτημάτων, τα οποία, ούτως ή άλλως, παρέχουν διπλώματα, που αναγνωρίζει ο ΔΟΑΤΑΠ και ακαδημαϊκά και επαγγελματικά δικαιώματα πάνω σε αυτά και παρέχονται, μέσω των Κολεγίων.

Άρα, εσείς είστε υπερασπιστές των Κολεγίων, με τον τρόπο, που τοποθετείστε και η Kυβέρνηση προσπαθεί να σας πει ότι πρέπει να ξεφύγουμε από αυτό και να φτιάξουμε παραρτήματα, τα οποία θα ελέγχονται απόλυτα για την ποιότητα των υπηρεσιών τους.

Πάω στο επόμενο ζήτημα, στην ουσία. Εγώ έχω τα στοιχεία του ΟΟΣΑ, εσείς είπατε της UNESCO, νομίζω. Ο ΟΟΣΑ λέει ότι στο εξωτερικό βρίσκονται 51.138 Ελληνόπουλα, εξόριστοι Έλληνες επιστήμονες, ακαδημαϊκοί, ερευνητές, καθηγητές και φοιτητές, 3.300 στις ΗΠΑ, 7.500 στη μεγάλη Βρετανία, 7.000 στη Γερμανία, 2.000 στη Γαλλία, 20.546 στην Κύπρο, που έκανε αυτό που δεν κάναμε εμείς. Σε αναλογία, είμαστε η πρώτη χώρα στον κόσμο, αναλογικά με τον πληθυσμό, στο 1.000.000 κατοίκων που 4.784 φοιτητές μας σπουδάζουν στο εξωτερικό και, αναλογικά με τον πληθυσμό βγαίνει αυτό, είμαστε πρώτοι. Αν πάμε και σε απόλυτα νούμερα, είμαστε οι δεύτεροι, δυστυχώς, μετά την Κορέα.

Πού απευθύνεται το παράρτημα ενός δημοσίου ή μη κρατικού πανεπιστημίου; Απευθύνεται μόνο στους αποτυχόντες των πανελλαδικών εξετάσεων, που έχουν κάθε δικαίωμα να απολαύσουν, κατά το Σύνταγμα, τη δημόσια δωρεάν παιδεία; Όχι, φυσικά. Απευθύνεται σε αυτούς, που έκαναν ένα πτυχίο και θέλουν να κάνουν ένα δεύτερο πτυχίο και δεν τους δίνει το ελληνικό σύστημα το δικαίωμα. Απευθύνεται σε κάποιο φτωχό, που δεν μπόρεσε να σπουδάσει στα νιάτα του και στα 30 του ή στα 35 του αναζητά τρόπο να σπουδάσει και η μόνη λύση, που του δίνουμε, είναι να μπει στην κληρωτίδα του Ανοιχτού Πανεπιστημίου.

Δέστε τις αιτήσεις στο Ανοιχτό Πανεπιστήμιο, για να καταλάβετε τι πρόβλημα δημιούργησε στην ελληνική κοινωνία η εμμονή σας. Απευθύνεται στον Έλληνα του εξωτερικού, που θέλει να έρθει να σπουδάσει στην Ελλάδα ή σε αυτόν, που έκανε ξένο δίκαιο, για παράδειγμα και θέλει να κάνει και ελληνικό. Απευθύνεται, τέλος, στον ξένο φοιτητή, ο οποίος, όταν θα συνέτρεχαν οι ποιοτικές προϋποθέσεις, θα διάλεγε βεβαίως την Ελλάδα, όπως σήμερα διαλέγει την Κύπρο, η οποία Κύπρος σήμερα έχει περίπου 78 ξένες εθνικότητες να σπουδάζουν εκεί, από τη Γερμανία, από τη Γαλλία, από την Αγγλία. Μέχρι και παράρτημα έχει φτιάξει το Κυπριακό Πανεπιστήμιο, το Ευρωπαϊκό, στην Φρανκφούρτη, το οποίο πάει και πάρα πολύ καλά. Άρα, απευθυνόμαστε σε ένα άλλο κοινό και φυσικά και στο κοινό το ελληνικό. Δεν είναι θέμα, λοιπόν, χρημάτων, μάλλον περισσότερες ευκαιρίες. Διευρύνεται το πεδίο ελευθερίας του Έλληνα, που θέλει να σπουδάσει, μέσα από αυτό, που σας προτείνουμε.

Πάμε τώρα στα εθνικά οφέλη. Μετά το 2000, υπολογίζεται πάλι από τον ΟΟΣΑ, ότι το 2% περίπου είναι διεθνείς φοιτητές, που πληρώνουν συνολικά σε δίδακτρα ή άλλες δαπάνες 30 δισεκατομμύρια. Αυτό το ποσό, από το 2003 και μετά, αυξάνεται με ταχύτητα ιλιγγιώδη, κατά 7% το χρόνο. Από αυτή την καινούργια αγορά, η Ελλάδα είναι απούσα. Ποιοι είναι παρόντες; Είναι η Τουρκία, είναι η Σερβία, είναι η Βόρεια Μακεδονία, είναι η Ρουμανία, είναι η Βουλγαρία, είναι η Κίνα, που θαύμαζαν κάποιοι, είναι η Κίνα, ναι, προσελκύει φοιτητές με δίδακτρα, η Κίνα και Κινέζους με δίδακτρα, παρακαλώ ! Πέρα από αυτό, αυτό το οποίο δεν κάναμε εμείς, το έκανε προ δεκαετίας η μικρή Κυπριακή Δημοκρατία και σήμερα, αυτή τη στιγμή, το 6% περίπου του ΑΕΠ της προέρχεται από την εκπαίδευση, χωρίς να έχει την εκπαιδευτική παράδοση, που είχαμε εμείς και εξορίζουμε σημαντικούς επιστήμονές μας εκεί. Οι Συνταγματολόγοι, που επικαλείστε, έχουν παρελάσει όλοι από τα Αμφιθέατρα των Κυπριακών Πανεπιστημίων, για να διδάξουν και εκεί. Και σας πληροφορώ, ότι πάρα πολλοί καθηγητές, όταν πλησιάζουν στη σύνταξη, έρχονται και προσπαθούν να κλείσουν συμβόλαια, για να συνεχίσουν εκεί την εκπαιδευτική τους καριέρα.

Πάμε σε ένα άλλο παράδειγμα, που θα μπορούσε να ενισχύσει την οικονομία μας. Το Κ.Κ.Ε. το είπε από την άλλη πλευρά, εγώ θα το πω από την πλευρά την ορθολογική. Στη Βρετανία, που ήταν, θα έλεγα, η Μητρόπολη της εκπαιδευτικής πολιτικής, το Λονδίνο, μόνο σε ένα χρόνο, έβγαλε 4,8 δισεκατομμύρια από τα φοιτητικά καταλύματα. Κατάφερε να συγκεντρώσει, τα τελευταία χρόνια, 1,8 εκατομμύρια φοιτητές. Ανέβηκαν κατά 3% έως4% και σωστά το είπατε τα ενοίκια, επειδή υπήρχαν μόνο 525.000 κλίνες, αυτό, όμως, προκάλεσε μια τρομερή ανάπτυξη, πολλές θέσεις εργασίας, φοβερά έσοδα για τη χώρα και μια καινούργια οικονομία, που έδωσε ευκαιρίες, όχι μόνο σε ανειδίκευτους εργάτες, αλλά και σε εξειδικευμένους επιστήμονες και δικά μας παιδιά, που έφυγαν από εδώ, για να εργαστούν εκεί. Δεν θα μπορούσε να το κάνει αυτό το πράγμα η Ελλάδα;

Καταλήγω, κύριε Πρόεδρε και κλείνω, οι ωφέλειες, δεν υπάρχει αμφιβολία, ότι είναι πολλές για την ελληνική νεολαία. Οι ωφέλειες δεν ενοχλούν καθόλου την επιταγή του Συντάγματος, για δημόσια δωρεάν εκπαίδευση, για τους επιτυχόντες στις πανελλαδικές εξετάσεις, δίδονται, όμως, οι ωφέλειες και σε άλλους, που δεν είχαν αυτή την ευκαιρία να πετύχουν και σε μεγαλύτερους και σε εξόριστους επιστήμονες. Η Ελλάδα μπορεί να δημιουργήσει, μέσα από αυτή την απελευθέρωση, μια νέα πηγή για το ΑΕΠ της, πάρα πολλές νέες θέσεις εργασίας και βέβαια, ένα ισχυρότατο δίκτυο φιλελληνισμού, διότι οι ξένοι, που θα έρθουν να σπουδάσουν εδώ, θα γίνουν οι καλύτεροι πρεσβευτές για την προώθηση των προϊόντων μας, για την εξωστρέφεια της οικονομίας μας, για τις αξίες του πολιτισμού μας και βεβαίως, για την ενίσχυση των συμμαχιών μας στα εθνικά δίκαια, που όλοι παλεύουμε να προωθήσουμε, γιατί θα είναι πραγματικά γνώστες και υποστηρικτές των ελληνικών θέσεων.

Εγώ, σας καλώ, αγαπητοί συνάδελφοι, να ξεπεράσουμε τις ιδεοληψίες του παρελθόντος και να υλοποιήσουμε το όραμα, που πρώτος περιέγραψε στον ελληνικό λαό, ο πρώτος Κυβερνήτης της Ελλάδας, ο Ιωάννης Καποδίστριας. Δύο οράματα είχε ο Καποδίστριας: Να δει την Ελλάδα ελεύθερη και ανεξάρτητη και να την μετατρέψει σε χώρα μήτρα, δηλαδή, σε μία ουδέτερη χώρα, που θα αποτελεί το πανεπιστήμιο του κόσμου, διδάσκοντας αξίες του ελληνικού πολιτισμού. Το πρώτο το υλοποίησε, το δεύτερο κάποιοι της εποχής, με ανάλογες συμπεριφορές, δεν του επέτρεψαν να το κάνει, γιατί τον δολοφόνησαν. Σας ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής)**: Ευχαριστούμε τον κ. Στυλιανίδη.

Tο λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ**: Ευχαριστώ πολύ, κύριε Πρόεδρε.

Λυπάμαι, ειλικρινά, που ακούστηκε σήμερα, στην αίθουσα αυτή, ότι το Σύνταγμα επειδή είναι 40 - 50 ετών, το άρθρο 16 μπορεί να χαρακτηριστεί, ως ταμπού και τοτέμ, αλλά και ότι όποιος το σέβεται, πάσχει από ιδεολογικό οριτζιναλισμό. Την αντίληψη σας αυτή τη γνωρίζαμε, αλλά η δημόσια παραδοχή της κατάφωρης παραβίασης του άρθρου 16 του Συντάγματος μας ξεπερνάει, όπως και εσείς ξεπεράσατε σήμερα τον εαυτό σας, δηλώνοντας το. Είπατε, επίσης, ότι θέλετε να ερμηνεύσετε το πνεύμα του Συντάγματος, όπως είπε ο κ. Στυλιανίδης. Για να δούμε, εάν γίνεται αυτό.

Η δεύτερη παράγραφος του άρθρου 16 του Συντάγματος ορίζει ότι η παιδεία αποτελεί βασική αποστολή του κράτους και έχει σκοπό την ηθική, πνευματική, επαγγελματική και φυσική αγωγή των Ελλήνων, την ανάπτυξη της εθνικής και θρησκευτικής συνείδησης και τη διάπλαση τους σε ελεύθερους και υπεύθυνους πολίτες. Δεν είναι τυχαίο ότι ο συντακτικός νομοθέτης, με τη διάταξη αυτή, η οποία αποπνέει ένα γενικό μορφωτικό ιδεώδες, για όλες τις βαθμίδες της εκπαίδευσης, άρα και την τριτοβάθμια, προσδίδει μεγαλύτερη αξία στη μορφωτική αποστολή του συστήματος παροχής παιδείας, η οποία προτάσσεται αξιολογικά έναντι των άλλων τριών διαστάσεων, δηλαδή, απέναντι στη διοικητική, την οικονομική, την οποία εσείς προτάσσετε και αυτό είναι διαστρέβλωση του πνεύματος του Συντάγματος και την κοινωνική.

Οι ρυθμίσεις του νομοσχεδίου του Υπουργείου Παιδείας για τα Ιδιωτικά Πανεπιστήμια είναι αντισυνταγματικές έως αντίθετες στο άρθρο 16 και στις ιδιαίτερες παραγράφους 5, 6 και 8 του Συντάγματος.

Το νομοσχέδιο προβλέπει τη δυνατότητα λειτουργίας πανεπιστημίων, με τη μορφή Νομικών Προσώπων Ιδιωτικού Δικαίου, τα αποκαλούμενα Νομικά Πρόσωπα Πανεπιστημιακής Εκπαίδευσης, όμως, το Σύνταγμα ορίζει ότι η ανώτατη εκπαίδευση παρέχεται αποκλειστικά, το είπαμε σχεδόν όλοι, από Νομικά Πρόσωπα Δημοσίου Δικαίου. Κατά το νομοσχέδιο, τα παραπάνω Νομικά Πρόσωπα Πανεπιστημιακής Εκπαίδευσης μπορεί να είναι δημόσια ή ιδιωτικά. Το Σύνταγμα, όμως, ορίζει πως η σύσταση ανώτατων σχολών από ιδιώτες απαγορεύεται. Αυτό ορίζει η παράγραφος 5 του άρθρου 16. Η λέξη «αποκλειστικά» δεν αφήνει περιθώρια εξαιρέσεων, ερμηνειών και παρερμηνειών. Πρόκειται για μια απόλυτη απαγόρευση. Κανένα πανεπιστήμιο δεν επιτρέπεται να λειτουργεί στην Ελλάδα, εάν δεν είναι οργανωμένο, ως Νομικό Πρόσωπο Δημοσίου Δικαίου ιδρυματικού χαρακτήρα.

Εξίσου σαφής είναι η ερμηνεία της διάταξης από τα πρόσφατα δικαστήρια, τον Μάιο του 2023. Το Συμβούλιο της Επικρατείας, με την Απόφαση 922/2023, επανέλαβε την πάγια σχετική νομολογία του. Ομοίως και οι Αποφάσεις 1318/2009 και 547/2008 του Συμβουλίου της Επικρατείας, επισημαίνοντας, επί λέξει, ότι η ανώτατη εκπαίδευση παρέχεται στην Ελλάδα αποκλειστικώς από ιδρύματα, που αποτελούν Νομικά Πρόσωπα Δημοσίου Δικαίου πλήρως αυτοδιοικούμενα και, άρα, απαγορεύεται απολύτως η σύσταση Σχολών Ανώτατης Εκπαίδευσης από ιδιώτες, ασχέτως του προορισμού ή του χαρακτήρα των Σχολών αυτών. Το Ενωσιακό Δίκαιο παρέχει τη διακριτική ευχέρεια και δεν επιβάλλει ούτε υποχρεώνει σε όσα κράτη θέλουν να ιδρύσουν Ιδιωτικά Πανεπιστήμια να το πράξουν.

Μια διακρατική συμφωνία, με βάση το άρθρο 28 του Συντάγματος, δεν μπορεί να παραμερίσει στο άρθρο 16, τις παραγράφους 5 και 8 και να επιτρέψει την ίδρυση Ιδιωτικού Πανεπιστημίου στην Ελλάδα. Παραδόξως, στο σχέδιο νόμου, που κατατέθηκε στη διαβούλευση, απουσιάζει παντελώς και οποιαδήποτε αναφορά στην ίδρυση Ιδιωτικών Πανεπιστημίων, με βάση το άρθρο 28 και τις διακρατικές συμφωνίες. Πρόσφατα, με αφορμή το προτεινόμενο νομοσχέδιο από την Κυβέρνηση, οκτώ Καθηγητές του Συνταγματικού Δικαίου - έγιναν και παραπάνω στην πορεία - συνυπέγραψαν κοινή δήλωση στις 7/2/2024 και επισημαίνουν: «Στο άρθρο 16 του Συντάγματος προβλέπεται ρητά ότι η ανώτατη εκπαίδευση παρέχεται αποκλειστικά από Νομικά Πρόσωπα Δημοσίου Δικαίου με πλήρη αυτοδιοίκηση, ότι οι Καθηγητές τους είναι δημόσιοι λειτουργοί και ότι η σύσταση ανώτατων σχολών από ιδιώτες απαγορεύεται».

Η ρητή αυτή απαγόρευση δεν μπορεί να παρακαμφθεί με βάση μια σύμφωνη με το Ευρωπαϊκό Ενωσιακό Δίκαιο ερμηνεία του Συντάγματος. Άλλωστε, η Ελλάδα ούτε έχει καταδικαστεί ποτέ από το δικαστήριο της Ευρωπαϊκής Ένωσης για παραβίαση του Ενωσιακού Δικαίου εξαιτίας της απαγόρευσης λειτουργίας ιδιωτικών πανεπιστημίων, ούτε καν έχει παραπεμφθεί από την Ευρωπαϊκή Επιτροπή σε δικαστήριο.

Ακόμη, το Σύνταγμα στην παράγραφο 6 του ίδιου άρθρου ορίζει ότι οι καθηγητές πανεπιστημίου είναι δημόσιοι λειτουργοί, επιτελούν, κατά το Σύνταγμα, δημόσιο λειτούργημα. Άρα, έχουν αξιώσεις αυξημένων εγγυήσεων και προστασίας. Γιατί γίνεται αυτό; Διότι, μόνο έτσι, διασφαλίζεται η ακαδημαϊκή ελευθερία, που κατοχυρώνεται, στην παράγραφο 1, του άρθρου 16, διότι δεν νοείται πανεπιστήμιο, χωρίς ακαδημαϊκή ελευθερία. Διότι το πανεπιστήμιο είναι η ακαδημαϊκή ελευθερία, η απεριόριστη, με όριο, μόνο το καθήκον υπακοής στο Σύνταγμα και ελευθερία έρευνας και διδασκαλίας.

Οπωσδήποτε, δεν είναι πανεπιστήμιο ένας εκπαιδευτικός οργανισμός, που ο ιδιοκτήτης ή ο διευθυντής του έχει τη δυνατότητα να υπαγορεύει στους διδάσκοντες τι και πώς θα διδάσκουν και τι να μη διδάσκουν, τι και πώς να ερευνούν και τι να μην ερευνούν, ποιους και πόσους να περνούν στις εξετάσεις και ούτω καθεξής. Γιατί αντιλαμβανόμαστε όλοι τις πιέσεις, που μπορούν να υπάρξουν, σε μια ετεροβαρή τέτοια σχέση.

Η Κυβέρνηση προχωρά στην ανάπτυξη ενός ιδιωτικού τομέα ανώτατης εκπαίδευσης, που θα επιβαρύνει ακόμη περισσότερο την ήδη υποβαθμισμένη δημόσια τριτοβάθμια εκπαίδευση. Οι επιπτώσεις, για την υποχρηματοδοτούμενη και υποστελεχωμένη δημόσια ανώτατη εκπαίδευση, θα είναι βέβαιες. Είναι προφανές ότι θα οδηγήσει σε περαιτέρω χρήση της δημόσιας ανώτατης εκπαίδευσης και σε πλήρη μαρασμό των περιφερειακών πανεπιστημίων.

Το δημόσιο πανεπιστήμιο μπορεί να αναβαθμιστεί και να γίνει λειτουργικά περισσότερο ενεργό, σε νέες ερευνητικές και επιστημονικές δράσεις και αντικείμενα. Είναι γνωστό τοις πάσι πως το δημόσιο πανεπιστήμιο πάσχει από σοβαρή υποστελέχωση και από σημαντική φόρτωση με σπουδαστές, που ξεπερνούν τις δυνατότητες της σωστής λειτουργίας των τμημάτων και, βεβαίως, από μεγάλη υποχρηματοδότηση, με συνέπεια να μην έχει τις αναγκαίες, πολλές φορές, υποδομές και μέσα για την ευόδωση των σκοπών του.

Δεν θα αναφέρω προς χάριν του χρόνου όλα αυτά, που αναφέρθηκαν, για τη θέση του ΟΑΣΑ, που έχουν τα πανεπιστήμια, το πόσο χρηματοδοτούνται και την υποστελέχωση, που έχει που αντιστοιχεί σε μείωση περίπου 70%, γιατί ακούσαμε να μιλάει ο κύριος Υπουργός για αύξηση της χρηματοδότησης στο περίπου 50% από 2018 έως 2023, αλλά αν το πάρουμε από πιο πίσω, η μείωση είναι πολύ μεγαλύτερη, αν το πάρουμε από το 2010, έως το 2023, όπου αντιστοιχεί σε μείωση περίπου 70% η χρηματοδότηση.

Με το παρόν νομοσχέδιο, το Υπουργείο Παιδείας εκλαμβάνει τα πανεπιστημιακά τμήματα, ως εκκολαπτήρια στελεχών, που θα υπηρετήσουν αποτελεσματικά το μεγάλο οικονομικό κεφάλαιο και τις δυνάμεις κοινωνικού ελέγχου, που διαπνέονται, από τη νοοτροπία της παραγωγικότητας και της αποτελεσματικότητας.

Η υπερψήφιση του παρόντος νομοσχεδίου σημαίνει εγγραφή του μορφωτικού αγαθού στην υπηρεσία μη συλλογικού προσανατολισμού συμφερόντων και στη διόγκωση της δύναμης αυτού. Σημαίνει, επίσης, άρση της αρχής της αναλογικότητας, καθότι με το ισχύον σύστημα, η εισαγωγή στο δημόσιο πανεπιστήμιο γίνεται με εξετάσεις, που προϋποθέτουν διάβασμα, κοινώς κόπο και μόχθο και όχι οικονομική επιφάνεια.

Σημαίνει υποβάθμιση του Λυκείου, καθώς τα τέκνα των ισχυρών οικονομικά οικογενειών θα έχουν σχεδόν εξασφαλισμένη την εισαγωγή τους στα ιδιωτικά πανεπιστήμια. Ενδεχόμενη ψήφιση του παρόντος νομοσχεδίου δεν συνιστά μόνο συνταγματική εκτροπή, αλλά και θέτει τις βάσεις, ώστε από εδώ και στο εξής, η νομοθετική και εκτελεστική εξουσία, αντί να λειτουργούν, ως θεματοφύλακες της Δημοκρατίας, να καθίστανται οι απογυμνωτές της.

Ζητούμε την απόσυρση του νομοσχεδίου και δηλώνουμε ότι θα καταθέσουμε και ένσταση αντισυνταγματικότητας στην Ολομέλεια, αλλά και οποιοδήποτε άλλο μέσο μας δίνει η δικαιοσύνη, στη συνέχεια. Ευχαριστώ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε και εμείς.

Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε. Όπως είπα και στην αρχή της διαδικασίας της Επιτροπής, θεωρούμε ότι αυτό το σχέδιο νόμου συνιστά κατάφωρη παραβίαση του Συντάγματος και του άρθρου 16.

Όπως εξηγούν διαπρεπείς Συνταγματολόγοι, η παιδεία δεν είναι εμπόρευμα και η επιχειρηματική ελευθερία, στην οποία εσείς ομνύετε, δεν καταργεί τη βασική αποστολή του κράτους να οργανώνει και να αναπτύσσει τις εκπαιδευτικές δομές. Με την τυπική ερμηνεία των παραγράφων 5, 6 και 8 του άρθρου 16 του Συντάγματος, τεκμαίρεται ότι ιδιωτικά ή μη κρατικά, όπως θέλετε εσείς να τα λέτε ή οποιοδήποτε άλλο είδος πανεπιστημίου, που δεν είναι αυτοδιοικούμενα νομικά πρόσωπα δημοσίου δικαίου, με καθηγητές δημόσιους λειτουργούς, δεν μπορούν να υπάρξουν, χωρίς συνταγματική αναθεώρηση.

Οπότε, επιμένουμε ότι πρέπει να αποσυρθεί αυτό το νομοσχέδιο, το οποίο προσβάλλει την έννομη και συνταγματική τάξη.

Επί της ουσίας, τώρα, το νομοσχέδιο αυτό συνιστά το αποκορύφωμα της νεοφιλελεύθερης νομοθέτησης της Νέας Δημοκρατίας. Ενδεικτικό είναι, κύριε Πρόεδρε, ότι καλέσατε εκπρόσωπο του ΣΕΒ, αλλά δεν καλέσατε εκπρόσωπο της ΟΛΜΕ, δηλαδή, των εκπαιδευτικών, που έχουν άμεση σχέση με την προετοιμασία των παιδιών για το πανεπιστήμιο.

Ελπίζαμε ότι η Κυβέρνηση δεν θα παραβίαζε το όριο, που θέτει το Σύνταγμα. Όριο, που σεβάστηκαν, εκόντες - άκοντες, όλοι οι προηγούμενοι κυβερνητικοί σχηματισμοί. Είναι κανείς, άραγε, εδώ σ΄ αυτή την αίθουσα, που δεν θυμάται τις «απογοητευμένες» αναφορές και οιμωγές, περί αδυναμίας αλλαγής των διατάξεων, περί απαγόρευσης ίδρυσης των ιδιωτικών πανεπιστημίων, λόγω συνταγματικής επιταγής; Νομίζω κανείς. Τα έχουμε ζήσει, στο παρελθόν.

Η σημερινή καταπάτηση του Συντάγματος είναι ενδεικτική του σεβασμού, που έχετε, απέναντι στους θεσμούς και τη δημοκρατία. Θα το επαναλάβω. Η ανώτατη εκπαίδευση παρέχεται, αποκλειστικά, από ιδρύματα, που αποτελούν νομικά πρόσωπα δημοσίου δικαίου, με πλήρη αυτοδιοίκηση. Αντί να ενισχύσετε τα ελληνικά δημόσια πανεπιστήμια, που έχουν τη χαμηλότερη χρηματοδότηση στην Ευρώπη, αντί να προσλάβετε επιστημονικό και ερευνητικό προσωπικό, καθώς, ομοίως, έχουμε τη χαμηλότερη αναλογία καθηγητών - φοιτητών, αντί να βελτιώσετε τις υποδομές και τις παροχές, προχωρείτε στην εμπορευματοποίηση της παιδείας.

Τι νομοθετείτε; Νομοθετείτε για την εξυπηρέτηση των κερδοσκοπικών funds, που ήδη έχουν τοποθετηθεί στην αγορά, σαν να ήξεραν τις προθέσεις σας. Ασφαλώς και τις ήξεραν. Νομοθετείτε, για την αποδιάρθρωση των δημόσιων πανεπιστημίων, ειδικά των περιφερειακών, που θα δεχτούν νέο ισχυρό πλήγμα. Να σας πω, χαρακτηριστικά, ότι το Πανεπιστήμιο Δυτικής Μακεδονίας, με την ΕΒΕ, που έχετε εισάγει, την Ελάχιστη Βάση Εισαγωγής, έχει ήδη μείωση των φοιτητών κατά 40%. Και βέβαια, συνεχίζετε στο δρόμο αυτόν, που είχατε χαράξει, ως Κυβέρνηση, με αυτή τη μείωση, που σας είπα των εισακτέων, τη λαιμητόμο αυτή της Ελάχιστης Εισαγωγής, στην απόδοση επαγγελματικών δικαιωμάτων σε κολέγια, την κατάργηση των διετών προγραμμάτων και άλλες παρόμοιες αντικοινωνικές πρωτοβουλίες. Πρωτοβουλίες, που τις έχετε πάρει, εδώ και πάρα πολύ καιρό, γιατί θέλατε ακριβώς να φτάσετε σε αυτό το νομοσχέδιο, που συζητάμε σήμερα.

Ποια θα είναι τα αποτελέσματα αυτής της νομοθέτησης; Πρώτα απ΄ όλα, η απαξίωση του δημόσιου σχολείου, καθώς, ήδη, από το γυμνάσιο, ίσως και νωρίτερα, πολλοί μαθητές και μαθήτριες θα παραιτούνται από το στόχο και το κίνητρο της συνεπούς και επίμοχθης μάθησης, μπροστά στη διέξοδο της επιλογής των ιδιωτικών πανεπιστημίων.

Επίσης, το αποτέλεσμα θα είναι η υπερχρέωση των νοικοκυριών, πιθανόν και με υπέρογκα φοιτητικά δάνεια, για τα οποία τόση συζήτηση γίνεται στο δυτικό κόσμο, κάτι που ωστόσο μάλλον εσάς δεν φαίνεται να σας προβληματίζει.

Επίσης, ποιο θα είναι το αποτέλεσμα; Εμπόριο ελπίδας και παιδείας για φοίτηση σε δομές χαμηλού επιπέδου, που θα εγείρει μεγάλα ερωτηματικά για την επαγγελματική αρτιότητα των αποφοίτων τους. Το παράδειγμα των εισακτέων σε ιατρική σχολή με 19.000 μόρια, όταν όσες και όσοι έχουν τα χρήματα, θα μπορούν να μπαίνουν με 9.000 μόρια και μερικές δεκάδες χιλιάδες ευρώ, σε ένα ιδιωτικό πανεπιστήμιο, είναι εξόχως αποκαλυπτικό των προθέσεων, που έχετε.

Κυρίες και κύριοι συνάδελφοι, η Ελλάδα, δυστυχώς, αποκλίνει από την Ευρώπη παντού. Εκτός από το κράτος δικαίου, τα ατομικά και κοινωνικά δικαιώματα, την ελευθερία του τύπου, την ακρίβεια και τον πληθωρισμό, πλέον αποκλίνει και στην κοινωνική συνοχή.

Η εκπαίδευση έδινε το δικαίωμα για ανοδική κοινωνική κινητικότητα, σε χιλιάδες επίμονους, επιμελείς και προικισμένους νέους και νέες της χώρας μας. Πλέον, αυτή η απελευθερωτική και δημοκρατική διάσταση ναρκοθετείται, η παιδεία γίνεται εμπόρευμα και προϊόν, με ανταλλακτική αξία.

Συντάσσομαι, λοιπόν, όπως όλοι και όλες οι συνάδελφοί μου στο ΣΥΡΙΖΑ - Προοδευτική Συμμαχία, με τις φοιτητικές κινητοποιήσεις, τις αποφάσεις των γενικών συνελεύσεων, τα ψηφίσματα των Συγκλήτων, τα υπομνήματα των συλλόγων του διοικητικού και επιστημονικού προσωπικού, εναντίον των επιχειρούμενων αυτών ρυθμίσεων. Εμείς θα είμαστε δίπλα τους, για να δώσουμε ξανά νόημα στο συλλογικό συμφέρον και τα ίσα δικαιώματα για όλους, ενάντια σε μία παιδεία, που θα καταλήξει να είναι εμπόρευμα. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Βέττα.

Το λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε. Καταρχάς, θέλω να σημειώσω και παρακαλώ να γίνει αποδεκτό, ότι δεν είναι δυνατόν να μην κληθεί στην ακρόαση των φορέων η Ομοσπονδία Λειτουργών Μέσης Εκπαίδευσης (ΟΛΜΕ). Δεν είναι δυνατόν να μην προσκληθεί ο Φοιτητικός Σύλλογος του Δημοκρίτειου Πανεπιστημίου Θράκης, γιατί εκεί γίνονται οι μεγάλες αλλαγές. Πρέπει να ακούσουμε τους φοιτητές, για τους οποίους ξέρουμε, ότι πριν λίγες μέρες μπήκαν και οι Μονάδες Αποκατάστασης Τάξης (ΜΑΤ) μέσα στο Πανεπιστήμιο, τους προσήγαγαν, ευτυχώς, τους άφησαν ελεύθερους. Πρέπει να έρθουν, γιατί συγχωνεύονται τμήματα και σχολές πάρα πολύ σημαντικά. Το Δημοκρίτειο κινδυνεύει να είναι από τα πρώτα πανεπιστήμια, όπου ιδιωτικοοικονομικά συμφέροντα θα γίνουν πάρα πολύ εμφανή. Το ζητάμε.

Δεύτερον, οι μεγάλες εκπαιδευτικές μεταρρυθμίσεις αυτού του τόπου, δυστυχώς, δεν είναι ο Υπουργός εδώ για να ακούσει, γιατί πρέπει να τα ακούσει αυτά, έχουν γίνει, με βάση κοινωνικές ανάγκες, με βάση συγκρούσεις, που έχουν συμβεί, με βάση αυτό το μέλλον που οι συγκρούσεις αυτές θέλανε να καταλήξουν, σε αυτή τη χώρα. Μεγάλες μεταρρυθμίσεις για τη γλωσσική μεταρρύθμιση, μεγάλη μεταρρύθμιση του ‘27, μεγάλη μεταρρύθμιση του ‘64, μεγάλη μεταρρύθμιση με το Σύνταγμα του 1975 και, βεβαίως, τη μεταρρύθμιση του ‘82.

Δεν γίνονται μέσα σε επτά μήνες, όπως μας είπε ο κ. Υπουργός, αλλά από μία ανάγκη, την οποία έχει εκφράσει η κοινωνία. Έχει βγει η κοινωνία στους δρόμους, η πανεπιστημιακή κοινότητα, οι φοιτητές, ζητώντας να γίνει παραβίαση του Συντάγματος και να προχωρήσουμε στην ίδρυση ιδιωτικών πανεπιστημίων; Βεβαίως, δεν έχει γίνει αυτό.

Τρίτον, οι μεγάλες εκπαιδευτικές μεταρρυθμίσεις γίνονται, όταν έχει καταγραφεί μία πραγματικότητα και η πολιτεία έχει μέριμνα προς αυτή την πραγματικότητα, βλέποντας τη, όχι βλέποντας μία εικονική πραγματικότητα.

Πώς αυτή την πραγματικότητα, η οποία βασίζεται σε μία λαμπρή παράδοση αυτής της χώρας, θα προχωρήσει ακόμα πιο μπροστά, θα βελτιωθεί και θα δώσει το όραμα για το μέλλον αυτής της χώρας;

Ποια είναι η πραγματικότητα, μετά από μία οικονομική κρίση τεραστίων διαστάσεων, σε αυτή τη χώρα;

Ότι τα δημόσια πανεπιστήμια, παρά το γεγονός της τεράστιας υποχρηματοδότησης και της υποστελέχωσης κατόρθωσαν να αποδείξουν ότι έχουν ανθεκτικότητα, επινοητικότητα και δημιουργικότητα. Αυτό δεν μπορεί να αμφισβητηθεί από κανέναν, παρά τα τεράστια προβλήματα τους.

Στον 21ο αιώνα, λοιπόν, η πολιτεία, με αυτές τις προκλήσεις, ποια είναι η πρώτη υποχρέωση, που έχει;

Αυτούς τους θεσμούς, οι οποίοι κατόρθωσαν να αποδείξουν ότι μπορούν στη νέα εποχή και όχι μόνο μπορούν στη νέα εποχή, αλλά να την προχωρήσουν μπροστά, το πρώτο, που έχει να κάνει η πολιτεία, είναι να τους ενισχύσει και να ενισχύσει και ένα άλλο, την ισότητα στην πρόσβαση στην Ανώτατη Εκπαίδευση και να την προωθήσει ακόμα περισσότερο.

Εγώ θα πάρω μόνο ένα παράδειγμα, που το άκουσα από τον Υπουργό και από τον Εισηγητή της Νέας Δημοκρατίας, που μας μίλησαν για εξόριστους φοιτητές. Να τρελαθούμε, δηλαδή, εδώ όλοι. Εξόριστοι φοιτητές, ποιοι; Αυτούς που η Ελάχιστη Βάση Εισαγωγής δεν τους επιτρέπει να μπουν στα πανεπιστήμια;

Αντί, λοιπόν, να δούμε την άνιση πια πρόσβαση στα πανεπιστήμια, αντί να διορθώσουμε στρεβλώσεις του παρελθόντος, τα φροντιστήρια, την ιδιωτική δαπάνη, για να μπει κάποιος στα πανεπιστήμια, την κατάσταση του γυμνασίου και του λυκείου και όλα αυτά, αντί, λοιπόν, να διορθωθούν αυτά, φτιάξαμε μια τεχνητή ανάγκη. Βάλαμε και την Ελάχιστη Βάση Εισαγωγής, για να έχουμε ακόμα λιγότερους φοιτητές στα πανεπιστήμια και τώρα ερχόμαστε να κλαίμε για τους εξόριστους φοιτητές, οι οποίοι δεν είναι, σε καμία περίπτωση, σε αυτούς τους αριθμούς, που είπε κ. Στυλιανίδης. Είναι το 0,6% του παγκόσμιου φοιτητικού πληθυσμού, που κινείται, ειδικά στο προπτυχιακό επίπεδο. Εκεί, όμως, αν θέλουμε αλλαγές, μεταρρυθμίσεις, είναι η πρόσβαση στα πανεπιστήμια και πως θα μειωθεί η κοινωνική ανισότητα, γιατί εκεί υπάρχει με τα φροντιστήρια.

Θα αφήσω, όμως και θα μου επιτρέψετε για δύο λεπτά, γιατί στις επόμενες συζητήσεις θα μπω και στο περιεχόμενο του νομοσχεδίου.

Παραβίαση του άρθρου 16. Είμαστε εδώ, στη Βουλή, όλοι είμαστε εκλεγμένοι, με μία εντολή από τον ελληνικό λαό, πάνω απ’ όλα, την τήρηση του Συντάγματος. Και εμείς εδώ ερχόμαστε και συζητάμε ένα, όχι μόνο αντισυνταγματικό νομοσχέδιο, αλλά που παραβιάζει κατάφωρα το Σύνταγμα. Και εδώ όσοι θα συναινέσουν σ' αυτό το νομοσχέδιο, συναινούν στην παραβίασή του, κάτι που είναι έξω από κάθε λογική του θεσμικού ρόλου, με τον οποίο μας έχουν τιμήσει οι Έλληνες πολίτες.

Θα μου επιτρέψετε να πω δύο πράγματα. Εγώ δεν είμαι νομικός, αλλά θα ήθελα ο Υπουργός να ακούσει μερικά πράγματα.

Τι νομίζετε ότι είναι το άρθρο 16; Αυτό που ακούσαμε, ότι έρχεται από άλλες εποχές, που είναι αυταρχικές εποχές;

Ακούσαμε ότι είναι της Χούντας κατάλοιπο, του Συντάγματος της Χούντας του 1968. Λυπάμαι, που καθηγητές Συνταγματικού Δικαίου και φίλοι ενισχύουν κάποιες τέτοιες απόψεις. Η Ελλάδα έχει μία μεγάλη παράδοση, που αυτή η παράδοση ξεκινάει από τη λαμπρή ευρωπαϊκή παράδοση, αυτό είναι τα πανεπιστήμια μας. Τη λαμπρή, λοιπόν, ευρωπαϊκή παράδοση, όπου τα πανεπιστήμια, ως ηθικά πρόσωπα, καταρχάς, κύριε Στυλιανίδη, από την ίδρυση του ελληνικού κράτους, ηθικά πρόσωπα, θεσμοθετημένα, φτάσαμε στο Σύνταγμα του 1927, ως Νομικά Πρόσωπα Δημοσίου Δικαίου.

Όποιος επικαλείται τη Χούντα και το Σύνταγμα της Χούντας, όχι μόνο διαστρεβλώνει την ιστορία αυτού του τόπου, διαστρεβλώνει μια λαμπρή παράδοση και το Σύνταγμα του 1927, που παραπέμπει στο Σύνταγμα της Βαϊμάρης, μια άλλη λαμπρή ευρωπαϊκή παράδοση και μετά μπαίνουν οι αγώνες αυτού του λαού μέσα.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Παρακαλώ, ολοκληρώστε, έχετε μιλήσει περισσότερο απ’ όλους.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ**: Θα μου επιτρέψετε, κύριε Πρόεδρε, γιατί πρέπει να ακουστούν μερικά πράγματα. Είναι σημαντικό να ακουστούν μερικά πράγματα.

Συγνώμη, αλλά θα έπρεπε να είναι και ο Υπουργός εδώ.

**ΖΕΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Είμαι εγώ εδώ, σας ακούω.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρία Αναγνωστοπούλου, εδώ είναι ο Υπουργός.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Τι να κάνουμε τώρα;

Κυρία Μακρή, όταν ερχόμαστε εδώ και λέτε ότι αυτό είναι κατάλοιπο, το άρθρο 16, κατάλοιπο μιας άλλης εποχής, δεν έχετε ιδέα.

**ΖΕΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** … *(Ομιλεί εκτός μικροφώνου)* … Είναι ιστορικά αληθινό αυτό που είπαμε.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Κυρία Αναγνωστοπούλου, έχουμε συμπληρώσει πέντε ώρες συνεδρίασης. Σας παρακαλώ, να ακουστούν και οι υπόλοιποι, σεβαστείτε τους συναδέλφους σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, τους σέβομαι.

Μέσα στα πανεπιστήμια μας, λοιπόν, η πανεπιστημιακή κοινότητα, φοιτητές, ακαδημαϊκό, διοικητικό, εργαστηριακό προσωπικό, επικαιροποιούν, κάθε φορά, αυτό το άρθρο 16 και αυτήν την παράδοση την επικαιροποιούν. Γι’ αυτό η λύσσα κατά του δημόσιου πανεπιστημίου, «άντρα ανομίας» και χίλια δύο.

Ζητούμενο, λοιπόν, τώρα είναι πως θα βελτιωθεί η δημόσια και δωρεάν ανώτατη παιδεία. Δεν είναι να ξεθεμελιώσουμε, αυτό το οποίο έχει κρατήσει αυτή την κοινωνία όρθια.

Μία τελευταία πρόταση καταθέτω και θα επανέλθω, στην επόμενη συνεδρίαση της Επιτροπής.

Ποιος σας είπε για μοντέλα, όπως το Κυπριακό, στο οποίο είχα τη μεγάλη τιμή να διδάξω στο Δημόσιο Πανεπιστήμιο Κύπρου; Για σκεφτείτε λίγο το παρελθόν της αποικιοκρατίας και τι σημαίνει για τέτοιες χώρες. Για σκεφτείτε το, που ερχόμαστε εδώ με διθυράμβους. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ευχαριστούμε την κυρία Αναγνωστοπούλου.

Πριν προχωρήσουμε στον επόμενο ομιλητή, που είναι ο κ. Αυλωνίτης, θα ήθελα, ακούγοντας τον κ. Στυλιανίδη και την κυρία Αναγνωστοπούλου και επειδή πραγματικά το νομοσχέδιο αφορά το Δημοκρίτειο Πανεπιστήμιο, να προσθέσουμε στη λίστα των φορέων, τον Πρόεδρο του Συλλόγου Φοιτητών του Δημοκριτείου και επίσης, τον Πανελλήνιο Σύλλογο Εργοθεραπευτών. Εντάξει;

Κλείνουμε τη λίστα των φορέων και δίνω το λόγο στον κύριο Αυλωνίτη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Την ΟΛΜΕ, κύριε Πρόεδρε; Υπάρχουν 15 άρθρα, που αφορούν την Πρωτοβάθμια και Δευτεροβάθμια εκπαίδευση, πέραν των άλλων.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Ακούστε, έχουμε συμπληρώσει τους 20, νομίζω φτάνουν.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ωραία, βάλτε και την ΟΛΜΕ. Τι πρόβλημα υπάρχει με την ΟΛΜΕ, επειδή πάει στα δικαστήρια; Επειδή την πάει το Υπουργείο στα δικαστήρια; Για να καταλάβω. Μέσα στο νομοσχέδιο, έχει άρθρα για την Πρωτοβάθμια και Δευτεροβάθμια…

**ΠΑΥΛΟΣ ΠΟΛΑΚΗΣ**: Κάντε 21 τους φορείς, κύριε Κέλλα, δεν τρέχει τίποτα, εντάξει και 21 να καλέσουμε, δεν θα πάθουμε τίποτα, ΟΛΜΕ είναι αυτή. Η ΟΛΜΕ είναι ιστορική ομοσπονδία….

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Η ΟΛΜΕ είναι και δεν διαφωνώ πουθενά…..

**ΠΑΥΛΟΣ ΠΟΛΑΚΗΣ:** …και καλύπτει 60.000 ανθρώπους

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Και άλλες ιστορικές ομοσπονδίες δεν μπορούμε να τις καλέσουμε όλες σε αυτό το νομοσχέδιο.

Σας παρακαλώ, να προχωρήσουμε. Κύριε Αυλωνίτη, έχετε το λόγο.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Η ΟΛΜΕ είναι άμεσα συνδεδεμένη με την εισαγωγή στα πανεπιστήμια, άμεσα συνδεδεμένη και έχει και άρθρα αναφοράς το νομοσχέδιο μέσα, που αφορούν τη Δευτεροβάθμια και την Πρωτοβάθμια και την Ειδική Αγωγή. Δεν είναι δυνατόν, να το αγνοείτε αυτό.

**ΠΑΥΛΟΣ ΠΟΛΑΚΗΣ:** Προσθέστε και την ΟΛΜΕ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Θα έρθει η ΟΛΜΕ, όταν θα έρθει ο νόμος για τα σχολεία στο άλλο νομοσχέδιο, θα έρθει η ΟΛΜΕ.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Όχι, τώρα πρέπει να έρθει.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Στην ανώτατη εκπαίδευση, η ΟΛΜΕ δεν έχει λόγο.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Έχει εδώ μέσα συγκεκριμένα άρθρα, που αφορούν τη δευτεροβάθμια και την πρωτοβάθμια εκπαίδευση.

Θέλετε να σας τα διαβάσω;

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Θα έρθει νομοσχέδιο άλλο, κυρία Τζούφη. Έχει τελειώσει το θέμα και έχουμε κλείσει με τους φορείς, να πάμε στον κύριο Αυλωνίτη, να προχωρήσουμε…

**ΠΑΥΛΟΣ ΠΟΛΑΚΗΣ:** Μην κάνετε τέτοια λάθη, κύριε Κέλλα, μην κάνετε τέτοια λάθη.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** … είναι άλλοι 10 ομιλητές.

Δεν κάνουμε κανένα λάθος, κύριε Πολάκη.

**ΠΑΥΛΟΣ ΠΟΛΑΚΗΣ:** Όχι, στην ονοματοδοσία, λέω.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κάνετε λάθος, ίσως γιατί την ΟΛΜΕ την πάει το Υπουργείο στα δικαστήρια.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Τα λάθη πληρώνονται και το ξέρετε καλύτερα εσείς από εμάς. Λοιπόν, συνεχίστε, κύριε Αυλωνίτη.

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, είναι μεγάλο λάθος σας, που δεν καλείτε την ΟΛΜΕ και θα το εισπράξετε, κάποια άλλη στιγμή.

Δεν είναι, αυτή τη στιγμή, ο κ. Υπουργός, στον οποίο ήθελα να απευθυνθώ. Υπουργός της Ελλάδας, ο κ. Πιερρακάκης, ο οποίος, αναφερόμενος στις απόψεις, που εκφράσαμε στην αρχή για την αντισυνταγματικότητα του νομοσχεδίου, είπε τις λέξεις, «ότι το Σύνταγμα, δεν είναι τοτέμ, δεν είναι ταμπού» και είπε επιπλέον ότι «δεν ξέρει νομικά, δεν έχει σπουδάσει νομικά και μιλάμε, στο δημοκρατικό μας πολίτευμα, η Επιτροπή αυτή προσδιορίζεται από το Σύνταγμα και από τον Κανονισμό της Βουλής και υπάρχει Βουλευτής και Υπουργός του Ελληνικού Κοινοβουλίου, που τόσο υποτιμητικά μιλάει για το Σύνταγμα;».

Έρχεται και ο κύριος Στυλιανίδης και λέει ότι σήμερα, θα ερμηνεύσουμε το πνεύμα, θα ψάξουμε το πνεύμα του Συντάγματος. Οποία θλίψη.

Γι’ αυτό και φωνάζαμε στην αρχή ότι πρέπει να το αποσύρετε, διότι εκτρέπεστε από την συνταγματική τάξη. Βεβαίως, λοιπόν, θα πω του κ. Πιερρακάκη, ότι το Σύνταγμα, είναι το τοτέμ, είναι ταμπού, είναι ο νόμος του κράτους, που πρέπει να θεωρείται Ευαγγέλιο και από εκει έλκουν τη δύναμή τους όλοι οι νόμοι. Από εκεί, έχουμε τη δύναμη μας, εμείς, που μιλάμε. Άρα, να μάθει λίγο τι ακριβώς σημαίνει το Σύνταγμα. Άκουσα την άποψη, ότι έχουν περάσει 50 χρόνια και αφού πέρασαν 50 χρόνια, θα πρέπει να το αλλάξουμε ή να χρησιμοποιήσουμε την πνευματώδη δυνατότητα μας και ικανότητα μας να ερμηνεύσουμε τη διάταξη αυτή.

Το άρθρο 16 το διάβασαν αυτολεξεί πάρα πολλοί συνάδελφοι, σε αυτή την Επιτροπή και καταλάβαμε, ακόμη και ο πιο αδαής, ότι μόνο με την ανάγνωση, με γραμματική ερμηνεία, προσδιορίζεται ότι η ανώτατη εκπαίδευση παρέχεται αποκλειστικά από ιδρύματα που αποτελούν Νομικά Πρόσωπα Δημοσίου Δικαίου.

Ακολουθεί ότι η σύσταση ανώτατων σχολών από ιδιώτες απαγορεύεται. Και μου λέτε εσείς ότι θα ερμηνεύσετε αυτή τη διάταξη, με το πνεύμα του Συντάγματος, με το πνεύμα των νόμων; Θα σας πω, όμως, εγώ κάτι άλλο, το οποίο αναζήτησα, διότι κρατάω αρχείο. Πριν περίπου επτά χρόνια, όταν συζητούνταν η Αναθεώρηση του Συντάγματος, κυκλοφόρησε ένα καινοτόμο Σύνταγμα για την Ελλάδα. Ξέρετε ποιοι το συνέταξαν; Ο Νίκος Αλιβιζάτος, ο Παναγής Βουρλούμης, ο Γεώργιος Γεραπετρίτης, ο Ιωάννης Κτιστάκης, ο Στέφανος Μάνος και ο Φίλιππος Σπυρόπουλος. Ακούστε, λοιπόν, τι έλεγαν στο άρθρο 14 του προτεινόμενου από αυτούς Συντάγματος.

Ο κ. Γεραπετρίτης, το ιερό τοτέμ της Ν.Δ. και της Κυβέρνησης: «Καθένας έχει δικαίωμα στην εκπαίδευση. Η υποχρεωτική εκπαίδευση μόνο παρέχεται δωρεάν». Στην παράγραφο 3 του άρθρου 14 καθένας έχει δικαίωμα να ιδρύει και να λειτουργεί ιδιωτικά εκπαιδευτήρια όλων των βαθμίδων, τηρώντας τους νόμους του κράτους. Η ακαδημαϊκή ελευθερία είναι απαραβίαστη. Τα πανεπιστήμια, δημόσια και ιδιωτικά, αυτοδιοικούνται, έλεγε ο κ. Γεραπετρίτης, ο πρώτος τη τάξει, πριν από λίγο καιρό, Υπουργός της Κυβέρνησής σας.

Επειδή ψάχνουμε να δούμε ποιες είναι οι προθέσεις σας, που εισάγετε αυτό το νομοσχέδιο. Δεν φτάνει μόνο αυτό. Προτείνει το κράτος να βρει ακίνητα και να τα δώσει δωρεάν στα ξένα πανεπιστήμια, που θα ιδρυθούν εδώ. Αυτή, λοιπόν, είναι η πραγματικότητα. Υποστηρίζει την άποψη η Κυβέρνηση ότι εδώ, στην προκείμενη περίπτωση, μπορεί να ισχύσει και το άρθρο 28 του Συντάγματος; Δηλαδή, βάζει δύο διατάξεις συνταγματικές, για εμάς οι οποίοι είμαστε νομικοί, σε αντίθεση. Οποία νομική ανακρίβεια και θλίψη !

Επιπλέον, ο κύριος Στυλιανίδης ανέφερε το εξής. Ότι στην ερμηνευτική δήλωση του άρθρου 28, υπάρχει διάταξη, που μπήκε, ουσιαστικά, εξαιτίας του γεγονότος ότι είχαμε γίνει πλήρες μέλος της Ε.Ε.. Η ερμηνευτική αυτή δήλωση λέει «το άρθρο 28 αποτελεί θεμέλιο για τη συμμετοχή της χώρας σας στις διαδικασίες της ευρωπαϊκής ολοκλήρωσης». Και να μην το έγραφε αυτό, το διεθνές δίκαιο προσδιορίζει πώς ακριβώς και τι συνέπειες έχει για την εσωτερική έννομη τάξη το διεθνές δίκαιο και οι συμβάσεις οι διεθνείς, στις οποίες εμείς έχουμε υπογράψει και συμμετέχουμε. Άρα, δεν καταλαβαίνω για ποιο λόγο το είπε.

Ένα άλλο πράγμα, το οποίο ισχυρίζεστε, είναι ότι η Ε.Ε. επιβάλλει η νομοθεσία μας ουσιαστικά να είναι παρόμοια ή εν πάση περιπτώσει να έχουν αλληλοσυσχέτιση και αμφίδρομη σχέση. Θα διαβάσω, για να δείτε ότι ούτε το δικαστήριο της Ε.Ε. ούτε κανένα άλλο νομοθέτημα δεν αναφέρει αυτό ούτε η απόφαση C 66 του 2008, που αναφέρθηκε ο κ. Στυλιανίδης, γιατί υπερισχύει η Χάρτα Θεμελιωδών Δικαιωμάτων της Ένωσης, που προβλέπει στο άρθρο 14, ας με διαψεύσει ο κ. Στυλιανίδης, ότι η ελευθερία ίδρυσης εκπαιδευτικών ιδρυμάτων ασκείται, σύμφωνα με τις εθνικές νομοθεσίες, που διέπουν την άσκησή της. Από πού, λοιπόν, προκύπτει ότι η Ελλάδα δεν ασκεί το δικαίωμά της να εκπαιδεύσει τους πολίτες της, σε όλες τις βαθμίδες, όπως αυτή θεωρεί και όπως αυτή θεσμοθετεί;

Ποτέ δεν υπήρξε κάτι τέτοιο και γι’ αυτό - το είπαν πολλοί συνάδελφοι - ποτέ δεν πήγαμε στο δικαστήριο, ποτέ δεν μας πήγε η Επιτροπή στο Δικαστήριο, όπως πήγε την Ουγγαρία. Αν διαβάσετε την απόφαση, κύριε Στυλιανίδη, υπάρχει δυνατότητα γι’ αυτό κέρδισε την υπόθεση αυτήν η Ευρωπαϊκή Επιτροπή. Εξαιτίας του γεγονότος ότι η εσωτερική έννομη τάξη της Ουγγαρίας το επέτρεπε. Εμείς, όμως, δεν το επιτρέπουμε. Έχουμε τη συνταγματική διάταξη του άρθρου 16, που την κάνετε κουρέλι, σήμερα, με τον πνευματώδη τρόπο, που θέλετε να ερμηνεύσετε το άρθρο 16. Το λέω, με πάσα ειλικρίνεια, με πάσα νομική γνώση - όση έχω - παρά το γεγονός ότι δεν είμαι συνταγματολόγος. Είδατε, όμως, τους συνταγματολόγους; Είδατε τον κ. Γεραπετρίτη; Είδατε τον κ. Αλιβιζάτο; Είδατε τον κ. Βενιζέλο; Όλοι αυτοί, σε όλες τις συνταγματικές αναθεωρήσεις, που είχαν γίνει, από το 1990 μέχρι το 2019, που έγινε η τελευταία μεταρρύθμιση, ουδέποτε αξιώθηκαν να πουν κάτω, στην Ολομέλεια της Βουλής για το άρθρο 16, ότι εννοούσε ότι πνευματωδώς εμείς μπορούμε να ερμηνεύσουμε ότι μπορεί να έρθουν παραρτήματα ξένων πανεπιστημίων, στην Ελλάδα.

Αυτό που, εν τέλει, θέλω να πω στον κύριο Πιερρακάκη, ο οποίος δεν ξέρει νομικά, είναι ότι το Σύνταγμα είναι τοτέμ και ταμπού και όλες του οι διατάξεις και αυτές οι διατάξεις ισχύουν, μόνο στην περίπτωση κατά την οποίαν, η Βουλή η Αναθεωρητική αποδεχθεί τις διατάξεις της προτείνουσας Βουλής και αναθεωρήσει το Σύνταγμα. Αλλιώς, δεν έχει λόγο να μιλάει ένας βουλευτής του Ελληνικού Κοινοβουλίου και ένας Υπουργός μιας Κυβέρνησης, ότι εμείς εδώ, που ζητάμε να μη γίνει εκτροπή, θεωρούμε το Σύνταγμα ως τοτέμ και ως ταμπού. Ντροπή είναι.

**ΕΥΡΥΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Ευχαριστώ πολύ, κύριε συνάδελφε. Δεν θα αναλύσω, γιατί έχετε άδικο, θα σας παραπέμψω στα πρακτικά της Αναθεωρητικής Βουλής, το 2001, να δείτε τι λέγανε οι δικοί σας συνάδελφοι και της δικής σας παράταξης, όταν ψηφίστηκε η σχετική ερμηνευτική δήλωση.

Ο κ. Πολάκης έχει το λόγο.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Στυλιανίδη. Ούτε εσείς λέγατε τα ίδια, στο πανσπουδαστικό του 1990, με αυτά, που λέτε, σήμερα.

Αυτό, με το οποίο θέλω να ξεκινήσω, είναι ότι είναι πραγματικά θλιβερό να βλέπεις ανθρώπους, που, υποτίθεται, υπηρέτησαν τον χώρο του ΠΑΣΟΚ, να έχουν αναλάβει σήμερα εργολαβία το πέρασμα της νεοφιλελεύθερης εμμονής των ΔΑΠΙΤΩΝ της δεκαετίας του ‘80 και του ’90, σε σχέση με τα ιδιωτικά πανεπιστήμια. Είναι πραγματικά θλιβερό να βλέπεις και τον κύριο Πιερρακάκη και τον κ. Γεραπετρίτη και τον κ. Αλιβιζάτο παραέξω, που σιγοντάρει, να προσπαθούν να μας πείσουν ότι είμαστε ελέφαντες αυτοί, που βλέπουμε μια κατάφωρη συνταγματική παραβίαση του άρθρου 16, διαμέσου της τεθλασμένης των διακρατικών συμφωνιών του άρθρου 27. Μια νομικίστικη εξήγηση, η οποία καλύπτει την ουσία αυτού, που θέλετε να κάνετε.

Κοιτάξτε. Το κοινωνικό συμβόλαιο της περιόδου, μετά τον πόλεμο της ελληνικής κοινωνίας, σιγά -σιγά συγκροτήθηκε και στη βάση της κοινωνικής κινητικότητας. Οι ανάγκες μιας Ελλάδας, που έβγαινε από την καταστροφή, χρειαζόταν ένα επιστημονικό και τεχνικό δυναμικό, που έπρεπε να παραχθεί, από την ανώτατη εκπαίδευση, για να αναπαράγει και το σύστημα και για να στελεχώσει και όλες τις δομές και υπηρεσίες του κράτους και όλους τους κοινωνικούς και επαγγελματικούς χώρους, με ένα δυναμικό, το οποίο θα μπορούσε να λειτουργήσει και να υλοποιήσει την ανάπτυξη της ελληνικής κοινωνίας.

Γι’ αυτόν το λόγο, υπήρξε ο πιο αντικειμενικός θεσμός - δεν υπάρχει άλλος στην ελληνική κοινωνία - που ήταν οι εισιτήριες, οι πανελλήνιες, οι πανελλαδικές εξετάσεις, οι οποίες, παρά τα εμπόδια, που έμπαιναν πριν, με την ανάγκη των φροντιστηρίων, το ένα, το άλλο κτλ., επέτρεπαν σε παιδιά από φτωχά λαϊκά στρώματα, να μπουν σε σχολές, οι οποίες προσέφεραν μια άλλη επιστημονική και επαγγελματική εξέλιξη.

Σε αυτή τη σύγκριση, κύριε Στυλιανίδη, με πάρα πολλούς γόνους της αστικής μας τάξης ή των ανώτερων μεσαίων στρωμάτων, υπήρξε μια συντριπτική, πολλές φορές, ανωτερότητα ανθρώπων, που ήρθαν από πιο κάτω. Και επειδή είμαστε η ίδια φουρνιά, ξέρετε, εκείνη την περίοδο, δεν λέω ότι έμπαιναν μόνο φτωχοί στις καλές σχολές, έμπαιναν, όμως και αρκετοί φτωχοί, έμπαιναν και αρκετά παιδιά από αγροτικές, από εργατικές, από λαϊκές οικογένειες και δεν έμπαιναν πάρα πολλοί εκλεκτοί γόνοι μεσοαστών ή και αστικής τάξης του καθεστώτος.

Τότε, το λύνατε με έναν άλλο τρόπο, με αυτή την ελεεινή ιστορία των μαζικών μεταγραφών, που και το ΠΑΣΟΚ τη μεγιστοποίησε, αλλά επειδή σε πολλές σχολές υπήρχε ένας σκληρός έλεγχος του συστήματος και από το χώρο της συντηρητικής παράταξης, οδηγηθήκαμε σε κάποια όργια. Δηλαδή, δεν είναι δυνατόν ο σημερινός Καθηγητής Γυναικολογίας, στο Πανεπιστήμιο Αθηνών, να έχει έρθει με μεταγραφή από πανεπιστήμιο του εξωτερικού, λόγω κακοήθους μελανώματος, σπάζοντας και όλα τα ρεκόρ της επιβίωσης μέχρι σήμερα. Και δεν είναι ο μόνος είναι πολλοί τέτοιοι. Μπορούμε να αναφέρουμε δεκάδες ονόματα διαφόρων κυρίων και κυριών καθηγητάδων που στελεχώνουν αυτή τη στιγμή Ελληνικά Πανεπιστήμια ή άλλους χώρους, οι οποίοι έτσι αποκατέστησαν τη δικιά τους σταθερότητα. Αυτό που κάνετε σήμερα, έτσι, μπορέσατε να αναπαράξετε και το σύστημα των προηγούμενων δεκαετιών.

Αυτό που κάνετε σήμερα με τα ιδιωτικά πανεπιστήμια - τα ιδιωτικά - αφήστε τα μη κρατικά, μη κερδοσκοπικά και λοιπές μπούρδες, αφήστε τις ιστορίες περί totem, κύριε Πιερρακάκη, γιατί δεν είστε ο μεγάλος Manitou, που θα αναμορφώσει το σύστημα εκπαίδευσης, αλλά είστε ένας υπηρέτης των ιδεοληψιών του νεοφιλελευθερισμού και δύο συγκεκριμένων πραγμάτων.

Πρώτον, ιδρύετε ιδιωτικά πανεπιστήμια, για να ελέγξετε, ως εκεί που δεν πάει άλλο, την κοινωνική κινητικότητα. Δεν θα έχουν ανάγκη οι γόνοι συγκεκριμένων οικογενειών και ανώτερων ή μεσαίων της αστικής τάξης στρωμάτων να πάνε στη διαδικασία του να φύγουν δύο χρόνια έξω σε πληρωμένα πανεπιστήμια και να έρθουν, με διάφορους τρόπους, για μεταγραφή στο δημόσιο πανεπιστήμιο. Θα πάνε από την αρχή στο ιδιωτικό και με τα ποσά και μετά θα έρθουν να πουν ότι αυτό είναι το πτυχίο μου. Έτσι είναι. Είμαι αντίστοιχος με σένα, που ίδρωσες, για να μπεις. Αλλά, ξέρετε, αυτό ενέχει ένα τεράστιο κίνδυνο και τεράστιο κίνδυνο, κύριε Πιερρακάκη.

Σας είπα και έξω πριν ότι στην Ιατρική της Κύπρου δεν πάνε οι Κύπριοι. Εδώ έρχονται. Εδώ έρχονται. Θα ήθελα πολύ να σας χειρουργήσει - χτύπα ξύλο, αν πάθετε κάτι - ένας απόφοιτος αυτής της σχολής ! Να δούμε τι θα γίνει μετά. Και ποιος θα κάτσει πάνω στο totem. Έτσι;

Ένα είναι, λοιπόν, ότι θέλετε να ελέγξετε την κοινωνική κινητικότητα, δεν θέλετε παιδιά από χαμηλά και φτωχά λαϊκά στρώματα να μπορούν, με τον ίδιο τρόπο, με τις δυσκολίες, που υπήρχαν μέχρι τώρα, να φτάσουν εκεί, που μπορούν να φτάσουν. Θέλετε αυτές οι θέσεις να καλυφθούν, εκ των προτέρων, από τους εκλεκτούς και τους γόνους του συστήματος. Αν προκληθώ, μπορώ να αρχίσω να λέω πάρα πολλά τέτοια ονόματα για το πόσο ψευδεπίγραφη είναι η αριστεία πάρα πολλών, που μας ποζάρουν τίτλους και μεταπτυχιακά και δε συμμαζεύεται και πτυχία.

Γιατί ξέρετε κάτι; Εγώ είμαι και για ένα άλλο πράγμα περήφανος. Ίσως, είμαι ο μόνος Υπουργός, που πέρασε από αυτό το γκουβέρνο, που δεν έκανε μεταγραφή στο παιδί του από Πανεπιστήμιο είτε της αλλοδαπής είτε του του ελληνικού χώρου, στο Πανεπιστήμιο Αθηνών. Έχετε Υπουργό της Κυβερνήσεως, όχι έναν, που έφερε την κόρη του από τη Νομική, που είχε μπει στη Νομική εδώ, γιατί έπρεπε να γράφει το πτυχίο «Αθήνα». Είναι πολλά, μην πιάσω αυτό το πράγμα.

Το δεύτερο είναι το εξής ότι υπάρχει συγκεκριμένο deal. Deal με συγκεκριμένους σχολάρχες, γιατί αυτό θα γίνει, θα βαφτίσετε, ως μη κρατικά, μη κερδοσκοπικά, καθαρά ιδιωτικά κάποια από τα ΙΕΚ, στα οποία σπρώξατε άφθονη πελατεία, με δύο κινήσεις. Η πρώτη κίνηση ήταν η κατάργηση το μεταλυκειακών προγραμμάτων σπουδών, που είχε ιδρύσει ο κ. Γαβρόγλου από την κυρία Κεραμέως, για να μην υπάρχει η δυνατότητα να πάνε κάποια παιδιά να εκπαιδευτούν εκεί και να βρουν επαγγελματική διέξοδο, αλλά να στραφούν ξανά προς τα ιδιωτικά ΙΕΚ και τα Κολέγια.

Το δεύτερο, με την Ειδική Βάση Εισαγωγής, που πετώντας 20.000 κόσμο εκτός, τους στέλνει εκεί. Αυτό είναι το ένα deal με κάποιους από αυτούς και το δεύτερο, ναι, είναι με το CVC fund, εκεί που δούλευε η κόρη του Πρωθυπουργού, μέχρι πρόσφατα, το οποίο έχει αγοράσει το μισό ιδιωτικό - παραπάνω τα δύο τρίτα του ιδιωτικού τομέα υγείας, στην Ελλάδα και το οποίο έχει σαφή συνεργασία με το Πανεπιστήμιο από την Κύπρο, για να ανοίξει παράρτημα και μάλιστα διαφημίζει ότι θα εγκατασταθεί και στο Ελληνικό.

Και αυτό θα αποτύχει, για άλλους λόγους, γιατί οι ιδιώτες δεν εκπαιδεύουν, κρατάνε τη γνώση για τον εαυτό τους, για να κονομάνε.

Η εκπαίδευση ήταν, είναι και θα παραμείνει δημόσια. Ξέρω ότι έχετε ένα πολύ μεγάλο πράγμα μέσα σας, εσείς το αποκτήσατε, τα τελευταία χρόνια, μετά τη μεταγραφή σας στη Νέα Δημοκρατία, ότι θέλετε να τελειώνετε, με την ιδεολογική ηγεμονία της Αριστεράς στα πανεπιστήμια. Γι’ αυτόν το λόγο και ο πρώτος νόμος, που καταθέσατε, στην προηγούμενη κυβερνητική θητεία, ήταν ο νόμος για την κατάργηση του ασύλου, μετά ήταν ο νόμος για την πανεπιστημιακή αστυνομία, που ακυρώθηκε, πρακτικά, μετά και τις αντιδράσεις. Χρησιμοποιείτε τις διατάξεις για το άσυλο, όπως και τώρα, για να το καταργήσετε, όπως στη Θεσσαλονίκη, που καλούν κάποιοι πρυτάνεις και κάποιοι κοσμήτορες και τώρα νομίζετε ότι ολοκληρώνετε την αποστολή σας με το να ιδρύσετε τα ιδιωτικά πανεπιστήμια.

Δεν θα τα καταφέρετε. Ακόμα και να το ψηφίσετε, θα πέσει και στα δικαστήρια, θα πέσει από την πάλη των ανθρώπων και βασικά θα πέσει από την πάλη και τον αγώνα αυτών, που πραγματικά, με την αξιοσύνη του μυαλού τους και με τον κόπο τους, καταφέρνουν να μπουν στα δημόσια πανεπιστήμια. Είναι η καρδιά, η πηγή και ο ανθός της ελληνικής νεολαίας και όχι οι δήθεν, οι σπρωχνόμενοι, οι γόνοι, οι μέτριοι, οι κατ’ επίφασιν ψευτοάριστοι, που προσπαθείτε, με αυτό το νομοσχέδιο, να τους «κάτσετε στο κεφάλι» της επόμενης γενιάς. Όπως και αυτοί, που ήρθαν, ως μεταγραφέντες και έγιναν καθηγητές στη δικιά μας γενιά, δεν αξίζουν μια «τρίχα από τα παπούτσια μας», στην πραγματική Ιατρική, στη δική μας γενιά, έτσι θα είναι και όλοι αυτοί, που προσπαθείτε να φέρετε στον αφρό, με τα ιδιωτικά πανεπιστήμια στην επόμενη.

Ήμουν σκληρός, αλλά στην Ολομέλεια θα είμαι πιο σκληρός και με ονόματα και διευθύνσεις. Ευχαριστώ πάρα πολύ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Μου φέρατε αναμνήσεις στο μυαλό. Εγώ θέλω να σας θυμίσω ότι τις μεταγραφές τις κατήργησα εγώ, επί υπουργίας μου, μαζί με την αείμνηστη Μαριέττα Γιαννάκου, έτσι για την αποκατάσταση της αλήθειας και της δικαιοσύνης. Εμείς καταργήσαμε τις μεταγραφές και στο εσωτερικό και στο εξωτερικό.

**ΠΑΥΛΟΣ ΠΟΛΑΚΗΣ:** Ο νόμος για τις μεταγραφές του κ. Γαβρόγλου και της κυρίας Τζούφη ήταν ο καλύτερος, που υπήρξε και τον έχετε υπονομεύσει τώρα, τα χρόνια που είσαστε Κυβέρνηση, με διάφορες «διαταξούλες», που έχουν επιτρέψει και τη μεταγραφή της κόρης του Υπουργού σας, που είπα πριν. Εντάξει, μη με προκαλείτε, παρακαλώ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Το λόγο έχει η κυρία Τζάκρη.

**ΘΕΟΔΩΡΑ ΤΖΑΚΡΗ:** Κύριε Υπουργέ, η αντισυνταγματικότητα του παρόντος νομοσχεδίου είναι θα τολμήσω να πω ιστορικό περιστατικό συνταγματικής παράβασης, που όμοιό του δεν έχει γνωρίσει ξανά η σύγχρονη ιστορία της Ελλάδας, γι’ αυτό μας βλέπετε και επιμένουμε τόσο πολύ. Όπως είπε, προηγουμένως, ο κ. Πολάκης θα επανέλθουμε, όπως αντιλαμβάνεστε, για το θέμα αυτό στην Ολομέλεια, θεωρήστε δεδομένο ότι θα καταθέσουμε ένσταση αντισυνταγματικότητας και θα κάνουμε το αυτονόητο, για να αποδείξουμε στην ελληνική κοινωνία ότι το νομοσχέδιο αυτό, ακόμη και ψηφισμένος νόμος του ελληνικού κράτους, θα είναι ανίσχυρο, ως καταφανέστατα αντισυνταγματικός.

Κοιτάξτε, όλη αυτή η απροκάλυπτη παραβίαση του Συντάγματος με νομικισμούς, παρερμηνείες και παραναγνώσεις του σαφέστατου γράμματος του Συντάγματος, στο άρθρο 16, είναι και κάτι άλλο, είναι μια ακόμη απόδειξη της κρίσης, που διέρχεται το κράτος δικαίου, στη χώρα μας, στη διακυβέρνηση του κ. Μητσοτάκη. Αυτή η αναφορά στη δήθεν ενίσχυση της δημόσιας εκπαίδευσης είναι ψευδεπίγραφη και γίνεται, μόνο και μόνο, για να αντισταθμίσει τις εντυπώσεις, που δημιούργησε αυτή η κραυγαλέα αντισυνταγματικότητα. Δεν υπάρχει καμία ενίσχυση και καμία απολύτως υποστήριξη της ανώτατης εκπαίδευσης.

Αντιθέτως, υπάρχει συστηματική υπονόμευσή της και με το παρόν νομοσχέδιο, όπως υποστηρίζει σύσσωμη η πανεπιστημιακή κοινότητα. Συγκεκριμένα, η πανεπιστημιακή κοινότητα λέει τα εξής απλά, συγχρόνως, όμως, εντυπωσιακά και σαφή.

Πρώτον, ποια είναι η σχέση εκπαιδευτικού προσωπικού και φοιτητών, δηλαδή, σε πόσους φοιτητές αντιστοιχεί ένα μέλος ΔΕΠ, άλλος ένας δάσκαλος τους;

Ακούστε, λοιπόν, ποια η αναλογία, στα προηγμένα κράτη της Ευρώπης και της Αμερικής, την οποία, μάλιστα, επικαλείστε και εσείς. Είναι ένας καθηγητής, ανά δεκατρείς μαθητές, στα κράτη της Ευρωπαϊκής Ένωσης, στη γειτονική μας μάλιστα Βουλγαρία, αυτή η αναλογία είναι έτι χαμηλότερη και είναι 1 προς 11, ενώ η αναλογία καθηγητών - φοιτητών στη χώρα μας είναι 1 προς 47 σύμφωνα με ακριβή στοιχεία.

Τι δείχνουν όλα αυτά; Ότι η υποστελέχωση του ελληνικού πανεπιστημίου, τα τελευταία πέντε χρόνια, οδηγεί στην κατάρρευσή του, διότι δεν προσλαμβάνετε κανέναν και όλο τούτο φαίνεται να είναι εσκεμμένο, για να πριμοδοτηθεί το ιδιωτικό πανεπιστήμιο, το πανεπιστήμιο ΙΕΚ, όπως θα σας πω, στη συνέχεια.

Δεύτερον, ποια είναι η αναλογία, μεταξύ διοικητικού προσωπικού των πανεπιστημίων στην Ελλάδα και φοιτητών;

Εδώ η αναλογία είναι έτι δυσμενέστερη, κύριε Υπουργέ και αυτή η υποστελέχωση η οποία είναι κραυγαλέα, οδηγεί στην καταβαράθρωση του ελληνικού πανεπιστημίου και στην αδυναμία υποστήριξης του όποιου ακαδημαϊκού έργου.

Να σημειωθεί, επίσης, ότι τα ανωτέρω δύο στοιχεία - και δεν τα ανέφερα έτσι τυχαία - τα οποία δεν εξαρτώνται από αποφάσεις του αυτοδιοίκητου του πανεπιστημίου, αλλά αποτελούν αποφασιστική αρμοδιότητα του Υπουργείου Παιδείας, δική σας, δηλαδή, τι σημαίνει; Ότι τα τελευταία 5 χρόνια, το Υπουργείο Παιδείας δεν προσλαμβάνει και αυτό έχει, ως αποτέλεσμα, να δημιουργείται η πλασματική εντύπωση ότι το ελληνικό δημόσιο πανεπιστήμιο δεν πάει καλά, σύμφωνα με τις διεθνείς κατατάξεις, γιατί στις διεθνείς κατατάξεις αυτές οι ανωτέρω δύο κρίσιμες αναλογίες είναι οι πιο σημαντικές παράμετροι για τη διεθνή κατάταξη των πανεπιστημίων.

Άρα, η υποχρηματοδότηση, κύριε Υπουργέ, δεν κάνει κακό μόνο στη λειτουργία του πανεπιστημίου, αλλά πλήττει και τη διεθνή του εικόνα και τη διεθνή του θέση, προφανώς, υπέρ του ιδιωτικού πανεπιστημίου, που φέρνετε. Με αυτόν τον τρόπο, νοθεύετε και τον ανταγωνισμό, που θα ήταν απαραίτητος, μεταξύ δημοσίου και ιδιωτικού πανεπιστημίου, με αποτέλεσμα να μη λειτουργεί ούτε το επιχείρημα, μεταξύ υγιούς και αποτελεσματικού ανταγωνισμού, μεταξύ αυτών.

Πάμε, λοιπόν, στη σκληρή πραγματικότητα. Επειδή επαίρεστε ότι θα δώσετε πολλά χρήματα στο δημόσιο πανεπιστήμιο, θα σας θυμίσω ότι είμαστε στις τελευταίες θέσεις στην Ευρώπη στις φοιτητικές εστίες και στα ποιοτικά και στα ποσοτικά στοιχεία, ότι είμαστε στις τελευταίες χώρες του προηγμένου δυτικού κόσμου σε ό,τι αφορά στις δαπάνες στην έρευνα και ότι είμαστε στις τελευταίες θέσεις της Ευρώπης, στην οικοδόμηση δικτύων συνεργασίας του πανεπιστημίου και της αγοράς εργασίας, με αποτέλεσμα, σε συνδυασμό με τους χαμηλούς μισθούς, να έχουμε το μεγαλύτερο brain drain, σε σχέση με τον πληθυσμό μας, σε όλη την Ευρώπη.

Ακούστε, κύριε Υπουργέ, δεν μπορούμε να μιλάμε για διασύνδεση του δημοσίου πανεπιστημίου με την αγορά εργασίας και γενικά του πανεπιστημίου, με την αγορά εργασίας, αν δεν πολλαπλασιάσετε τα κονδύλια για την έρευνα.

Επίσης, δεν μπορούμε να μιλάμε για τη δημιουργία καλών ιδεών, που μπορούν να οδηγήσουν στη δημιουργία επιχειρήσεων, εάν δεν πολλαπλασιάσετε τα κονδύλια για την έρευνα.

Ιδίως τώρα δε, για τα Περιφερειακά Πανεπιστήμιά μας, στο Αιγαίο και στη Θράκη, έχω μια τελευταία παρατήρηση να κάνω. Τα Περιφερειακά μας Πανεπιστήμια δεν παράγουν μόνο ακαδημαϊκό έργο, αλλά έχουν και προφανή εθνική αποστολή, κύριε Στυλιανίδη. Αυτή την ειδική αποστολή υπονομεύει το ιδιωτικό πανεπιστήμιο. Ο καθηγητής, που θα πάρει στην Πλατεία Συντάγματος διπλάσιο μισθό από αυτόν του καθηγητή του δημοσίου πανεπιστημίου, θα φύγει, κύριε Στυλιανίδη, από το Δημοκρίτειο Πανεπιστήμιο Θράκης και θα έρθει εδώ, στα ιδιωτικά πανεπιστήμια, που θα γίνουν στην Πλατεία Συντάγματος, όπου θα μαζευτούν όλα, για να υποδεχτεί τον μαθητή, με βάση εισαγωγής το 8 και όχι το 18, που είναι ο μέσος όρος εισαγωγής στις σχολές υψηλής ζήτησης.

Θα μαζευτούν, λοιπόν, στα ιδιωτικά πανεπιστήμια, που φτιάχνετε, μαθητές με το 8 και όχι με το 18, γιατί καταστρατηγείται η αρχή της αξιοκρατίας, που εγγυώνται οι πανελλαδικές εξετάσεις.

Πώς το κάνετε αυτό; Ανοίγετε, κατ’ αρχάς, το παράθυρο σε όσους μαθητές οι γονείς τους έχουν αρκετά χρήματα να παρελάσουν από ένα ακριβό ιδιωτικό σχολείο, να πάρουν χωρίς τη δοκιμασία των πανελλαδικών εξετάσεων ένα Baccalaureate και να εισέρχονται, χωρίς εξετάσεις, στα ιδιωτικά πανεπιστήμια.

Τόσα χρόνια, κυβερνήσατε στο παρελθόν και δεν τολμήσατε να φέρετε τη δυνατότητα εισαγωγής στο ελληνικό πανεπιστήμιο με baccalaureate.

Για ποιο λόγο υπάρχουν οι πανελλαδικές εξετάσεις, στις οποίες, σήμερα, συμμετέχει η συντριπτική πλειοψηφία των μαθητών των ιδιωτικών σχολείων και εσείς τώρα τους δείχνετε το δρόμο της πλήρους αποφυγής των πανελλαδικών εξετάσεων;

Αν αυτός δεν είναι ταξικός διαχωρισμός, τότε τι είναι;

Άρα, λοιπόν, μιλάμε για ένα νομοσχέδιο σκληρά ταξικό, ένα νομοσχέδιο, που θεμελιώνει, ακόμη και στην ανώτατη παιδεία, κερδοσκοπικές λογικές και εμπεδώνει στους νέους μας το αίσθημα ανισότητας, στην ίδια τους τη χώρα, στο ξεκίνημα, μάλιστα, της ζωής τους. Γι’ αυτό είμαστε αντίθετοι και θα παραμείνουμε αντίθετοι στο νομοσχέδιο αυτό. Και επειδή δεν δέχεται καμία πλειοψηφία, για να αναθεωρήσετε το Σύνταγμα, στο μέλλον, θα δώσουμε τη μάχη στο Κοινοβούλιο, για να καταλάβουν όλες οι Ελληνίδες και όλοι οι Έλληνες, για ποιο λόγο προσπαθείτε τώρα να δημιουργήσετε μη αναστρέψιμα τετελεσμένα.

Σας ευχαριστώ πολύ, κύριε Πρόεδρε.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Το λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε. Νομίζω, ότι η Κυβέρνηση έχει καταντήσει Serial killer του Συντάγματος. Και επειδή μαθαίνω, ότι οι αδερφοί Κοέν έχουν ξαναενωθεί και θέλουν να κάνουν, για πρώτη φορά, έργο τρόμου, θα ήταν ένας ωραίος τίτλος  «Serial killers Συντάγματος» και θα πρότεινα και τον Στίβεν Κινγκ να κάνει και το σενάριο.

Λέει το Σύνταγμα ότι πρέπει να ψηφίζουμε όλοι μαζί, την ίδια στιγμή. Δεν πειράζει, έρχεται η κυρία Κεραμέως, λέει ότι μπορεί να ψηφίσουμε και 20 μέρες και 25 μέρες πριν, δεν πειράζει το Σύνταγμα. Λέει το Σύνταγμα, αυτοδιοίκητο το πανεπιστήμιο, δεν πειράζει, έρχεται ο κ. Πιερρακάκης και λέει ότι θα κάνετε τις εξετάσεις, με αυτόν τον τρόπο. Προφανώς, αυτό είναι εναντίον του αυτοδιοίκητου του πανεπιστημίου. Πάει και εκεί το Σύνταγμα. Και τώρα έχουμε ένα Σύνταγμα, που ουσιαστικά καταρρέει, με την απόφαση της Κυβέρνησης της Ν.Δ..

Και γιατί δίνουμε τόσο μεγάλη έμφαση στο Σύνταγμα; Εκτός από τους προφανείς λόγους, ότι είναι ένα σημαντικό κομμάτι της ζωής μας, της πολιτικής ζωής, τους κανόνες του παιχνιδιού, είναι ότι όλοι ξέρουμε και όλα αυτά, που μας είπε ο κ. Πιερρακάκης για τους κανόνες, τους ρυθμιστικούς κανόνες, που θέλει να φέρει, ότι οι κανόνες είναι εδώ σήμερα, αύριο δεν είναι, με έναν νόμο τους αλλάζει και ξέρουμε ότι όλες οι νεοφιλελεύθερες κυβερνήσεις έτσι δουλεύουν, δουλεύουν με τακτική σαλαμιού. Οπότε, ό,τι και ρυθμίσεις μας πείτε τώρα, κύριε Πιερρακάκη, ξέρουμε, ότι σε δύο μήνες, σε 6 μήνες, σε 8 μήνες, σε ένα χρόνο, μπορούν να αλλάξουν.

Κάτι άλλο μου έκανε εντύπωση στην εισήγηση του κ. Πιερρακάκη. Ουσιαστικά, δεν μας είπε τίποτα για το πως καταλαβαίνει το πανεπιστήμιο, γιατί είναι σημαντικό το πώς πρέπει να κοιτάξουμε το πανεπιστήμιο. Φέρνει ένα ολόκληρο νομοσχέδιο, με 100 και βάλε άρθρα, χωρίς να το πει. Είπε δύο πράγματα. Το πρώτο πράγμα, που είπε, είναι ότι πρέπει η Ελλάδα στη Νοτιοανατολική Ευρώπη να είναι ένα κέντρο εκπαίδευσης και να έρχεται πολύς κόσμος εκεί.

Ο κ. Στυλιανίδης το πήγε πολύ περισσότερο, μας είπε για το παράδειγμα του Λονδίνου και πόσα λεφτά έχουν βγάλει, έδειξε πόσο σημαντικοί είναι οι πάροχοι, η αγορά, οι λέξεις. Και επειδή είπατε, κύριε Στυλιανίδη, για το Λονδίνο, να σας διαβάσω τέσσερα Πανεπιστήμια του Λονδίνου, που είναι ιδιωτικά; Regent's University London, University of Law, Crown University of USA, Richmond American University, αυτά είναι 4 από τα 8 ιδιωτικά πανεπιστήμια της Βρετανίας. Έχετε ακούσει, έστω και ένα, από αυτά; Εγώ, που είμαι καθηγητής, από το 1990 και έχω γράψει εκατοντάδες επιστολές, συστατικές επιστολές, δεν τα ξέρω, δεν έχω γράψει ούτε μία επιστολή. Αλλά μη μας λέτε, ότι γι’ αυτόν το λόγο το Λονδίνο πάει καλά, γιατί δεν έχει καμία σχέση. Τα 8 ιδιωτικά πανεπιστήμια της Βρετανίας δεν τα ξέρει κανένας, εσείς δεν τα ξέρετε, εγώ δεν τα ξέρω, δεν ξέρετε κάποιον, που έχει στείλει το παιδί του σε αυτά τα πανεπιστήμια.

Το δεύτερο, για το οποίο πρέπει να είμαστε περήφανοι για το νομοσχέδιο, όπως μας είπε ο κ. Πειρρακάκης, είναι ότι δεν θα μας βοηθήσει ο προστατευτισμός. Ο προστατευτισμός δεν είναι ωραίο πράγμα και πρέπει να ξεφύγουμε. Επειδή, κ. Πιερρακάκη, όπως σας είπαν και άλλοι, έχετε δαγκώσει τη λαμαρίνα του νεοφιλελευθερισμού, θα έχετε, προφανώς, διαβάσει τον Άνταμ Σμιθ, ο οποίος στο βιβλίο «Ο πλούτος των εθνών», που διαβάζετε, φαντάζομαι το άλλο βιβλίο «Οι νεοφιλελεύθεροι», που είναι η θεωρία των συναισθημάτων, που έχει πολύ μεγάλη σημασία, το έχετε αφήσει στην πάντα. Λέει ότι δεν βασιζόμαστε στην καλοσύνη του χασάπη και του μανάβη για καλό κρέας και καλά λαχανικά, αλλά στην ιδιοτέλεια του, αφού θέλει να έχει κέρδος και μέσα από αυτό το κέρδος, θα έχουμε καλό κρέας και καλά λαχανικά. Άρα, γιατί τα ιδιωτικά πανεπιστήμια, που θέλετε εσείς, που λέτε ότι είναι μη κερδοσκοπικά, θα δουλέψουν υπέρ του ανταγωνισμού και δεν θα έχουμε προστασία, αφού λέτε ότι δεν είναι για το κέρδος; Άρα, γιατί αυτό βοηθάει τον ανταγωνισμό, αφού η δικιά σας θεωρία λέει ότι το κέρδος είναι το μέσο, για να έχουμε ανταγωνισμό;

Ο κ. Πιερρακάκης δεν έχει κανένα όραμα για το πανεπιστήμιο. Η Κυβέρνηση δεν έχει κανένα όραμα για το πανεπιστήμιο, δεν έχει ένα όραμα για ένα πανεπιστήμιο, που είναι μια κοινότητα, μια κοινότητα πανεπιστημιακών, φοιτητών, που αποφασίζουν και συζητάνε, για το ποια έρευνα πρέπει να γίνει, μια έρευνα, για την οποία δεν μπορεί να αποφασίζουν ιδιώτες. Παρ’ όλα τα λάθη και τις καταστροφές, που έχουν γίνει στα αμερικανικά και βρετανικά πανεπιστήμια, όταν έχει μπει το χρήμα μέσα στο πανεπιστήμιο, είναι πανεπιστήμιο, γιατί είναι μια κοινότητα και έχουν μια κρίσιμη μάζα.

Σήμερα το πρωί, ένας Υπουργός της Ν.Δ. μου είπε ότι παρόλο, που δεν ήταν οικονομολόγος, πήρε κάποια από τα μαθήματα μου, που δίδασκα στην ΑΣΟΕΕ, οικονομικά, και του άρεσαν κιόλας. Θα του έλεγα αυτού του Υπουργού, ο οποίος δεν ήταν σε τμήμα οικονομικής επιστήμης, αλλά παρακολούθησε μαθήματα οικονομικής επιστήμης, ότι και αυτό είναι το πανεπιστήμιο και γι’ αυτό χρειάζεται μια κρίσιμη μάζα, να μπορεί ο φοιτητής της βιολογίας να πάει σε έναν πολύ καλό καθηγητή της φυσικής, ένας φοιτητής δημόσιας οικονομικής διοίκησης να πάει σε έναν οικονομολόγο. Να έχει μια κρίσιμη μάζα. Εγώ δεν ήμουν υπέρ ούτε στα ιδιωτικά πανεπιστήμια στην υγεία, γιατί εγώ θέλω ο γιατρός να έχει παρακολουθήσει και έναν βιολόγο και, γιατί όχι, έναν ιστορικό, έναν φιλόσοφο. Αυτό είναι το πανεπιστήμιο, ως μία κοινότητα, που έχει ένα οικουμενικό εγχείρημα υπέρ της παιδείας.

Εάν το άγχος σας ήταν όλα αυτά, που είπατε για τους φοιτητές, που είναι εξόριστοι, είπατε κι εσείς τους αριθμούς, κ. Στυλιανίδη, δεν απαντήσατε και στο ερώτημα, που μπήκε και στον κ. Πιερρακάκη, πόσοι είναι προπτυχιακοί από αυτούς τους αριθμούς, γιατί αυτό το νομοσχέδιο απαντάει για τους προπτυχιακούς φοιτητές και σε τι ποσοστό φεύγουν από την Ελλάδα. Εάν πραγματικά είχατε άγχος για το δημόσιο πανεπιστήμιο και για τους φοιτητές, θα αρχίζατε με το ερώτημα - και όπως λένε οι φιλόσοφοι είναι πολύ πιο σημαντικό να θέσεις το ερώτημα παρά την απάντηση, γιατί εάν δεν έχεις το σωστό ερώτημα, δεν θα έχεις ποτέ τη σωστή απάντηση - πώς μπορούμε να βοηθήσουμε τα ελληνικά πανεπιστήμια. Ποιος είναι ο λόγος καθηγητών – διδασκόντων, το πόσο πληρώνονται οι καθηγητές, η φοιτητική μέριμνα, για την οποία δεν λέτε τίποτα, για τη φοιτητική μέριμνα, που είναι συνδεδεμένη με την κρίση στη στέγαση. Εάν πραγματικά σας ένοιαζε η τριτοβάθμια παιδεία, στην Ελλάδα, θα αρχίζατε με αυτά τα ερωτήματα και θα σκύβατε το κεφάλι σας, πάνω σε αυτά τα προβλήματα, θα δίνατε λύσεις σε αυτά τα προβλήματα και όχι, για να χρησιμοποιήσω την αγαπημένη σας λέξη, στα κωλύματα και τις ιδεοληψίες του παρελθόντος, γιατί εσείς είσαστε κολλημένοι με τις ιδεοληψίες του παρελθόντος, γιατί ποτέ δεν θέλατε το δημόσιο πανεπιστήμιο. Έχετε προσπαθήσει, πολλές φορές, αποτύχατε και ελπίζω να υπάρχει ένα κίνημα, που θα σας κάνει και πάλι να αποτύχετε. Σας ευχαριστώ πολύ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Κύριε Τσακαλώτο, ευχαριστώ. Έχω αρχίσει να ανησυχώ, γιατί σε ορισμένα πράγματα, συμφωνώ μαζί σας. Η απάντηση στο ερώτημα, που μου θέσατε, όμως, είναι η εξής. Ότι μόνο τους φοιτητές στην Κύπρο να δείτε, είναι πάνω από 20.000 και αυτοί κατά 95% είναι προπτυχιακοί. Άρα, νομίζω ότι διαψεύδεται το στοιχείο.

**ΕΥΚΛΕΙΔΗΣ ΤΣΑΚΑΛΩΤΟΣ:** Όχι, αυτό είπα.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Είναι προπτυχιακοί. Διαβάστε τις εκθέσεις του ΟΟΣΑ.

**ΕΥΚΛΕΙΔΗΣ ΤΣΑΚΑΛΩΤΟΣ**: Από τα οκτώ πανεπιστήμια, ξέρατε έστω και ένα; Ξέρετε έστω έναν, που να έχει πάει;

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Σήμερα, ξέρετε τι συζητούμε; Παραρτήματα μεγάλων ξένων πανεπιστημίων, στην Ελλάδα. Επομένως, είναι εκτός θέματος η ερώτηση. Δεν συζητούμε τώρα την αναθεώρηση του άρθρου 16. Τώρα συζητούμε κάτι διαφορετικό από αυτό, για το οποίο τοποθετείστε.

Το λόγο έχει ο κ. Παπανδρέου.

**ΓΕΩΡΓΙΟΣ ΠΑΠΑΝΔΡΕΟΥ:** Ευχαριστώ, κύριε Πρόεδρε. Θέλω να ξεκινήσω για το άρθρο 16, επειδή συζητιέται πολύ, παρότι δεν είναι το θέμα του νομοσχεδίου. Εγώ, το 1998, σε πρόταση, τότε, της Νέας Δημοκρατίας ψήφισα υπέρ της αλλαγής του άρθρου 16 και θέλω να κάνω μια κριτική προς την παραδοσιακή Αριστερά.

Γιατί ψήφισα υπέρ και θα σας διαβάσω τρεις φράσεις από μια ομιλία μου, το 2008, όταν έγινε προ ημερησίας διάταξης συζήτηση για την παιδεία. «Σύντομα θα έχουμε χάος στο χώρο της ελληνικής παιδείας. Θα επιβληθεί ένα καθεστώς, το οποίο δεν θα έχουμε ρυθμίσει εμείς, ως ελληνικό κράτος». Με το να μην αλλάζουμε το άρθρο 16, κόβουμε τα χέρια του κράτους, αποποιούμαστε την ευθύνη μας και το δικαίωμα μας να ρυθμίσουμε έναν τομέα, που σήμερα ελέγχεται από ιδρύματα, εκτός Ελλάδας.

Είναι απαραίτητο να βάλουμε τάξη στο λεγόμενο ιδιωτικό χώρο, να βάλουμε κανόνες. Όταν δεν έχεις κανόνες, όπως στην πολεοδομία, όπως στη μετανάστευση κτλ., έχεις αυθαιρεσία και βεβαίως, σε μια δίκαιη κοινωνία, θα πρέπει να υπάρχει και ο έλεγχος αυτής της αυθαιρεσίας.

Αυτός, λοιπόν, είναι ο βασικός λόγος, που θεωρώ ότι θα έπρεπε να αλλάξει το άρθρο 16. Βεβαίως, το άρθρο 16 το ψήφισε η Νέα Δημοκρατία, το 1995. Τότε, ο Ανδρέας Παπανδρέου είχε πει «γιατί να μην υπάρχουν και κοινωνικοί φορείς, που θα μπορούσαν να δημιουργήσουν πανεπιστήμια;». Η ΓΣΕΕ, τα Επιμελητήρια, η ΠΑΣΕΓΕΣ, η αυτοδιοίκηση η ίδια. Αλλά, βεβαίως, τότε η Νέα Δημοκρατία θεωρούσε ότι θα μπορούσε, μέσα από την κρατική παιδεία, δηλαδή, τον έλεγχο του Υπουργείου, πάνω στα πανεπιστήμια, να μπορεί να ελέγξει πολιτικά ένα μεγάλο φοιτητικό κίνημα, ένα κύμα προοδευτισμού, που εξέφραζε τότε η νεολαία και ένα μεγάλο μέρος της ελληνικής κοινωνίας.

Άρα, λοιπόν, έχετε, πρώτα από όλα και εσείς ευθύνη, της Νέας Δημοκρατίας, ότι αυτό εδώ και 50 χρόνια δεν έχει αλλάξει. Θα έπρεπε, λοιπόν, μιας και φέτος έχουμε το δικαίωμα, ως χώρα και ως Κοινοβούλιο, να προωθήσουμε συνταγματικές αλλαγές. Να ξεκινήσει αυτό από την Κυβέρνηση, μέσα από μια διαβούλευση και να πούμε ότι αλλάζουμε το άρθρο 16, να γίνει συζήτηση τι ακριβώς θέλουμε, το οποίο είναι σε λίγους μήνες.

Θα περάσουν κάποια χρόνια, διότι θέλει μια νέα κοινωνική περίοδο, αλλά είναι ουσιαστικά λίγος ο χρόνος, σχετικά με τα 50 χρόνια, που έχουν περάσει και θα είναι και πολύ πιο σωστό.

Αντί, λοιπόν, να ανοίξει η συζήτηση για το άρθρο 16, σοβαρά, με διαβούλευση, έρχεται η Κυβέρνηση και άρον - άρον προσπαθεί να νομιμοποιήσει κάποιες ουσιαστικά - δεν ξέρουμε τι θα είναι ακριβώς- πρωτοβουλίες ιδιωτικές.

Δύο είναι οι απαντήσεις για το γιατί το κάνει, έχω την εντύπωση. Η πρώτη είναι οι λόγοι εντυπωσιασμού. Άμα ρωτήσεις τον πολίτη, άμα ρωτήσεις τον κόσμο, σου λέει, α, τώρα θα γίνουν νέα πανεπιστήμια μη κρατικά κ.λπ., θα έχουμε δυνατότητες, θα έχουμε ευκαιρίες κλπ., το οποίο δεν είναι έτσι. Θα δημιουργηθούν νέες ανισότητες. Δεν ξέρω ποια πανεπιστήμια θα έρθουν από το εξωτερικό και τι είδους παραρτήματα και ουσιαστικά ποια θα είναι και η ποιότητά τους. Σαφώς, δεν θα λύσει το πρόβλημα της τριτοβάθμιας παιδείας, που θεωρώ είναι άλλο.

Το δεύτερο είναι οι πιέσεις των λόμπι. Είναι μεγάλες οι πιέσεις στο λόμπι, ακριβώς, διότι αφήσαμε όλα αυτά τα χρόνια, χωρίς ρύθμιση, με τις απαγορεύσεις, όλα αυτά τα μορφώματα να φτιαχτούν. Έχουμε τα περισσότερα ιδιωτικά και κερδοσκοπικά ιδρύματα, που ουσιαστικά κάνουν μια τριτοβάθμια εκπαίδευση -δεν ξέρω για την ποιότητά τους, γιατί δεν ελέγχονται - και η πίεση, βεβαίως, είναι μεγάλη.

Θεωρώ, όμως, ότι είναι μεγάλο λάθος ότι η Κυβέρνηση σπεύδει να υποκύψει σε αυτές τις πιέσεις, όταν θα μπορούσε να κάνει μια σοβαρή δουλειά, γύρω από το άρθρο 16 και να υπάρξουν πραγματικοί κανόνες, για το τι ακριβώς μπορεί να γίνει. Όπως σας είπα, θα δημιουργηθούν τεράστιες ανισότητες και αδικίες και θεωρώ ότι μόνο αυτοί οι λόγοι είναι αρκετοί, για να καταψηφιστεί αυτό το νομοσχέδιο.

Μίλησε ο Υπουργός και είπε ότι θα έπρεπε να είμαστε περιφερειακός πόλος παιδείας. Δεν νομίζω ότι τα παραρτήματα των ξένων πανεπιστημίων θα μας κάνουν περιφερειακό πόλο. Εγώ θα έλεγα ότι θα έπρεπε το όραμα να είναι και ακόμα μεγαλύτερο. Το όραμα της Ελλάδας θα πρέπει να είναι κέντρο παιδείας, ως η βασική του βιομηχανία.

Το 2010, όταν συναντήθηκα με τον Γκόρντον Μπράουν, στην Αγγλία, ήταν τότε Πρωθυπουργός, από τους λίγους, που μας στήριξαν τότε, παρότι δεν ήταν στην Ευρωζώνη, με την κρίση, που είχαμε, προοδευτικός άνθρωπος, μιλήσαμε για την παιδεία και μου λέει, ξέρεις ποια είναι η μεγαλύτερη βιομηχανία στην Αγγλία; Δεν είναι τα ορυχεία, δεν είναι η αυτοκινητοβιομηχανία, είναι η παιδεία μας. Βεβαίως, έχουν την αγγλική γλώσσα, αλλά και την αγγλική γλώσσα, οι περισσότεροι των δικών μας εκπαιδευτικών στην τριτοβάθμια παιδεία και στη διασπορά, νομίζω έχουν τη δυνατότητα να διδάξουν και σε αυτή τη γλώσσα.

Το όραμά μας θα μπορούσε να είναι, όχι μόνο να φέρουμε πίσω τους Έλληνες σπουδαστές και νομίζω ότι δεν είναι εκεί το βασικό πρόβλημα. Αν θέλουν να πάνε να κάνουν μεταπτυχιακά, αν θέλουν να αποκτήσουν κάποιες νέες εμπειρίες, θετικό είναι. Θα μπορούσε, όμως, η Ελλάδα να αξιοποιήσει την τεράστια ζήτηση για τριτοβάθμια παιδεία, διεθνώς.

Μιλούσα με τον Υπουργό Παιδείας της Ινδίας, πριν από δύο - τρία χρόνια και μου λέει, δεν έχουμε δυνατότητες στη χώρα μας - και αναφέρω μόνο μια χώρα, βεβαίως, μεγάλη- δεν έχουμε δυνατότητες να εκπαιδεύσουμε τόσα παιδιά, που αποφοιτούν από το λύκειο και θέλουμε να τα στείλουμε στο εξωτερικό. Αναγκαστικά, δεν μπορούμε να φτιάξουμε τόσα πανεπιστήμια. Λέω, πόσοι αποφοιτούν από τα λύκεια σας; Κάθε χρόνο, μου λέει, 40 εκατομμύρια.

Σκεφτείτε, λοιπόν, ότι εμείς μιλάμε για 10.000, αν θα έρθουν από την Κύπρο κ.λπ., ενώ υπάρχει ένα τεράστιο δυναμικό, που ζητά παιδεία, αλλά θέλει υψηλή παιδεία. Και αυτό δεν θα γίνει από κάποια παραρτήματα, που θα φτιάξουμε με κάποιους, δεν ξέρω ποιους εδώ, fund ή δεν ξέρω τι άλλο, που θα έρθουν να φτιάξουν τα λεγόμενα αυτά παραρτήματα. Το λέω αυτό, επειδή, επίσης, υπάρχει μια αντίληψη στον κόσμο ότι εδώ κάνουμε μια μεγάλη τομή. Ουσιαστικά, μιλάμε απλώς, για να ρυθμίσουμε ξένα παραρτήματα με κάποιους, που εδώ ζητούν να αναπτύξουν αυτού του είδους την παιδεία.

Θεωρώ, όμως, ότι υπάρχει και ένα άλλο θέμα, γιατί να μην έχουμε μια, πραγματικά, με την καλή έννοια, βιομηχανία, η οποία θα εδράζεται στην παιδεία, που θα αλλάξει και την αντίληψη του τουρισμού, που θα φέρει νέες ιδέες, που θα φέρει πρεσβευτές για τον ελληνισμό, που θα συμβάλει σε μια δημογραφική κατάρρευση, που έχει η χώρα μας, που θα είναι σημαντική σε νέα επαγγέλματα, στη βιώσιμη οικονομία και σε νέα επαγγέλματα, όπως είναι στην πράσινη ανάπτυξη, στον τουρισμό, στην ενέργεια, στις συγκοινωνίες. Νέα επαγγέλματα, που, εκ των πραγμάτων, θα υπάρξουν και τα οποία κανένα Υπουργείο δεν μπορεί να σχεδιάσει. Να κάνει ευέλικτα τα δημόσια πανεπιστήμια μας, για να μπορέσουν και με την έρευνα και με τα νέα μαθήματα, τα νέα αντικείμενα σπουδών, να είναι άμεσα και εύκολα και με ευέλικτο τρόπο να αντιμετωπίζονται.

Άρα, λοιπόν, υπάρχει και ένας άλλος λόγος, που χρειάζεται να αλλάξει το άρθρο 16. Για να στηρίξουμε τα δημόσια πανεπιστήμια. Να τα κάνουμε από κρατικά, που βασικά είναι κρατικά, με την έννοια ότι ελέγχονται από το κράτος, πραγματικά δημόσια. Δηλαδή, αυτός ο ακραίος ασφυκτικός εναγκαλισμός της γραφειοκρατίας, που δεν θα αφήσει ποτέ να υπάρχει εξέλιξη των δημοσίων πανεπιστημίων, ώστε να πρωτοστατήσουν, πόσο μάλλον να ακολουθήσουν τις ραγδαίες ανατρεπτικές εξελίξεις στην τεχνολογία και στα βασικά διλήμματα και προτάγματα της εποχής μας.

Το λέω αυτό και το θέτω με κάποια ερωτήματα, για να κατανοήσετε, όταν λέω ότι δεν υπάρχει αυτοδιοίκητο, δεν υπάρχει αυτονομία, δεν υπάρχει η απελευθέρωση των δημόσιων πανεπιστημίων. Δεν μιλάω για τα ιδιωτικά ή τα μη κρατικά.

Γιατί ένα μεγάλο μέρος των παιδιών μας φεύγουν στο εξωτερικό, όχι για σπουδές αλλά για να βρούνε δουλειά;

Γιατί αναπαράγουμε επαγγέλματα, τα οποία δεν έχουν σχέση με τις ανάγκες της ελληνικής οικονομίας;

Γιατί να πρέπει το κράτος να αποφασίζει, όχι μόνο για τον αριθμό εισακτέων, όχι, όπως είπε και ο κ. Τσακαλώτος νωρίτερα, τις εξετάσεις, αλλά και τον αριθμό στο πόσοι θα βγουν και ποιο επάγγελμα;

Ουσιαστικά, έχουμε ένα σοβιετικό σύστημα. Στη Σοβιετική Ένωση, τουλάχιστον, έκαναν ένα πενταετές προγραμματισμό, εδώ είναι ένα σύστημα, το οποίο, μέσα από πιέσεις, πολλές φορές πελατειακές, διαμορφώνουμε τμήματα και πανεπιστήμια κ.λπ..

Το πόσοι μηχανικοί, πόσοι γιατροί, πόσοι δικηγόροι, πόσοι νοσηλευτές, το αποφασίζει αυθαίρετα ο Υπουργός Παιδείας, το αποφασίζει η Κυβέρνηση, παλιότερα περνούσε από το Εθνικό Συμβούλιου Παιδείας (ΕΣΥΠ), τώρα από την Εθνική Αρχή Ανώτατης Εκπαίδευσης (ΕΘΑΑΕ).

Γιατί πρέπει να αποφασίζει ο νέος υποψήφιος για την παιδεία, για το πανεπιστήμιο, το ακριβές επάγγελμα, στα 14 ή στα 15;

Άρα, να μπαίνει σε ένα πολύ συγκεκριμένο τμήμα. Ενώ θα μπορούσε, παίρνοντας ένα Εθνικό Απολυτήριο, να έχει τα φόντα να μπαίνει σε ένα πανεπιστήμιο και εκεί μετά να διαλέξει, αν θα γίνει μηχανικός, αν θα γίνει προγραμματιστής, αν θα γίνει αρχιτέκτονας, αν θα γίνει παιδαγωγός, αν θα γίνει ψυχολόγος, αν θα γίνει κοινωνιολόγος ή οικονομολόγος; Γιατί αυτό να μην αλλάξει;

Γιατί τα τμήματα των πανεπιστημίων να τα αποφασίζει το κράτος, όπως και σήμερα σε αυτό το νομοσχέδιο, μιλάει για ποιο τμήμα θα πάει πού και πώς κ.λπ. και όχι το πανεπιστήμιο, ανάλογα με τις ανάγκες, που προκύπτουν, μάλιστα, όχι μόνο τα τμήματα, αλλά και το είδος των πτυχίων; Γιατί να μην τα αποφασίζει αυτόνομα το πανεπιστήμιο, για να μπορεί να είναι και διεπιστημονικά, αλλά και να μπορεί να εξελίσσεται, ανάλογα με τις ανάγκες;

Γιατί το Υπουργείο Παιδείας να αποφασίζει ποιες θέσεις καθηγητών θα εγκρίνει και όχι το ίδιο το πανεπιστήμιο;

Γιατί να είναι το Υπουργείο Παιδείας, που αποφασίζει ποια τμήματα, ποιες σχολές, ποια πτυχία θα δίνονται και όχι το πανεπιστήμιο;

Γιατί να υπάρχουν πανελλήνιες ή γενικές εξετάσεις, που απλά διευθετούν το πού θα πάει ο νέος και να μην υπάρχει ένα Εθνικό Απολυτήριο, που θα εγγυάται βασικές γνώσεις για όλη του τη ζωή και εξετάσεις, που δεν είναι το πρόβλημα, αν θα είναι το 10 ή όχι;

Τι ζητάμε; Ζητάμε από τις εξετάσεις αυτές και τι σημαίνει εξετάσεις; Είναι ο ορισμός των αξιών μας, είναι ο ορισμός το τι αξίες εμείς θεωρούμε σημαντικές για ένα παιδί, που είναι 17, 18 χρονών. Ποια είναι η αξία, την οποία εμείς έχουμε, ως υπέρτατη αξία, μέσα από αυτές τις εξετάσεις; Η αποστήθιση. Δηλαδή, λέμε στα νέα παιδιά ότι στη ζωή τους θα πρέπει να ψάχνουν για έτοιμες λύσεις και όχι κριτική σκέψη, όχι αναλυτική σκέψη, όχι συνθετική σκέψη, όχι συλλογική λειτουργία, αλλά αποστήθιση.

Σκεφτείτε, λοιπόν, τι αξίες περνάμε, μέσα από το εκπαιδευτικό μας σύστημα, μέσα από αυτή τη διαδικασία.

Θα έπρεπε, λοιπόν, ένα εθνικό απολυτήριο να δίνει άλλου είδους δυνατότητες, δεξιότητες και ικανότητες στο νέο άνθρωπο και να μην έχει το ίδιο άγχος, να μπορεί να πηγαίνει μετά, μετά από διάφορες διαδικασίες, στον τομέα, τον οποίον θεωρεί ότι έχει τις δυνατότητες να αναπτυχθεί.

Όπως σας είπα, το βασικό πρόβλημα στη χώρα μας δεν είναι η ανάπτυξη παραρτημάτων ξένων πανεπιστημίων, αλλά της απελευθέρωσης του δημόσιου πανεπιστημίου, από το συγκεντρωτικό γραφειοκρατικό εναγκαλισμό.

Εδώ, θέλω να κλείσω, με μια παραδοξότητα, που έχει το σχέδιο αυτό του νόμου. Όπως είπε ο ίδιος ο Υπουργός, κ. Πιερρακάκης, περίπου το 80% του νόμου ασχολείται με τη δημόσια παιδεία. Πώς, όμως, ασχολείται με τα πανεπιστήμια; Ασχολείται με γραφειοκρατικές αλλαγές. Διαβάστε αυτά τα άρθρα και σκεφτείτε πόσο μικροδιαχείριση, στα αγγλικά το λένε micromanagement, γίνεται από τον Υπουργό Παιδείας. Να ασχολείται ο Υπουργός Παιδείας με τα ταπεινά, τα οποία θα έπρεπε να τα λειτουργεί, να τα κάνει το πανεπιστήμιο.

Εγώ θυμάμαι, ως Υπουργός Παιδείας, ελπίζω να έχει αλλάξει αυτό, ερχόταν μια στοίβα, θα θυμόσαστε κι εσείς, ως Υπουργός, κύριε Στυλιανίδη, κάθε μέρα, πολύ μεγάλη, για να υπογράψω. Υπέγραφα ακόμα και τις άδειες των οδηγών των πρυτάνεων. Και μου λέτε για το αυτοδιοίκητο ! Αν αυτό δεν αλλάξει, δεν πρόκειται η δημόσια παιδεία να πάει μπροστά. Βέβαια, θέλει χρήμα, αλλά θέλει και αυτές τις θεσμικές αλλαγές.

Όμως, έχουμε το παράδοξο ότι εδώ θεσμοθετούμε παραρτήματα, που έχουν ελευθερίες. Σας διαβάζω μόνο τον ορισμό σε ένα άρθρο, το βασικό άρθρο, για τα παραρτήματα. Απλώς, ακούστε τι ελευθερίες δίνουμε στα παραρτήματα, στο μητρικό ίδρυμα, το οποίο είναι ξένο, βέβαια. «Το μητρικό ίδρυμα διατηρεί τον πλήρη έλεγχο και την αρμοδιότητα, ως προς την αποδοχή φοιτητών, με συγκεκριμένα κριτήρια εισαγωγής, τον έλεγχο κάθε μιας ξεχωριστής αίτησης, το πρόγραμμα σπουδών, το περιεχόμενο μαθημάτων, τη διδασκαλία και τις μεθόδους αξιολόγησης, τους κανονισμούς σπουδών προόδου αποφοίτησης, την έγκριση διδασκόντων, οι οποίοι έχουν ισότιμα προσόντα των αντίστοιχων του μητρικού ιδρύματος, την έγκριση θεμάτων εξετάσεων, τη συμμετοχή και έγκριση βαθμολογιών, αποτελέσματα εξετάσεων, διαδικασίες ελέγχου ποιότητας, επιλεγμένους εσωτερικούς αξιολογητές, αξιολογήσεις φοιτητών».

Όλα αυτά είναι στη διαχείριση του μητρικού πανεπιστημίου, δηλαδή, ουσιαστικά, κάποιων ξένων πανεπιστημίων. Πέραν του ότι είναι ξένα, ουσιαστικά δίνεται μια τεράστια ελευθερία, η οποία, όμως, αυτή η τελευταία θα έπρεπε να είναι για τα δημόσια πανεπιστήμια.

Άρα, λοιπόν, εάν θέλετε να φτιάξουμε τέτοιου είδους παραρτήματα, πρώτα να ξεκινήσουμε με τις ελευθερίες για το δημόσιο ελληνικό πανεπιστήμιο και μετά να μιλήσουμε για τα παραρτήματα.

Γιατί, λοιπόν, κύριε Πρόεδρε, κύριε Υπουργέ, να μην δώσετε το δικαίωμα πρώτα απ’ όλα στα δημόσια πανεπιστήμια να φτιάξουν παραρτήματα; Γιατί ξένα; Εφόσον φτιάχνετε παραρτήματα, ας κάνουν τα δημόσια πανεπιστήμια παραρτήματα. Δε μπορούν να τα κάνουν;

**ΕΥΡΥΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Έχει θεσμοθετηθεί.

**ΓΕΩΡΓΙΟΣ ΠΑΠΑΝΔΡΕΟΥ:** Όχι, όπως το γράφετε, εδώ πέρα.

**ΕΥΡΥΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Ήδη, έχει γίνει και αίτηση για το πρώτο παράδειγμα του ΕΚΠΑ στην Κύπρο.

**ΓΕΩΡΓΙΟΣ ΠΑΠΑΝΔΡΕΟΥ:** Για να δούμε. Παραρτήματα εδώ, όχι στο εξωτερικό. Παραρτήματα στην Ελλάδα, όχι στο εξωτερικό. Αν θέλετε, βάλτε και δίδακτρα, αλλά με προϋπόθεση το ΙΚΥ να πληρώνει όλα τα έξοδα των διδάκτρων, για να είναι δωρεάν η παιδεία.

Δεύτερον, γιατί να μη βάλουμε την αυτοδιοίκηση να μπορεί να φτιάξει πανεπιστήμιο; Δεν το απαγορεύει το άρθρο 16. Γιατί δεν προχωράτε σε αυτό, που είναι τουλάχιστον θεσμικοί, με εμπειρία, είναι μεγάλοι οργανισμοί και θα μιλήσουμε τώρα για κάποιες ιδιωτικές εταιρείες, εδώ στην Ελλάδα, που θα φτιάξουν πανεπιστήμια;

Βεβαίως, για το ανοικτό πανεπιστήμιο, μακάρι, να είναι σωστός ο νόμος αυτός. Ξέρω ότι θέλουν οι καθηγητές να ενταχθούν στις πρόνοιες του δημόσιου συστήματος, του υπάρχοντος συστήματος. Απλώς, ελπίζω να μην πνιγεί και το ανοικτό πανεπιστήμιο, το οποίο επί υπουργίας μου ιδρύθηκε, από τις γραφειοκρατικές διαδικασίες, που ισχύουν στα άλλα πανεπιστήμια. Το ανοιχτό πανεπιστήμιο, αν είναι το τρίτο καλύτερο στην Ευρώπη, είναι διότι, ακριβώς, έχει αυτή την ελευθερία και ευελιξία.

Κλείνοντας, επειδή μιλήσατε για τον κ. Αλιβιζάτο, έχει προτείνει στο βιβλίο του μία αλλαγή στο άρθρο 16, όπου λέει «η ανώτατη εκπαίδευση παρέχεται αποκλειστικά από ιδρύματα, δημόσια ή μη, το ιδιαίτερο καθεστώς και οι τύποι των οποίων ορίζονται με νόμο. Τα ιδρύματα αυτά αυτοδιοικούνται, στο πλαίσιο του νόμου, σύμφωνα με τον οργανισμό, που τα ίδια εισάγουν. Την εποπτεία τους ασκεί η ανεξάρτητη αρχή. Νόμος ορίζει τα σχετικά με τη συγκρότηση οργάνωση και λειτουργία της αρχής αυτής, στην αποκλειστική αρμοδιότητα στις οποίες ανήκουν ιδίως η αδειοδότηση, αξιολόγηση, πιστοποίηση, πανεπιστημιακών ιδρυμάτων.»

Ουσιαστικά, μιλάει για την απελευθέρωση του δημόσιου πανεπιστημίου, αλλά και τη ρύθμιση και όλων των άλλων, τα οποία, αυτή τη στιγμή, έχουμε στη χώρα μας.

Άρα, λοιπόν, η πρότασή μου, ξεκινήστε πρώτα μια ουσιαστική συζήτηση για το άρθρο 16, απελευθερώστε τα δημόσια πανεπιστήμια, επιτρέψτε τα δημόσια πανεπιστήμια να είναι πολύ πιο ελεύθερα στην οργάνωση όλων των λειτουργιών τους και τότε θα δείτε ότι σε λίγο θα έχουμε πάρα πολλούς νέους, όχι μόνο Έλληνες, αλλά και ξένους, οι οποίοι θα έρθουν στην Ελλάδα για καλύτερες σπουδές. Ευχαριστώ πολύ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Σας ευχαριστούμε πολύ.

Το λόγο έχει ο κ. Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ:** Σας ευχαριστώ πολύ, κύριε Πρόεδρε.

Ξεκινώντας, θα ήθελα να ευχαριστήσω τον Πρωθυπουργό και τον Υπουργό, τον κ. Πιερρακάκη, διότι αναβαθμίζεται το Δημοκρίτειο Πανεπιστήμιο, αφενός με την ίδρυση νέων Σχολών και αφετέρου με την ένταξη νέων Τμημάτων και Ερευνητικών Ινστιτούτων του ΔΙ.ΠΑ.Ε. και θα καταστεί το τρίτο σε μέγεθος πανεπιστήμιο της χώρας και θα συμβάλει στην ενίσχυση της περιφερειακής συνείδησης.

Επίσης, θα ήθελα να αναφέρω ότι υπάρχουν κάποια προβλήματα, σχετικά με το νόμο.

Στα πλαίσια της διαβούλευσης, υιοθετήθηκαν σχόλια, αναφορικά με τη μεταφορά του διοικητικού προσωπικού, που υπηρετεί στις διοικητικές υπηρεσίες Καβάλας, Δράμας και Διδυμοτείχου, καθώς και των περιουσιακών στοιχείων, που υπάρχουν σε αυτές τις έδρες. Ωστόσο, στο νομοσχέδιο, το ζήτημα περιορίζεται στα εναλλασσόμενα Τμήματα και Ινστιτούτα των άρθρων 3, 4, 5, 6, 7 και όχι στις έδρες αυτών.

Η διατύπωση είναι περιοριστική, διότι διοικητικό προσωπικό, εκτός από τα Τμήματα, υπηρετεί και στις έδρες των Τμημάτων, όπως και οι Υπηρεσίες Προσωπικού, των Προμηθειών, των Οικονομικών, της Σίτισης, της Στέγασης, των Τεχνικών Υπηρεσιών και άλλων υπηρεσιών.

Επίσης, τα κάθε είδους περιουσιακά στοιχεία ανήκουν στις έδρες των Τμημάτων και όχι στα Τμήματα αυτά καθ’ αυτά. Η περιοριστική διατύπωση, ενδεχομένως, να δημιουργήσει προβλήματα και καθυστερήσεις στην έκδοση των διαπιστωτικών πράξεων και προς αποφυγή προτείνονται οι εξής νομοτεχνικές βελτιώσεις.

Στο άρθρο 10, στην παράγραφο 5: «Το μόνιμο και με σχέση εργασίας Ιδιωτικού Δικαίου Αορίστου Χρόνου διοικητικό προσωπικό, που υπηρετεί, κατά την έναρξη ισχύος του παρόντος στις πόλεις της Καβάλας, Δράμας και Διδυμοτείχου, που εδρεύουν τα Τμήματα και οι Σχολές και τα Ινστιτούτα των άρθρων 3, 4, 5, 6, 7 μεταφέρεται αυτοδικαίως στο Δημοκρίτειο, σε θέση αντίστοιχη, με αυτή που κατέχει, οργανική ή προσωποπαγή, με την ίδια εργασιακή σχέση, στην ίδια κατηγορία, εκπαιδευτική βαθμίδα, στον ίδιο κλάδο, στην ίδια ειδικότητα και τον βαθμό, που κατέχει και παραμένει, στην ίδια έδρα, πόλη εργασίας».

Στη διατύπωση της παραγράφου 8, πάντα στο άρθρο 10: «Οι πιστώσεις που προβλέπονται στον Προϋπολογισμό του ΔΙ.ΠΑ.Ε. για τη μισθοδοσία του πάσης φύσεως προσωπικού, που μεταφέρεται και εντάσσεται, σύμφωνα με το παρόν, στο Δημοκρίτειο, καθώς και οι πιστώσεις για τις δαπάνες λειτουργίας των εγκαταστάσεων των πόλεων στις οποίες εδρεύουν τα Τμήματα, Ινστιτούτα και το Παράρτημα, που εντάσσεται στο Δημοκρίτειο,σύμφωνα με τα άρθρα 3, 4, 5, 6, 7, οι οποίες βαρύνουν τον Προϋπολογισμό του ΔΙ.ΠΑ.Ε., μεταφέρονται στον Προϋπολογισμό του Δημοκρίτειου και εγγράφονται οι πιστώσεις στο Δημοκρίτειο από το οποίο εκκαθαρίζονται.».

Οι πιστώσεις του άρθρου 16, Κεφάλαιο Β΄, επίδομα θέσης ευθύνης του ν.4354 του 2015, μεταφέρονται στον τακτικό Προϋπολογισμό του Δημοκρίτειου.

Στο άρθρο 12, η διατύπωση της παραγράφου 1, ως ακολούθως: «Τα κάθε είδους περιουσιακά στοιχεία των εγκαταστάσεων των πόλεων Καβάλας, Δράμας και Διδυμοτείχου, που εδρεύουν τα εντασσόμενα τμήματα σχολές, ινστιτούτα και το Παράρτημα του Διεθνούς Πανεπιστημίου Ελλάδος αυτούσια, που περιήλθαν στο ΔΙΠΑΕ, περιέχονται στο Δημοκρίτειο Πανεπιστήμιο Θράκης.».

Η διατύπωση της παραγράφου 2, ως ακολούθως: «Το Δημοκρίτειο καθίσταται καθολικός διάδοχος και υπεισέρχεται αυτοδίκαια σε όλα τα ενοχικά και εμπράγματα δικαιώματα για τις υποχρεώσεις των εγκαταστάσεων των πόλεων Καβάλας, Δράμας και Διδυμοτείχου και των εντασσόμενων σε αυτό τμήματα σχολών, ινστιτούτων και του Παραρτήματος, συμπεριλαμβανομένων και όσων απορρέουν από τις ισχύουσες, κατά την έναρξη ισχύος του παρόντος συμβάσεις εργασίας και έργου, μέχρι τη λήξη τους. Οι εκκρεμείς δίκες, που αφορούν τις εγκαταστάσεις των πόλεων Καβάλας, Δράμας και Διδυμοτείχου στα εντασσόμενα τμήματα σχολές, ινστιτούτα και στο Παράρτημα και στους υπαλλήλους αυτών συνεχίζονται αυτοδίκαια στο Δημοκρίτειο.».

Η διατύπωση της παραγράφου 3, ως ακολούθως: «Ο ειδικός λογαριασμός κονδυλίων έρευνας του Δημοκρίτειου Πανεπιστημίου Θράκης υλοποιεί, ως νέος φορέας δικαιούχος, όλα τα έργα, προγράμματα του ΕΛΚΕ, του ΔΙΠΑΕ, που αφορούν και υλοποιούνται στα εν λόγω ινστιτούτα και τμήματα, συμπεριλαμβανομένων και των χρηματοδοτούμενων και συγχρηματοδοτούμενων από την Ε.Ε. ή άλλους φορείς, που χρηματοδοτούν τις ερευνητικές δραστηριότητες στα τμήματα. Τα γραφεία του ΕΛΚΕ της πόλης της Καβάλας εντάσσονται στην αντίστοιχη πόλη του ΕΛΚΕ του Δημοκρίτειου. Οι επιστημονικοί υπεύθυνοι των προγραμμάτων έργων εξακολουθούν να έχουν την ευθύνη της υλοποίησης τους, έως την ολοκλήρωσή τους. Η επιτροπή ερευνών του ΕΛΚΕ του Δημοκρίτειου ανασυγκροτείται, μέσα σε 90 ημέρες από την έναρξη της διοικητικής λειτουργίας των σχολών και εντάσσονται σε αυτήν, ως μέλη, εκπρόσωποι των σχολών με θητεία έως τη λήξη της θητείας ή διορισμένων μελών.».

Στη διατύπωση του άρθρου 4: «Ο εξοπλισμός, τα εργαστήρια, οι βιβλιοθήκες, οι λοιπές μονάδες και τα αρχεία των εγκαταστάσεων των πόλεων Καβάλας, Δράμας, Διδυμοτείχου, στις οποίες εδρεύουν τα εντασσόμενα τμήματα σχολές, ινστιτούτα και τα παραρτήματα του ΔΙΠΑΕ περιέρχονται, σύμφωνα με τα άρθρα 3, 4, 5, 6, 7, ομοίως στο Δημοκρίτειο Πανεπιστήμιο.».

Η προσθήκη, αν είναι δυνατόν, στην παράγραφο 6, ως ακολούθως: «Το προσωπικό των κατηγοριών της παραγράφου 5 του άρθρου 10, το οποίο υπηρετεί με απόσπαση στις πόλεις Καβάλας, Δράμας και Διδυμοτείχου δύναται, κατά παρέκκλιση των ισχυουσών διατάξεων, κατόπιν αιτήσεώς τους, να μεταταχθεί οριστικά.» Ευχαριστώ πολύ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Ευχαριστούμε, κύριε Πασχαλίδη. Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, θα επιμείνω σε αυτά που είπα και στην αρχή της συνεδρίασης, στο θέμα της αντισυνταγματικότητας του νομοσχεδίου, όχι από ιδεοληπτικό οριντζιναλισμό, όπως απαξιωτικά και υποτιμητικά ανέφερε για τις θέσεις μας ο κύριος Υπουργός, αλλά από την ανάγκη προάσπισης του Συντάγματος. Το δικαίωμα και η υποχρέωση για την προάσπιση του Συντάγματος ανήκει, σύμφωνα με το άρθρο 120, το ακροτελεύτιο άρθρο του Συντάγματος, το προηγούμενο για το οποίο έγιναν αγώνες και αγώνες, το 114, ανήκει σε όλους τους Έλληνες, πολύ περισσότερο στα μέλη του Ελληνικού Κοινοβουλίου.

Η διατύπωση του άρθρου 16 είναι συγκεκριμένη, σαφής και βέβαια, δεν αφήνονται και δεν μπορεί να αφήνονται περιθώρια ερμηνειών, παρερμηνειών και εξαιρέσεων, όπως γίνεται από πλευράς κυβερνητικής.

Η ερμηνεία, λοιπόν, που δίδεται, για να περάσει το νομοσχέδιο, συνιστά παράκαμψη του Συντάγματος. Και βέβαια, παράκαμψη του Συντάγματος, την οποία δεν τολμάτε να αντικρούσετε ευθέως, άμεσα, την αντισυνταγματικότητα, αλλά χρησιμοποιείτε διάφορα – να το πω έτσι – τερτίπια, για να φανείτε ότι δεν το πράττετε. Χρησιμοποιείτε, ακόμα και διατυπώσεις, όπως νομικά πρόσωπα παροχής πανεπιστημιακής εκπαίδευσης, ακριβώς γιατί δεν τολμάτε ευθέως να μιλήσετε για παραβίαση του γεγονότος, ότι βάσει του Συντάγματος, τα πανεπιστήμια είναι Νομικά Πρόσωπα Δημοσίου Δικαίου, με πλήρη αυτοδιοίκηση και ότι, ακριβώς, επειδή είναι Νομικά Πρόσωπα Δημοσίου Δικαίου, με πλήρη αυτοδιοίκηση, δεν υπάρχει κανένα περιθώριο παρερμηνείας ή εξαίρεσης.

Βέβαια κι αυτό δεν μπορείτε να το παρακάμψετε ευθέως, γι’ αυτό και δεν απάντησε ούτε ο κύριος Υπουργός, οι διδάσκοντες στα πανεπιστήμια είναι δημόσιοι λειτουργοί. Ενώ με την εισαγωγή, όχι μη κρατικών - και αυτό δεν το λέτε ευθέως - ιδιωτικών πανεπιστημίων και μάλιστα, ιδιωτικών πανεπιστημίων, λέτε, μη κερδοσκοπικών, διερωτώμαι, αν αυτοί οι οποίοι θα έρθουν, έστω ως παραρτήματα ή και ιδρύοντας εξαρχής κάποια μορφώματα, τα οποία εσείς χαρακτηρίζετε πανεπιστήμια, αν αυτοί θα έρθουν, όχι για να κερδοσκοπήσουν, αλλά για λόγους, οι οποίοι δεν είναι εμφανείς σε κανέναν.

Συνεπώς, θα έλεγα ότι προκειμένου να παρακάμψετε το περιεχόμενο του άρθρου 16, γι’ αυτό το λόγο αντιμετωπίζετε, με διάφορα νομικά τερτίπια, την παράκαμψη του συγκεκριμένου άρθρου. Δεν είναι, βέβαια, πρωτόγνωρο για την Κυβέρνησή σας. Όταν δεν συμφέρει κάτι, όταν δεν βολεύει ή δεν αντιστοιχεί στη νεοφιλελεύθερη πολιτική σας, κάνετε το Σύνταγμα κουρελόχαρτο.

Μην ξεχνάμε, ότι αυτό γίνεται σε όλους τους τομείς. Μην ξεχνάμε, ότι ακόμα και τη δικαιοσύνη, τους θεσμούς, τα ατομικά και κοινωνικά δικαιώματα, αλλά και το κράτος δικαίου, το έχετε καταπατήσει. Συνεπώς, έχετε παραβιάσει και εκεί το Σύνταγμα, επανειλημμένως. Και έχουμε τελευταία το ψήφισμα του Ευρωπαϊκού Κοινοβουλίου, που, επίσης, έχετε απαξιώσει, θεωρώντας, ότι δεν ήταν κάτι σημαντικό και απαξιώνετε ένα θεσμό ευρωπαϊκό, το Ευρωπαϊκό Κοινοβούλιο, που σας επικρίνει για την πολιτική σας, σε θέματα πολύ συγκεκριμένα, σε θέματα, που άπτονται των θεσμών της δικαιοσύνης και, εν τέλει, της δημοκρατίας.

Θα έλεγα, λοιπόν, ότι η προσπάθεια, που γίνεται από πλευράς σας, να εμπορευματοποιήσετε και την τριτοβάθμια εκπαίδευση, είναι κάτι που εντάσσεται στη δική σας πολιτική. Δεν είναι κάτι πρωτόγνωρο. Και μην ξεχνάμε ότι αυτός ήταν – να το πω έτσι λαϊκά – και ο καημός σας από την αρχή, για να εξυπηρετήσετε συγκεκριμένα συμφέροντα, να ιδρύσετε, έστω και με τη μορφή της ίδρυσης παραρτημάτων από ξένα πανεπιστήμια. Να δούμε ποια θα έρθουν. Είναι γνωστό, φαίνεται, έχουν φωτογραφηθεί και από τον Τύπο, αλλά έχουν λεχθεί και από συγκεκριμένους παράγοντες ποιους ακριβώς φωτογραφίζετε, ούτως ώστε αυτοί να έρθουν να κερδοσκοπήσουν εις βάρος των νέων Ελλήνων και κυρίως, εις βάρος του ελληνικού δημόσιου πανεπιστημίου.

Τα υπόλοιπα θα τα πούμε στην Ολομέλεια. Ευχαριστώ πολύ.

**ΕΥΡΥΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Ευχαριστούμε πολύ, κ. Παπαηλιού.

Τον λόγο έχει ο κ. Κούβελας.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες Υπουργοί, η συζήτηση για τη συνταγματικότητα του νομοσχεδίου θα κορυφωθεί, προφανώς, στην Ολομέλεια και φυσικά, θα κριθεί στα δικαστήρια, εάν κάποιοι επιμένουν τελικά σε αυτή την προσφυγή.

Είναι ενδιαφέρουσα, όμως, η συζήτηση, που εξελίσσεται για το πανεπιστήμιο καθαυτό, αν δεχθούμε ότι οι διαφορετικές απόψεις και αντιρρήσεις, περί συνταγματικότητας, είναι καλόπιστες. Θα πρέπει να παραδεχθούμε, ότι η προσέγγιση συναδέλφων και κομμάτων σε αυτό, που ήδη συμβαίνει, μπορεί να χαρακτηριστεί μόνο, ως υποκριτική. Εθελοτυφλούν συνάδελφοι, όταν επιμένουν σε επιχειρήματα, όπως ότι δεν είμαστε η μόνη χώρα στην Ευρώπη, όπου δεν λειτουργούν μη κρατικά πανεπιστήμια. Σε ποια άλλη, αλήθεια, κύριε Καλαματιανέ, ευρωπαϊκή χώρα;

Το 2021, σύμφωνα με τα επίσημα στοιχεία, 37.000 Έλληνες - σήμερα πλησιάζουν τους 40.000 - φοιτούν στο εξωτερικό. Είναι πολύ λίγοι, είναι η μειοψηφία αυτών, που παρακολουθούν μεταπτυχιακές σπουδές. Αντίθετα, η συντριπτική πλειοψηφία παρακολουθεί προπτυχιακές σπουδές. Για το πτυχίο τους πήγαν στην Κύπρο σήμερα, περίπου 21.000 Έλληνες, που φοιτούν στα πανεπιστήμια της Κύπρου.

Κι όμως θα αξίζει τον κόπο να επιβεβαιώσετε αυτά τα στοιχεία. Αποτέλεσμα πάντως είναι ότι το ποσοστό του κυπριακού ΑΕΠ, από το 2016, σχεδόν διπλασιάστηκε από 2,5% έχει φτάσει κοντά στο 6% σήμερα. Αυτά είναι τα έσοδα της κυπριακής οικονομίας από τη λειτουργία των πανεπιστημίων και τον τζίρο, που κινείται, γύρω από αυτά.

Ακούσαμε ότι τα ελληνόπουλα φεύγουν για σπουδές στο εξωτερικό, λόγω της Ελάχιστης Βάσης Εισαγωγής. Αποκλείονται, δηλαδή, από το ελληνικό δημόσιο πανεπιστήμιο.

Καλά, αλήθεια το λέτε τώρα; Κάποιοι από τους συναδέλφους είστε και πανεπιστημιακοί. Δεν αντιλαμβανόμαστε όλοι, ότι αυτές είναι οι αντοχές των ελληνικών πανεπιστημίων για την παροχή ποιοτικής παιδείας;

Αλήθεια, δεν αντιλαμβανόμαστε ότι η εισαγωγή στα πανεπιστήμια, με λευκή κόλλα, είναι αυτή, που εξέθρεψε το φαινόμενο των αιώνιων φοιτητών και δημιούργησε τα τμήματα φαντάσματα - ιδίως σε περιφερειακά πανεπιστήμια - όπου οι πρωτοετείς γράφονταν, αν πήγαιναν στην πόλη, όπου λειτουργεί το τμήμα και στη συνέχεια τα παρατούσαν;

Αυτή είναι η κατάσταση στα δημόσια ελληνικά πανεπιστήμια, που ονειρεύεστε;

Ακούστηκε ακόμη το επιχείρημα ότι η εκροή - έκφραση συναδέλφου Αγορητή Κόμματος - Ελλήνων φοιτητών, τα τελευταία χρόνια, οφείλεται στην υποβάθμιση του ελληνικού πανεπιστημίου. Όχι, κυρίες και κύριοι συνάδελφοι, το ελληνικό πανεπιστήμιο, το δημόσιο πανεπιστήμιο, τα τελευταία χρόνια, μόνο αναβαθμίστηκε και αυτό προκύπτει από σειρά δεδομένων. Μάλιστα, οι σχολές, οι οποίες προσφέρουν ξενόγλωσσα μεταπτυχιακά προγράμματα, με δίδακτρα μάλιστα, έχουν λίστα αναμονής. Αυτό νομίζω δεν το αμφισβητεί κανείς. Απόδειξη, επίσης, είναι ότι τμήματα του Αριστοτελείου Πανεπιστημίου, το ΕΚΠΑ, αλλά και το Ελληνικό Ανοικτό Πανεπιστήμιο είναι πολύ ψηλά στις σχετικές λίστες για την ποιοτική παιδεία, που παρέχουν και ανεβαίνουν διαρκώς στους σχετικούς καταλόγους. Τα ελληνόπουλα φεύγουν στο εξωτερικό, γιατί θέλουν να σπουδάσουν σε συγκεκριμένες σχολές, συγκεκριμένες επιστήμες και αναφέρομαι στα ελληνόπουλα, κυρίως, αυτά που έκαναν την προσπάθειά τους και δεν είχαν τα αποτελέσματα, που επιθυμούσαν, στις πανελλαδικές εξετάσεις.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Ολοκληρώστε τη σκέψη σας, γιατί έχουμε πίεση χρόνου.

**ΔΗΜΗΤΡΙΟΣ ΚΟΥΒΕΛΑΣ:** Όταν επιστρέφουν, λοιπόν, από το εξωτερικό, έχουν επαγγελματικά δικαιώματα, χωρίς να είναι η Εθνική Αρχή Ανώτατης Εκπαίδευσης, που ελέγχει το επίπεδο και τις συνθήκες σπουδών στα ξένα πανεπιστήμια, αλλά είναι το Ενωσιακό δίκαιο και άλλες διεθνείς συμβάσεις, που επιβάλλουν την αναγνώριση των πτυχίων και των επαγγελματικών δικαιωμάτων των Ελλήνων, που σπούδασαν στο εξωτερικό.

Όσο για το πλαφόν στην εισαγωγή φοιτητών στο δημόσιο πανεπιστήμιο, αυτό υπάρχει, ακριβώς, για να διατηρηθεί ψηλά το επίπεδο σπουδών. Μαζί με αυτό, αυξάνεται η χρηματοδότηση, μαζί με αυτό στηρίζουμε τις ενισχύουμε τις φοιτητικές εστίες, μαζί με αυτό ενισχύουμε τα ερευνητικά προγράμματα.

Όλα τα άλλα, κυρίες και κύριοι συνάδελφοι, είναι ρεσιτάλ υποκρισίας, ρίχνουν νερό στον μύλο των μπαχαλάκηδων και των μειοψηφιών, που στέρησαν την εξεταστική περίοδο, πριν από λίγες μέρες, των φοιτητών της Νομικής στο Αριστοτέλειο Πανεπιστήμιο, που δεν αφήνουν την καινούργια βιβλιοθήκη, στο Βιολογικό του Αριστοτελείου Πανεπιστημίου, να λειτουργήσει, που τρομοκρατούν τους φοιτητές, που θέλουν να συνεχίσουν κανονικά τις σπουδές τους. Αυτά τα τελευταία πρέπει να μας απασχολήσουν στ’ αλήθεια και νομίζω ότι αξίζει τον κόπο να συζητήσουμε όσο θέλετε για αυτά. Ευχαριστώ, κύριε Πρόεδρε.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Και τώρα, να ακούσουμε έναν καθηγητή του ελληνικού δημοσίου ακριτικού πανεπιστημίου.

Το λόγο έχει ο κ. Κόνσολας.

**ΕΜΜΑΝΟΥΗΛ ΚΟΝΣΟΛΑΣ:** Με ιδιαίτερο ενδιαφέρον, εξελίσσεται αυτή η συζήτηση, που έχει κοινωνικές συσπάσεις, σε όλη την επικράτεια και χαίρομαι, που λέτε, ότι έχει βαρύνουσα σημασία αυτή η συζήτηση και για τα περιφερειακά πανεπιστήμια. Η συζήτηση σήμερα εξελίχθηκε σε διάφορα επίπεδα. Πρώτο επίπεδο, σε φιλοσοφικό επίπεδο, πολύ σημαντική συζήτηση. Δεύτερο επίπεδο, σε ιδεολογικό πεδίο. Τρίτο επίπεδο, σε τεχνοκρατικό και σε πολιτικό επίπεδο.

Αξίζει, λοιπόν, στο πλαίσιο της φιλοσοφίας αυτής της αγωγής, που αφορά όλους τους Έλληνες, να αποσαφηνίσουμε τις έννοιες της παιδείας, της εκπαίδευσης και της διδασκαλίας.

Το λέω αυτό, κύριε Πρόεδρε, επιτρέψτε μου, ούτε συνταγματολόγος είμαι ούτε νομικός και έτσι δεν μπορώ να διεκδικήσω δάφνες στην ερμηνεία του Συντάγματος, όμως μπορώ να σταθώ σε κάποιες αναφορές, που, χθες, στο Πανεπιστήμιο Αιγαίου, μαζί με υποψήφιους διδάκτορες και φοιτητές, μοιραστήκαμε τις κοινές αγωνίες.

Στο άρθρο 16, παράγραφος 1, του Συντάγματος λέει την εξής αναφορά: «Η τέχνη, η επιστήμη, η έρευνα και η διδασκαλία είναι ελεύθερη». Διερωτώνται κάποιοι στο χώρο των επιστημών της αγωγής, δεν είναι ελεύθερη η τέχνη, η επιστήμη και η έρευνα στην ιδιωτική εκπαίδευση; Δημοτικό, γυμνάσιο, λύκειο, προσχολική αγωγή; Την απάντηση την αφήνω σε σας.

Το άρθρο 16, παράγραφος 2 του Συντάγματος μιλάει για την παιδεία. Η παιδεία είναι κάτι άλλο από την εκπαίδευση, κύριε Πρόεδρε, το γνωρίζετε πολύ καλύτερα από εμένα, αλλά σε ό,τι αφορά το συνταγματικό νομοθέτη αναφέρει, ως προτεραιότητες και βασική αποστολή του κράτους, τις εξής βασικές αρχές και αξίες, για τις οποίες μίλησε και ο κ. Παπανδρέου και πολύ χάρηκα, που άκουσα τη δική του ομιλία, πριν λίγη ώρα. Ποια είναι η αποστολή του κράτους; Πρώτο και βασικό, ηθική αποστολή, δεύτερο, πνευματική, τρίτο, επαγγελματική, τέταρτο, φυσική αγωγή, πέμπτο, εθνική συνείδηση, έκτο, να διαμορφώσει τον πολίτη, με θρησκευτική συνείδηση, έβδομο να διαπλάσει τους πολίτες ελεύθερους και τέλος υπεύθυνους.

Άρα, οκτώ προτεραιότητες έχει το κράτος για το θέμα της παιδείας. Η παιδεία είναι υπόθεση όλων μας. Αυτές οι προτεραιότητες δεν υπηρετούνται στην ιδιωτική εκπαίδευση; Και το λέω αυτό, γιατί έχουμε ιδιωτική εκπαίδευση, μέχρι και το Λύκειο.

Πάμε, τώρα, λοιπόν, στην υπόθεση της μη κρατικής στην τριτοβάθμια εκπαίδευση. Εγώ χάρηκα που άκουσα τον κύριο Παπανδρέου - για άλλη μια φορά, το τονίζω - γιατί φαίνεται πως αυτή η συνομολόγηση ότι υπερψηφίζει το άρθρο 16, αυτόματα επαναπροσδιορίζει και τη θέση του ΠΑΣΟΚ, ιστορικά και συστηματικά, διαχρονικά. Μίλησε για τη θέση του Ανδρέα Παπανδρέου, σε μια περίοδο μεταπολιτευτική, που, τότε, το πρώτο Σύνταγμα της χώρας έρχεται με τις συσπάσεις της μεταπολιτευτικής Ελλάδας και, δυστυχώς, διαπιστώνει κανείς ότι αυτή η ίδια παράταξη, που πίστευε, τότε ότι ενδεχόμενα θα μπορούσε να έχει πανεπιστήμια – είπε ο κ. Παπανδρέου – παραρτήματα από την αυτοδιοίκηση, παραρτήματα από μη κρατικές δομές ή από κρατικές άλλες δομές, δυστυχώς, αυτή η Παράταξη απεμπόλησε την ευκαιρία, όπως απεμπόλησε την ευκαιρία, κύριε Πρόεδρε, και η Αξιωματική Αντιπολίτευση, η Κυβέρνηση του Αλέξη Τσίπρα, όταν ο ίδιος είχε ανακηρυχθεί επίτιμος διδάκτωρ από τη γείτονα χώρα, την Τουρκία, από ένα μη κρατικό πανεπιστήμιο. Γιατί το απεδέχθη, αν δεν πίστευε στα μη κρατικά πανεπιστήμια;

Επομένως, θέλω, λοιπόν, σε αυτή την αντιστοιχία των ζητημάτων, που είναι πάρα πολλά και θα έχουμε την ευκαιρία στη συζήτηση αυτή να τοποθετηθούμε, σε όλες τις συνεδριάσεις της Επιτροπής και στην Ολομέλεια, να καταθέσουμε την άποψη ότι η επίκληση φοβικών συνδρόμων από συναδέλφους πολλών παρατάξεων δεν οδηγεί πουθενά. Είναι βέβαιο, ότι θα χαθεί ο δρόμος, κυρίως, η στόχευση του νομοσχεδίου, ενός νομοσχεδίου, που εστιάζεται, αφενός στην ενίσχυση του δημόσιου πανεπιστημίου και στο πλαίσιο των μη κερδοσκοπικών πανεπιστημίων ξένων παραρτημάτων. Αυτό είναι το νομοσχέδιο.

Δεν μπορούμε να προσπεράσουμε, λοιπόν, ότι στο πλαίσιο αυτής της ενδυνάμωσης του δημόσιου πανεπιστημίου και της συζήτησης για τα μη κερδοσκοπικά πανεπιστήμια υπάρχουν ζητήματα, που δημιουργούν αυτό ακριβώς που θέλουν οι ίδιοι οι πολίτες.

Τι θέλουν οι πολίτες; Μια διέξοδο, μια άλλη ανάγνωση για την τριτοβάθμια εκπαίδευση. Και ξέρετε, ειπώθηκε από συναδέλφους ότι ενδεχόμενα υπάρχει αυτή η νομοθέτηση, σήμερα, μετά από την πρόταση του Υπουργείου Παιδείας και της ηγεσίας της, εξαιτίας της πίεσης από τους πολίτες ή από διάφορα λόμπι.

Ναι, πιστεύω ότι το λόμπι των πολιτών είναι αυτό, το οποίο οδηγεί σήμερα την Κυβέρνηση να φέρει αυτό το νομοσχέδιο το πολύ σημαντικό, γιατί η χώρα πρέπει να γίνει πραγματικά παγκόσμιο κέντρο εκπαίδευσης, κατάρτισης, διά βίου και έρευνας και ως τέτοιο, εκλαμβάνω εγώ το νομοσχέδιο αυτό, που έρχεται και μάλιστα είναι πολύ σημαντικό να πούμε ότι η δυνατότητα, που δίνεται, να λειτουργούν στην Ελλάδα παραρτήματα πανεπιστημίων του εξωτερικού, που έχουν πιστοποιημένες και αυστηρές προδιαγραφές, με το αυστηρό το πλαίσιο, που υπάρχει στην Ευρώπη, αυτή τη στιγμή και θα τελέσουν, υπό τον έλεγχο και την εποπτεία του Υπουργείου Παιδείας και της Εθνικής Αρχής Ανώτατης Εκπαίδευσης, είναι ένα πλαίσιο, το οποίο θα κριθεί στο μέλλον και στο χρόνο. Νομίζω, ότι στο πλαίσιο του ανταγωνιστικού περιβάλλοντος, αυτό το νομοσχέδιο θεμελιώνει προοπτικές, στη βάση κανόνων, που αναφέρει το νομοσχέδιο, στη βάση – επίσης, πολύ σημαντικό – της ενίσχυσης του δημόσιου πανεπιστημίου – θα έχουμε την ευκαιρία σε άλλες συνεδριάσεις της Επιτροπής να συζητήσουμε γι’ αυτά – αλλά, κυρίως, να τονίσω ότι αυτό το νομοσχέδιο προβλέπει σημαντικές ρυθμίσεις, που αφορούν τη δυνατότητα πρόσβασης ξένων φοιτητών στα προγράμματα ελληνικών δημοσίων πανεπιστημίων, ποιοτικών δεικτών, που είναι κριτήρια για τη χρηματοδότηση του δημόσιου πανεπιστημίου, που μέχρι τώρα λείπει και την αναβάθμιση του ανοικτού πανεπιστημίου του Δημοκρίτειου Θράκης, σε μια ευαίσθητη γεωγραφική περιοχή.

Θέλω στον επίλογο, κύριε Πρόεδρε, και ευχαριστώ για την ανοχή σας, στο πλαίσιο αυτής της αναφοράς μου, να παρακαλέσω και να προτρέψω την ηγεσία του Υπουργείου Παιδείας να δει και με άλλη ματιά, ως εθνικό χαρακτήρα, το Πανεπιστήμιο Αιγαίου, που και αυτό υπηρετεί εθνικούς σκοπούς, γιατί πρέπει να δυναμώσει η λειτουργία του και σε άλλα νησιά, όπως είναι η Κως, γιατί έχει και προϋποθέσεις και μπορεί να υπάρχει εκεί μια δομή εκπαιδευτική και να μπορέσουμε να δώσουμε και εκεί εύρος και βάθος ακαδημαϊκό, πανεπιστημιακό και, στο πλαίσιο της δημόσιας εκπαίδευσης, να έχουν πρόσβαση οι Έλληνες πολίτες στα νησιά του Αιγαίου, στη Δωδεκάνησο.

Ευχαριστώ πολύ, κύριε Πρόεδρε.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής)**: Ευχαριστώ πολύ, κύριε συνάδελφε.

Το λόγο έχει ο συνάδελφος κ. Κατσιβαρδάς, ο ανεξάρτητος Βουλευτής.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Ευχαριστώ πολύ, κύριε Πρόεδρε. Καταρχάς, εγώ, ως ανεξάρτητος βουλευτής, άκουσα μετά τεταμένης προσοχής τους βουλευτές, ιδίως της Αξιωματικής Αντιπολίτευσης και πραγματικά διερωτήθηκα σε ποια χώρα ευρισκόμεθα, τη στιγμή, την οποία η έννοια, υπό άλλες συνθήκες και προϋποθέσεις ιδιωτικής εκπαίδευσης, έχει ήδη ενσωματωθεί στην καθημερινότητά μας.

Ένα παράδειγμα, το οποίο θα θέσω επί τάπητος και προς την κρίση, είναι ότι πολλοί Έλληνες φοιτητές, οι οποίοι παρεπιδημούν στο εξωτερικό, έρχονται εδώ, με πανεπιστημιακούς τίτλους, είτε από την Αγγλία, είτε από την Ιταλία. Να μιλήσω για τη Νομική επιστήμη, στην οποία εγώ είμαι δικηγόρος. Εδώ, στην παρούσα φάση, ανταγωνίζονται ευθέως ή δεν ανταγωνίζονται ουσιαστικά τους Έλληνες φοιτητές; Θέλω, λοιπόν, να πω, ότι κατά την ταπεινή μου γνώμη, θεωρώ ότι περισσεύει η υπερχειλίζουσα υποκρισία και ο φαρισαϊσμός εδώ, στην προκειμένη περίπτωση και προκρίνονται κατισχύουν κάποιες ιδεοληπτικές αγκυλώσεις. Η ίδια η επικαιρότητα είναι αυτή, η οποία επαληθεύει τη διαπίστωση αυτή.

Ήδη, στο Αριστοτέλειο Πανεπιστήμιο, όπου όταν κανείς εισέλθει, βλέπουμε ο ίδιος ο χώρος, ο ναός ελεύθερης διακίνησης ιδεών, που αυτός είναι ο ουσιαστικός ρόλος του ασύλου, που καταχρηστικά υφίσταται, να έχει καταληφθεί από κάποιες ομάδες, σαν να μη βρισκόμαστε σε μια αστική δημοκρατία, σαν να μην βρισκόμαστε σε ένα κράτος δικαίου, σαν να μην είμαστε κράτος - μέλος της Ε.Ε., σαν να είμαστε σε μια εμπόλεμη ζώνη. Και όχι μόνο αυτό, επιδεικνύουν μια συμπεριφορά έλλειψης σεβασμού προς τους καθηγητές και ούτω καθεξής.

Θέλω, λοιπόν, να πω, ότι αυτή η παθογένεια δεν μας τιμά, ως χώρα και συν τοις άλλοις, το γεγονός, ότι επιχειρείται μια ρηξικέλευθη τομή, διά της ιδρύσεως των μη κρατικών πανεπιστημίων, σαφώς υποστηρίζει μια τέτοιου είδους, για μένα, παρωχημένη αντίληψη, καθότι σήμερα τα πανεπιστήμια βρίσκονται στο έλεος και είναι έρμαιο συμμοριών και μόνο χώροι δημοσίας εκπαιδεύσεως δεν είναι. Άρα, επομένως, αυτή η εικόνα δεν τιμά κανέναν και συν τοις άλλοις, μας καθιστά υποδεέστερους, σε σχέση με τις χώρες της Ε.Ε..

Άρα, λοιπόν, νομίζω, ότι στον αντίποδα, θα πρέπει τα μη κρατικά πανεπιστήμια να δημιουργήσουν έναν υγιή ανταγωνισμό με τα δημόσια πανεπιστήμια, θα δημιουργηθεί αυτή η αναγκαία ώσμωση, αυτή η αλληλοπεριχώρηση,  ούτως ώστε τα δημόσια πανεπιστήμια θα σπεύσουν να θεραπεύσουν τα οιασδήποτε μορφής ελαττώματα, τα οποία εμφιλοχωρούν. Ακριβώς το αντίθετο θα επιφέρει η ίδρυση μη κρατικών πανεπιστημίων, καθόσον αφορά τα ιδιωτικά πανεπιστήμια.

Τώρα, η υπόμνηση περί της αντισυνταγματικότητας και ούτω καθεξής, πάλι εδώ ερχόμαστε υποκριτικά, ενώ υπάρχει μια πλειάδα σχεδίων νόμων, που αντίκειται στο Σύνταγμα, όχι μόνο το παρόν και ουδείς μίλησε περί της Αξιωματικής Αντιπολίτευσης, σχετικά με αυτό. Εγώ απλώς θέτω, ως δικηγόρος, ως μαχόμενος δικηγόρος, μία προβληματική, όπως το είπα και αρχικώς, κατά την τοποθέτησή μου, προς τροφοδότηση της επιστημονικής συζήτησης και τη θέτω υπό τη βάσανο της δημόσιας σφαίρας. Πρέπει το εθνικό, το ελληνικό Σύνταγμα, ουσιαστικά να σταθμίσει τη νομολογία. Ήδη, υπάρχει αυτός ο ανοικτός διάλογος της νομολογίας του Συμβουλίου της Επικρατείας με τη νομολογία του Δικαστηρίου της Ευρωπαϊκής Ενώσεως, καθόσον αφορά τις θεμελιακές ενωσιακές ελευθερίες εγκατάστασης και παροχής υπηρεσιών, αφενός και αφετέρου, να σταθμιστεί, σε αυτή τη διελκυστίνδα, όπως προείπα, να σταθμιστεί και η νομολογία του Ευρωπαϊκού Δικαστηρίου Δικαιωμάτων του Ανθρώπου, του θεμελιώδους χάρτη των Δικαιωμάτων του Ανθρώπου, περί της ακαδημαϊκής ελευθερίας, της ελευθερίας του επιχειρείν και της ελευθερίας ίδρυσης Ανώτατων Εκπαιδευτικών Ιδρυμάτων.

Άρα, μέσα σε αυτή τη συνταγματική πολλαπλότητα και την πολυεπίπεδη έννομη τάξη, θα πρέπει το εθνικό δίκαιο, χωρίς να υποχωρεί, να εναρμονιστεί με το διεθνές και το ευρωπαϊκό δίκαιο, ούτως ώστε να δημιουργηθεί αυτή η έννοια του υπερσυντάγματος, αυτή η έννοια της αλληλοπεριχώρησης, με αποκλειστικό γνώμονα να διασφαλιστεί η δημοκρατία, το κράτος δικαίου και τα θεμελιώδη δικαιώματα. Άρα, επομένως, θέτω εδώ μια προβληματική, με γνώμονα, ότι πρέπει να αφουγκραστούμε και να ευθυγραμμιστούμε ανυπερθέτως με τους καλπασμούς του μέλλοντος, που είναι η πρόοδος και η επιταγή, επί τω τέλει, επί σκοπώ, δηλαδή, τη βελτίωση και των υπαρχόντων δημοσίων πανεπιστημίων μέσα στα πλαίσια των μη κρατικών.

Πέραν του πλαισίου αυτού, εν κατακλείδι, και τελειώνω, μην μεμψιμοιρούμε, σαν να ευρισκόμεθα στην προ της μεταπολίτευσης υπό την έννοια ότι διατρέχει το κράτος μας. Βεβαίως. Η δημοκρατία δεν είναι κάτι παγιωμένο, υπόκειται σε εξελίξεις, όπως το οτιδήποτε, είναι ένας ζωντανός οργανισμός. Άρα, ας μην εθελοτυφλούμε και στρουθοκαμηλίζουμε ότι καταλύεται η αξιοκρατία, ως προς τον τρόπο εισόδου στο πανεπιστήμιο, διότι υπάρχουν επίσης καλοί επιστήμονες τόσο στα ιδιωτικά όσο και στα δημόσια πανεπιστήμια και το έχουν αποδείξει και κάποιοι, που έρχονται από το εξωτερικό. Εγώ είμαι στο εσωτερικό, δεν το λέω για να υποστηρίξω τον εαυτό μου, για να μην κατηγορηθώ, Νομική Αθηνών έχω τελειώσει, με μεταπτυχιακό στη Νομική, στο Πάντειο, στο δημόσιο πανεπιστήμιο.

Άρα, για όλους αυτούς τους λόγους, απλώς τελειώνω, για να σεβαστώ τον χρόνο γι’ αυτό και επιταχύνω, επιφυλάσσομαι να εμβαθύνω και νομικά και ουσιαστικά ενώπιον της Ολομέλειας για την κατ’ άρθρον ερμηνεία, για να φωτίσω κάποιες νομικές πτυχές. Άρα, φρονώ ότι είναι μια εξέλιξη, την οποία πρέπει να εναγκαλιστούμε, ενόψει της ποιοτικής βελτίωσης της ανώτατης εκπαίδευσης, χωρίς αγκυλώσεις, ιδεοληψίες, προκαταλήψεις, με αποτέλεσμα να είμαστε υπερήφανοι σαν Ελλάδα και για την ακαδημαϊκή εξέλιξη, αλλά και, μετά ταύτα, την ισότιμα επαγγελματική, η οποία θα επέλθει συνεπεία της ακαδημαϊκής.

Σας ευχαριστώ πολύ.

**ΕΥΡΥΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής)**: Ευχαριστώ πολύ, κύριε συνάδελφε, κυρίως για τον σεβασμό του χρόνου.

Το λόγο έχει ο κ. Χουρδάκης, ανεξάρτητος Βουλευτής.

**ΜΙΧΑΗΛ ΧΟΥΡΔΑΚΗΣ**: Ευχαριστώ, κύριε Πρόεδρε.

Εγώ, μεταξύ των άλλων, θα μεταφέρω και την εμπειρία από το μεγαλύτερο Πανεπιστήμιο στη Νοτιοανατολική Ευρώπη, καθότι είμαι Καθηγητής στο Αριστοτέλειο, αλλά θέλω να ξεκινήσω με αυτό, που ήδη αναφέρθηκε πάρα πολλές φορές και είναι λυπηρό να ακούγεται το Σύνταγμα δεν είναι ταμπού. Διαφωνώ κάθετα, οριζόντια, διαγώνια, όπως θέλετε πείτε το, το Σύνταγμα είναι πάνω απ’ όλα. Εάν δεν είναι το Σύνταγμα πάνω απ’ όλα, χαθήκαμε. Μιλάμε για κατάλυση, δηλαδή, του Συντάγματος και πρέπει να θυμηθούμε πότε είχαμε τελευταία φορά τέτοια κατάλυση και εάν τη θέλουμε και την επικροτούμε, κύριε Υπουργέ. Θέλω να πιστεύω ότι απλώς είναι κάτι, που ειπώθηκε έτσι βιαστικά και όχι με πάρα πολλή σκέψη, διαφορετικά ταιριάζει εξ ολοκλήρου με αυτό, που ειπώθηκε την περασμένη εβδομάδα, από άλλο Υπουργό της Κυβέρνησής σας, σε διαφωνούντες για το Flyover, στη Θεσσαλονίκη, σε ανοικτή συνεδρίαση, που είχαν στο Δημοτικό Συμβούλιο, όπου όσοι διαφωνούσαν αναφέρθηκαν, ως παλαιοχριστιανοί.

Είναι ψευδεπίγραφη πλήρως η πρόταξη του ενωσιακού δικαίου, δεν υπάρχει καμία αληθινή υποχρέωση. Όπως θα ξέρετε, η Ελλάδα έχει εξαιρεθεί από την GATT, τη Διεθνή Συμφωνία για το Εμπόριο σε ό,τι αφορά τη δημιουργία ιδιωτικών πανεπιστημίων, άρα, δηλαδή, την παροχή υπηρεσιών τριτοβάθμιας εκπαίδευσης και, ως εκ τούτου, δεν υπάρχει καμία αληθινή υποχρέωση ίδρυσης μη κρατικών πανεπιστημίων.

Δεν είμαι εξ οφίτσιο αρνητικός. Θα μπορούσα να το συζητήσω, εάν έμπαινε σε μια ανοιχτή διαβούλευση, για αλλαγή του άρθρου 16. Ως τότε, όμως, είναι προδήλως αντισυνταγματικό, αποτελεί εκτροπή, όπως σας είπα, το να διευκολύνουμε με οποιονδήποτε τρόπο την ίδρυση και τη λειτουργία μη δημόσιων ανώτατων ιδρυμάτων. Αντίθετα, θα έπρεπε να στοχεύουμε, και αναφερθήκατε, κύριε Υπουργέ, το πρωί, τα 175 από τα 205 χοντρικά άρθρα αφορούν το δημόσιο πανεπιστήμιο, αλλά δεν υπάρχει κάποια αληθινή ή πραγματική υποβοήθηση. Θέλω να σας δώσω ένα παράδειγμα, γιατί κι εσείς μιλήσατε με νούμερα, ότι για το Αριστοτέλειο ο τακτικός προϋπολογισμός, το 2009, ήταν 44,7 εκατ., σύμφωνα με στοιχεία του Πρύτανη του κ. Φείδα, ο οποίος είχε την ευγενή καλοσύνη να μου τα παρέχει. Το 2016, ήταν 12,2 εκατ. στη χαμηλότερη τους στάθμη και πέρυσι ήταν 17 εκατ., σαφώς αυξημένα, σε σχέση με το 2012, αλλά πάλι περίπου 1/3, κάτω από τα νούμερα του 2009. Άρα, όταν λέτε ότι υπάρχει μια αύξηση, ουσιαστικά δεν έχουμε αύξηση, έχουμε διακοπή μείωσης.

Να σας δώσω κι ένα άλλο παράδειγμα. Στο εργαστήριο, που βρίσκουμε είμαστε πέντε μέλη ΔΕΠ, μηδέν εργαστηριακό προσωπικό, μηδέν άτομα διοικητικό προσωπικό και πριν από 15 χρόνια ήταν 14 μέλη ΔΕΠ, 8 άτομα εργαστηριακό προσωπικό και 3 άτομα διοικητικό προσωπικό. Παρόμοια, λίγο πολύ, προβλήματα έχουν όλα τα Τμήματα σε όλα τα πανεπιστήμια, διότι ακόμα και το 1 προς 1, που τόσο πολύ διαφημίζετε, όχι μόνο δεν αναστρέφει αυτή την πορεία, αλλά ισοσκελίζεται με τον αυξημένο αριθμό Τμημάτων, που έχουν προέλθει από τα ΤΕΙ, που έγιναν στη διακυβέρνηση του ΣΥΡΙΖΑ.

Δεν έχουν μπει επαρκή κριτήρια σε ό,τι αφορά τα ιδιωτικά πανεπιστήμια, που θα λειτουργήσουν. Αναφέρεται κάπου θα είναι στην πρώτη 20άδα. Ποιας κατάταξης; Πόσο καιρό θα πρέπει να είναι σε αυτή την 20άδα; Αν φύγουν από την 20άδα ή μπουν εν τω μεταξύ, τι θα γίνει;

Αναφερθήκατε, επίσης και το έχει σε πάρα πολλές ιστοσελίδες, ότι υπάρχει ήδη η τριτοβάθμια εκπαίδευση και όσοι διαφωνούν, υποκρίνονται. Ναι, υπάρχει με τον τρόπο, που έχει ρυθμιστεί, από το 2008, με τα Κολλέγια, κύριε Υπουργέ, αλλά δική σας υποχρέωση είναι αυτή η νομική υπόσταση, που έχουν, να ελέγχεται, κατά το δυνατόν επαρκέστερα και όχι πρώην ΙΕΚ ή νυν μεγάλο - ΙΕΚ να ασκούν τέτοιο ρόλο.

Αναφέρθηκε συνάδελφος για φοιτητές, που παραδίδοντας λευκή κόλλα, εισέρχονται στα πανεπιστήμια και δημιουργούν τα τμήματα - φάντασμα. Δεν οφείλεται εκεί η ύπαρξη τμημάτων τέτοιων. Οφείλεται στο ότι έχουν γίνει, με κομματικά κριτήρια, η ίδρυση τμημάτων, με τοπικιστικά κριτήρια, με ρουσφετολογικά κριτήρια, για να εξυπηρετήσουμε έναν Βουλευτή ή έναν Υπουργό και δεν έχουν γίνει με απόφαση του πανεπιστημίου. Για τον ίδιο λόγο, δεν επιτρέπεται το πανεπιστήμιο το ίδιο να θέσει κριτήρια εξέλιξης.

Εμείς θέλαμε στο Αριστοτέλειο να έχουμε κριτήρια, με βάση τα διεθνή πρότυπα σε ό,τι αφορά τις δημοσιεύσεις, τους ερευνητικούς πόρους και όλα τα άλλα και δεν μπορέσαμε να το προχωρήσουμε, διότι θα γυρνούσε πίσω στον έλεγχο νομιμότητας του Υπουργείου.

Αναφερθήκατε, επίσης, ως θετικό, ότι δεν θα υπάρχει ανώτατο όριο στην επιτρεπόμενη αμοιβή των μελών ΔΕΠ. Είναι λάθος αυτό και σας το λέω εγώ, που έχω τρία προγράμματα δια βίου στο πανεπιστήμιο, έχω φέρει οκτώ ερευνητικά προγράμματα, έχω ιδρύσει μεταπτυχιακό, έχω έξι κλινικές μελέτες και είμαι από τους πρώτους με επταψήφιο αριθμό πόρων προς το πανεπιστήμιο. Πρέπει να υπάρχει όριο στην αμοιβή των μελών ΔΕΠ.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Υπάρχει του Αρείου Πάγου.

**ΜΙΧΑΗΛ ΧΟΥΡΔΑΚΗΣ:** Άρα, μη λέτε δεν υπάρχει. Διότι, διαφορετικά, οι καθηγητές δεν αφήνουν χρήματα να πηγαίνουν στους ερευνητές χαμηλότερων βαθμίδων.

Δεν θέλω να μιλήσω πολύ περισσότερο. Θα αναφερθώ και στην Ολομέλεια, αλλά αυτό, που έχετε καταφέρει, γιατί συναντήθηκα και με εκπροσώπους της Ένωσης Αναγνωρισμένων Κολλεγίων της Ελλάδας και θα περίμενε κανείς ότι τουλάχιστον αυτοί ή κάποιοι από αυτούς θα χαίρονται με αυτό το νομοσχέδιο, γιατί θα μπορέσουν να αναβαθμιστούν. Όμως, τους έχετε κι αυτούς απέναντί σας. Ο λόγος, που τους έχετε απέναντί σας και θα μιλήσουμε, αν θέλετε και με ονόματα και διευθύνσεις στην Ολομέλεια, είναι γιατί προσπαθείτε να αναβαθμιστούν και να τοποθετηθούν συγκεκριμένοι επιχειρηματικοί όμιλοι στο πεδίο.

Αυτό δεν είναι προς όφελος της δημόσιας εκπαίδευσης, σε καμία περίπτωση και το ότι υπάρχει στο άρθρο 57 και 58 έμμεση πρόβλεψη και για δίδακτρα σε προπτυχιακά προγράμματα ελληνόφωνα ή μη αλλοδαπών. Δεν λέει θα μπουν δίδακτρα. Λέει η ρύθμιση των διδάκτρων θα γίνει. Είναι κάτι, που δεν μπορεί να μας βρίσκει σύμφωνους και να είμαστε χαρούμενοι. Ευχαριστώ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Το λόγο έχει η κυρία Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε. Θα ήθελα να απευθυνθώ κυρίως στο φοιτητικό κίνημα, να απευθυνθώ στη νεολαία και να τους πω ότι το νομοσχέδιο αυτό είναι παγίδα κερδοσκοπίας. Είναι παγίδα, η οποία, μαζί με τη συνολική εκπαιδευτική πολιτική της Κυβέρνησης, θα οδηγήσει σε αδυναμία πληρωμής των σπουδών των παιδιών τους για τη συντριπτική πλειοψηφία των οικογενειών.

Η Κυβέρνηση αυτή, με πονηρό, πραγματικά, πολύ πονηρό πολιτικό τρόπο, την προηγούμενη τετραετία, για να τα λέμε και απλά, επέβαλε την Ελάχιστη Βάση Εισαγωγής στα δημόσια πανεπιστήμια, αποκλείοντας έτσι το 20% των παιδιών μας, που ήθελαν να σπουδάσουν, ετοιμάζοντας ταυτόχρονα, βέβαια, την πελατεία για τα ιδιωτικά πανεπιστήμια.

Τότε, μας λέγατε ότι είναι μέτρο αριστείας, για να μην μπαίνουν με χαμηλούς βαθμούς τα παιδιά στην τριτοβάθμια εκπαίδευση. Σήμερα, και ο τελευταίος πολίτης καταλαβαίνει ότι αυτό ήταν ένα ψέμα. Ήταν πραγματικά μία παγίδα κερδοσκοπίας, γιατί αυτός, που θα έχει λεφτά, θα μπορεί να περάσει σε σχολή του ιδιωτικού πανεπιστημίου, του κολλεγίου, με αναβαθμισμένη ταμπέλα, με χαμηλότερη βάση εισαγωγής. Δηλαδή, αν χρειάζεται να γράψει 18 στα 20 κάποιος, για να περάσει στη δημόσια Ιατρική, με 9 στα 20 και 15.000 ευρώ τον χρόνο θα μπορεί να πάει σε μια ιδιωτική Ιατρική σχολή ενός παραρτήματος ιδιωτικού ιδρύματος της Κύπρου, που θα έχει στήσει ένα παράρτημα στο ίδιο κτίριο με ένα ΙΕΚ ή ένα κολέγιο, ανάλογα. Ήδη, στο κέντρο της Αθήνας, οι ταμπέλες αλλάζουν και ας κάνουν μια βόλτα και οι κύριοι της Κυβέρνησης, για να το δουν.

Τι ισχύει, σήμερα; Τα κολέγια προωθούν συνεργασίες franchise σε ιδρύματα της αλλοδαπής, όπου λένε «κάνε τα δύο πρώτα χρόνια εδώ και πήγαινε τον τρίτο χρόνο για Bachelor, ας πούμε, στην Αγγλία και πλήρωσε 20 χιλιάρικα ευρώ το χρόνο για δίδακτρα και διαμονή, στέλνοντας το παιδί σου από τη Χαλκιδική στην Αθήνα και μετά την τρίτη χρονιά πήγαινέ το έξω, για 8 μήνες και με fast truck διαδικασίες και γύρνα πίσω με ένα τριετές δίπλωμα».

Τώρα, με το νομοθετικό αυτό κόλπο, που κάνατε, στην ουσία λέτε καταργώ και τον τρίτο χρόνο στο εξωτερικό και μείνε για 3 χρόνια εδώ, στο παράρτημα. Πάρε τη βεβαίωση από τον ΔΟΑΤΑΠ και ψάξε να δεις τι αντίκρισμα έχει το χαρτί αυτό, που πλήρωσες τόσες δεκάδες χιλιάδες ευρώ, σε κύρος και σε γνώση, όσον αφορά την αγορά εργασίας. Εσείς, όμως, τώρα, το εμπόριο αυτό ελπίδας και ψέματος το κλιμακώνετε. Λέτε ότι με λίγα παραπάνω λεφτά, θα σε κάνω και γιατρό.

Οι πολίτες δεν πρέπει να πιστέψουν λέξη από όσα λέει η Κυβέρνηση για τα ιδιωτικά πανεπιστήμια. Θα είναι άκρως κερδοσκοπικά, εμπορικές επιχειρήσεις ελπίδας και τίποτα περισσότερο. Ιδιαίτερα θα ήθελα να επαναλάβω στους γονείς ότι η Κυβέρνηση παίζει παιχνίδια με την αγωνία τους. Αποκλείει τα παιδιά τους από το δημόσιο πανεπιστήμιο, μέσα από την Ελάχιστη Βάση Εισαγωγής και τους καλεί να πληρώσουν αδρά, για να σπουδάσουν αυτό, που ονειρεύτηκαν, μέσα από ιδιωτικά ιδρύματα, που είναι πολύ πιθανόν να μην υπάρχουν καν σε πέντε ή δέκα χρόνια. Παραβιάζει το Σύνταγμα το νομοσχέδιο. Παραβιάζει το άρθρο 16. Παραβιάζει κάθε ηθική αρχή, για αξιοκρατία στην εκπαίδευση και στις ίσες ευκαιρίες. Δεν υπάρχει κανένας ιδιωτικός φορέας, που να μην είναι κερδοσκοπικός. Κανένας δεν θα έρθει εδώ για τη δόξα. Δεν θα έρθει παρά μόνο, για να πληρωθεί αδρά.

Θα κλείσω με μια ερώτηση στον κύριο Υπουργό. Ισχύει ότι το πρώτο πανεπιστήμιο, που θα έρθει, είναι το ιδιωτικό πανεπιστήμιο της Λευκωσίας; Και αν ισχύει, βγείτε και πείτε πόσο θα χρεώνει τη χρονιά. Ξέρετε; Εγώ νομίζω πως ξέρετε. Βγείτε και πείτε το, λοιπόν. Σας ευχαριστώ.

**ΕΥΡΙΠΙΔΗΣ ΣΤΥΛΙΑΝΙΔΗΣ (Προεδρεύων της Επιτροπής):** Ευχαριστώ πολύ. Ολοκληρώσαμε αισίως τη συζήτηση και τις τοποθετήσεις των συναδέλφων και των εκπροσώπων των κομμάτων.

Το λόγο έχει ο κύριος Υπουργός.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ πάρα πολύ, κύριε Πρόεδρε.

Νομίζω ότι δικαιωθήκαμε, ως προς τη διάσταση ότι θα είναι μια πραγματικά πολύ ενδιαφέρουσα συνεδρίαση και οφείλω να ξεκινήσω με την εξής αποτύπωση. Έχουμε μία πολύ σημαντική και θεμελιώδη φιλοσοφική διαφωνία, αλλά δεν είναι αυτή, η οποία συζητήθηκε. Η θεμελιώδης διαφωνία και απόκλιση έχει να κάνει με το αν η χώρα δύναται να περιμένει ή όχι.

Αναφέρω το εξής παράδειγμα: Όταν ήμουν φοιτητής του ελληνικού πανεπιστημίου, στο Οικονομικό Πανεπιστήμιο Αθηνών, είχε τύχει, το 2004, να βρίσκομαι στην Τσεχία, όταν η Τσεχία έμπαινε στην Ευρωπαϊκή Ένωση, θυμάμαι και τις ημέρες. Εκείνες τις μέρες, η Τσεχία είχε το μισό κατά κεφαλήν ΑΕΠ από την Ελλάδα. Τώρα, η Τσεχία έχει 30% περισσότερο κατά κεφαλήν ΑΕΠ από την Ελλάδα. Αυτό είναι επειδή κάποιοι είναι οι θιασώτες της αυταρέσκειας, της αναμονής, του ότι μπορούμε να περιμένουμε άλλα πέντε χρόνια, για να συζητάμε πράγματα.

Συζητάμε αυτό το θέμα από όταν ήμουν φοιτητής σε εκείνα τα έδρανα, τουλάχιστον, διότι, κατά πάσα πιθανότητα και αυτό που λέω είναι λάθος, το συζητούσαν και οι γονείς μου.

Συζητάμε το ίδιο θέμα πενήντα χρόνια. Ακριβώς, για τον λόγο αυτόν και ανάμεσα σε άλλα, η χώρα πρέπει να τεθεί σε κίνηση. Αυτό πιστεύει αυτή η Κυβέρνηση, αυτό πιστεύει το κυρίαρχο εκλογικό σώμα, που την ψήφισε, αυτό πιστεύει ο Πρωθυπουργός, αυτό πιστεύει και ο υποφαινόμενος και η υποφαινόμενη. Οφείλει να τεθεί σε κίνηση και οφείλουμε να τρέξουμε, για να καλύψουμε το χαμένο έδαφος, γιατί εκεί, που και στο χώρο της εκπαίδευσης κάποτε συζητούσαμε, σαν εμείς να έχουμε φοβερά αυτάρεσκες περιγραφές, σε σχέση ακόμα και με τα πανεπιστήμια της Περιφέρειάς μας, όταν κοίταζα εγώ πως θα δώσω πανελλήνιες, τα πράγματα ήρθε ο χρόνος και τα άλλαξε, επειδή δεν τρέχαμε μαζί με τις εξελίξεις. Ισχύει απόλυτα ο Λαμπεντούζα, «Για να μείνουν όλα ίδια, όλα πρέπει να αλλάζουν διαρκώς».

Η διαρκής κίνηση είναι η μόνη συνθήκη, εγώ δεν θα πω πρόοδο της χώρας, υπόστασης και επιβίωσης της χώρας. Αυτό είναι το πως μεταβολίζουμε εμείς και το εκλογικό μήνυμα, το οποίο λάβαμε και το πως αντιλαμβανόμαστε τις συνθήκες της συγκυρίας και το τι θέλει ο ελληνικός λαός.

Συνεχίζω με κάποιες παρατηρήσεις. Πρώτον, ανέφερα στην πρωτολογία μου, τα άρθρα των δημοσίων πανεπιστημίων. Αυτά αναφέρθηκαν ελάχιστα, κατά τη διάρκεια αυτής της συζήτησης και επιτρέψτε μου να πω ότι αναφέρθηκαν και εξόχως υποτιμητικά από κάποιους ομιλητές.

Αυτό είναι άστοχο, κατά τη γνώμη μου, για τον εξής πάρα πολύ απλό λόγο. Εγώ θα δεχτώ ότι, σε πολλές περιπτώσεις, το κράτος έχει μία κουλτούρα υπερύθμισης. Στη συγκεκριμένη περίπτωση, όμως, υπάρχει ανάγκη θεραπείας, αλλαγής συγκεκριμένων ρυθμίσεων και είναι άστοχο, επιτρέψτε μου να πω, γιατί ήρθε από την ίδια την ακαδημαϊκή κοινότητα. Τα άρθρα αυτά έχουν προέλθει από τους ίδιους τους πρυτάνεις, κατά πλειοψηφία.

Είναι άστοχες οι παρατηρήσεις τους; Είναι άστοχο, επειδή αναφέρθηκε πριν, να μην υπογράφει ο Υπουργός Παιδείας την κάθε μικρή αλλαγή στον προϋπολογισμό των Ιδρυμάτων; Είναι περιττό το να μειωθεί η γραφειοκρατία στους Ειδικούς Λογαριασμούς Κονδυλίων Έρευνας; Είναι περιττό να ψηφιοποιηθούν τα πανεπιστήμια και να μην είναι καθόλου γραφειοκρατικά;

Η πρόταση του Δημοκρίτειου Πανεπιστημίου, στην οποία, επίσης, αναφέρθηκαν ορισμένοι συνάδελφοι και η οποία προήλθε από εισήγηση της Εθνικής Αρχής Ανώτατης Εκπαίδευσης (ΕΘΑΑΕ), τη δημιουργία της οποίας, να τονίσω εδώ, επειδή είδα τον νόμο, κόμματα της Αντιπολίτευσης έχουν ψηφίσει.

Η Εθνική Αρχή Ανώτατης Εκπαίδευσης (ΕΘΑΑΕ), έως ανεξάρτητη Αρχή, έρχεται και κάνει συγκεκριμένες εισηγήσεις, δεν τις κάνει ο Υπουργός Παιδείας, απλώς, τις υιοθετεί. Η συγκεκριμένη πρόταση για το Δημοκρίτειο Πανεπιστήμιο Θράκης (ΔΠΘ) ήρθε από το ίδιο το Πανεπιστήμιο και εγκρίθηκε από την ανεξάρτητη Αρχή. Αυτό δεν θα βρει στήριξη στα κόμματα της Αντιπολίτευσης; Γιατί; Γιατί θα προτάξουμε το ναρκισσισμό των μικρών ή των μεγάλων διαφορών μεταξύ μας, απευθυνόμενοι προεκλογικώς σε εκλογικά κοινά; Τότε, δεν εννοούμε αυτό που λέμε, ότι η παιδεία είναι γεννήτρια μέλλοντος. Μένουμε σε μάχες οπισθοφυλακής, στο ίδιο λεξιλόγιο και στα ίδια πράγματα, τα οποία άκουγα, ως φοιτητής, σε εκείνα τα έδρανα. Τα έδρανα είναι κοινά, το λεξιλόγιο είναι κοινό, τα επιχειρήματα είναι κοινά, στο μεσοδιάστημα έχουμε περάσει από την 3η στην 4η βιομηχανική επανάσταση.

Πρέπει να περιμένουμε την 5η ή την 6η βιομηχανική επανάσταση, για να γίνουν συγκεκριμένες αλλαγές; Η χώρα δεν μπορεί να περιμένει.

Επίσης, επιτρέψτε μου να πω, ένδεια επιχειρημάτων δείχνει η διαστρέβλωση συγκεκριμένων προγραμμάτων, τα οποία ειπώθηκαν και από μεριάς μου, γιατί «τοτέμ και ταμπού» δεν είναι τίποτα άλλο παρά μόνο η θέση της πλήρους απαγόρευσης.

Ο ισχυρισμός μας και ο ισχυρισμός κορυφαίων συνταγματολόγων της χώρας, οι οποίοι δεν μπαίνουν σε ζυγαριά, με βάση τον αριθμό τους, μπαίνουν στη ζυγαριά, με βάση τα επιχειρήματά τους, αν είναι σύννομα ή όχι. Και σε τελική ανάλυση, ειδικά σε αυτό το κτίριο και σε αυτήν την αίθουσα, επιτρέψτε μου να πω, δεν είμαι ο μόνος, που δεν είναι συνταγματολόγος σε αυτή την αίθουσα.

Τι σας κάνει να εκφράζεστε με τόσο κάθετη και απόλυτη βεβαιότητα;

Έχω την εντύπωση και ως Υπουργός Παιδείας, ότι στα παιδιά μας, ειδικά εμείς που είμαστε πολιτικοί και οφείλουμε να αποκτούμε γνώμη για πολλά πράγματα, δεν πρέπει να τους διδάξουμε την κάθετη πολυπραγμοσύνη.

Εγώ είμαι πληροφορικός, ακούω τι λένε κορυφαίοι συνταγματολόγοι και οι μεν και οι δε, θα κριθεί η συγκεκριμένη περίπτωση και θα κριθεί στο πλαίσιο της διάκρισης των εξουσιών. Εκτός και αν δεν πιστεύουμε στη διάκριση των εξουσιών και εκτός και αν δεν παρατηρούμε το πως είχε εξελιχθεί η νομολογία των δικαστηρίων.

Αυτό το οποίο οφείλω να πω και κατάλαβα από τη συζήτηση, είναι ότι υπάρχει ένα στατικό κείμενο και υπάρχει το πως το ερμηνεύουμε εμείς, ανάλογα με τα πολιτικά διακυβεύματα, σαν να μην υπάρχουν τα δικαστήρια, εθνικά και ευρωπαϊκά, τα οποία με τη νομολογία τους έχουν εξελίξει μία σειρά από πράγματα. Και σαν να μην υπάρχουν συγκεκριμένες αποφάσεις, οι οποίες έχουν ληφθεί από τα δίδακτρα, τα οποία ανέφερα πριν, στα μεταπτυχιακά, με αποφάσεις του Συμβούλιο της Επικρατείας της Ελλάδας (ΣτΕ), από τα δίδακτρα στα προπτυχιακά του Ελληνικού Ανοικτού Πανεπιστημίου, με αποφάσεις του Διοικητικού Εφετείου, τη νομολογία του Ευρωπαϊκού Δικαστηρίου, η οποία τηρήθηκε από όλες τις κυβερνήσεις, σε σχέση με τα επαγγελματικά δικαιώματα.

Υπάρχουν επαγγελματικά δικαιώματα στα κολέγια, ναι. Σαν να μην υπάρχουν, αναφέρατε επενδύσεις, εδώ, με έναν τρόπο φοβικό. Καταρχήν, είναι μια συνεδρίαση επιχειρημάτων φόβου. Πότε η χώρα αυτή, στην ιστορία της πέτυχε τίποτα με φόβο;

Η χώρα πετυχαίνει, όταν δε φοβάται, όταν αντικρίζει και όταν τραβάει μπροστά και δεν έχει τίποτα να φοβηθεί, σε σχέση και με το διεθνή ανταγωνισμό και σε σχέση με τα πάντα.

Έχουμε, λοιπόν, συγκεκριμένα παραδείγματα, ανέφερα πριν τα κολλέγια. Αναφέρατε συγκεκριμένες επενδύσεις και ονομαστικά και συγκεκριμένες συμπράξεις κ.λπ.. Δεν είναι μία, είναι 35, που προϋπάρχουν. Αυτό έλεγα από αυτό το μικρόφωνο και πολλές ακόμα αρρύθμιστες, χωρίς την κρατική και παρεμβατικά κυρίαρχη στάση μας. Αρρύθμιστες.

Αν υπάρχει, επιτρέψτε μου να το πω πολύ κάθετα αυτό, μία πράξη διευθέτησης συμφερόντων, όπως ειπώθηκε, είναι η παραμονή στο στάτους κβο. Αυτή είναι η κυρίαρχη πράξη διευθέτησης και από αυτήν πρέπει να βγούμε και θέλουμε να το κάνουμε, με έναν τρόπο, ούτε παράκαμψη ούτε τίποτα από αυτά, που ειπώθηκαν, απολύτως συμβατό με το συνταγματικό κείμενο, κατά την κρίση μας, υπό το φως του ενωσιακού δικαίου και λαμβάνοντας υπόψη τη γνώμη κορυφαίων συνταγματολόγων.

Θα κριθεί. Εμείς λέμε ότι αυτό είναι και το σωστό. Και σε τελική ανάλυση, τα πράγματα τρέχουν, όλα αυτά τα χρόνια. Έχουν τρέξει πάρα πολύ, δεν υπήρχαν, το 1975, ούτε ανεξάρτητες αρχές ούτε συγκεκριμένη νομολογία, εθνική και ευρωπαϊκή ούτε η απόφαση του 2020 στην Ευρωπαϊκή Ένωση.

Δεν είναι τόσο ασπρόμαυρα τα πράγματα, για να χρειάζεται να τοποθετούμαστε λες και είμαστε οι «άσπροι» και οι «μαύροι» στο σκάκι.

Άγχος και μέριμνα έχουμε όλοι για το πως θα λειτουργήσει καλύτερα το σύστημα παιδείας της χώρας μας, εκτός και αν όλοι αισθάνεστε υπέροχα.

Συγγνώμη, όμως, πάλι επιτρέψτε μου να το πω, είναι για μένα καινοτομία να ακούω την Αντιπολίτευση να μιλάει για τη χρηματοδότηση στα δημόσια πανεπιστήμια, εδώ είναι η καμπύλη, όταν κάθε χρόνο, επί Κυβέρνησης ΣΥ.ΡΙΖ.Α., η χρηματοδότηση μειωνόταν.

Η αλήθεια είναι αυτή. Εγώ δε θα πω ότι αυτό συνέβαινε, επειδή το θέλατε. Κανείς μας εδώ δεν είναι αφελής. Τόσες ήταν οι δημοσιονομικές δυνατότητες της χώρας, εκείνη τη στιγμή και αυτό υλοποιήσατε. Αλλά, συγγνώμη, κάθε χρόνο, τη μειώνατε.

Σηκώνετε και το δάχτυλο, ενώ κάθε χρόνο την αυξάνουμε και την έχουμε αυξήσει κοντά 50%; Πρέπει να αυξηθεί παραπάνω; Ναι, μαζί σας, αλλά αυτό θα γίνεται όσο θα αυξάνονται οι δημοσιονομικές δυνατότητες της χώρας. Αλλά τώρα να υπάρχει κριτική, «είναι και πολύ χαμηλή», όταν κάθε χρόνο μειωνόταν; Αυτό θέλει πολλή καλλιτεχνική φαντασία για να το κάνει κανείς.

Σας ενοχλούν πολλούς στην Αντιπολίτευση τα δίδακτρα. Κόψατε τα δίδακτρα στα μεταπτυχιακά ή στο ΕΑΠ, ενώ κυβερνήσατε; Σας ενοχλούν τα κολέγια. Κλείσατε τα κολέγια;

Ανέφερα τη χρηματοδότηση. Υπάρχει και το εξής παράδοξο, βέβαια, ότι έχουμε ιδιωτική εκπαίδευση στις βαθμίδες της υποχρεωτικής εκπαίδευσης και όχι της προαιρετικής.

Έγινε κάτι όλα αυτά τα χρόνια, στα οποία κυβέρνησαν και κόμματα, τα οποία σήμερα είναι στα έδρανα της Αντιπολίτευσης, τα οποία περιόρισαν αυτό το πράγμα, το οποίο σήμερα, σαν κήνσορες του άλλου, καταγγέλλουν;

Και αν, ναι, ποιο είναι αυτό και πόσο πετυχημένο ήταν;

Γιατί, ταυτόχρονα, εγώ βλέπω ότι η Αντιπολίτευση συνεχώς κουνάει το γκολπόστ, για να το πω απλά, της κριτικής. Μας κατηγορούσατε για την ΕΒΕ, την Ελάχιστη Βάση Εισαγωγής, ότι μπήκε, για να δημιουργήσει, από το επίπεδο εκείνο και κάτω, που δε μπαίνουν στα δημόσια πανεπιστήμια, «πελατεία».

Τώρα που μπήκε και για τα μη κρατικά, για τα παραρτήματα, λέτε «α, δεν είναι επαρκής». Είναι ίδιο το κριτήριο πρόσβασης στο δημόσιο και ιδιωτικό σύστημα. Αυτό που διαφοροποιείται είναι το κριτήριο πρόσβασης σε κάθε σχολή, το οποίο στο μεν δημόσιο διαμορφώνεται από τον αριθμό των θέσεων και από τα μόρια των πανελλαδικών εξετάσεων και, στην άλλη περίπτωση, με βάση τη συγκεκριμένη νομοθετική πρωτοβουλία, θα διαμορφώνεται, με έγκριση της ανεξάρτητης αρχής, σε αρμονία με τα κριτήρια του μητρικού πανεπιστημίου και τα οποία δεν είναι στο «9», που λέτε και στο «8», με ένα google αυτό φαίνεται. Ανοίξτε το οποιοδήποτε πανεπιστήμιο από αυτά, που συζητάμε και δείτε ποια είναι η βάση της όποιας Ιατρικής, της όποιας Νομικής, τι ισχύει διεθνώς. Ε, δε θα βρείτε το «8» και το «9», που λέτε. Τι να κάνουμε; Σας διαψεύδει η πραγματικότητα. Δε θα το βρείτε.

Άρα, εδώ πρέπει να διαφωνήσουμε επί πραγματικών δεδομένων, γιατί επί πραγματικών δεδομένων, όλοι θέλουμε να ρυθμίσουμε το καθεστώς, το οποίο υπάρχει σήμερα στη μεταλυκειακή εκπαίδευση και μόνο και μόνο, επειδή δεν υπάρχει το ακαδημαϊκό δικαίωμα σε αυτά, λέμε «αχ, αυτά δεν είναι πανεπιστήμια». Η συντριπτική πλειοψηφία των παιδιών σπουδάζουν στα κολλέγια ή στα πανεπιστήμια, για να αποκτήσουν επαγγελματικά δικαιώματα, για να γίνουν καλοί επαγγελματίες και σε όλα αυτά μετράνε τα μόρια για το ΑΣΕΠ και τη Σχολή Δικαστών, αλλά δεν τους δίνουμε ακαδημαϊκό δικαίωμα.

Εμείς, λοιπόν, τώρα οφείλουμε να πάμε όλο αυτό το πράγμα και να το ρυθμίσουμε, να το φέρουμε στο φως, να ορίσουμε ότι υπάρχουν συγκεκριμένοι κανόνες εποπτείας και ειδικά για των μη κερδοσκοπικών, ανέφερα και συγκεκριμένο άρθρο, το οποίο θα ελέγχει όλες τις παραμέτρους εκείνες, οι οποίες οριοθετούν τη μη κερδοσκοπικότητα.

Υπάρχει στο νόμο και θα είναι μέσα στις αρμοδιότητες της Ανεξάρτητης Αρχής και αυτή η Ανεξάρτητη Αρχή θα κινηθεί, με βάση όλα όσα ο νόμος αυτός θα ορίσει.

Από εκεί και πέρα, νομίζω ότι στο τέλος της ημέρας, αν καταφέρουμε και χρηματοδοτικά και θεσμικά να υπερβούμε την τρέχουσα ισορροπία και τις τρέχουσες καταστάσεις, γιατί αναφέρατε κι άλλα πράγματα.

Εδώ θέλω να καταθέσω στα πρακτικά το εξής. Η χρηματοδότηση της παιδείας είναι 4,1%, σύμφωνα με την Eurostat, το έστειλε ο κύριος Πετραλιάς και το καταθέτω στα πρακτικά, γιατί ειπώθηκαν άλλοι αριθμοί.

*(Κατατίθεται έγγραφο που επισυνάπτεται στο τέλος του παρόντος Πρακτικού)*

Αυτός είναι ο επίσημος αριθμός που βρήκαμε εμείς από τη Eurostat και έχει το Γενικό Λογιστήριο του Κράτους.

Αναφέρθηκε το φινλανδικό μοντέλο. Διαβάζω εδώ, στη Φινλανδία αυτοί, που μπαίνουν στο πανεπιστήμιο, είναι το ένα τρίτο (1/3) αυτών, που τελειώνουν το λύκειο. Εμείς ξέρουμε τη Φινλανδία, για το πολύ καλό μοντέλο, το οποίο έχει στην Πρωτοβάθμια και Δευτεροβάθμια. Επειδή, άκουσα συζητήσεις περί Φινλανδίας, το καταθέτω στα πρακτικά.

*(Κατατίθεται έγγραφο που επισυνάπτεται στο τέλος του παρόντος Πρακτικού)*

Το ένα τρίτο (1/3) που τελειώνει το σχολείο, μπαίνει στα πανεπιστήμια. Εάν υπάρχουν Κόμματα της Αντιπολίτευσης, που θέλουν το 1/3 των αποφοίτων των ελληνικών λυκείων να μπαίνουν στα πανεπιστήμια, να μας το πουν και να το πουν και σε εκείνους, για να το γνωρίζουν. Και βέβαια, προσθέτω και αυτό. Ήδη σήμερα, Κυπριακά πανεπιστήμια, κερδοσκοπικά, κάνουν κοινά μεταπτυχιακά με ελληνικά δημόσια πανεπιστήμια. Καταθέτω στα πρακτικά μια τέτοια περίπτωση, κοινό μεταπτυχιακό του Πανεπιστημίου Πατρών, με το Πανεπιστήμιο της Λευκωσίας. Δεν είδα κανέναν να ενοχλείται από αυτό, από όλα τα Κόμματα της Αντιπολίτευσης, τα τελευταία χρόνια και να καταγγέλλει την προβληματική κερδοσκοπία, με εξαίρεση το Κ.Κ.Ε., το δέχομαι.

*(Κατατίθεται έγγραφο που επισυνάπτεται στο τέλος του παρόντος Πρακτικού)*

Δεν έχω δει να διαμαρτύρεστε γι’ αυτό που κάνουν τα ελληνικά δημόσια Πανεπιστήμια. Όχι το Υπουργείο Παιδείας, τα ελληνικά δημόσια πανεπιστήμια, τα ίδια, συμπράττοντας. Επίσης, να πω ότι επειδή αναφέρθηκαν και άλλες περιπτώσεις πανεπιστημίων ή άλλων πανεπιστημιακών ιδρυμάτων κ.τ.λ., ότι εμείς βάζουμε ένα πολύ ισχυρό πλαίσιο εποπτείας. Χάρηκα με αυτό το οποίο ειπώθηκε πριν, από συγκεκριμένο στέλεχος της Αντιπολίτευσης, ότι τα κολέγια έχουν πρόβλημα με το συγκεκριμένο νόμο, γιατί αντικατοπτρίζει την πραγματικότητα. Εκεί που σήμερα δεν υπάρχει πλαίσιο εποπτείας, αύριο θα υπάρξει. Ακριβώς, αυτό είναι που πάμε να κάνουμε.

Θέλω, σε αυτό το πλαίσιο, επειδή αναφέρθηκε ο πρώην Πρωθυπουργός, ο κ. Παπανδρέου, σε μία συνέντευξή του, την οποία μας διάβασε, να αναφέρω ένα κομμάτι αυτής της συνέντευξης, το οποίο θέλω να πω ότι το προσυπογράφω.

Ρωτάτε για τα πανεπιστήμια, τα οποία υπάρχουν. Λέει: «Υπάρχει ήδη ιδιωτική τριτοβάθμια εκπαίδευση στην Ελλάδα», σε συνέντευξή του στον κύριο Πρετεντέρη, στο «Βήμα». Του λέει την ερώτηση, «ως παραπαιδεία, όχι επίσημα». Απαντάει, «επίσημα είναι, μόνο το ελληνικό κράτος δεν τα αναγνωρίζει. Στην πράξη, έχουμε παραδώσει το δικαίωμα αξιολόγησης, ελέγχου και τήρησης κανόνων, για τα ιδρύματα, που βρίσκονται στο έδαφός μας, σε κάποιους ξένους τρίτους και το κράτος δεν έχει λόγο. Αυτό είναι παράλογο. Το πρόβλημα του ιδιωτικού πανεπιστημίου δεν αντιμετωπίζεται, με μία απαγόρευση. Και όταν λέμε «μη κερδοσκοπικό», εννοούμε, βέβαια, ότι τα έσοδα δε θα πάνε σε μετόχους, αλλά θα επανεπενδύονται στο ίδρυμα, στην παιδεία». Ακριβώς αυτή την απώλεια ελέγχου πάμε να λύσουμε. Ακριβώς αυτό επιδιώκει να κάνει ο νόμος και, ναι, χρειάζεται, όντως, να αλλάξει το άρθρο 16 συνολικά. Γιατί; Γιατί θα πρέπει να μπορούμε να έχουμε όχι μόνο εγκατάσταση, όπως εμείς προβλέπουμε, αλλά και σύσταση Σχολών, όπως υπήρχε και σε παλαιότερα Συντάγματα, όπως εκείνο του 1911 και έτσι προέκυψαν, επί εποχής Ελευθέριου Βενιζέλου και πάρα πολλές πρωτοβουλίες, οι οποίες έμειναν μέσα στον χρόνο, κάποιες κρατικοποιήθηκαν στην πορεία κ.λπ..

Αυτό επιθυμούμε να πετύχουμε. Πρέπει να ανοίξουμε ολοένα και περισσότερες ευκαιρίες. Εγώ, θα πω ότι πρέπει να μεγιστοποιήσουμε την κοινωνική κινητικότητα, γιατί η παιδεία, μετά τον πόλεμο, υπήρξε ο βασικός ιμάντας κοινωνικής κινητικότητας. Δε μπορούμε, όμως και να κρυβόμαστε πίσω από το δάχτυλό μας, παριστάνοντας ότι δεν υπάρχουν 40.000 Έλληνες έξω, ότι δεν υπάρχουν τα κολλέγια με πλήρη επαγγελματικά δικαιώματα και ότι η πραγματικότητα είναι τελείως διαφορετική. Δεν είναι. Η πραγματικότητα είναι αυτή.

Έχουμε μια τεράστια ευκαιρία να λύσουμε ένα πρόβλημα, το οποίο το συζητάμε, το συζητάμε, το συζητάμε δεκαετίες. Δεν έχουμε άλλο χρόνο για χάσιμο. Αυτή είναι η στιγμή, για να μπορέσουμε να το κάνουμε.

Κλείνω με την ίδια έκκληση, που έκανα στην αρχή, τουλάχιστον, σε εκείνα τα σημεία αυτού του νόμου, τα οποία έχουν προκύψει από διάλογο με τους πρυτάνεις, από διαβούλευση με τα πανεπιστήμια ή που είναι ήδη μέσα στα προγράμματα πολλών από τα Κόμματα, τα οποία, αυτή τη στιγμή, βρίσκονται στα έδρανα της Αντιπολίτευσης, σας καλώ στο όνομα του εθνικού συμφέροντος να τα στηρίξουμε. Γιατί είναι σημαντικότερο να είναι κτήμα πολλών και όχι ενός. Είναι σημαντικό και συμβολικά και ουσιαστικά. Επειδή ακουμπάνε τις ζωές πολλών ανθρώπων, που τα ζητάνε τα ίδια τα πανεπιστήμια, ειδικά για τα δημόσια, είναι πάρα πολύ ουσιαστικό να δείξουμε όλοι μαζί ότι τους νοιαζόμαστε. Σας ευχαριστώ πολύ.

**ΧΡΗΣΤΟΣ ΚΕΛΛΑΣ (Πρόεδρος της Επιτροπής):** Με τον Υπουργό, κλείνουμε τη σημερινή συνεδρίαση, με θέμα την επεξεργασία και εξέταση του σχεδίου νόμου του Υπουργείου Παιδείας και Θρησκευμάτων και Αθλητισμού «Ενίσχυση του Δημόσιου Πανεπιστημίου – Πλαίσιο λειτουργίας μη κερδοσκοπικών παραρτημάτων ξένων πανεπιστημίων». Η συνεδρίαση θεωρείται περαιωθείσα. Την Πέμπτη 29.2.2024 και ώρα 10:00, θα έχουμε την ακρόαση φορέων. Σας ευχαριστώ.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιάτσιος Ιωάννης, Γιώργος Ιωάννης, Δεληκάρη Αγγελική, Ευθυμίου Άννα, Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσανιώτης Ανδρέας, Κατσαφάδος Κωνσταντίνος, Καφούρος Μάρκος, Κέλλας Χρήστος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαϊς (Τζίνα), Πασχαλίδης Ιωάννης, Ράπτη Ζωή, Σπάνιας Αριστοτέλης (Τέλης), Κτιστάκης Ελευθέριος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Φωτήλας Ιάσων, Πολάκης Παύλος, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Λινού Αθηνά, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαϊδης Αναστάσιος, Παπανδρέου Γεώργιος, Παραστατίδης Στέφανος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Μπούμπας Κωνσταντίνος, Τζούφη Μερόπη, Κόντης Ιωάννης, Μανούσος Γεώργιος, Κουρουπάκη Ασπασία και Κατσιβαρδάς Χαράλαμπος.

Τέλος και περί ώρα 17.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΚΕΛΛΑΣ ΑΓΓΕΛΙΚΗ ΔΕΛΗΚΑΡΗ**